
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Шинжлэх ухаан, урлаг, яруу найргийн хүн төрөлхтний хөгжлийн их замналтай нэр алдраа салшгүй холбосон хүмүүс байдаг. Орчлон ертөнц нь догшин ширүүн хуй адил эргэлдэх хөдөлгөөнд байнга оршиж юм бүхнийг үүсгэн бүтээж байдаг атомуудаас тогтдог гэж анх түрүүнд хэлсэн эртний грекийн философич Демократ ийм хүмүүсийн тоонд зүй ёсоор ордог билээ. Орчлон ертөнц нь дур зоригт захирагддаг бус, харин бодит хуульд захирагдаж байдаг. Үнэн гэдэг бол энэ хуулиудын тухай нарийн зөв мэдлэг бөгөөд бидний бодол санаанаас үл хамаарна гэж Демократ үзжээ.

	Хоёр мянга таван зуу орчим жилийн өмнө Демокритын тодорхойлсон дээрх зарчмууд одоо ч шинжлэх ухааны аливаа мэдлэгийн үндэс болсоор байна.

	Демокритыг К. Маркс грекийн хамгийн анхны нэвтэрхий ухаантан гэж нэрлэсэн байхад, В. И. Ленин эртний материализмын хамгийн илэрхий төлөөлөгч гэсэн билээ.

	Сайтар сэтгэх чадвар, сайхан ярих чадвар, сайн үйл хийх чадвар - энэ гурван авьяас, эл гурван үр жимсийг хүмүүст бэлэглэгч нь философи1 буюу цэцэн мэргэний ухаан юм гэж Демократ сургажээ.

	Демокритын өөрийн нь амьдрал бидэнд үлгэр болохуйц юм. Фракийн худалдаачин Дамассип гурван хүүтэй байжээ. Хоёр том нь бүх амьдралаа баяжихад зориулж, отгон хүү нь байдаг хөрөнгөө мэдлэгийн эрэлд зарцуулсан байна. Ах нарын нь баялаг хумхын тоос мэт замхран алга болсон байхад Демокритын баялаг мөнхрөн, улам ч нэмэгдсээр байна. Энэ баялаг бол шинжлэх ухаан гэгч мөн.

	Чухам юу жинхэнэ үнэ цэнтэй байдаг, харин юу зөвхөн үнэтэй юм шиг байдаг, юу мөнх, юу мөнх бус, ямар зүйл хүнийг чимэглэж, сайн сайхан болгодог, харин юу хүнд хэрэггүй, муухай болохыг Демокритын амьдрал нотолж байна.

	Демократ хүний санаа сэтгэлийг галтай зүйрлэж байсан юм. Энэ гал хэчнээн л их байвал тэр хүн урт настай, ухаан саруул байдаг гэсэн. Өөрийн болон бусдын санаа сэтгэлийн гал дөлийг бадраахын тулд хүн хөдөлмөрлөхөөс хойш суух учиргүй.

	Үүний тулд би Демокритын тухай эл туужийг бичлээ.

	 

	Зохиогч А. ДОМБРОВСКИЙ

	 


ДЕМОКРИТЫН УУЖИМ САРУУЛ УХААН ӨГӨӨМӨР БАЯН СЭТГЭЛИЙГ ХЭНИЙХТЭЙ ЗҮЙРЛЭЛТЭЙ ВЭ? ИЙМ ХҮНИЙ ТУХАЙ БИ ЮУ ХЭЛЭХ ВЭ? «БҮХ Л АСУУДЛААР БИ ЯРИНА» ГЭЖ ХЭЛЖ ЧАДАХ ЗОРИГТОЙ БАЙСАН ХҮН ШҮҮ.

	 

	ЦИЦЕРОН

	 

	 

	Энэ номд МЭӨ V—IV зууны үед амьдарч байсан Грекийн материалист философич Демокритын амьдрал, философийн үзэл санааны тухай бичжээ.

	Байгаль ертөнц, нийгэм, хүмүүсийн амьдралд тодорхой зүй тогтол ноёлж байдаг, тэдгээр нь хоорондоо харилцан уялдаа холбоотой бөгөөд материаллаг (атомоос) эхлэлтэй гэдгийг Демократ баталж байсан тухай уран зохиолын хэлээр энгийн өгүүлжээ.

	НЭГДҮГЭЭР БҮЛЭГ

	Фавборийн онгоц салхины аясаар хөвсөөр боомтод оров. Цэнхэр тэнгэрийн өнгө, тэнгис, болон газрын өнгөтэй нийлэн тунарах ажээ. Абдер хотын төв талбай дахь сүм, хийдийн цагаан хана, улаан дээвэр түүнийг нэвтлэн туяарч байлаа.

	«Ус нь ч гүн цэнхэр, хөөсрөгч хөх давлагаа нь ч цэнхэр, алс эргийн жирэлзэх бараа ч цэнхэр, тэнгэр нь ч хурц цэнхэр, харах нүднээ зөвхөн цэнхэр өнгө тунаран байна. Фракчууд цэнхэр нүдтэй нь аргагүй юм даа» гэсэн бодол өөр юмны тухай гиюүрч байсан Демокритын санаанд харван орлоо.

	— Унасан газар, угаасан ус минь! Чамдаа эргэж ирнэ гэдэг хэчнээн их аз жаргал вэ! гэж Демократ өгүүлсэн нь бодож байсан зүйлээ хэлсэн хэрэг байлаа.

	Ингэж хэлснээр түүний сэтгэлийн догдлол, догдлол ч гэмээр юм уу, зовлон ч гэмээр юм уу, амьсгал давхцуулсан тэрхүү таатайхан зовлон огтхон намдсангүй. Демократ төрөлх эрэгтээ байгаа, зэрэглээнд умбагч сүм хийдийн улаан, цагаанаар алаглах толбыг нүднээсээ өөрийн эрхгүй нулимс гаран гартал ширтлээ. Түүний цэнхэр нүднээс цэнхэр нулимс гарах бөгөөд фракчууд ингэж уйлдаг ажгуу.

	Арван найман жилийн турш Демократ харь газар, перс, египет, вавилончуудын дунд амьдарчээ. Тэдний хэлээр болхидуу ярьдаг болоод байлаа. Эргэж харих найдлага өчүүхэн бага үлдээд байсан үед Дамаст ахын нь явуулсан хүмүүс түүнийг хайж олоод хөлөгтөө авчээ. Демократ төрөлх хот Абдер эргийг нь даган байрласан танил тохойг л харсаар байв. Өөрсдийгөө мэргэн цэцэнд үзэж бардамнадаг сэхүүн зантай афинчууд энэ хотыг тэнэгүүдийн хот гэдэг байлаа. Үүнийг Демокритын эцэг Дамасиппын гэрт зочилж агсан Персийн догшин хаан Ксеркс өгөөмөр хот хэмээн цолложээ. Удаан хугацаагаар цагаачилсан Демократ үүнийг сэтгэлд дотно хот гэж нэрлэжээ.

	Сэтгэлд дотно хот, өгөөмөр хот, тэнэгүүдийн хот, цэнхэр нүдэн фракчуудын хот, Олимпиадын 79 дүгээр онд2 Демокритыг төрүүлсэн эцэг эхийн нь шарил нутаглаж буй, одоо түүний ах Дамаст, Геродот нар амьдарч буй тэр газар Демокритын нүдэнд тусаж байлаа. Энэ хот эдүгээгээс эхлэн ертөнцийн мэргэн ухаантны өлгий болно...

	Фавборийн хүмүүс авдрыг нь хөлгийн тавцан дээр гаргасан эсэхийг мэдэх гэж Демократ эргэж харлаа.

	Хөлөг дээр орших тансаг эд бараа, алтан чимэглэл, ариун үнэртэн бүхэн цөмөөрөө түүнтэй харьцуулахад юу ч биш, хумхын тоос, хоосон зүйл болох үнэлж баршгүй эрдэнийг Демократ энэ авдартаа хадгалжээ.

	— Хөлгийн тавцан дээрх пиг дүүрэн овоорон байх боодолтой юмсын дунд төмөр бүрээстэй хуучин авдар байх ажээ. Демокритын гар, мөр, нуруу нь энэ авдрын хүндийг сайн мэдэх билээ. Авдрын бүслүүр уяа морины олом мэт зүлгэгдэн гөлийжээ. Төмөр бүрээс нь зарим газраа элэгдэж гялайсан харагдана. Демократ өөрөө энэ авдрыг хөлөгт оруулж, боомтуудаар зогсох үед түүнээсээ нүд огтхон ч үл салгаж, хажууд нь унтдаг байлаа. Сониуч зантай хүмүүс авдарт юу байгааг асуухад Демократ ёжтойхон инээмсэглэж, нэгд нь алт, нөгөөд нь эрдэнийн чулуу, дараачийнхад нь сувд гэж янз бүрээр хариулдаг байв. Далан нөхөөс болсон хувцас, өсгий нь цоорсон сандаал, хатангир туранхай бие, хавь ойрд засаж янзлаагүй үс сахал нь авдрын эзнийг гуйлгачин гэж харагдуулж байсан учир хэн ч түүнд итгэсэнгүй. Гэхдээ бөөн алтан дотор байсаар харангадаж амь алддаг харамч амьтан байдаг л шүү дээ...

	Сониуч хүмүүсээс залхсан Демократ:

	Би Дамастын дүү. Залуурчаас асуу л даа хэмээжээ. Тэгсхийгээд л энэ тухай цөм мэддэг болоод, түүнийг зовоохоо больсон боловч Дамастын дүү ядуу гуйлгачин гэдэгт нэн гайхаж, хоорондоо шивнэлдэхээ зогсоогүй л байлаа.

	Демократ ийм хөөрхийлөлтэй байгааг нь Дамаст үзээд юу гэх бол? Геродот юу хэлэх бол доо?

	Бүр хүүхэд байхдаа Демокритын их мэдлэгтэй болох гэсэн тэмүүллийг ах нар нь үл таашааж, түүний чин хүслийг жигшин зэвүүцэж, элэг доог хийхдээ дүүгээ "Ухаантан" хэмээн хочилж эцэст нь Ксерксийн бэлэглэсэн Демокритын багш персүүдийн ном хувцсыг муухай болгон гомдоодог байсан билээ. Хожим нь 100 гаруй талантын3 үнэтэй хөлөг онгоц, эд барааг эцгээсээ өвлөж авсандаа тайвширцгааж, мэргэн ухааны ач тусыг ойлгож, мэргэн ухаан, эд баялаг хоёр л хүнийг хүчирхэг болгодог хэмээн ярьцгаадаг болжээ. Гэхдээ тэд эд хөрөнгийг нэмэгдүүлэх, бага мөнгө зараад их мөнгө олох чадварыг л мэргэн ухаанд тооцон «Хүн бол мөнгө» гэдгийг хамгийн үнэн зүйл гэх бодов. Чи хэдий чинээ их мөнгөтэй байх тусмаа, төдий чинээ агуу хүн, чи хөрөнгийнхөө хэмжээгээр хүний зэрэгт хүрэх бөгөөд хэрэв чи обол4 ч үгүй бол, ер нь хүн биш гэх болсон билээ.

	«Сайн байна уу, Ухаантан. Чамайг хоёр минаар худалдаж авч болохоор харагдаж байна» гэж Геродот хэлэх биз.

	Тэр үед боол хоёр миний үнэтэй байсан юм.

	«Сайн байна уу, Ухаантан! Ороо нь ороогоороо, жороо нь жороогоороо гэж чиний ярьдаг зөв байж. Юм болгон ижлээ олох юм. Харин мэргэн ухаантныг гуйлгачнаас ялгаж би яагаад чадахгүй байна?» гэж Дамаст хэлнэ байх.

	Дамаст бол Геродотоос нэлээд яггүй эр билээ. Эцгийгээ нас барахад бэлэн байгаа биет баялаг болох эд бараатай агуулахыг л авахыг Геродот хүсжээ. Дамаст нь эцгийнхээ хөлөг онгоцнуудыг аваад л учиргүй их баяжсан гэж ярилцах ажээ. Эцгийн хөрөнгөний хамгийн өчүүхэн хэсэг болох мөнгөнд тэдний хэн нь ч хорхойтсонгүй. Эцгийн мөнгийг Демократ авчээ. Демократ энэ мөнгийг бүгдийг нь үрсэн боловч оронд нь үнэлж баршгүй зүйл олж авсан юм. Яагаад гэвэл тэр - Ухаантан...

	Гэхдээ Демократ ах нараа буруушаадаггүй байлаа. Хүн бүр өөр өөрийн тавилантай шүү дээ. Ертөнцөд зөвхөн цэцэн хүмүүс л байдаг сан бол дан ганц уйтгар гуниг л ноёрхож байх сан. Хүн бүр өөрийн замтай. Замаа дураараа сонгож авсан хүн рүү хуруу чичлэн зэмлэх эрх хэнд ч байхгүй. Ер нь ингэхэд ах нар нь л түүнийг газар сайгүй эрж байж, ганц ч драхмгүй болоод байхад нь олж авлаа шүү дээ. Одоо тэд Демокритыг толгой хоргодуулж, зүсэм талх, балга дарсаа хуваалцахаас дургүйцэхгүй нь лав л даа.

	Эрэг хүртэл дөрөв, таван стади5 үлдэж, хүний царай ялгарч хараахан танигдахгүй ч, абдерчуудын өмссөн баяр ёслолын цагаан, спартчуудынхтай адил улаан хувцас, фавборийн хөлгөөр авч яваа бал, тэнгисийн устай хольсон лесбийн дарсыг тосож авах Дионисийн сүмийн лам хуврагуудын угалз хээтэй улбар шар хувцаснууд сайн харагдах боллоо.

	— Тийм ээ, яг л ингэж, чухам яг л ингэж баярлаж байсан даа... гэж Демократ өгүүлэв. 

	Арван найман жилийн өмнө Абдераас гарч байсан үеийнх шигээ л тийм баяр хөөртэйгөөр одоо ирж байна гэсэн үг байжээ. Он жилүүд Демокритын гадаад төрхийг өөрчилсөн боловч сэтгэл санааг нь өөрчлөөгүй байлаа. Хорин настай гэнэхэн залуу, гучин наймтай мэргэн ухаантан хоёр оюун ухаанаараа ялгаатай боловч мэдрэхүйгээрээ ялгаагүй ажээ. Тийм биш гэж хэлэх хүн байвал хэлнэ л биз! Хэзээ нэгэн цагт оюун ухаан, сэрэл мэдрэхүй нь хомсдон муудаж, санаа сэтгэлийн галт атомууд замхран сарних боловч, аз болоход одоохондоо тэр цаг ирээгүй л байгаа шүү дээ.

	Унаган нутгаа санаж уйтгарласан сэтгэлийг яаж сайн илэрхийлэх вэ гэдэг талаар зав гарсан үедээ сайн бодох хэрэгтэй. Агуу их Хомер, Гесиод, Эсхил, Софокл зэрэг алдар суут мэргэдийн алин нь ч энэ тухай өгүүлээгүй байх. Хүний газар байхад чинь хормын төдий хугацаанд нисэн ирээд, сэтгэл зүрхийг тань шархдуулдаг үнэр төрсөн нутагт бий. Атираа, нугачаа, булан тохой нь хүртэл энхрий билээ. Нутаг усныхны минь төрх, нүүр царай, дуу хоолой, зан заншил нь энэ хорвоогийн хамгийн сайхан зүйл мөн. Эцэг эхийн шарил дээр ургасан майлс мод болон замба цэцэг эцэг эхээ орхисон хэрмэлүүдийг зэмлэсэн мөнхийн тэмдэг болж байдаг. Харь оронд байгаа хүний хөдөлмөр, гавьяа зүтгэл өөрт нь баяр баясгалан авчирдаггүй юм. Тэгэхдээ гагцхүү энэ бүхнээ эх орондоо зориулсан, хийсэн бүтээснийхээ үр шимийг уугуул нутгийнхандаа хүртээж чадаж байна гэсэн бодол л хүнийг тайвшруулж, урам хугаран, гонсойхоос хамгаалдаг билээ. Үхэл бол юу ч биш, хүний сэтгэл санааны атомууд хоосон зайд задран сарниж, туулсан амьдралын тухай ямарваа дуртгал сэргэхгүй болно. Хаана ч үхэх ялгаагүй, үүнээс болж үхэл их, бага, амттай, амтгүй болох биш. Гэхдээ л амь өрссөн ширүүн тулалдаанд эрсдэж, хүний нутгийн шороон дээр унаснаас ердийн жам ёсоор тайван үхэж, өлгий нутагтаа ясаа тавих нь илүү таатай билээ.

	Өөр ч нандигнах юм бий. Багадаа элж хонхойтол жирийлгэж явсан зөрөг ч гэж бий. Эх орны гэрэл гэгээ гэж цорын ганц, давтагдашгүй гэрэл гэгээ бий. Сэтгэл санааг чинь хөгжөөж тэжээн тэтгэдэг эх нутгийн унаган төрх ч гэж бий. Энийг дахин харахын тулд үхэх ч багадна.

	Баярын эрээн мяраан хувцастай бөөн хүмүүс зогсоолын тавцангаас зайдуухан, талбайн ирмэгээр зогсож хөлгийг хүлээж байв. Харгалзагчийн анхны дохиогоор л хөлгийг тосон авч, ачааг нь буулгаж эхлэхэд бэлдсэн боолчууд зогсоолын тавцан дээр бөөгнөрөн шавжээ. Зогсоолын бусад тавцангийн ойролцоо хорь орчим хөлгүүд зогсож байсны зарим дээр нь ажил ид буцалж, зарим нь аль хэдийн явахад бэлэн болж, эл хуль оргижээ.

	Залуурч тавцангийн яг дэргэд дөрвөн боолын дунд зогсож байгаа цав цагаан ноосон нөмрөг, хар ширэн шаахайтай өндөр нуруутай хүн рүү зааж

	— Дамаст тэр зогсож байна. Ах чинь чамайг угтаж байна, Демократ ээ гэлээ.

	— Нэг нь миний авдрыг аваад намайг дагаад яваарай гэж Демократ залуурчид хэлснээ: — Фавборий, чамд баярлалаа. Сайхан явж ирлээ шүү дээ гэлээ.

	Хүдэр бие, хар сахалтай Фавборий, цайвар үстэй, туранхай Демократ хоёр бие бие рүүгээ харж инээмсэглэв.

	— Миний шинэ хувцсыг өмсөөч гэж Фавборий хэлэхэд,

	— Яах юм бэ, Дамаст надад шинэ хувцас дуртайяа бэлэглэх биз гэж Демократ өгүүлэв.

	— Демократ ээ, манай хөлгөөр жуулчилж байгаарай!

	Дамассиппын хүүхдүүд Дамастын нэг адил цөмөөрөө царай зүс сайтай. Дамаст гоолиг биетэй, цэнхэр нүдтэй долгиотсон цайвар үстэй, нямбай зассан шар сахалтай хүн байв. Цэнхэр эмжээртэй, ханцуйгаараа алтлаг саатай, үнэт цагаан нөмрөг нь түүний мөрөн дээрээс гүн хуниас үүсгэн намиран буужээ. Өмссөн шаахай нь зузаан ултай хэдий боловч наранд халсан хайрга чулуунд хөлийнхөө тавгийг жигнэгдэхээс болгоомжилж гоёмсог хивсийг хөл доороо дэвсжээ. Урт модонд бэхэлсэн цагаан даавуун хөнгөн сүүдрэвчийг хоёр боол дээр нь барьсан байлаа.

	Дамаст өөдөөсөө ирж яваа Демократ рүү харан инээмсэглэж байсан боловч, урдаас нь ганц ч алхсангүй. Дүүгээ хүрч ирэхэд тэр тэвэрч авангаа далан дээр нь алгадаж:

	— Ухаантан, сайн байна уу. Ийм баяр болж байхад чи шинэ хувцас өмсчхөж болсонгүй юу. Хүмүүс намайг гуйлгачинтай тэврэлдэж байна гэж бодох вий дээ гэлээ.

	Дамастаас ханхлах сарнай цэцгийн үнэт тосонд Демократ толгой эргэжээ.

	— Хөлгөөс нүцгэн буугаагүйд минь л баярла. Надад өөр хувцас байхгүй гэж Демократ ахдаа хэлснээ алхам ухарч, — Дамаст ах, та үнэт баримал шиг л байна. Та хэрэв чулуун хүн байсан бол энэ талбайн чимэг болох байжээ. Геродот ах хаана байна? гэв.

	— Өвчтэй байгаа. Гэхдээ бид орой бөөгнөрч, гэр бүлийнхээ сүлдийг дуулах үеэр тэр ирнэ. Чамайг аятай байлгахын тулд найз нараасаа гадна Протагор, Диагор хоёрыг урьсан. Чи тэднийг таньдаг байх аа? гэж Дамаст хэлэв.

	— Протагор гэдэг чинь миний уншиж, бичиж сургасан түлээчин мөн бил үү? хэмээн Демокритыг асуухад:

	— Тийм. Гэхдээ түлээчин байснаа мэддэг болов уу даа. Одоо Протагор олонд хүндтэй мэргэн цэцэн хүн болсон. Хамгийн лут айлууд хүүхдүүдээ тэрүүнд өгч эрдэм заалгадаг юм. Тэр чинь одоо дарсны сайныг ууж, тосны сайхныг түрхдэг болсон гэлээ.

	— Диагор гэж хэн бил ээ? Ямар Диагорын тухай та хэлэв ээ?

	— Чамд арван мянган драхмын өртэй хүнийг хэлж байна. Арван мянган драхмаар чи худалдаж аваад эрх чөлөө бэлэглэсэн тэр боол Диагор.

	— Одоо тэр ямархуу байна?

	— Яруу найрагч. Бас л нэрд гарсан даа. Афинд болсон яруу найрагчдын тэмцээнд Диагор лаврын хэлхээгээр шагнагдсан шүү.

	— Би баярлаж байна гэж Демократ хэллээ.

	— Харин чи ямар хүн болсон бил ээ? гэж Дамаст асуув.

	— Би Персийн хаан болж болох л байсан, гэхдээ болоогүй. Эхнэр нь нас барахад Персийн хаан ширээгээ надад өгөх гэсэн. Нас барсан эхнэрийг нь би амьдруулах ёстой болсон юм.

	— Чи тэгээд амьдруулаагүй юу? гэнгүүтээ Дамаст явах боллоо гэсэн дохиог боолууддаа өглөө.

	Хаан зовлон гуниг огт үзээгүй гурван хүний нэрийг эхнэрийнхээ шарил дээр бичиж чадсан бол би эхнэрийг нь амьдруулах байсан юм.

	— Хаан тэгээд тийм гурван хүнийг олсонгүй юу?

	— Олоогүй. Тэгэхээр нь би: "— Ямар жигтэйхэн хүн бэ, та. Ертөнцөд гав ганцаараа л зовлонд учирч байгаа юм шиг зогсоо зайгүй усан нүдлээд яах нь вэ? Ийм зовлон туулаагүй хүн хэзээ ч, хаана ч байхгүй шүү дээ" гэж хаанд хэлсэн.

	Дамаст Демокритын тохойноос барьж, зэрэгцэн явлаа.

	— Сайн л хариулж дээ. Хаанд ч яах вэ, чи сайн хариу хэлжээ. Харин миний асуусанд хариулсангүй. Чи ямар хүн болов?

	— Би ямар ч болоогүй, Дамаст ах аа, би яг л хэвээрээ. Та намайг ямар байсныг мэднэ шүү дээ.

	— Ухаантай гэдгийг чинь үү? гээд Дамаст инээмсэглэхэд

	— Тийм ээ.

	— Миний боол арайхийж авч яваа энэ авдарт юу байгаа юм бэ, алт уу?

	— Миний авдарт байгааг уулын чинээ алт болгон хувиргаж болно. Энэ ч бас юу ч биш.

	— Нээрээ юу?! гээд Дамаст гайхширан зогсов.

	— Дараа танд бүгдийг нь үзүүлье. Одоо намайг гэртээ аваач, ах минь.

	Тэд хотын төв талбай руу ирлээ. Сүм, хийд, бусад барилгын сүүдэр унасан талаар нь явжээ. Наранд шарагдсан чулуун хавтангууд элэгдсэн шаахайг нэвтлэн хөлийн улыг нүүрс адил төөнөх ажээ. Цайвар хана, цагаан чулуунаас ойх нарны гэрэл нүд гялбуулж байлаа.

	Демокритыг Абдераас гарснаас хойш баатруудын хөшөө нэмэгдээгүй санагдав. Тэд цэнхэр тэнгэрийн өнгөнөөс ялгаран тодорч бамбар адил гэрэлтэх ажээ.

	— Би аавын байшинд сууж байгаа. Чи тэнд очих замыг мэдэх байх гэж Дамаст өгүүлбэл Демократ

	— Мэднэ, гэснээ, — Фавборийн онгоц өнөөдөр ирнэ гэдгийг та яаж мэд ээ вэ? гэлээ.

	— Миний хөлөг Лесбосоос гарсан тэр өдөр та нар дарс авах гэж тийшээ очсон байсан. Та нар тэнд гурав хонох гээ биз дээ? Би тоолоод...

	— Та тоолж сурсан юм уу? гээд Демократ инээмсэглэв. 

	Дамаст дүү рүүгээ дургүйцсэн янзтай харж:

	— Багад минь багшийн сургаагүй юмыг хатуу ширүүн амьдрал бидэнд сургасан даа гэж хариуллаа.

	— Энэ ч аргагүй, Дамаст ах аа. Намайг хайж олохыг хүмүүстээ тушаасанд чинь би их баярлаж байна. Хүний газар гуйлгачин маягаар амь зуух тавилангаас та намайг аварлаа. Таны ачийг би хариулна...

	— Баярласнаа илэрхийлэх гэж битгий яар. Би аавын гэрээсийг л биелүүлсэн юм. Зовлон тохиолдсон үед нэг нэгийгээ бүү орхи гэж аав хэлж байсан. Эцгийн минь онгод намайг ивээн соёрхож байна. Энэ л надад болно.

	Тэд борооны усны урсгалд идэгдэж, ухагдсан нарийн гудамжаар цааш явцгаав. Энд бүр ч бүгчим байлаа. Гудамж нь ч нарийхан аж. Байшингийн хаалга цонхгүй битүү хана, чулуун хаалт хашилтууд улайсаж пийшин адил төөнөнө. Дөрвөн хүн зэрэгцэх боломжгүй байсан учир боолчууд ах дүү хоёрын дээр сүүдрэвчээ дэлгэж чадахгүй байлаа.

	Ингэж явах нь Демокритэд сайхан байжээ. Төрж өссөн газраа эргэж ирээд хөөрөн баясаж байгаа сэтгэлийн ер бусын хөдөлгөөнөө яаж илэрхийлэх тухай бодолдоо Демократ эргэж оржээ «Тэр ч байтугай энэ чулуун хашлагануудын завсраар цухуйж ургасан зэрлэг, хог өвсийг хүртэл илэн таалмаар байх чинь» гэж Демократ бодож байв.

	— Клита хөгшин чамайг хаалганы дэргэд хүлээж байгаа гэж Дамаст хэлсэн нь Демокритын бодлыг таслав.

	— Клита амьд юм уу? Миний асрагч амьд гэнэ ээ! гэж Демократ баясан дуу алдав.

	— Тийм ээ, амьд гэснээ, — Хэрэв асрагч чинь амьд байгаа л бол чи буурал сахалтай ч гэсэн хүүхдээрээ л байна гэсэн цэцэн үгийг Дамаст нэмж хэлэв.

	Клита бол Дамастын ч, Демокритын ч асрагч билээ. Дамаст, Геродот нарын эцэг Дамасипп нь Клитыг бүр охин байхад нь Абдерын будагчдын эзэн Ксеноклетаас худалдаж авсан ажээ. Клита маш өндөр үнэ хүрч зургаан минээр худалдагджээ. Тэр өөрөө хоёр мин, юм будах чадвар нь нэг мин, гоо үзэсгэлэн нь гурван минээр үнэлэгдсэн гэж Клита өөрөө ярьдаг байлаа. Цөм л Клитаг үнэхээр үзэсгэлэнтэй бүсгүй байсан гэлцэнэ. Үүнийг нь мэддэг Дамасиппын найзууд ч гэсэн найр наадам болоход Клитагаар үйлчлүүлэх гэдэг байжээ. Гэвч Дамасипп Клитаг тэр болгон зарцлахыг бодолгүй хүүхдүүдээ асруулах гэж хайрладаг байв. Клита ялдамхан, халамжтай эмэгтэй байв. «Түүний гоо үзэсгэлэн нь яагаа бол?» гэж Демократ боджээ.

	— Чи Клитаг хажуудаа аваарай. Чамд ч хэрэг болно гэж Дамаст хэлэхэд,

	— Клитаг аваад байлгачихмаар өөрийн гэх гэр орон надад байхгүй шүү дээ, Дамаст ах аа. Би байшин худалдаж авч чадахгүй. Миний авдарт ганц ч обол байхгүй гэж Демокритын сануулахад Дамаст ах нь:

	— Чиний авдар доторхыг уулын чинээ алтаар ч худалдаж авч болохгүй гэж саяхан чи хэлсэн биш үү гэлээ.

	— Тэр ч тийм ээ. Худалдаж авч ч, өгч ч болохгүй. Клита бидэнд ярьдаг байсан нарны тухай үлгэртэй л адил. Та санаж байна уу?

	— Санаж байна. Нар худалдаж авахын тулд сарыг зарах хэрэгтэй... гэж Дамаст хэлээд, — Чамайг аялж явахад чинь Клита Аполлон Атейд тахил өргөж, чиний зам өлзийтэй байхыг ерөөдөг байсан даа. Клита одоо хаалган дээр чамайг хүлээж байгаа гэлээ.

	— Би хаана толгой хоргодох болж байна, Дамаст ах аа? 

	Хажуугийн байшингийн булангаас нэг эмэгтэй гарч ирсэн тул Дамаст хариулж амжсангүй. Дамаст, Демократ хоёрыг үзээд Клита амандаа хэдэн юм уншсанаа залбираад тэднийг яаран чиглэв. 

	Дамаст:

	— За энэ шүү дээ гэлээ.

	— Клита юу?

	— Клита.

	Демократ алхаагаа хурдасгав. Тэр хоёр уулзахад Клита агшин зуур Демокритын нүүр өөд харж байснаа тэвэрч аваад, цээжинд нь нүүрээ наалаа.

	Демократ асрагч эхийгээ тэвэрч авснаа

	— Клита, та намайг ирсэнд баярлаж байна уу? гэлээ.

	— Тэгэлгүй яах вэ, тэгэлгүй яах вэ. Би баяртай байна гэж Клита хэлэв. Клита уйлж хоёр хөл нь сөхрөөд унахын даваан дээр Демократ түүнийг түшиж аваад багынхаа янзаар:

	— Клита, би юм идмээр байна. Намайг дагуулаад яваач гэв. 

	Клита олон жилийн өмнөхийн адил сандарч:

	— Тэгье, тэгье. Одоохон, одоохон. Гэр энүүхэнд шүү дээ гээд уйлахаа болив. Демокритээс холдсоноо инээмсэглэж, гараас нь хөтлөнгөө, — Гэр бүр энүүхэнд, бүр ойрхон гэж давтан өгүүлэв. 

	Клитагийн нуруу нь бөгтийж, маш их амьсгааддаг болжээ. Үс нь нойтон маалингын адил өнгөтэй болж, хөл нь чөргөр туранхай харагдах ажээ. Нүүр нь үрчлээтэн цоохортож усны мандал шиг бидэртжээ. Клита шүдгүй амаа харуулахгүйн тулд ярихдаа буруу харж байлаа. 

	Демокритыг ажиглаад байхаар нь:

	— Би одоо ямар ч үнэгүй болсон. Одоо намайг бэлэглэж ч болохгүй, өмхөрсөн биеийн минь төлөөнөө хоёр мин, сул доройд минь нэг мин, хөгширч муухай болсонд минь гурван мин дээр нь нэмж өгөх болно шүү дээ гэснээ, — Гэвч би чиний ирэхийг үзэж чадлаа. Одоо үхсэн ч хамаагүй гээд Клита инээмсэглэв.

	— Клита, хэрэв та хүсвэл өөрийн чинь хөгширснийг үзэхгүйн тулд би нүдээ сохолъё. Таны дуу чинь ялдамхан, гар чинь тэр үеийнх шигээ л зөөлөн...

	— Чи надад сайн байгаатай адил бурхан чамайг ивээж байх болтугай. Би хүүхэд чинь болоод, чамд тэврүүлж байгаа мэргэн зүүдийг Зевс бурхан надад илгээжээ.

	— Энэ чинь юу гэсэн үг вэ, Клита?

	Араасаа явж байсан Дамаст руу Клита эргэж харснаа Демократ руу тонгойж:

	— Чи Алкибияд хайртай болно гэж шивнэлээ.

	— Алкибия гэнэ ээ? Тэр чинь хэн юм бэ?

	— Дамастаас гуйгаач.

	— Тэр чинь хэн бил ээ?

	— Алкибия - миний зээ, охин дүүгийн минь хүүхэд. Ксеноклетын хүү Хармидаас Дамаст худалдаж авсан юм.

	— Та чинь дүүтэй байсан юм уу? Надад энэ тухай огт ярьж байгаагүй...

	— Дүү минь нас барсан. Алкибия минь сайхан бүсгүй шүү. 15 настай. Дүү минь төрөхөөс болоод нас барчихсан, Дамаст намайг гуйхаар охиныг нь худалдаж аваад би түүнийг өсгөсөн юм. Одоо миний охин л гэсэн үг. Сайхан охин шүү. Демократ чи түүнийг Дамастаас гуй, эсхүл худалдаж ав.

	— Тэгье. Би түүнийг Дамастаас гуйна. Чамайг ч бас гуйна.

	Хөгшин нулимсаа арчингаа толгой дохив.

	Демократ хаалгаар орлоо. Дөнгөж сая уугиулсан ариутгагч үнэртний утаа дээгүүр нь суунаглан буй Зевс бурхны алтан дүр, голд нь байрласан цэлгэр хашаа, Демократ руу гайхан ширтсэн боолчууд дотор нь зогсох агуулах, аж ахуйн саравчнуудын нээлттэй хаалга, Гестийд тахил өргөх голомт буланд нь тавьсан асар том танхимаас нааш үргэлжлэх модон багануудыг Демократ харж, малын хашаа, хадсан өвс, бяслагийн үнэрийг мэдэрлээ.

	— Чамайг би цэцэрлэгт хүргээд өгье. Зуны усан санд ор л доо. Тэнд сарнай цэцэглээд сайхан байгаа. Би Алкибияг нааш нь явуулж, чамайг шүлтээр арчуулах уу? гэж Клита хэлэв.

	— Үгүй. Тэнүүчилж явахдаа би цөмийг өөрөө хийж сурсан хэмээн Демократ хариулахад

	— Алкибия чамайг тосоор арчиг.

	— Үгүй!

	— Тэгвэл хувцас авчраг.

	— Чи өөрөө авчир л даа. Алкибияг найран дээр л харуулна биз гэж Демократ өгүүлэв.

	— Тэгэхээс дээ. Чи яг л урьдынх шигээ зөрүүд хэвээр шив.

	 

	* * *

	 

	Зуны усан сан буюу чулуун доороос бургилах бяцхан булгийн усаар тэжээгдэж байдаг багаахан усан сан нь сарнай цэцгийн бутнуудын өтгөн шигүү цагаригийн голд, цэцэрлэгийн хашлаганы яг дэргэд байлаа. Чухамдаа гэвэл нэг биш хоёр ч усан сан байх бөгөөд дээд талд нь, булгийн бүр дэргэд байх гүн бус нэгийн нь ус наранд түргэн халдаг, нөгөө доод жижгэвтэр нь түрүүчийнхээсээ гүнзгий ажээ. Дээд усан санд нь хүүхэд багачууд, доорх усан санд нь насанд хүрэгчид ордог байлаа. Ус нь хашлагаас гадагш ховил даган урсаж, өргөст бут ургасан жалга руу орох бөлгөө. Энэ жалганд Демократ багадаа Дамаст, Геродот нарын хамт агнах дуртай байсан хөөндэй шувууд байдаг байв.

	Демократ хувцсаа тайлаад шатны дээгүүр дамжин усны сан руу буухад ус тийм ч сайн бүлээсээгүй учир дуу алдан, гараа сарвалзуулав. Ёроолд нь жигдхэн асгасан хайрган дээр хөл тавиут усанд шумбан ороод нүдээ нээснээ хөрвөж гэдрэгээ харав.

	Усны алтлаг мандал зөөлөн давлаж, цэнхэр, бүдэг цайвар туяа татуулан артана. Онцгой хурц гэрэлтээд байгаа ус руу харвал тэнд нар байх ажээ. Демократ тэр хэсэг рүү нүүрээ ойртуулахад ус түүнийг өөд нь түлхэн гаргав. Алтлаг дугариг дүрс замхран арилж, наран эгц өөдөө хөөрөн цэнхэр тэнгэрийн мандалд чанх орой дээр гарч нэг газраа хөдөлгөөнгүй болох мэт үзэгдлээ.

	Демократ инээмсэглэн, ус тургиж ус алгадаж, хөлөөрөө усны ёроол руу тийрч эргэлдэн хөрвөлөө. Сарнайн бут, модод, өндөр чулуун хашлага, моддын оройгоор цухуйх байшингийн дээвэр, нар дээр доороо орон эргэлдэв. Демократ ингэхээ больсны дараа ч хэдэн хором хэртэй толгой эргэх нь үргэлжилсээр байв. Сарнайн бутны цаанаас хүний нүүр үзэгдэх шиг Демокритэд санагдлаа. Гэвч бүх зүйл хэвдээ орсон хойно харвал тэр нүүр алга болсон байжээ. Яагаад ч юм ганхаж байсан том шар сарнайг л хүний нүүр гэж харсан байж болох л доо. Салхи огтхон ч байгаагүй учир шувуу сууж байгаад ниссэнээс юм уу, бутан дор ямар нэг амьтан нуугдаж байснаас болж сарнай ганхсан нь гарцаагүй байв.

	Демократ уснаас цухуйсан тавцан дээр гарч суугаад үнсэн шүлттэй аягыг ойртуулан тавьснаа, дотор нь байсан цагаан өнгийн нунтгийг алган дээрээ хийгээд толгой, мөр, цээж рүүгээ цацав.

	Наранд халсан өвс, сарнай, манжуухай цэцгийн үнэр ханхалж байлаа. Гантиг хавтангуудыг даган усан сан руу урсах усны хоржигнох чимээ, шувуудын жиргээн чих дэлдэх ажээ. Хурц ногоовтор өнгөтэй том гүрвэл усан сангийн ирмэг рүү хурдалж ирснээ онигордуу хар нүдээрээ Демократ руу ширтэн таг болов.

	— Юу вэ? Чи юу мэдэх гээд байна? гэж Демократ асуунгаа ус цацсанд гүрвэл өвс рүү шурхийн оров.

	— Аа, би мэдлээ. Сарнай ч - Алкибия, гүрвэл ч - Алкибия. Хөгшин Клита ч ид шидтэй юм. Энийг бүгдээрээ мэднэ. Тийм биз дээ, Клита? гээд Демократ инээмсэглэж, чангаар асуусан боловч хэн ч хариулсангүй.

	Юм бүхэн ижилхэн эгэл бөөмүүдээс, атомуудаас тогтдог нь үнэн л юм бол аливаа бодис өөр ямар ч бодис болж хувирах ба аль ч амьтан, өөр амьтан болж болно шүү дээ. Мөн чанартаа орчлон ертөнц дээр ийм л үзэгдэл явагдаж байдаг бөгөөд тэгэхдээ аливаа хүсэл эрмэлзэлгүй бодис юмсын дур зоргоор ч бус, хүмүүсийн ч хүсэл зоргоор биш, харин байгалийн өөрийн нь эрхшээлээр, тэгэхдээ нэг бодис өөр бодис болох, хүн нэг амьдралдаа л өөр ямар нэгэн юм болох зэрэг нь хүний нүдэнд ил харагдаж мэдэгдэхээр түргэн явагддаггүй нь маргаангүй билээ.

	Орчлон ертөнцийн хуй салхи бүтээн цогцолсон гайхамшигт юмсаа ахуйн хүрээнд оруулан тавьж, энэ бүхнээ төрөл төрлөөр зэрэгцүүлэн байршуулдаг ажээ. Тэнгисийн давлагаа зарим газар сайр гаргаж, өөр газар элс овооруулж, бас нэг газар дунг ялгаруулан хаядагтай адил хүмүүс хүмүүстэйгээ, шувуу шувуутайгаа, модод мододтойгоо хамтран амьдрах болдог ажээ. Нэг юм өөр юм болохын тулд Ахуй бусад шилжин, хумхын тоос мэт өчүүхэн жижиг хэсгүүд болон бутарч мөнхөд эрчлэгч Хуй салхины бүр гол эрчид нь ормогцоо тэндээ нэгэн бодис болж хувирдаг. Давлагаа дунг нухаж нунтаглан элс болгож, тэр нь эргэн дун болж, он жилүүд элс, дунг чулуу болгон хувиргаж, түүнийг нь давлагаа хагалан буталж, үйрмэгүүд нь гуу жалгаар таран улмаар элс болно... Цаг үргэлж, өнө мөнхөд, хэзээ ямагт, ингэж байдаг билээ. Нэг ч юм, нэг ч амьтан урьд өмнө нь ямар байснаа үл санах ба хүн нь бас л санахгүй боловч мэдэж байдаг юм. Хожим хойно юу болохыг ч хүн мэддэг. Харин сарнай ч, гүрвэл ч үүнийг мэдэхгүй. «Орчлон ертөнц оршин байгааг хүн л мэдэх учир энэ бүхэн цөм хүний л тусын тулд оршино» гэж хэлэх эрх, залуур жолоогүй ертөнцийг оюун ухаан ноёлон дийлэх боломжийг бидэнд олгож байдгаараа мэдлэг нь мэдэхгүйгээс илүү билээ. Хүн юм мэдэж байж л хүн болдог ажгуу.

	 


ХОЁРДУГААР БҮЛЭГ

	Демократ болон зочдыг байшингийн гол танхимд найрт урьсан байсан бөгөөд урьд энэ танхимд персийн хаан Ксерксийг тэдний эцэг Дамасипп дайлж байсан билээ. Ксерксийн бэлэглэсэн гурван хөлтэй зэс сав Гести6 дагинын шүтээний өмнө одоо ч гэсэн байгаа ажээ. Энэ савны бөөрөн дээр Ксерксийн зарлигаар: «Дамасиппын зочломтгой зан Ксерксийн хүндэтгэлийг хүлээлээ» гэж бичжээ.

	Ксерксийн сууж байсан олбог нь ч энэ айлын шүтээн болсон билээ. Гоёмсог зөөлөн хивсээр бүтээсэн энэ олбог ханын дэргэд байх бөгөөд тэнд хэн ч суудаггүй байлаа.

	Гол танхимын ханын чимэглэлийг зураач Томолит Дамасиппыг амьд байх үед бүтээжээ. Персийн хаан Кирийн нэгэн сайд Гарпагийн цэргүүд Теос хотыг бүсэлсэн тэр нэгэн цагт хотынхон төрөлх хотоо орхин, хөлөг онгоцонд сууж Фрак руу, Клазомены Тимесийн үндэслэсэн Абдер хотноо ирсэн тухай ханын зурагт өгүүлсэн билээ. Зургийн сүүлчийн хэсэгт Абдер хотынхон одоо ч баатраа хэмээн өргөмжилдөг Тимесийн дурсгалд зориулан хийдэг баяр наадмыг дүрсэлсэн байв.

	Танхимын гадна хашаа руу харсан хаалгануудыг цэлийтэл нээж, хөшгийг нь сөхжээ. Өндөр өндөр зэс тосгууртай тосон дэнлүүнүүдээс эхүүн үнэр гарна. Дэлгээстэй орхисон хаалга, цонхнуудаар гадна цэцэрлэг, газрын бүлээн хөрс, хашаанд бэлдэх хоолны үнэр агаартай хамт танхимд цутган орох ажээ. Тэнд арвайн гурилд өнхрүүлсэн туулай, тарган галуунуудыг эргүүлдэг шороор нүүрс дээр шарж, ээдэмтэй боов, эсгэсэн гурилыг зэс тавагт жигнэж, гахайн махыг оливын тосонд чанаж, саримсаар амталсан цусан хиам, өөхөн дотор буцалж байлаа.

	Дарсанд зориулсан сав, мөнгөн тоногтой эвэр хундаганууд дээр нь гялалзан байх ширээнүүдийг бэлтгэж, олбог өрсөн танхимд амтлаг дарстай галуун хүзүүт лонхнуудыг аль хэдийн оруулсан байв. Бөөр бөөрөөр нь зэрэгцүүлж, ханын дэргэд тавьсан энэ савнуудын амсраас толгой эргэм үнэр ханхлах ажээ.

	Зочид модон тэвшинд гараа угаацгаагаад элбэг дэлбэг цайллага болох нь гэж баярлан үе үе инээлдэн суух ажээ.

	Дамаст хүн бүрд суух олбогийг нь зааж, зочноо суудалд нь дөхүүлж өгөөд суухыг урьж байв. Голомтыг тойруулан дэвссэн арван зургаан олбогт суудлын хамгийн эхэнд ууган ах Геродот нь суусан бөгөөд хоол, дарсыг зөөж байгаа боолчууд эхэлж Геродот руу очих ёстой гэдгийг энэ нь илтгэж байлаа. Дамастын суусан хамгийн сүүлчийн олбог Геродотын олбог хоёрын хооронд хүн явахад зориулсан бяцхан зай үлдээжээ. Демокритын олбог Геродотын дараа, хоёр дахь нь байв. Цааш нь цэцэрхэгч Протагор, яруу найрагч Диагор, Дамастын садан төрлүүд, найз нар дэс дараалан суулаа.

	Найрлагчид байраа эзлэх хооронд хав халуун талх овоолсон сүлжмэл сагснуудыг ширээнд тавив. Зочид талхны үнэрийг нь ч авч амжаагүй шахам байтал аягачин шарсан туулай, галуу пиг дүүрэн овоолсон асар том тавиурыг толгой дээрээ өргөсөөр танхимд орж ирэв. Том ах Геродот нь нэг туулай, нэг галуу авч Дамастад өглөө. Бас нэг туулай, нэг галууг Геродот авч хоёр биеийнхээ өмнөх явган ширээн дээр тавив. Аягачийг тэр хоёроос өнгөрч бусад руу нь чиглэв үү үгүй юу, өөр хоёр боол зайдсаар хийсэн цагариг халуун хиамнуудыг урт шоронд өлгөн орж ирлээ. Геродот хоёр цагариг огтолж авснаа мөн л нэгийг нь Дамастад өгөөд нөгөөг нь Демокриттэй хуваахаар үлдээв.

	Хоол нь маш их өөх тостой байсан бөгөөд сарвуунаас нь шууг нь дагаж тохой руу урсах тосыг зочид талхны үйрмэгээр арчиж дөнгөж данган амжиж байлаа. Тосонд нэвчсэн талхны үртэс, ясыг гаднаас танхимд оруулсан нохдод өгөхөөр шалан дээр хаях ажээ.

	Хоол идэх үеэр нийтийг хамарсан яриа өрнөөгүй боловч огт нам гүм байсангүй. Цөөн хэдэн үг солилцож, бие биеэ шоглож, ширээн дээрх хоол, идээ будаа руу дөхсөн нохдыг зандарцгааж байв. Ууган ах Геродот нь л ерөөсөө ганц ч үг дуугараагүй бөгөөд

	— Ах таны бие өвдсөн юм биш биз? гэж Демокритыг асуухад л сая ам нээлээ. 

	Геродот юм идэхээ болиод, санаа алдаж,

	— Тийм ээ, чамаас л тусламж гуймаар байна. Би салгалдаг болоод зовж байна. Манай эндхийн эмч нар юу ч чадахгүй амьтад юм. Харин чамайг л алдарт Гиппократтай уулзан, ярилцаж зохиол бүтээлийг нь уншиж байсан гэж би сонссон. Байдаг л бүх эм, хандыг хэрэглэж, Асклепийн сүмд унтаж7 ч үзлээ. Өвчнөөсөө салж чадахгүй байна гэхэд нь:

	— Маргааш би таныг үзье гэж Демократ хэлэв.

	— Маргааш, чи манайд зочил.

	— Тэгнэ ээ.

	Чимээ аниргүй нам гүм болоход Дамаст

	— Та бүхэн хооллож гүйцэв үү? гэж асуулаа.

	— Боллоо, боллоо гэсэн дуу энд тэндээс сонсогдоход,

	— Тэгвэл ширээгээ цэвэрлэж, шалаа шүүрдээд энэ савуудыг дарсаар дүүргэ хэмээн Дамаст аягачинд тушаав.

	Найрын хамгийн сонирхолтой үе эхэлсэн учир зочид илт сэргэлээ. Хүмүүс гараа угаасны дараа тэдэнд жижиг хундагатай хатуу дарс барьж, цөм эрүүл мэндийнхээ төлөө уув. Ингэтэл сэржим өргөхөд зориулсан дарсаар дүүргэсэн гурван том сав найрлагчдын өмнө тавилаа. Олимпын бурхад, алдарт баатрууд, агуу их авран тэтгэгч, Зевс бурханд зориулан кларнет хөгжмийн аялгуунд дуу дуулан, сэржим өргөөд, заншил ёсоор холимог дарсыг шал руу асгацгаалаа.

	Демократ Протагорт хандаж,

	— Бурхан гэдгийг чинь Хомер л зохиосон юм. Өөрийн нь гаргаж ирсэн бурхдад зориулж Эллины тахилчид өдий төдий их дарс газарт цацах юм гэдгийг Хомер тэгэхэд мэдэж байсан бол хойд үеийнхээ ухаалаг мэргэн гэгдэхэд лав эргэлзэх байсан даа гэж хэлэв.

	— Хомер, бурхныг хий санаанаасаа бодож олсон гэж чи хэлэх гээд байна уу? Огт байхгүй юмыг, бодож сэтгэж гаргаж болно гэж үү? хэмээн Протагор асуулаа.

	— Болно оо. Абдерийн хамгийн мэргэн ухаантан гэж чиний тухай ч гэсэн ярьж л байна шүү дээ гэв. 

	Демокритын хэлснийг сонссон яруу найрагч Диагор чангаар хөхөрлөө.

	— Демократ, чамайг Мом8 ивээдэг бололтой. Харин би чамтай хэрэлдэхгүйн тулд Гарпократаас9 тусламж гуйя даа. Чамайг, миний багш гэдгийг би санаж байна гэж Протагор хариулав.

	— Тэгвэл чамд би юу зааж байсныг чи санаж байна уу? Шавь нартаа чи миний сургасныг л зааж байна уу? гэж Демократ асуувал.

	— Орчлон ертөнцийн элдэв хачин үзэгдлүүдийг ямар ч оюун ухаан танин мэдэж чадахгүйгээр манай ертөнц зохиогдсон юм гэж наадах чинь баталдаг хүн дээ гэж Диагор шүлэглэн өгүүлэв.

	— Арван Хомерт ч хүрэлцэх их папирус10 бэхээр мань Хаягдмал наадсан даа. Гэхдээ Диагорын бичсэн бүх зүйл нь Хомерийн ганц үгэнд ч хүрэхгүй дэг.

	— Мом чамайг ч бас ивээдэг юм байна гээд Демократ хөхөрснөө, — Протагор, Диагор та хоёртой уулзсандаа би их баярлаж байна гэлээ.

	Протагор асар том, биерхүү хүн учир цаад талд нь хэвтэж байгаа Диагорыг биеэрээ бүрмөсөн халхлах ажээ. Ярилцаж байх үедээ Диагорыг олж харахын тулд Демократ байн байн өндийж байв. Диагор ч гэсэн Демократ тэр хоёрын хооронд хэн байгааг мэдэх учир өндийн сууж байв. Ер нь хэн ч Диагорыг биеэрээ халхалж чадахаар бөгөөд яруу найрагч маань өчүүхэн жижиг биетэй, эцэнхий туранхайгаараа алдартай ажээ.

	Тэгээд ч Диагор гангалсан хүний дүр үзүүлэн асар зузаан ултай гутал өмсөх бөгөөд түүнийгээ зөвхөн унтахдаа л тайлдаг байжээ. Диагорыг таньдаггүй хүмүүс түүнийг үзээд, ялангуяа, араас нь харсан үедээ жаахан хүүхэд гэж эндүүрэх ч удаа гардаг байв. Тэгээд яруу найрагчийн царайг харангуутаа эндүүрснээ мэдэж, жигтэйхэн гайхдаг байсан юм. Диагор бол ёстой л Аидад очоод, тамын орны бүх л зовлонг туулсан хүн ийм байдаг байхдаа гэж бодогдмоор нүүр царайтай ажээ. Нүүрэндээ үргэлж баг хийж явдаг юм уу, эсхүл Тенарын хошуу11 дахь уснаас нүдэндээ хийсэн юм биш биз гэж Диагораас зарим нь асуудаг байлаа.

	Диагорыг 12 настайд Демократ худалдаж авчээ. Бие муутай байрын энэ жаал хүүг Фарсийн дэргэдэх тос цохидог газрын асар хүнд ажлаас нь болж үхэх лав гэж бодсон Демократ өрөвдсөндөө худалдаж авчээ. Диагор эх эцгийгээ ч, төрсөн газар нутгаа ч мэддэггүй байлаа. Түүнийг бүр бага байхад нь Тасосаас хөлөг онгоцоор авчирчээ. Арал дээрх хадан хонгилуудын нэгэнд нүсэр нүсэр гантиг чулуунуудын дундаас түүнийг олсон гэж авчирсан хүмүүс нь ярьжээ. Диагорыг Хаягдмал гэж хочилсон нь ийм учиртай билээ. Бяцхан Диагорыг зөвхөн бие султайд нь л Демокритийн сэтгэл хөдөлсөн биш билээ. Абдерыг үндэслэгч Клазомены Тимессийд зориулан зохиосон шүлгээ Диагор нэг удаа уншихыг нь Демократ сонсжээ. Тимессийн амьдралын түүхийг Абдер хотынхон бүгд мэдэх бөгөөд үе дамжиж яригддаг билээ. Энэ бол дүүрэн гуниг, нэн сургамжтай түүх ажээ. Тимессий Клазомен орноо чин сэтгэлээсээ хайрладаг байжээ. Өөдгүй зөрүүд, хүний ачийг эс бодогч нутгийнхныхаа алдрыг мандуулж, цэцэглүүлэн хөгжүүлэхийн төлөө тэр бээр асар их зүйл хийжээ. Тимессийд маш олон найз байсан боловч бүтээсэн сайн үйл болгоныг нь гутаан бузарлахыг эрмэлзэн, атаархагчид бүр олон байжээ. Түүнд атаархан хорсогчдын хүүхдүүд Тимессийн хойноос чулуу шиддэг байлаа. Байшингийн нь хана, туурган дээр өөдгүй хүмүүсийн бичсэн элдэв доромжлол, занаж зүхсэн үгсийг тэрээр олонтоо уншдаг байв. Гэвч төрөлх Клазомендээ хайртайн улмаас Тимессий шударга бус энэхүү доромжлолыг хүлцэн өнгөрдөг байлаа. Гэтэл тэсэхүйеэ бэрх болов. Нэгэн Клазомен хүн: «Энэ бол Тимессийн толгойг би хага цохино гэдэгтэй яг адил үнэн зүйл» хэмээн нөгөөдөө тангараглахад, нөгөө нь мөн л ийм янзаар андгайлан өөрийнхөө зөвийг нотолжээ. Тимессий маш удаан, тайтгарах аргагүй их уйлсан. Тэгээд л нулимсаа дөнгөж хатмагц Клазоменийг орхин оджээ. Тимессий Фракид орогнох болсон бөгөөд энд Абдер хотыг байгуулж, тайтгарсан гэдэг...

	Хотын үндэс тавигдсан өдөр болоход Тимессийн баримлын дэргэд абдерчүүдийн дуулдаг магтаал нь Диагорын шүлэг ажээ.

	Демократ, Диагорыг худалдаж аваад бичиг үсэгт сургасан бөгөөд удаан хугацаагаар алсын аянд гарахдаа түүнд эрх чөлөө олгожээ.

	Ингэж байтал хонины бяслаг, давсалсан чидун жимс, цэвэрлэсэн буйлс, хав халуун туулайн бөөр оруулж ирлээ. Хөнгөн цайвар эдлэлээр хийсэн хувцастай хүүхнүүд сарнай, нил, цоохор майлс зэрэг цэцэгсийн хэлхээтэй том сагс оруулж ирснээ зочдод зүүж өгч эхлэв.

	Аль илүү таалагдсан буюу өмнөх найрууд дээр согтохоос хамгийн их найдвартай хамгаалж байсан гэж өөрт нь бодогдсон цэцгэн хэлхээг хүн бүр сонгов.

	Миний муу данхар халзанд арай зөөлөн юм, жишээлбэл цоохор майлс углаарай. Идье гэвэл идчихэж болно... Харин Хаягдмалд өргөст сарнайн хэлхээ өг. Тэрний эсгий шиг ширэлдсэн үсийг ямар ч өргөс нэвтэлж чадахгүй гэж Протагор гуйжээ.

	— Намайг Алкибия гэдэг. Би Клитагийн охин... гэж Демокритын толгой дээр анхилуун үнэрт нил цэцгийн хэлхээг тавьсан хүүхэн түүнд шивнэлээ.

	Демокритын өмнө борхон охин инээмсэглэн зогсох ажээ. Нүүр нь сүүдэрлэгдсэн байх учир нүдний нь өнгийг харах боломж олдохгүй байсан боловч танан цагаан шүд нь нүд гялбуулан яралзаж, хилэн хар үсээ тогтоосон уяанд шигтгээтэй цэнхэр, ногоон, улаан өнгийн гэрэлт чулуунууд туяаран гялтганаж байв. 

	Демократ Алкибияд

	— Чи дур булаам охин юм. Харит дөрвүүл болжээ12 гэлээ.

	— Клита ээж бид хоёрыг Дамастаас гуйж ав! Гуй л даа! гэж Алкибия хэлээд алгаараа духанд нь зөөлөн хүрэв.

	Бүсгүй, түүнээс түргэн холдлоо. Тэгтэл Диагор тэр охины гарыг барьчхаад сөнчид иртэл тавихгүй байхыг Демократ харлаа.

	Демократ Диагорт дүрсхийн уурлаад дорхноо уураа гарахыг мэдрэв. Диагор Алкибиягийн гарыг шүүрч аваад чихэнд нь нэг юм шивнэхэд түүний уур хүрчээ. «Алкибия бол Дамастын хөрөнгө. Үүрийн туяа гийхээс өмнө нар гардаггүй юм шүү» гэж оюун ухаан нь ууртаа зөвлөгөө өгөхөд намджээ.

	Дамаст суудлаасаа босож, Дионисийн ороонгыг13 магтах зуур сөнч нар найрлагчдыг гурвантаа тойров. Энэ нь гэрийн эзэн ууж байгаа дарсаа алдаршуулан магтаж, энэ дарсыг уугаад, үг хэл чинь цэцэн цэлмэг болж, уран яруу ярих зориг орж, үг хэлж, хундага өргөн, бусдын өмнө мэргэн ухаан, цэцэн оюунаараа тодрон гялалзахыг зочдоосоо хүсэж урин залан дууддаг уламжлалт ёсыг дагасан хэрэг байв. Идэр залуусын найран дээр үг хэлдэггүй бөгөөд ах дүү нар бие бие рүүгээ мирт модны мөчир шидэлцэн булаалдаж, мөчрийг авсан хүн кифар хөгжимтэй дуулдаг билээ.

	Суусан дарааллаараа биш, харин мирт модны мөчрийг олж авсан дарааллаараа дуулж дуусаад оньсого таалцах, илбэ үзүүлэх, эргэдэг вааран тавцан дээр бүжиглэх, шоогоор мөрийтэй тоглох зэргээр найраа үргэлжлүүлдэг байв. Тэгэхдээ энэ бол хүүхэд багачуудын л найрын дэг юм. Харин энд бол насыг насалж, намба төрх, амьдралын ухаан суусан нэр төртэй эрчүүд, өрхийн тэргүүлэгчид эцэг хүмүүс байсан бөгөөд хөнгөмсөг, хөгжилтэй дуу дуулах, ваар сав хийхэд зориулагдсан эргэлдэгч төхөөрөмж дээр бүжиглэх зэрэг нь тэдний хувьд зөвхөн өнгөрсөн зүйл байв. Энэ бүхэн саяхны мэт санагдах бөгөөд нисэх мэт түргэн өнгөрчээ!

	Демократ Абдераас гарахдаа залуучуудтай наргиж байсан бол эргэж ирээд насанд хүрсэн эрчүүдийн найрт орох болжээ. Яагаад гэвэл тэр идэр залууд тооцогдохоо нэгэнт больсон аж. Зарим ард түмэн хүний насыг далаар хэмждэг, зарим нь зуугаар хэмждэг. Гучин наймаас дал хүртэл гучин хоёр жил үлджээ. Туулж өнгөрүүлсэн амьдралаас богино хугацаа шүү дээ. Гэтэл өнгөрсөн бүх амьдрал нь ганцхан хором мэт санагдана.

	Идсэн, ууснаасаа болж бие нь улам хүндэрсэн Протагор аахилан янцагласаар олбогоосоо дурамжхан өндийв. Өөрийг нь ингэж тав алдуулж ажил удсаны өшийг авч байгаа юм шиг тэнд байсан хүмүүсийг уйтгарлуулсан үгийг тэр хэлэв.

	— Дуугүй байхын бурхан Гарпократын алдрыг магтахыг би хүсэж байна. Орчлон ертөнц дээрх хамгийн агуу их зүйл бол нам гүм байдал мөн. Ер бишийн мэргэн ухаантай ч гэсэн дуугүй л байх ёстой. Учир нь гэвэл мэргэн ухаан бол ердөө дуугүй байхад л оршино. Бидний бүх мэдлэг нь ганц үгийн ч үнэд хүрэхгүй. Энэ ертөнц дээр хууль гэж байхгүй, ёс журам, эмх замбараа ч гэж байхгүй, ямар нэг юмнаас өөр юм бий болохгүй. Юм бүхэн бие биеэс ангид саланги оршдог бөгөөд утга учир гэж байхгүй, Гарпократ мандтугай! гэж хэлээд Протагор хундагатайгаа хөнтрөөд суудалдаа суухад модон тэргэнд үхрийн мах ачихтай адил олбог нь чахрав.

	— Демокритэд хундага өг! Демократ үг хэлнэ! хэмээн Дамаст сөнчид тушаалаа.

	Хундага зөөгч алтан амсартай том эвэр хундага бариад Демократ руу гүйж очив. Эвэр нь доторх дарсандаа хүндэрсэн, хүйтэн байлаа. 

	Демократ босоод, Дамаст ахынхаа зүг толгой дохин талархсанаа илэрхийлэв. Дараа нь Протагор луу эргэж, түүнийг харан хэсэг дуугүй зогслоо. Демокритыг Протагорын зөвлөснөөр дуугүй байхаар шийдэж дээ гэж бодсон Диагор хөхөрснөө гуяа алгадлаа.

	Демократ Диагорт хандаж,

	— Баярлах чинь арай эрт байна гэснээ, — Ер нь бүх найрагчид ийм зантай л даа. Тэд дандаа л жинхэнэ үнэнийг биш, харин түүний авиаг нь л ертөнц даяар мэдээлэн, философичдын урдуур бөртгөнөж байдаг юм хэмээн нэмэв. 

	Протагор

	— Чи тэгээд философич юм уу? гэвэл,

	— Би философич. Харин чи яагаад ингэж асуух болов? гэж Демократ асуулаа.

	— Мэргэн ухаантай л бол дуугүй байх ёстой гэж би хэлсэн шүү дээ.

	— Чулуу ч гэсэн дуугүй л байдаг. Чулууг мэргэн ухаантай гэж хэн ч хэлэхгүй биз дээ? Үхсэн хүнийг мэргэн ухаантай гэж хэн ч хэлэхгүй биз дээ? Мэргэн ухаан гэдэг чинь амьд хүнд л байдаг заяа. Мэргэн ухаантны зорилго бол амьд хүмүүсийн оюуныг сэнхрүүлэх явдал. Аль ч үеийн агуу их мэргэд дандаа бусдыг сургаж байснаараа чухамхүү энэ зорилгыг хэрэгжүүлж байсан юм. Харин үг дуугардаггүй мэргэн ухаантан хүнд юу сургаж чадах юм бэ?

	— Дуугүй байхыг сургана! гэж Протагор хариулав.

	— Тэгэхдээ хүрвэл хамгийн сайн багш гэдэг чинь үхэл л байж таарна. Орфикчүүд14 л ингэж үздэг юм даа. Тэдний ярьдгаар бол амьдрах гэдэг чинь үхэлд аажмаар дөхөж байгаа нь тэр юм гэнэ лээ. Афинд одоо ч амьд байгаа философич Сократ үүнийг номлодог. Харин бусдаасаа илүү ухаантай олон мэргэд хүнд тохиолдох хамгийн сайхан зүйл бол амьдрал бөгөөд амьдралын гадна юу ч байдаггүй. Хэрэв амьдралыг найр наадам гэж үзвэл энэ найрт хамгийн амтат хоол нь мэдлэг гэж үздэг юм даа, Протагор минь.

	Бид бол ус, шавар хоёроос тогтсон юм. Үхэхээрээ ус, шавар л болж хувирна. Бидний бие цогцсыг бүрэлдүүлэгч юм нь сөнөшгүй мөнх, харин мөнхийн сүнс гэж байдаггүй.

	Гал шиг халуун, гэрэл гэгээтэй, байнгын хөдөлгөөнд оршиж баярлан хөөрч, зовон тарчилж байдаг, үхэж алга болдог сүнс хүнд байдаг. Сүнс хийж чаддаг бүхнээ хийж, дуулж, ярьж, хашхирч, сэтгэж, дуугүй байж, хөдөлж, хэрвээ чадвал хөөрөн нисэж, цаг нь болсон үед унаж ойчдог байх хэрэгтэй.

	Мэдлэг нь хүнийг илүү зовлон, гачаалаас ангижруулж, сэтгэл хангалуун, сайн сайхан болох арга замыг түүнд зааж өгдөг.

	— Хамгийн ухаантай цэцэн хүн л хамгийн жаргалтай байх ёстой шив дээ? гэж Протагор асуув.

	— Тийм. Мэргэн ухаантан бол аймшиг гэдгийг мэддэггүй. Тэр нь маргааш юу учрахыг мэдэж, байдаг хүсэл тэмүүллээ ач тустай юмтай харьцуулж чаддаг, яаж амьдрахаа мэддэг. Хамгийн ухаалаг зөв шийдвэр гаргаж, алдаагүй цэвэр сайхан ярьж, хийх ёстой юмаа хийдэг байх чадварыг л мэргэн ухаан гэдэг юм, Протагор аа. За одоо энэ анхилуун дарсыг уувал зохих биз дээ.

	— Хүн гэдэг бол мэдлэг л юм гэж чи боддог юм шив дээ. Гэтэл «Хүн бол мөнгө15» гэсэн хуучны зүйр үг өнөөдөр ч байсаар байна шүү дээ. Сайн сайхан зүйлд хүрч, сэтгэл ханах арга зам зөвхөн баячуудад л нээлттэй, зөвхөн тэд л маргаашийн өдөртөө санаа зовж, түгшихгүй явдаг. Хэрвээ дуугүй байгаад л мөнгө олоод байдаг сан бол надад яасан амар байх байсан бол. Гэтэл би яриад л, яриад л, яриад л байдаг. Харин чи мөнгө яаж олох гэж байна? Эсвэл ах нар чинь чамтай эд баялгаа хуваалцах юм уу? Хэрвээ хуваадаг юм бол би юм идэж, уухгүй гэж мэд, Демократ ээ! хэмээн Демокритыг нэгэнт хэвтсэн хойно нь Протагор хэллээ.

	— Протагор, чи бүдүүн, бас үглээ болжээ. Харин оюун ухааныг агуулагч зүрх чинь ямархуу болсон бэ? Арай авчаагүй биз дээ? гэж Демократ асуухад,

	— Оюун ухааныг минь агуулагч бол - миний гавал гэж Протагор хэлэв.

	— Гавал гэнэ ээ? гээд Демократ инээснээ. — Үгүй ээ, Зүрх! Зүрх шүү, Протагор аа. Хүн зүрхээрээ сэтгэдэг. Хүний сүнс зүрхэндээ байдаг юм гэлээ.

	Хүн толгойгоороо сэтгэдэг мэтээр Демокритэд нотолж байгаа хамгийн анхны хүн Протагор биш байлаа. Эмч Гиппократ Демокритэд мөн ингэж л ярьдаг байсан юм. Бас л сонин юм шүү. Хүний сэтгэхүй зүрхэнд бий болдгийг, аливаа үнэн юм тэнд бий болмогц зүрх нэн хүчтэй цохилж эхэлдэг бөгөөд худал хуурмаг юм үнэн зүйлийг дийлэн түрж эхэлбэл зүрх өвдөж, үнэнийг зөгнөн байдгийг Протагор, Гиппократ нар мэдэрдэггүй гэж үү дээ. Үгүй ээ, үгүй. Хүний зүрх л оюун ухааны төв мөн. Толгой бол нүд, чих, хэл, хамарт үйлчлэх бөгөөд мэдрэлийн эрхтнүүдээр дамжин, толгойд очдог сэрлүүд өнгө, үнэр, амт, дуу чимээнд л зориулагдсан байдаг. Тайван байхыг хэзээ ч мэддэггүй санаа сэтгэлд хэзээ ч тайван байдаггүй зүрх л зориулагдсан байх ёстой.

	— Хүний толгойг цохивол тэр ухаан алддаг шүү дээ гэж Протагор хэлбээс,

	— Тэр чинь ойгүй л болж байгаа юм. Хэлгүй болж байгаа хэрэг. «Тэр хэвтэж байхдаа нэг л өөрөөр сэтгэж байлаа» гэж Гекторын тухай Хомер бичсэн юм. Хомерийн зөв юм шүү гэлээ.

	Диагор олбогоо орхин босож, Демокритын дэргэд суугаад, түүнийг тэвэрснээ,

	— Теосийн агуу их Анакреонт найрлагчдын тухай ингэж дуулдаг байсан юм гээд:

	 

	Дайны тухай, зовлон гамшгийн тухай

	Дандаа ярьж, дарс уугчдыг би ер таашаадаггүй. 

	Муза, Киприд хоёрын гайхам авьяасыг хослуулж 

	Мундаг найрыг хөгжөөгчдийг л би таалдаг 

	 

	хэмээвээс Демократ Кеоссийн Симонидын16 шүлгээр хариуллаа.

	 

	Амьдрал тэтгэгч үр жимсний эх - агуу шидтэй усан үзэм минь ээ!

	Арвин салаагаараа арван зүгт тэмүүлэн сагсайж, 

	Теосын Анакреонтын булшин дээр сүүдэр татуулан нахилзаж

	Тод ногоон өнгөөр газрын хөрсийг бүрхээч, чи. 

	Сайхан лирээ товшиж, дурлалт залуусыг магтан 

	Сархад найрын ширээнээ шөнөжин баясагч тэрээр

	Газарт одоо хэвтээ ч, толгой дээр нь туялзагч 

	Гайхамшигт чиний жимс бөнжийж байхыг хараг. 

	Уянгалаг дуугаараа чамаас ч илүү уярааж агсан 

	Уруул юугаа чийглэж, шүүдрийн усаар ундаалдаг... 

	Амьдралаас хагацаж, тамын ёроолд нэгэнт очсон ч 

	Аялгуут дуугаа тэр таслаагүй, барбитон нь уянгалсаар байна 

	 

	хэмээн Симонидын өөр нэг шүлгийн мөрүүдээр дуусгавал Диагор Демокритын чихэнд нь бүр тулж

	— Үзэсгэлэнт Алкибияг чи харав уу? гэж шивгэнэн асуув.

	— Харсан, гэж Демократ хариуллаа.

	— Би явъя, Дамаст ахдаа хэлж өгөөч.

	— Хэзээнээс хойш яруу найрагчид хайр дурлалыг худалдаж авдаг болчих оо вэ?

	— Яруу найрагчдыг худалдаж авдаг, өгдөг болсон цагаас хойш ийм болсон гэж Диагор хариулав.

	— Чамаас өрсчихсөн хүн байгаа болохоор би чиний гуйлтыг биелүүлж чадахгүй гэж Демократ хэллээ.

	— Тэр чинь хэн бэ?

	— Би. Дамаст Алкибияг надад өгөөсэй гэж би хүсэж байгаа юм гэж Демократ хариулав.

	— Тэгвэл... гэж Диагор горьдсон өнгөтэй дуугараад, эсхүл...

	— Миний асрагч Клита надтай нэг байшинд аж төрөх хүсэлтэй байгаа юм. Алкибияг хамт байгаасай гэж тэр бодож байдаг. Би ч дуртай л байна. Ингэхлээр Диагор чамд тэнд байр олдохгүй юм шиг надад санагдаж байна...

	Диагор дуугүй босож олбогоо чиглэв. Демократ тэнгисийн усаар найруулсан дарснаас бас нэг хундагыг уугаад цэцэрлэг рүү гарлаа.

	Өдий олон жилийн турш уулзаагүй танил, дотно хүмүүстэйгээ цуг сууж найрлах нь түүнд хэдийгээр их сайхан байсан боловч энд, цэцэрлэгт байх нь Демокритэд бүр ч их баяр баясгалан төрүүлжээ. Унасан газар, угаасан усаа гэсэн сайхан мэдрэхүй нь дахин их хүчтэй оволзлоо. Газар шороо, цэцэгсийн үнэр, салхины зөөлөн илбээ, тэнгэрт буй оддын гялбаа, голын усны шоржигнох чимээ, цэцэрлэгийн хашааны чанад байгаа бяцхан намаг дахь мэлхийн хөгжилтэй хашхираан, зэргэлдээ гудамжнууд дахь нохдын хуцалт, нэлээд холд ярилцах хүмүүсийн чимээ - төрөлх хэлний яруу үгс хэчнээн амар хялбар ойлгогдоно вэ! Дөнгөж мэдэгдэх төдий боловч түүнд сайн танил өөр өдий төдий, хэдэн мянган дуу чимээ, үнэр: өтгөн шигүү навчсын доор унтаж агсан шувууд дэрхийх нь ч, хажуугийн айлын хаалга хяхнах нь ч, агтын жүчээнд морь тургих нь ч цөм л эх орон, нутгаа гэсэн мэдрэхүйд танил ажээ...

	Салхины чиг өөрчлөгдөж, тэртээх довцог дээрх Текстегийн бяслагийн газрын үнэр сэнгэнэлээ. Салхи сэрчигнэх нь зогсмогц бүгчимхэн болж нил цэцгийн үнэр анхилав. Демократ толгой дээр нь Алкибиягийн тавьсан цэцгийн хэлхээг санаж, мулталж аваад дэргэдэх бүлээвтэр чулуун дээр тавив. Тэгснээ одод тийш өлийж байгаад дуулах гэснээ болиод аяархан хөхрөв. Идсэн зүйл нь зүрхнээс нь холдож, бүх биеэр нь таран зөөлрөөд амар болсонд баярласан тахиа орилж эхэлдэг билээ. Демократ өөрөө энэ тухай бичиж байсан ажээ. Тэгсэн атлаа золтой л дуулж, тахиатай адил авирласангүй...

	Тайван байх, сэтгэл ханах, аз жаргалд умбах гэдэг бол ганц хормын хэрэг юм. Тайван байдал ганц хормоос л илүү үргэлжилбэл, эвдэгдэх, тэгэх тусмаа эвгүй муухайгаар эвдэгдэхээсээ айж эхлэх бөгөөд... ингэснээрээ тайван байдал нь өөрөө өөрийгөө үгүйсгэдэг.

	Одод асар өндөрт харагдах бөгөөд түнэр харанхуйд чичгэнэн анивчих ажээ. Одод газар хоёрын хооронд чийглэг салхи байгааг энэ нь гэрчилж байв. Маралын17 доогуур чийглэг салхи гарвал бороо орохын дохио болж тариачид цайруулаагүй тариагаа бороонд цохиулахгүйн тулд бүтээх хэрэгтэй болдог.

	Хэн нэгэн хүн болгоомжтойхон алхаж, хайрга шажигнах сонстов. Сэтгэл зүрхэнд нь дүрэлзсэн илч нүүрийг налуу оргиулж, Ливийн цөлийн бүгчим амьсгал мэт төөнөлөө. «Үгүй ээ, үгүй. Энэ бол тачаал биш, харин дарс үйлчилсэн хэрэг» гэж Демократ бодов. Гэвч яагаад тэр хүүхний тухай бодох болов оо? Алкибияг хүлээж байсан юм гэж үү? Тийм ээ, хүлээсэн. Цэцэрлэгт гарснаасаа хойш л хүлээжээ. Түүнээс ч өмнө олбогт суудлаасаа босож, найрыг орхихоосоо л эхлээд Алкибияг бодсон билээ.

	Гэвч энэ нь Алкибия биш байв. 

	Клита ийш тийш харж, хөлийн чимээ чагнасаар түүнд дөхөж ирэв.

	— Демократ ээ! гэж Клита аяархан дуудав.

	— Та яах гээ вэ? Би энд байна аа гэж Демократ хариулав. 

	Эмгэн урд нь ирж зогслоо.

	— Дамаст чамайг хайж байна. Одоо би түүнд чамайг энд байна гэдгийг хэлчихье. Тэр чам руу ирнэ. Цаадах чинь цэцгийн хэлхээгээ толгойноосоо унатал их дарс ууж, согтсон байна. Алкибияг гуйх цаг яг болоод байна гэв.

	— Тэгье. Нааш нь дагуулаад ир гэж Демократ өчив. 

	Дамаст цэцэрлэг дундуур Клитад хөтлүүлж явахдаа:

	— Дүү минь! Дүү минь хаа байна? Нимфүүд түүнийг минь хулгайлчхаагүй биз? Би сайхан дүүтэй хүн шүү! гэж Клитад хандан хамаг чадлаараа хашхирч байв.

	— Миний дүү бол маш ухаантай, бүх абдерчуудын дотроос хамгийн мэргэн ухаантай нь миний дүү. Миний дүүгийн дэргэд Протагор бол хөөрхийлөлтэй чалчаа амьтан. Демократ ээ, чи хаана байна?

	Дамастын үгийг сонсоод Демокритын инээд хүрсэн боловч тэр хариу дуугарсангүй. Клита ахыг нь дагуулаад ирнэ гэдгийг тэр мэдэж байв.

	Демократ чулуун дээр суугаад унтаж байгаа юм шиг Дамастад үнэхээр санагдсан уу, үгүй юу бүү мэд, түүнийг олж харангуутаа Дамаст баярлан хашхирлаа.

	— Клита, дүү минь энд унтаж байна! Миний дүү ахынхаа цэцэрлэгт унтаж байна. Тайвширч, аз жаргалд умбаад унтаж байна! Би ч түүнийг тэврээд бас унтъя. 

	Дамаст Демокриттэй зэрэгцэн сууж, түүнийг тэврээд

	— Чи унт, унт. Битгий сэр. Би ч бас... гээд мөрөн дээр нь толгойгоо тавьж, — Би ч бас...

	— Би унтаагүй л байна шүү дээ.

	— Яах вэ, яах вэ. Тэглээ ч гэсэн унт. Харин Клита чи,.. гээд Дамаст гараараа дохиж, — Чи яв. Бидэнд унтахад битгий саад бол гэв.

	Клита явлаа.

	— Чи бол миний хамгийн хайртай, дотно хүн гэж дүүгийнхээ мөрөөр тэвэрсэн хэвээр Дамаст хэлэв.

	— Би чиний төлөө хүссэн бүхнийг чинь хийнэ. Чи юу хүсэх вэ, аа? гэснээ Дамаст Демокритээс холдож, цээж рүү нь алгаараа түлхэж

	— Хэлээч, чи! Би бүхнийг, юм бүхнийг...

	— Алкибияг надад өгөөч гэж Демократ хэлэв.

	— Алкибияг гэнэ ээ?! «Алкибияг надад өгөөч» гэж чи хэлэв үү? гээд Дамаст боссоноо, газарт унаж, элгээ хөштөл хөхөрсөөр өнхрөв.

	— Алкибияг өгөх гэнэ ээ? Хүн болгонд л Алкибияг өгөх болж гэнэ. Цөмөөрөө галзуураа юу даа! гэж байн байн хөхрөх завсраа хэлээд, — Алкибия хүн болгонд хэрэгтэй гэнэ. Протагор намайг заамдаж аваад, «Хүүхдүүдийг чинь сургасны хөлсөнд Алкибияг өг» гэсэн. Миний хүүхдүүдийг... гэснээ Дамаст хөхрөхөө больж суув.

	— Алкибияг чи надад өгөхгүй бол би үхэх нь гэж Геродот ах хэлсэн. Энэ хоёр дахь нь гээд Дамаст хуруу дарж эхлэв. Энэ аймаар муухай Диагор «Алкибияг худалд» гэж шаардаад байсан. Гурав. Одоо чи бас ингэж байна... Та нар чинь юу болоод байна аа? Яагаа вэ? гэлээ.

	— Ёстой үзэсгэлэнтэй хүүхэн байна шүү дээ гэж Демократ хариулбал,

	— Тийм ээ. Сайхан хүүхэн гээд Дамаст газраас босож, сандал дээр Демокриттэй зэрэгцэн суугаад, — Чиний зөв. Алкибия үнэхээр сайхан хүүхэн. Тэгвэл бүдүүн Протагорт түүнийг өгч болох уу? гэв.

	— Болохгүй.

	— Тийм ээ, болохгүй. Хөгшин, архаг өвчтэй Геродотод тэрийг өгч болох уу? Болохгүй. Диагор бол хоосон чалчаа амьтан, нүүр царай нь далайн мөгөөрснөөс ч муухай. Тэгвэл, Алкибияг Диагорт өгч бас л болохгүй гэсэн үг.

	— Надад бол болох уу?

	— Чамд уу? Чи сайхан хүн. Гэхдээ... гээд Дамаст гараа дээш өргөж, — Демократ, чи эхлээд миний төлөө нэг юм хий л дээ. Тэгээч дээ, гээд дүүгээ дахин тэвэрч авснаа, — Надад нэг юм бэлэглэ! гэв.

	— Тэгж болно. Би чамд үлэмж их баялаг бэлэглэе. Гэхдээ надад итгэх л юм бол чи энэ баялгийг олох болно шүү гэж Демократ хариуллаа.

	— Би чамд итгэе гэж Дамаст уриалгахан нь аргагүй хэлээд, — Чи аан гэж бай. Би их, маш их шунахай. Чамд л үнэнээ хэлж байна. Маш шунахай. Би эд баялагт дуртай. Би чамд итгэе.

	— Агуу их хаад надад итгэж, нэрд гарсан ид шидтэнүүд, Энэтхэгийн гимнософистууд18, египетийн бөө нар надаас зөвлөгөө авч байсан...

	— Чи тэр баялгийнхаа тухай түргэн яриач. Би сонсох сон гэхээс тэсэж ядаж байна.

	— Маргааш маш хүчтэй азарган бороо орно. Хадсан бүх тариагаа цуглуулж аваад бүтээх хэрэгтэй.

	— Ингээд л гүйц ээ юу?

	— Гүйцээ.

	Дамаст босож, нарийхан замаар дуугүйхэн явснаа сандал руу эргэж ирлээ.

	— За, тийм болог. Алкибия маргааш чам руу нэг бол усан борооноор очно, эсвэл хэзээ ч очихгүй гэв.

	— Баярлалаа, ах аа!

	— Бурхад биш, харин чи л өөрөө азарган бороо оруулдаг юм шиг өөрийнхөө хэлсэн юманд чи итгэж байх юм.

	— Бурхдад хүмүүсийн ажил хэрэг ямар ч хамаагүй гэж Демократ сандлаас босуут хэлэв.

	— Бурхад бол ертөнцүүдийн хооронд байх орон зайд амьдардаг. Хүмүүсээс агуу их бөгөөд илүү билээ. Шөнийн галт хорхойн хувь тавиланг бид захирдаггүйн нэгэн адил бурхад хүмүүсийн хувь заяаг захирдаггүй юм.

	— Чиний мэргэн ухааны тухай дараа ярилцъя. Одоо харин зочид руугаа очъё. Найр үргэлжилж байгаа, ухаантан минь!

	 


ГУРАВДУГААР БҮЛЭГ

	Үүр цайж, тахиа гурав дахь удаагаа донгодтол найр үргэлжилсэн бөгөөд тэгэхдээ танхимд биш цэцэрлэгт болов. Олбог, дарстай галуун хүзүүтүүд, сав суулгануудыг зарц нар ийш нь гаргаж, тахиа зодолдуулах өндөр хашлагатай дугуй ширээ засжээ. Томоохон тэмцээн хийхээр зэхэж байлаа. Зочдын илгээсэн эрчүүд тулалдах, танагр, родосс үүлдрийн тахиа авчрахаар явж, уурыг нь хүргэх гэж саримс өгч, хөлд нь хурц төмөр даравч бэхэлж байх хооронд найрчид бие биетэйгээ мөрийцөн, бооцоо тавьж, нар тусаж, тахиануудын тулалдаан эхлэхийг тэсэж ядан хүлээж байлаа. Бүгд мөрийцжээ. Тахиатай нь тахиандаа, тахиагүй нь хүний тахианд мөрий тавив. 

	Диагор Дамастын тахианд Протагортай мөрийцлөө. Протагор өөрийн том гэгчийн час улаан залаатай тас хар өнгөтэй, Мох нэртэй, танагр үүлдрийн маш сайхан тахиатай байлаа. Бүр Трояны дайнаас өмнө амьдарч байсан бөгөөд орчлон ертөнц дээрх юм бүхэн үл хуваагдах, хатуу эгэл хэсгүүд - атомоос тогтоно гэж хамгийн анх хэлсэн эртний финийн шидтэн Мохын нэрийг түүнд өгчээ. Мох нэртэй энэ тахиа бол нэлээд олон тулалдаанд ялж, Протагорт багагүй мөнгө олж өгснөөрөө нэрд гарсан амьтан ажээ.

	Цагаан ороонгоор сүлжиж хийсэн, уужим торонд Мохыг авчирлаа. Мохыг харах гэж хамгийн түрүүнд очсон хүн бол Дамаст байлаа. Дамаст түүний эсрэг хоёр талантаар мөрийцсөн бөгөөд Абдерт ийм мөнгөөр чулуун байшин худалдаж авч болдог ажээ.

	Протагор мөн тийм хэмжээний мөнгөөр Дамастын родосс үүлдрийн Арион19 нэртэй улаан тахианы эсрэг мөрийцөв. Үүрээр цариун дуугаар чанга орилдогт нь түүнийг ингэж нэрлэжээ. Анхны тулалдаанд л Мох Арионы гэдсийг хүү татлаа. Дамаст хоёр талантаасаа хагацах болов. Тэр мөнгөө гаргаж ширээн дээр тавиад Протагорын тахиаг өөр хоёр тахиатай тулалдуулах шаардлага тулгав. Хэдийгээр энэ нь нэг тахиаг хоёр тахиатай зэрэг тулалдуулдаггүй дүрэмд харшилж байгаа ч гэсэн Протагор зөвшөөрч:

	— Дамаст аа, чамайг найзын эзэн болох учраас л, бас чамайг тайтгаруулахын тулд л ингэе гэснээ, Алкибияг гурван таланттай тэнцүүлье. Үнэндээ бол тэр чинь хоёр мин ч хүрэхгүй. Эс тэгвэл би тахиагаа ширээнээс зайлууллаа хэмээн нэмж хэлэв.

	Дамаст Демокритыг нүдээрээ хайж байснаа дөнгөж сая мандсан нарны гэрэлд алтран цэлийх бөртийх ч үүлгүй тэнгэр өөд харснаа нэгэнтээ жуумалзаж, хариу өчив.

	— Би зөвшөөрч байна. Тахиа авчир! хэмээн зарц нартаа тушаалаа.

	Демократ эгдүүцсэндээ тэсэж ядан, ах руугаа дөхөж очоод саяхан өгсөн амлалтыг нь сануулав.

	 

	[image: Image]

	 

	— Гурван талант! гээд Дамаст түүний нүүр өөд харан хөхөрч, — Гурван талант өгвөл чи Алкибияг авах болно. Авдраа онгойлго л доо. Би түүнийг чинь өргөөд үзсэн, дүүрэн алттай юм шиг л хүнд эд байна билээ. Мөнгөө битгий хайрла. Алкибиягийн идэр залуугийн гоо үзэсгэлэн гурван талант хүрнэ шүү гэв.

	— Надад мөнгө байхгүй. Гэхдээ та бид хоёр тохирсон шүү дээ, ах аа! гэтэл Дамаст үгийг нь тасалж,

	— Тэнгэрийн байдлыг харвал бороо орох янзгүй нь. Тэнгэр цэлмэг байна, Демократ минь. Цэлмэг тэнгэрээс бороо орох шинж тэмдэг илрүүлж болно гэж үү? гэлээ.

	Демократ хариу өгсөнгүй. Эргээд байшин руу явлаа.

	— Тахиаг ширээ рүү! Алкибияг гурван таланттай дүйцүүллээ! гэж Дамаст зориуд чанга, Демокритэд дуулдахаар хашхирав.

	Диагор Демокритийг гүйцэж, гараас нь барьж авлаа.

	— Демократ, би чамд гурван талант өгье. Гэхдээ Алкибияг чи надад авч өгнө шүү гэв.

	— Үгүй. Чамаар ачлуулахгүй. Энэ чинь ач биш. Надаас холд гэж Демократ хариулав.

	Хүнд авдраа мөрөн дээрээ тавьж, хаалгаар гараад Аполлон Агнейгийн баганын дэргэд зогслоо.

	— Агней, чиний зөв юм байна. Амьдрал гэдэг чинь зам юм. Тийм ч учраас явах хэрэгтэй... гээд ёжтой инээмсэглэв.

	Хачин сайхан өглөө боллоо. Хурц тунгалаг гэрэл, шувуудын жиргээн шүүдэрт умбасан навч цэцэгсийн анхилуун үнэр, цагаан, ногоон, цэнхэр өнгийн хослолоос энэ өглөө бүрдэж байлаа. Өмнө алсад байх байшингууд, сүм хийдийн дээвэр дээгүүр тэнгис өргөн цэнхэр зурвас болон харагдаж байв. Геллетонтын чанад, Фракийн тэнгисийн захад - Перс орон, таван тэнгисийн тэртээ - Мисир улс, Персийн цаана - Энэтхэг, Вавилон, Мисирийн цаана Эфиофия байдаг билээ. Хэрвээ Хиосаас нар жаргах зүг рүү Эгийн тэнгисийг дайрч Эвбей, Андросын хажуугаар гаран явбал агуу их Афин гүрэн байдаг Аттикийн үзэсгэлэнт эрэг нүднээ тусах болно.

	Арван найман жилийн тэртээ, ер л ийм нэгэн нам гүм, саруулхан өглөө Демократ мөн л энд, Агнейгийн баганын дэргэд зогсоод алс холын улс гүрэн, хотуудын тухай мөрөөдөж байсан бөгөөд тэдний тухай зөвхөн бусдын амнаас сонссон зүйлээ л мэдэж байсан билээ. Тэгвэл одоо тэр энэ хотууд, улс гүрнийг Абдерийн аль ч иргэнээс илүү мэдэж байна. Гэвч энэ мэдлэг хэнд хэрэг болох юм бэ? Абдер хотын оршин суугчид бүдүүлэг, шунахай учир энэ хотыг тэнэгүүдийн хот гэдэг. Абдерийн энэ өөдгүй нэрийг хэдхэн худалдаачид л өгсөн юм гэж тэр төрөлх нутгийнхаа эргээс алс байхдаа боддог байж билээ. Гэтэл одоо бүх абдерчүүд нэг л ижил, тэгэхдээ хамгийн муу ясны улс юм байна гэдэгт Демократ итгээд байв. Тэд цөмөөрөө сайн сайхан зүйлээ зөвхөн мөнгөөр л үнэлдэг юм байна. Бурхан минь! Муусайн худалдаачид, найр наадам эргүүлэгчдийн ялзармал нийгэмлэгт тэр дахиад л орчихлоо шүү дээ!.. Энд түүнд амьсгалах агаар ч алга. Ухаантай мэргэн хүнд бүх дэлхий нээлттэй байдаг нь ямар их аз вэ! Тэр одоо тэнгисээс таван стади л зайтай байна. Фавборийн хөлөг өнөөдөр хөвж одвол, тэр өнөөдөр л Абдертэй салах ёс гүйцэтгэнэ. Хэрэв маргааш болбол маргааш...

	Бас л эрт байлаа. Боолчууд, амьтад босчихсон, харин чөлөөт иргэд унтаж байв. Чөлөөт иргэн бүр баян байдаггүй юм. Эцгийн нь, одоо Дамастын байшин хотын бүхэл бүтэн хорооллыг эзэлдэг ажээ. Түүний зэргэлдээ зай муутай өчүүхэн хашаа бүхий бяцхан эдлэнгүүд бие биетэйгээ шавааралдан орших нь тэнд чөлөөт гар урчууд, загасчид, жижиг худалдаачид, талх баригчид, будагчид, ваар сав үйлдвэрлэгчид суудаг байв. Нэгэн баян гэр бүл байхад зуу орчим ядуучууд байна. Гэсэн хэдий боловч чөлөөт улсад ядуу байх нь харгис, эзэрхэг засаг ноёрхсон улсад баян байхаас илүүтэй билээ.

	Абдерийг ард түмнийг төлөөлсөн Зөвлөл удирддаг. Дамаст энэ Зөвлөлийн гишүүн хүн. Протагор ч бас л гишүүн. Өөр хэдэн ийм хүн Зөвлөлд байгаа бол? Протагор тааруухан ухаанаа л зарж, наймаа хийдэг. Дамаст бол худалдаж авч, дамлан худалдаж болох бүхнээр наймаалдаг. Харин ард түмний ашиг тусын талаар тэд ер нь боддог болов уу? Найрчид яс, талхны хэлтэрхий зэрэг өөрсдөө идэж чадахгүй бүхнээ нохдод хаяж өгдөг шүү дээ.

	Ядуучууд хөдөлмөрөөрөө сайн сайхныг олж авдаг байхад баячууд заль мэх, худал хуурмагаар олж байна. Дархан, будагчин, ваарчин, мужаан, өрлөгчин, нэхмэлч, тариаланч, архи нэрэгч, талхчин, далайчин хүнд үнэн юмны тухай үнэн зөв мэдлэг хэрэгтэй. Харин баячуудад зөвхөн эрх мэдэл л хэрэгтэй. Яагаад гэвэл эрх мэдэл гэдэг бол Байгаль, Хөдөлмөр хоёрын өмнө гэмт хэрэг болдог цэнгэлд хүрэх түлхүүр мөн.

	Демократ төв талбай руу буулаа. Дөнгөж өчигдөр тэр энэ гудамжаар ах Дамастайгаа зэрэгцэн хамгийн их аз жаргал, баяр баясгалантай хөнгөн шалмаг алхаж, түүний нүд замд тохиолдсон бүхнийг энхрийлэн таалж байсан билээ. Одоо тэр юу ч харахгүй, авч явж сурсан хүнд ачаандаа дарагдан нүсэр хүнд алхаж байсан бөгөөд санаа сэтгэлд нь болж байгаа юман дээр оюун ухаан нь төвлөрөөд байлаа.

	Талбай дээр явж байтал хэн нэгэн түүнийг дуудах шиг санагдав. Тэрээр зогсоод, эргэж харлаа. Абдерийн баатар Тимессийн баримал түүнээс хоёрхон алхмын зайтай харагдав. «Хоёр удаа хөөгдсөн боловч эдүгээ хүндлэгдэж буй мэргэн эр, Абдерийг үндэслэгч Тимесийд» гэж гантиг чулуун суурин дээр бичсэн байдаг нь бүр хүүхэд цагаас нь эхлэн танил болсон үгс дурайх ажээ.

	— Тимессий, чи юу гэмээр байна? гэж Демократ асуугаад, — Теосчууд эрэгт нь буумагц чи Абдераас явсан. Ачийг мэддэггүй хүмүүс гэдгийг нь чи тэдний нүүр царайг харуут л мэдсэн шүү дээ. Тэдний олонх нь персүүдээс зугтахдаа эхнэр, хүүхдээ орхисон боловч, алтаа авсан. Чиний хот руу тэд илдээ сугалан орсон биз дээ. Тимессий, чи явчихсан. Би дүү чинь больё... Баяртай.

	Фавборийн хөлөг тохойд зогсож байв. Демократ хайрцгаа газарт буулгаад дээр нь суулаа. Далай нам гүм байх ажээ. Зөвхөн захдаа л, эргийн яг хажууд жижиг давлагаанууд усны зах дахь дунг хуйлруулан эргэлдүүлсээр цалгилж байв. Өглөө бүр байдагчлан тэнгисийн ус татарч хүрэн бор замаг, модны хэлтэрхий, цахлай шувуудын унагаасан өд, наранд гялтганан байх далайн мөгөөрсөн товгор зэргээс бүрдсэн эмжээрийг элсэн дээр үлдээн эргээс бага зэрэг холдсон байлаа. Энэхүү эмжээрийг дагаж залуухан сармагчнууд тэнүүчлэн замаг дотроос өчүүхэн хавчнуудыг сугалан авч зажлах буюу ялзмаг, ялаа шумуулын нэр аван онгичиж байв. Тэнгис л гайхалтай цэвэр харагдах ажгуу.

	Тэнгис, тэнгэр хоёр хоёулаа адилхан сэтгэлд их баяр баясгалан, ертөнцийн агуу ихэд баясах баяр хөөрийг төрүүлдэг билээ. Демокритыг энэ эрэг дээр ирэхэд нь эзэмдэн авсан бас нэг мэдрэхүй бол шинэ газар орон, шинэ хүмүүс, тэнгэр, тэнгисийн чанад нууцлагдсан тэр их шинэ мэдлэг рүү хөвөх асар их хүслэн байлаа. Хөвөх биш харин нисэж чаддаг байсан сан бол тэр энэ эрэг дээр дахиад ганц хурмын төдий ч саатахгүй байлаа...

	Фавборийн хөлөг дээр чив чимээгүй байв. Энэ бол ганцхан зүйлийг, тухайлбал, сэлүүрчид ч, усан цэргүүд ч, Фавборий өөрөө ч эрэг дээр байгааг илтгэж байлаа. Бусад хөлгүүд дээр амьдрал буцалж, дамжлага гишгүүр дээгүүр нь боодол, ачаа, сав суулга барьсан, дамжилсан хүмүүс хөлхөж, харгалзагчид орилж, хашхирч байв. Хоёр л хөлөг эгнэсэн сэлүүрүүдээрээ жигд далласаар салхигүй тохойг алгуур орхилоо.

	Демократ үл таних хөлөгт гарахаасаа тээнэгэлзэв. Ямарваа тусламж үзүүлэхдээ хөлс төлөхийг үргэлж шаарддаг хөлгийнхний зан аашийг тэр сайн мэдэж байгаа. Демокритэд төлөх юм байсангүй. Иймээс Фавборийг хүлээх л ганц зам үлджээ. Салах ёс гүйцэтгэхдээ: «Манай хөлгөөр аялж байгаарай» гэж Демокритэд хэлсэн шүү дээ. Демократ маш удаан хугацаагаар өөртэй нь ярин суудаг байсан тул булиа чийрэг Фавборий түүнд их дотно болсон санагдана. Их бага орчлон ертөнцийн тухай, амьдрал, үхлийн тухай, сайн үйл явдал, мэргэн ухааны тухай. тэнгэр, газар, агаарт болж буй элдэв үзэгдлүүдийн тухай, өвчин эмгэг, далайн аяллын тухай, Вавилон, Эфиопийн судар бичгүүдийн тухай, ер нь янз бүрийн юмны тухай тэр хоёр ярьдаг байсан бөгөөд тэгэхдээ төрөх, үхэх хоёрын хооронд байгалиас хүнд оноож буй өчүүхэн богино хугацаанд яаж жаргалтай байж болох вэ гэдэг талаар бүр их ярилцдаг байжээ. Тийм ээ, тийм, Фавборий минь. Орчлон ертөнц гэдэг чинь тайз, амьдрал бол тайзан дээр жүжиглэхтэй адил: ирлээ, үзэж харлаа, явлаа. Аз жаргал гэдэг бол хүний сэтгэл сайн сайхан байх явдал, оршин буй юм бүхний шалтгааныг танин мэдсэнээс болж үүсэх элдэв аймшгаас хол, чөлөөтэй байх явдал мөн. Тийм ээ, тийм, Фавборий минь. Аз жаргал гэдэг чинь дараагийн хоромд юу болохыг огт мэдэхгүй байх явдал гэж чиний хэлдэг л зөв байх. Гэвч хүн өөрийн ирээдүйн тухай юу ч мэдэхгүй байж болно гэж үү дээ? Ирээдүйн шалтгаан чинь өнгөрсөнд байх бөгөөд өнгөрсөн нь бидэнд илэрхий байдаг. Илэрхий байгаа шалтгааны үр дагаврыг тодорхойлон ялгаж чадахгүй байх бол усан тэнэг хүний л шинж дээ. Фавборий минь, тийм л бол, юу ч мэдэхгүй байснаас бүгдийг мэдэж байсан нь дээр. Хүн мэдлэгтэй байж болох авч, юу ч мэдэхгүй байх нь хэцүү. Хүн байтугай оюун ухаангүй амьтад хүртэл өөрсдийн мэдэх шинж тэмдгээр хоол хүнсээ олох буюу аюулаас зугтан зайлдаг шүү дээ. Гэтэл хүн бол оюун ухаантай шүү дээ, Фавборий.

	Гэнэт түүний сүүдрийн хажууд өөр хүний сүүдэр туслаа. Демократ эргэж харвал ард нь Клита зогсож байлаа.

	— Дамастын тахиа Протагорын тахианы цусанд ханаад байна гээд Клита Демокритын дэргэд элсэн дээр суунгуутаа, — Алкибия ахын чинь гэрт үлдсэн гэж хэлэв.

	Тэгснээ Клита Демокритын хөлийг тэврэн уйлж эхэллээ. Демократ түүнийг жаахан өндийлгөвөл тэр өвдгөнд нь нүүрээ наажээ. Тэр, эмгэний ширүүн буурал үсийг илэх зуураа цаг хугацаа өнгөрөх тутам хүмүүсийн үүрэг халагдаж солигддог, тухайлбал, хүүхэд том хүнд наалдан эрхэлдэг байхад настнууд ч гэсэн гай зовлонд учрахаараа хүүхдүүдээ барааддаг тухай бодлоо. Хүүхэд, хөгшдөд өмөг түшиг хэрэгтэй. Хүүхэд ахуйгаас хөгшин болох жамтай. Клитагийн өвдгөнд тэр нүүрээ наан суудаг байсан үе бий. Гэтэл хувь тавилангаасаа айсан Клита түүний өвдгөнд нүүрээ наагаад сууж байлаа. Хэн түүнийг хамгаалах ёстой вэ?

	Клита юу ярьсан бил ээ? Дурлалын тухай ярьсан шүү дээ. Хүнийг амьдралтай холбож өгдөг цорын ганц хайр дурлалын тухай ярьсан. Алга болохтой нь хамт л хүн гэдэг амьтан үгүй болох тэр л хайр дурлалын тухай Клита ярьсан билээ. Бие биеэ хайрлах хайр сэтгэлийн тухай шүү.

	— Алкибия, та хоёр... гээд тэр аяархан мэгшин уйлснаа, — Чи дахин Абдераас явбал хэзээ ч эргэж ирэхгүй гэдгийг чинь би мэдэж байна. Би чамайг хэзээ ч олж үзэхгүй болно шүү дээ. Үүрд хагацна гэдэг чинь авсанд орохоос огт ялгаагүй. Би чамайг оршуулж чадахгүй. Би чамтай хамт булшинд ормоор байна...

	— Клита, та тайвшир. Тайвшир. Намайг оршуулах хаа ч байсан юм бэ? хэмээн Демократ асрагчаа тайтгаруулахыг оролдов.

	— Урьд нь намайг зүгээр л Клита гэдэг байсан. Одоо бүгд намайг хөгшин Клита гэх юм. Би хөгширчээ. Амьдрал дууслаа. Би өөрийн хүүхэдгүй амьтан. Би хэзээ ч эрх чөлөөтэй байгаагүй. Боол болж төрөөд боолоороо үхэх нь. Надад бурхны хараал хүрсэн юм. Тэгсэн ч би азтай хүн. Эхлээд чамайг, дараа нь Алкибияг хайрладаг байснаараа би аз жаргал амслаа. Та хоёр миний сэтгэл зүрхэн дотор нийлж, нэгдсэн. Одоо та хоёр амьдралд нийлж нэгдвэл, би баярласаар үхэх болно. Үлдээч, Демократ минь! Битгий яваач! гэж Клита түүний хөлийг тэврэн үнсэж эхлэв.

	Демократ босоод Клитаг өргөн босгов.

	— Чи явахгүй биз, Демократ? гэж тэр горьдлого тасрахгүй асуулаа.

	— Хөөрхий минь, хөөрхий минь. Би л хэрвээ үлдэхгүй бол таныг хэн тайтгаруулах вэ дээ, Клита? Тэгэхдээ би хаачих болж байна? гэж асуулаа.

	— Өнөөдөр ширүүн бороотой нь худлаа гэж үү? Дамаст бүх тариагаа саравч доор хийхийг тушаасан. Ширүүн бороо орно гэж чи хэл ээ биз дээ?

	— Тийм ээ. Ширүүн бороо орно гэдгийг би мэдэж байна гэж Демократ хэлэв.

	— Тэгвэл ах чинь Алкибияг чамд өгнө. Тэдний амлаж байхыг би сонссон юм. Би ч бас чамтай хамт байна.

	— Бид тэгээд хаачих болж байна даа, Клита? Бидэнд чинь орох орон байхгүй шүү дээ гэж Демократ дахин асуув.

	— Эндээс холгүй, хотын ханын цаад талд Дамастын мэдлийн хоосон байшин байдаг юм. Жижигхэн л байшин даа. Хэзээ ч билээ дээ, Дамаст тэр байшинг хавийн нь газартай хамт худалдаж авсан юм. Одоо байшин нь ч, газар нь ч эзгүй. Бид тэнд амьдрах болно.

	— Дамаст зөвшөөрөх болов уу?

	— Чи тэрүүнд нэг тус болох арга бодохгүй юу.

	— Нээрээ ч тийм дээ гэж Демократ зөвшөөрлөө.

	— Дамаст удахгүй өөрөө чамайг эрээд эхэлнэ. Чамайг гэрээс нь явчихсан байгаа гэдгийг тэр одоохондоо мэдэхгүй л байгаа. Бороо цутгамагц, архи нь гарч орхиод, төрсөн дүүгээ гомдоосондоо ичих байх...

	— Клита, би тэгнэ ч гэж бодохгүй л байна. Тэглээ ч гэсэн би зөвшөөрлөө. Чиний ярьсан байшинг эзэлж авъя. Намайг тийш нь аваач. Ямар ч л гэсэн хоёулаа чиний амласан байшинд очиж миний амласан бороог өнгөрөөе! гээд Демократ хөхөрч, тэнгэр өөд харлаа. Шаравтар өнгөтэй шингэн манан татаж байв «Яг л хэлснээр минь болох бололтой» гэж Демократ бодлоо.

	Тэр хоёр хотын баруун хаалгаар гарч яг ханын дагуу байрласан ваарчдын суурин, бас чулуу засагчдын дархны газрын дэргэдүүр өнгөрч оршуулгын газрын харалдаа ирлээ.

	— Клита, та намайг хааш нь л дагуулж явна даа? Арай тийш нь биш биз? гээд Демократ инээмсэглэн булш руу заав.

	— Тэр лүү чинь дагуулж явдаггүй, өргөж авч явдаг юм гэж Клита хариулаад, — Би чамайг тэнд харагдаж буй эдлэн рүү дагуулж явна шүү дээ гэлээ.

	Асрагч хөгшин Демокритыг дагуулж ирсэн энэ эдлэн бол урьд нэгэн цагт яваандаа үгүйрч хоосорсон нэгэн баян чинээлэг тариачны өмч байжээ. Замын яг хажууд байх энэхүү багашаархан эдлэнг чулуун хашлагаар хүрээлсэн нь зарим газраа эвдэрч, нуржээ. Хааш хаашаагаа адил хэмжээтэй дөрвөлжин энэхүү навтгар байшингийн хойд хана нь зам дайран өнгөрөх чулуут бэлд тулж баригдсан байв. Хашааны яг голд худаг байх бөгөөд үүгээр унаатай, унаагүй явсан хэн боловч ус авахаар энэ худаг руу үргэлж ирдэг бололтой зурайсан жим гарчээ. Энэ бүхнээс үндэслэж Демократ худгийн ус сайн юм гэдэг дүгнэлтэд хүрээд тэр даруйдаа амсаж үзжээ... Худгийн ус үнэхээр сайн, хүйтэн бөгөөд амтлаг байлаа.

	Байшин дөрвөн өрөөтэй ажээ. Өрөөний нэгэн дэх тахилын чулуун ширээн дээр Гераклын нэртэй хагархай домбо хэвтэнэ. Тэрчлэн найрлаж буй Гераклыг дүрсэлсэн зураг бүхий чулуун хавтанг ширээний цаад хананд бэхэлсэн байхыг үзвэл урьд нэгэн цагт энд Гераклд зориулсан тахил байсан ажээ.

	— Чи яагаад энэ гэрийн эзнийг хамгаалсангүй вэ? Эсвэл ядуусыг хамгаалах нь чамд хэцүү байна уу, эсвэл чамд өргөж байдаг идээ будаанаас болоод чи үргэлж хэтэрхий цатгалан, хэтэрхий согтуу байдаг юм уу? гэж Демократ Гераклын зураг руу харж асуув.

	Шавар шал бүхий хоёр өрөөнд нь суудаг байсан бололтой чулуун тулгууртай модон хөндийлгө үлдсэн байв. Хэвтэш хуурай өвсөөр хучсан байхыг бодвол дөнгөж саяхан энд хүн амарсан бололтой. Дөрөв дэх өрөөнд нь эвдэрч нурсан голомт байх бөгөөд үнс, тортог ханхлах ажээ.

	Дээвэр нь нурж саравчинд дугуйт анжис, хүрз, нунтаглахад зориулагдсан шүдэт бул байхыг Демократ олов. Зэргэлдээ байх саравчинд нь усан үзмийн чулуун суурь бүхий шахуурга тас цавчигдсан хэвтэж байлаа. Урьд нь усан үзмийн шүүс тосож авдаг байсан шавар торхон дахь өмхий усан дотор шанаган хорхойнууд хөвөх ажээ. Уулын бэлийн дагуу үргэлжлэх эдлэн газар нь хашаатай яг залгасан байв. Намхавтар хашлаганд гаргасан хаалгаар дамжин эдлэн рүү очиж болохоор байв. Эдлэнд ургасан лууль, шарилжин дундаас усан үзмийн хэд хэдэн бут өндөрт ялгаран харагдаж байлаа. 

	Демократ

	— Абдерийн хууль ёсоор газрыг боловсруулалгүй, үр жимс суулгахгүй орхих нь гэмт явдал гэдэг биз. Дамаст яагаад энэ эдлэнг орхисон юм бэ? гэж Клитад хэлэв.

	— Дамаст энэ газрыг худалдах гэсэн юм л даа. Тэгэхдээ хэтэрхий өндөр үнээр өгөх гэхлээр авах гэсэн хүн нь сүүлдээ больчихсон юм. Бас тэгээд газар нь ч муу л даа...

	— Дамаст ч ийм л хүн дээ.

	Салхи гэнэт хөдөлж замын тоос босгон, лууль, шарилж шаржигнав.

	— Хараач, тэр. Бороо орох нь дээ гэж баярласан Клита хэллээ. 

	Демократ гараараа баруун зүг зааж,

	— Чи тийшээ хараач. Тэнд үүл гарч ирлээ. Одоо зөвхөн зах нь цайран харагдаж байна. Энэ үүлнээс л бороо орно доо. Харин одоо чи Дамастын гэрт эргэж оч. Миний тухай юу ч битгий хэлээрэй. Харин бороо орж эхэлмэгц л намайг хаана байгааг Дамастад хэлээд Алкибиягийн тухай сануулаарай. Би тэрний амласныг санаж байна. «Алкибия усан борооноор чам руу очно» гэж хэлсэн юм.

	Клитаг явмагц Демократ худаг руу буцаж очоод амсар луу нь тонгойсноо худгийн гүнээс сэрүү татахыг мэдрэв. Худаг амьсгалж байв. Худаг амьсгалж байвал бороо заавал ордгийг Демократ хүүхэд байхаасаа мэддэг байлаа. Хожим нь тэр үүний учрыг олсон билээ. Бороо орохын өмнө худгийн усны түвшин дээшилж, худгийн чулуунууд завсарх агаар түрэгдэн өөд гардаг ажээ. Харин усны түвшин яагаад дээшилдэг юм бол? Юм ер нь ижил рүүгээ тэмүүлдэг жам ёсоор худгийн ус борооны ус руу тэмүүлдэг гэж Демократ боддог байв...

	Демократ авдраа хөндийлгийн дэргэд тавиад хөндийлгө дээрх өвсөн дээр цуваа хаяж хэвтлээ. Шөнө нойргүй хоносноос болж дөнгөж хэвтэнгүүтээ нам унтжээ. 

	Бороо орохын яг өмнөхөн бүх байшинг доргиулан тэнгэр хүчтэй дуугарахад Демократ сэрэв. Тэр гадагш гарч тэнгэрийн янзыг харлаа. Бараг тасралтгүй нижигнэх аянгын дуутай хамт догшин цахилгаан гялалзан, хэзээ хэзээгүй бороон нулимсаар тургихад бэлэн болоод байгаа хурмаст тэнгэрийн мэлмийн ихэнх хэсгийг хөхөвтөр туяатай хар үүл зовхи адил хаажээ.

	Эргэн тойронд хүчтэй хуй хөдөлж бараг тэнгэрт тулсан шороон багана босгожээ. Ваарчдын тосгоноос хүүхдийн орилж хашхирах чимээ дуулдаж байв. Бороо хүлээсэн хүүхдүүд бие биеэ усаар шүршихээр зэхэж шуугилдан байгаа нь энэ ажээ. Хадсан тариа, арвай ачсан тэрэгнүүд замаар хойно хойноосоо цувж, хөтчүүд нь үхрээ шамдуулан хар тэнхээгээрээ хашхирч байв. Зэргэлдээ байх эдлэнгийн зүгээс бас л шуугиан сонстож байлаа. Ширүүн борооноор хоньд нь тасарч уруудан хонхор хотгорын усанд уначих вий гэж айсан малчид хоньдоо хашиж байгаа бололтой байв. Худгаас арваад алхам зайтай ургасан аварга том мод хатсан хуурай навчсаа сэржигнүүлэн, салхи сөрөн тэмцэж ажээ. Бор шувууд орилоо дэгдээхэйнүүдээ нөмөр газар болох дээвэр доогуур орохыг дуудан хашхирч байлаа.

	Ингэж байснаа гэнэт чимээгүй болов. Салхины хүч намдан, таг чиг болж, болжмор жиргэхээ болин, үхэр туусан хөгшид ч хашхирах нь зогсож, тачигнан байсан аянгын чимээ тэнгэрийн хаяа руу холдон одож, алсад битүүхэн нүргэлж байлаа. Демократ тэнгэр өөд харж чагнав. Бараантан харагдах асар өндөрт, үүлний чанх доороос шижигнэх чимээ үл мэдэг сонсогдлоо. Энэ чимээ хүчтэй болох тутам Демокритын нүүрэн дэх инээмсэглэл улам бүр тод боллоо. Ингэж байснаа шижигнэх чимээ улам ихсэн үерийн усны урсгал дөхөж буйг илтгэх болов. Хором хэртэй болсны хойно өөр дуу - бороо шаагин асгарах чимээ дуулдав. Демократ тачигнатал хөхөрч гараа хаалгаар гаргаж, байшингийн дээврээс тасралтгүй урсан гоожих усан доор тослоо. Эргэн тойронд нүргэлэн, шуугьж тачигнаж гарав. Усны тасалданги хүчтэй дусал, урсгал усны чимээ, модны навчис шаржигнах нь үл тасалдах ажээ. Энэ бүх авиаг хоромхонд нам дарж аянга нүргэллээ. Дахиад л борооны усан дусал, урсгалын чимээ, сарчигнах, цалгих чимээ. Салхи сэрхийв. Цээж дүүрэн уртаар амьсгаа авлаа. Цэнгэг агаарын үнэр согтоом ажээ. Нойтон чулуу, өвс, элсний үнэр, өрөөн дэх хуурай өвс, тоосны үнэр ханхалж байлаа. Улам бүр өтгөрсөөр байсан үдшийн харанхуйг цахилгаан гэрэл хага зүсэн гэрэлтүүлж байлаа. Өрөөнд үл ялиг дулаан, гадна хүйтэн байв.

	Демократ цуваар биеэ хучаад, өвс дэвсэн хөндийлгө дээр суулаа. Онгорхой хаалга тунгалаг борооны усан хөшгөөр бараг тэр чигтээ бүрхэгджээ. Дулаан өрөөний хөндийлгө доогуурх хүрэлзгэнэ шөнийг үл мэдэн хяхтнаж байв. Байшингийн дээврээр ус нэвтэрч, таазаар нь нэвчсэн усан дусал хойно хойноосоо шалан дээр дусалж байлаа. Ус дусаж байсан тэр газар өмнөх борооны ул мөр болон үлдсэн хонхрууд байв. Өрөөний буланд часхийх дуу гарсныг ажиглавал усанд автсан нүхнээсээ хулгана гарч иржээ. Хулгана өрөөний гол руу гүйж ирснээ Демокритыг хараад өөр булан тийш шурдхийв. Голомтоос нойтон нүүрс үнэртэж эхлэв.

	Демократ авдрынхаа хүлгийг тайлаад тагийг нь сөхөв. Фавборийн онгоцонд хөл тавьсан цагаасаа хойш тэр авдраа онгойлгоогүй билээ. Тэр авдар дотор ойр ойрхон онгойлгож харах зүйл байгаагүй юм. Энэ дотор папирус дээр бичсэн мэргэдийн зохиол бүтээлүүд, маш сайн таглаатай бэхийн хоёр сав, хэдэн багц мемфиссийн болон книдийн зэгс20, хуйлж эвхсэн цав цагаан папирусууд21, зэс, төмөр мөнгөний хүдрийн дээжүүд, төрөл бүрийн өвс ургамлын үр жимс бүхий боодлууд, эмийн ургамлуудын хатаасан цэцэг, навч, Косе арал дээр байхад нь Гиппократын бэлэглэсэн эм бүхий чийдсэн сав байлаа. Энэхүү эм Демокритыг халуун оронд явах үед нь чичрэг өвчнөөс олон удаа хамгаалсан билээ. Савны нь гадна талд янз бүрийн эм бэлтгэх жор, аргуудыг Гиппократ өөрийн гараар бичсэн байлаа. Энэ бол зөвхөн сонгомол тусгай хүмүүст л асклепиадууд итгэдэг нууц зүйл байсан юм. Гиппократын өгсөн савыг хараад Демократ найрын үед өвчнийхөө тухай ярьж байсан ах Геродотоо саналаа. Демократ түүний биеийг үзэж өвчнөөс анагаана гэж түүнд амласан билээ. Геродот түүнийг гэртээ урьсан шүү дээ. Гэвч Дамаст болон өөрийн шавь, нөхөд агсан Протагор, Диагор нарт гомдсондоо Геродоттай ярьснаа мартжээ. Гиппократын өгсөн савыг авдартаа буцааж хийх зуураа Демократ Геродот ахыгаа үзнэ, тэгэхдээ гэрт нь очихгүй гэж шийдлээ. Мэдрэхүй, хүн чанарынхаа эсрэг, бялдууч нартай нэгэн адил хүмүүсийн тавд тааруулж, тэдний өмнө өртэй, албатай болж үлдэхгүйн тулд онц шаардлагагүй л бол бусад хүмүүсийн дэмжлэг тусламжийг авдаггүй байх нь дээр гэдгийг амьдралын туршлага Демокритэд сургасан билээ.

	Энэ авдарт Перс, Мисирийн мэргэн ухаантнуудын бэлэглэсэн бүтээлүүд, алс холд, удаан хугацаагаар хэсүүчилж явахдаа өөрөө бичсэн юмс бас байгаа юм. Демокритын салшгүй дагуул нь болсон энэ авдарт цэмбэний өөдсөнд боож хийсэн, тос нэвчиж, утаанд идэгдсэн вааран цөгц нь эргэцүүлэн бодож, юм бичиж байсан олон шөнийнх нь тухай мэдэх билээ. «Гэрэл номын үнэтэй» гэсэн үгсийг Демократ өөрөө энэ цөгцөн дээр бичжээ.

	Удаан хадгалсан юмандаа хүн хайртай болдог билээ. Улам үнэтэй, улам л янз бүр болж байгаа шинэ шинэ юмыг хий дэмий олж авч, хоосрохоос биднийг хуучин юмс маань л хамгаалж байдаг. Тэгээд ч Демократ энэ цөгцөө өөр ямар ч, тэр ч байтугай цэвэр алтан цөгцөөр ч солихгүй ажээ.

	Цөгцөндөө ч, бэхийн савнууддаа ч, потэрдээ22 ч Демократ хайртай боловч хуулиастай папирусандаа хамгаас хайртай билээ. Хуулиас бүрийг цэвэр цэмбээр ороосон бөгөөд тус бүрд нь мянга мянган үнэнийг тэмдэглэсэн хэдэн мянган яруу сайхан мөрүүдийг хадгалсан байгаа юм. Хайрт үнэнийг шүү! Тийм ээ, тийм хайрт. Хэрвээ энэ хоёрыг төлөөлж чаддаг үг гэж байдаг сан бол тэр нь «Үнэн» гэдэг үг гэлтэй. Үнэн дуурьсахад бид өөдөөс нь зөвхөн хайраар л хариу барьдаг билээ.

	 


ДӨРӨВДҮГЭЭР БҮЛЭГ

	Шөнө болоход бороо намдаагүй боловч арай зөөлөрчээ. Гадаа дээврээс ус дуслан хушганы модны навчис сэрчигнэсээр байв. Демократ тортогтож харласан цуцал овоолж, дээр нь хуурай өвс хаяж цахиур цахин асаалаа. Шатаж байгаа өвсөөр гэрэлтүүлэн бусад өрөөгөөр явж үзэв. Гераклын тахилын ширээний дэргэд байсан хэдэн хуурай мөчрийг авчирлаа. Тэгээд галынхаа дэргэдэх шалыг шүүрдэж, цуваа дэвсээд хэвтлээ. Нэг мөчир шатаад дуусмагц өөр мөчир галдаа хийв. Хуурай мөчир тэр даруйдаа дөлөөр бүрхэгдэн, шажигнатал шатаж оч үсэрч эхлэв. Демократ юм идмээр санагдсан боловч идэх юм юу ч байсангүй. Идэх юмны тухай бодол нэг хэсэгтээ л түүний дотроос гарсангүй. Хэрэв мөнгөтэй байсан сан бол зэргэлдээх эдлэн рүү очиж, хонины бяслаг, жаахан давс авах байлаа. Гэвч тэр тас харанхуйгаар, бороон дундуур явж зүрхлэх байсан гэж үү? Зүрхлэхгүй байх байсан. Ингэхлээр идэх юмны тухай ч, мөнгөний тухай ч бодох хэрэггүй байлаа. Нүдний нь өмнө дүрэлзэгч тэр зүйлтэй харьцуулахад юм бүхэн өчүүхэн жижиг, тэдний тухай бодож сэтгэх хэрэггүй. Гал, дөл гэдэг бол нүд салгахын аргагүй агуу гайхамшиг, өчүүхэн жижиг атомуудын бидэнд харагдах хөдөлгөөн, чулуу, металл, ус, хүйтэн харанхуйн аль нь ч, өмнө нь тэсвэрлэн зогсож үл чадах догшин ширүүн амьдрал билээ. Гал дөл бол сэтгэлийн дүр мөн. Санаа сэтгэл нь бас л тийм өчүүхэн жижиг атомууд, амьд, хөдөлгөөнтэй атомуудаас тогтдог юм. Бидний бие, ялангуяа, зүрх минь ийм атомуудаар дүүрсэн байдаг. Зүрх бол галын нэгэн адил тайван байхыг үл мэднэ. Илч, дулаан, оюун ухааны гэрэл гэгээ зүрхнээс л гардаг. Хөдөлгөөн, илч дулаан, оюун ухаан гурав бол амьдрал. Хөдөлгөөнгүй байдал, цэвдэг хүйтэн бол үхэл мөн.

	Нас барсан хүмүүсийн булшны дээгүүр бүдэгхэн гэрэл гардаг гэж оршуулгын газрын манаач нар ярьдаг. Энэ бол үхсэн хүний санаа сэтгэл, сүнсний нь үлдэгдэл түүний биеэс ангижран явж байгаа хэрэг юм. Хязгааргүй ертөнцийн гүнд замхран сарних эсвэл өөртэйгөө ижил эгэл хэсгүүдтэй нэгдэн гал дөл буюу сэтгэл санаа, сүнс болж хувирахаар явж байгаа билээ. Эдгээр хэсгүүд богино хугацаанд, тодорхой хэлбэргүй нэгдвэл гал болох бөгөөд удаан хугацаанд хослон нэгдвэл сэтгэн бодогч сүнс, оюун санаа үүснэ. Эллинчүүд болон түүний очиж байсан газар орон бүрийн ард түмнүүд бурханд мөргөн залбирдаг. Харин оюун ухаанд л бишрэх хэрэгтэй юм шүү дээ. Ингэх ч болно. Тэнгэр газар, газрын гүнд болж байгаа юм бүхний үнэн шалтгааны тухай хангалттай мэдлэгтэй болсон үед л ингэх болно.

	«Хомер бурхдыг, Демократ хүнийг бий болгожээ». 

	Алс холын хойч үеийнхэн маань ийм бичигтэй чулуу олбол, түүнийгээ алтан суурин дээр байрлуулна даа. Яагаад гэвэл, ирээдүйнхэн маань бурханд хүүхэд мэт итгэх гэнэн итгэлийг элэглэн шоолж, энэ сохор итгэлийг эвдэн өөрчлөгчдийг хүндэтгэх болно. Харин одоогийн хүмүүс л Демокритыг доромжилж, устгаж болзошгүй юм. Гагцхүү ядрахгүй тэмцэж, Протагорт бууж өгөлгүй үнэнд хүрч, мэдэж болохгүй, үнэн мэдлэг гэж таарахгүй, мэдлэг гэж бидний нэрлэж байгаа зүйл бол хоосон цэцэрхэгчдийн оргүйгээс бий болгосон бодол хэМээн түүнийг даган давтахгүй л байх юм сан.

	Хязгааргүй хоосны дээр хязгааргүй ертөнц байна. Энэ ертөнцийг эцэст нь хүртэл мэдэж чадсан хүн л түүнийг эзэмшигч болж, үхэшгүй мөнхийн хутаг олно. Хүн бүхнийг танин мэдээд бурхан болно...

	Хязгааргүй хоосны дээр хязгааргүй ертөнц, эгнэшгүй харанхуйн дээр гэрэл, ёроолгүй гүнийн дээр зүйрлэшгүй өндөр, хэмжээлшгүй хүйтний дээр хэмжээлшгүй халуун, мөнхийн үхлийн дээр мөнхийн амьдрал...

	Мөнхийн, үхэшгүй мөнхийн тухай эргэцүүлэн бодож суух нь сайн ч, эвгүй ч ажээ. Агуу их орчлон ертөнцийн өчүүхэн тоосонцор болох хүн энэ ертөнцийн бүх үзүүр, хязгааргүйг оюун ухаанаараа хамран авч чадаж байна гэдгийг ухаарахад гайхалтай. Өчүүхэн бага юманд бүх юм багтаж байна! Баярласнаас болж зүрх догдолном...

	Хүний дуу гарах сонсогдов. Демократ босож, хаалга руу очлоо.

	— Хэн бэ? гэж харанхуй руу ширтэн байж асуулаа.

	— Бид байна. Клита, Алкибия хоёр байна! хэмээх асрагчийн нь дуу сонсогдов.

	Эмэгтэйчүүд байшинд ороод, нойтон нөмрөгөө тайлж хаяв.

	— За, энэ гээд Клита инээмсэглэн зогсох Алкибия руу гараараа зааж, — Дамаст чам руу явууллаа гэв. 

	Демократ,

	— Тийм байна, тийм байна хэмээн сандарч хаалгаа түгжээд үлдсэн цуцлыг гал руу хаяв.

	— Маш сайн байна. Сайн байна. Гэхдээ... Галд дөхөж сууцгаа, дулаац. Та хоёр нэвт норсон байна шүү дээ. Дамаст яагаад та хоёрыг ийм цагаар нааш нь явуул аа вэ? Бороо намдсаны дараа өглөө болж болох л байсан шүү дээ...

	— Чамд Дамаст үүнийг явуулсан. Энд бүгдийг тайлбарласан байгаа гэж хэллээ.

	Демократ энэ самбарыг аваад гал руу дөхөж, давирхайдсан гадаргуу дээр Дамастын сараачсан үгсийг уншив. 

	 

	«Дамастаас Демокритэд хэлэх нь: эдлэн, Клита, Алкибия гурав чинийх боллоо. Хэлж өгсөн зүйлд чинь баярлав. Над дээр ирж байгаарай. Дэн барих тос, бага зэрэг идэх юм явууллаа. Клита миний нөөцөөс чамайг хооллож байх болно. 

	Чиний ах Дамаст» 

	 

	гэжээ.

	Алкибия галд дөхөж суугаад бороонд норсон үсээ задлахад мөр, цээжийг бүрхэн нөмрөв. Демократ самбартай гараа буулгаж, Алкибия руу харж инээмсэглээд, 

	— Ийм харанхуйгаар бүх хот, урчуудын суурины дундуур явахдаа чи айсангүй юу? гэж асуулаа.

	— Надад хүрсэн хүнийг бүлж орхино гэж Клита хэлсэн гээд Алкибия инээмсэглэн, гараа дэлгээд, — Клитад ийм мундаг хутга бий. Бух ч алж болмоор... гэв.

	— Тийм үү, Клита?

	Сагстай юмны дэргэд сөхрөн суугаад дотроос нь боодолтой идэх юм гаргаж байсан Клита:

	— Ердийн л хоолны хутга. Энэ байна гээд талх, мах зүсэж дэлгэсэн зотон дээр гарган тавиад, домботой дарснаас аяганд хийж, хонины бяслагийг хэсэг хэсэг болгон хуваав.

	— Бид хоёр ч өлсөж байна. Чамтай хамт юм идвэл чи зөвшөөрнө биз дээ гээд Демократ руу харлаа.

	— Тэгэлгүй яах вэ. Идэх юм авчирсанд баярлалаа гээд Демократ цуван дээр нь дэлгэж тавьсан зотон даавууны дэргэд сөхрөн суув.

	Алкибия нуруугаа галд ээн суух ажээ. Демократ түүн тийш эргэж,

	— Намайг энд байгаа цагт чи энэ байшинд амьдарна гэдгийг Клита чамд хэлсэн биз дээ? гэв.

	— Би юу хийх болж байна? гэж Алкибия асуув.

	— Клитагийн хий гэснийг л хийнэ дээ, Алкибия.

	— Би баяртай байна гэлээ.

	— Юунд тэр бил ээ? Энэ гал, тэр нэг хөндийлгө хоёроос өөр юм энэ байшинд юу ч алга байна шүү дээ. Эдлэнгийн хавийн газар хаягдсан. Би туйлын ядуу... гэтэл

	— Би бүгдийг нь тайлбарлаж өгсөн. Одоо энэ цөмийг нь мэдэх болсон. Эзэн хүний баялаг нь боолд хүртээлгүй боловч сайхан сэтгэл нь хүртээлтэй байж болно гэдгийг Демократ чи мэднэ шүү дээ. Чиний сайхан санаа бид хоёрыг муу юм бүхнээс хамгаална... гэж Клита хэлэв. 

	Түүний яриаг тасалж,

	— Дамаст тариа будаагаа усанд авхуулчхалгүй, эмхэлж чадсан уу? гэж Демократ асуув. 

	Клита хэсэг дуугүй байснаа,

	— Чадсан. Чиний хэлж, сануулсныг би бусад хүмүүст ч дамжуулсан л даа. Энэ мэдээ хотоор түргэн тархсан. Чамд одоо хүн болгон баярлаж байгаа. Чиний хэлсэнд итгээгүй хүмүүс, жишээлбэл, ах Геродот чинь ихэд харамсаж байгаа даа гэлээ.

	— Аа, тийм үү. За юмаа идэцгээе гэж Демократ хэлэв.

	 

	 

	Өглөө болоход тэр унтарсан галын дэргэд шалан дээр хэвтэж байлаа. Демократ хөндийлгө тийш харвал Клита, Алкибия хоёр байхгүй байв. Нээлттэй хаалгаар орсон нарны туяа шалан дээр урт гэгчийн гурвалжлан тусч нэг үзүүр нь хананд тулжээ. Энэ үзүүрийн хэмжээгээр цагийн багцааг мэдэж болно гэж Демократ бодов. Нар хэчнээн дээр байх тутам гурвалжин төдий чинээ богино, дээд өнцөг нь төдий чинээ өргөн байх болно. Үдээс хойш болоход гурвалжин улам уртсаж, дээд өнцөг нь багасна. Өглөөний хамгийн бага өнцөг оройн хамгийн бага өнцөгтэй тэнцэнэ.

	— За, тэгэхдээ энэ ч нэмэргүй дээ гэж Демократ өөрөө өөртөө хэлэв. — Энгийн, ойлгомжтой юмыг төвөг удаад ч яах ч юм билээ дээ. 

	Бараг зуу гаруй жилийн өмнө амьдарч байсан Милетийн Анаксимандр зохиосон гэж домогт яригддаг нарны цагийн тухай тэр санажээ.

	Гурвалжин гэрэл дунд домбо урт сүүдрээ тусган байх ажээ. Демократ суугаад түүн рүү гараа сунгав. Домбонд ямааны сүү байлаа. Демократ хэдэн балга сүү уулаа. Сүү нь бүлээвтэр, хөөсөрхөг байсан бөгөөд нойтон өвсний үнэртэй байв.

	— Бид чинь хар ямаатай юм биз дээ, Клита? гэж хаалга руу харж хашхирлаа. 

	Хашаан дотроос асрагч эмгэний дуу гарч,

	— Хар ямаа ий? Хар гэдгийг чинь чи яаж мэд ээ вэ? гэв. 

	Демократ байшингаас гарч, наранд гялбан байж суниав. Тэрээр асрагчдад хандаж,

	— Ямаа хар зүстэй, саяхан ишиглэсэн, борооны үеэр бэлчээртээ байжээ. Хаана байна?

	— Тэр хашлаганы цаана. Дамастын тушааснаар түүний сүргээс би үүрээр авчирсан юм. Үнэхээр саяхан ишиглэсэн, борооны үеэр бэлчиж байсан юм.

	— Хар зүстэй юу?

	— Хар зүстэй.

	— За, тэр шүү гээд Демократ хөхөрч, — Эхний балгыг залгиад хар зүстэй ямаа гэдгийг нь, хоёр дахь удаагаа балгахдаа, дөнгөж ишиглэсэн гэдгийг нь мэдсэн. Харин борооноор бэлчиж явсан гэдгийг домбыг нь хамартаа ойртуулмагцаа л мэдсэн юм даа. Алкибия хаачаа вэ?

	— Тэрний хаана байгааг чи ямар нэг шинж тэмдгээр мэдчихгүй гэж үү?

	— Үгүй асрагч минь, үгүй. Одоохондоо би юм бүхнийг чаддаг болоогүй байна...

	— Энэ чинь сайн. Бүхнийг, юм бүхний тухай мэддэг хүнтэй хамт амьдрах л муу даа гэж хэлээд Клита амарсан байдалтай санаа алдав.

	— Яагаад муу байдаг гэж, Клита?

	— Юу ч нууж болохгүй, юу ч гэж худал хэлж болохгүй шүү дээ. Аймшигтай юм гэв.

	— Клита минь, яах гэж худал хэлж, нуух болж байна?

	— Мэдэхгүй. Гэвч хүмүүс ингэж л байдаг юм даа... Чамайг сэтгэл ханамжтай байгаа эсэхийг Дамаст асуусан.

	— Чи юу гэж хариулав.

	— Ханамжтай байгаа гэсэн.

	— Клита минь, зөв хариулжээ. Харийн газар өнгөрүүлсэн амьдрал минь намайг сэтгэл ханамжтай байх занд сургасан юм. Яагаад гэвэл зүсэм талх, сүрлэн хэвтэш хоёр бол өлсгөлөн, ядралыг даван туулах хамгийн сайн арга мөн гэснээ:

	— Алкибия хаачсан юм бэ? хэмээн дахин асуулаа.

	— Захаас бал авчруулахаар би явуулсан юм. Чи чинь баланд дуртай шүү дээ.

	— Тэгэлгүй яах вэ, асрагч минь. Тэрнээс гадна, биеэ гаднаас нь тосоор арчиж, дотроос нь балаар тордож байсан хүн өвчин зовлонгүй, урт насалдаг гэж дорно зүгийн мэргэд ярьдаг. Харин Алкибияг ганцаарыг нь явуулах аюултай биш үү?

	— Аюултай гэнэ ээ? Хэрэв хулгануудын дундуур ганцаараа зугаалах нь муурт аюултай байдаг юм бол үүнээс хойш би Алкибияг ганцаарыг нь явуулж байхаа больё л доо.

	— Цаашид яаж амьдрахаа бид ярилцаж авах хэрэгтэй юм сан, Клита! гэж Демократ хэлээд байшингийн ханын ёроол дахь чулуун дээр суулаа.

	— Энэ ч зөв шүү. Ярилцах хэрэгтэй гэж Клита санаа нийлэн хэлээд Демократ руу дөхөж ирээд мөрөөрөө хана налан зогсож,

	— За, яриад бай, Демократ ээ гэв.

	— Би ч амьдралын хар ухаанаар тааруу шүү дээ, асрагч аа. Амьдралынхаа ихэнх үеийг би зочилж өнгөрөөсөн. Өөрийн гэр орон, өөрийн эд аж ахуй гэж надад хэзээ ч байгаагүй. Чиний үгэнд дэмий ч орж энэ үлдэв үү дээ гэж айж байна. Би өөртөө санаа зовж, айсан юм биш. Тэнүүлчний амьдрал маань намайг хатуу хэцүүд сургасан юм. Би та хоёрын төлөө, таны төлөө, Алкибиягийн төлөө санаа зовж байна. Элбэг дэлбэг, халуун дулаан байшингаас та хоёр хоосон, өмхөрч хуучирсан энэ муу сарайд ирлээ шүү дээ. Би ямар нэг аргаар бага зэрэг мөнгө олохыг бодно л доо... Мөнгө олох ч муу зүйл биш. Гэхдээ эвгүй, муухай аргаар мөнгө олно гэдэг хамгийн өөдгүй ажил байдаг юм, Клита. Би гарын уртай ч биш, тариаланч ч биш. Би юу чадах вэ дээ? Ашигтай сайхан зөвлөгөө өгөх хэрэг үү? Зөвлөгөөний минь үнийг өг гэж шаардаж болно гэж үү?

	— Протагор хүүхэд сургаж их мөнгө олдог.

	— Клита, хүүхэд сургаж байх зав надад алга. Хүүхэд болгоныг сургаж амжихгүй. Сургасан цөөн хэд нь мэдсэнээ бусдадаа дамжуулах болов уу даа? Олж авсан мэдлэг минь хойд үеийнхэнд хүртээлгүй алга болж болохгүй. Бусдын хүрч, очиж чадаагүй тэр газраас л би мэдлэгийг олж цуглуулсан юм. Мэдсэн, үзсэн бүхнээ, эргэцүүлэн бодож байж хийсэн дүгнэлт бүхнээ би бичих ёстой. Энэ бүхнийг бичихийн тулд надад олон жил хэрэгтэй байна, Клита.

	— Тэнгэр ямар болохыг урьдчилан хэлээд л чи баяжиж чадна даа...

	— Хэзээ нэг цагт л миний хэлснээр эс болж, намайг худалч, хуурамч амьтан гэх болно. Мянган сайн үйл бүтээлээ ч нэг л муу үйл хийвэл, муу гэж хэлэгдэнэ шүү дээ. Дандаа л миний хэлснээр болдог юм биш ээ. Намайг худалч гэж бодмогцоо л хүмүүс миний ном дахь үнэн зүйлд итгэхээ болино. Бага ашиг олохдоо их ашгийн тухай бодож, өөрийнхөө тусыг хичээхдээ нийтийн тусыг харгалзахаа мартаж болохгүй.

	— Чи хүмүүсийг эмчилж чадах уу? гэж Клита асуув.

	— Чадахгүй. Хүмүүсийг эдгээгч эмийг өвс ногоо, ус, цас зэргээр бэлтгэх олон аргыг би мэднэ. Энэ аргуудыг над зааж өгсөн хүмүүс надаас мөнгө аваагүй. Клита, би ч бас авахгүй.

	— За, яах вэ... гээд Клита санаа алдаж, — Алкибия, бид хоёроос их юм битгий шаардаж үзээрэй. Бид хоёрт чиний дэргэд амьдрах л жаргал болно. Ямар ч гачаал, үгүйрэл биднийг салгахгүй. Өөр ямар ч гай зовлон бидэнд халдахгүй. Демократ чиний мэргэн ухаан, сайхан сэтгэл гай зовлонгоос биднийг зайлуулах нь лавтай. За, чамайг үнсье гэлээ.

	Демократ толгойгоо эгцэлж,

	— Баярлалаа, асрагч минь. Баярлалаа гэв.

	Клита бөхийж, Демокритын нүдийг хоёр дахин үнслээ. 

	Демократ босох гэтэл Клита гараа толгой дээр нь тавьж түүнийг саатууллаа,

	— Алкибияг хэзээ ч, хэнд ч битгий худалдаарай гэж гуйлаа.

	— Би түүнд эрх чөлөө олгоно гэж Демократ хариулав. 

	Тэгээд Клитагийн нулимс гүйлгэнэх нүдийг харж, 

	— Клита, битгий уйл гээд босож, түүнийг тэвэрснээ, — Та надтай амьдралынхаа сүүлчийн өдрийг хүртэл хамт байна. Таныг алдахаасаа би айж байна гэлээ.

	Клита уйлахаа болив. Хоёр гарынхаа алгаар Демокритыг аяархан түлхэж, инээмсэглээд,

	— Одоо боллоо. Нэг өдөр дэндүү их баярлаж байна. Илүү яриа ярьж энэ баяраа унтраагаад яах вэ! Алкибия чинь хүүхдээрээ амьтан шүү дээ. Демократ чи түүнийг дэндүү эрт эрх чөлөөтэй болгож байгаа юм биш үү? гэв.

	— Алкибия надаас чөлөөтэй болохоос биш танаас чөлөөтэй болохгүй, асрагч минь. Та ч харин түүнийг гартаа бариад байж чадна гэж би мэдэж байна. Өөрөө туулж байсан цаг бий л дээ.

	— Одоо ч туулах л болно доо гээд Клита сайхан санасан хүний байдлаар захирангуй хэлээд, — Залуучуудаас нүд салгаж болохгүй. Харин дахиад юм асуухыг минь зөвшөөрөөч. Бага зэрэг мөнгө олж чадна гэж чи хэлсэн шүү дээ. Чи яаж үүнийг хийх гэж байна?

	— Номын худалдаачинд зарим зүйлийг өгчхөж болох болов уу гэж бодож байна...

	— Аа, аа гээд Клита санаа алдав. — Чиний ярьж байгаагаар чамайг цэцэн гэвэл хэнийг тэнэг гэх... гэтэл

	— Клита! гэж Демократ чанга дуугарвал, Клита

	— За, за, больё гээд гараараа дохисноо, — Нэлээд үнэтэй ном гэхэд л нэгийг нэг драхмаар худалддаг юм гэв.

	— Номын худалдаачин ямар үнэ өгдөг юм бэ?

	— Мэдэхгүй.

	— Би ч бас мэдэхгүй. Гэхдээ миний номууд бол энэ хотын баячуудын хуримтлуулсан бүх баялгийн л үнэтэй дээ. Чи үүнд итгэх цаг ирнэ ээ.

	— Демократ минь, үүнийгээ шалавхан баталж үзүүлээрэй. Би удаан амьд явахгүй байх гэж айж байна.

	— Яагаад тэр вэ? Клита, чи өвдсөн юм уу?

	— Би өтөлжээ. Өтлөлтөөс аврах эм гэж байдаггүй юм. Эсвэл байгаа хэрэг үү, Демократ?

	— Одоохондоо байхгүй ээ, Клита. Гэвч олдож магадгүй юм даа. Өвс бүхэн, чулуу бүхэн, ус, шавар бүхнийг шинжлэн судалж, хооронд нь хольж, халааж, хөргөвөл, ямар ч өвчнийг анагаах чадалтай эм олдож болно. Өтлөлт ч гэсэн ядрааж доройтуулж байгаа өвчнөөс болж л ирдэг юм шүү дээ, Клита. Би ч бас л өтөлж байгаа мэт санагдах юм... Баярлалаа, Клита. Баярлалаа гэлээ.

	— Яалаа гэж баярлаад байна гэж асрагч үл ойлгон асуув.

	— Хамгийн гол зүйл рүү намайг эргүүлж өглөө шүү дээ. Хүмүүст зориулагдсан эм тан, мэргэн ухааныг өдөр, цаг бүр олох хэрэгтэй юм байна. Мэргэн ухаан санаа сэтгэлийг, эм тан биеийг эмчилдэг юм. Аль алинаар нь л оролдох болно доо.

	— Бас нэг юм байгааг чи бодох ч үгүй байна. Чиний дээр хэлсэн хоёр юмтай адил л хүнд байх ёстой зүйл дээ.

	— Юу вэ, Клита? Хэрэв та үнэн хэлбэл би таныг хамгийн ухаантай эмэгтэй гэх болно. Та юуны тухай ярьж байна?

	— Өөртөө болон өрөөл бусдад идэх юм, өмсөх хувцас олно гэдэг хүний л хэрэг байх ёстой доо.

	— Тийм ээ, Клита! Тийм!

	— Энэ гурав дахь ажлыг би хийж байя даа. Тэгэхдээ энэ чинь тоогоороо гурав дахь болохоос, ач холбогдлоороо биш шүү. Эхний хоёрыг ч цөөхөн хүн чаддаг, харин энийг бол гартай болгон л гүйцэтгэдэг.

	— Тиймээс ч энэ нь хамгийн чухал юм байна, Клита. Мэргэн ухаантангүйгээр ард түмэн энэ дэлхий дээр бий. Харин хоол, хүнснийхээ тухай санаа зовдоггүй хүмүүс байдаг газар орныг би үзээгүй. Клита танд баярлаж байна.

	— Демократ, чи дэндүү олон удаа надад баярлаж байна. Хоол хүнсийг бол амьтан ч гэсэн эрж хайдаг юм. Бурхны хийж бүтээж байгаа бүхний учрыг олж, түүний агуу ухаан, хүчин чадлыг бишрэн магтаж байг гэсэндээ бурхан хүнийг оюун ухаантай болгож бүтээсэн юм шүү.

	— Ээ, Клита, Клита! Бурхны тухай чи юу л яриад байна даа? Ер нь ч «Эмэгтэйчүүд дэмий юм ярих ёсгүй. Энэ бол аймшиг» гэж Пифагор хэлсэн дэг.

	— Мэргэн ухаантнуудын дунд ч тэнэгүүд байдаг байх гэж би эртнээс сэжиглэдэг байсан даа.

	Демократ хөхрөхдөө муужирч унахгүйн тулд гараараа хана түшлээ.

	Клита, түүн рүү дөхөж очоод ууц руу нь цохив.

	— Клита, та яаж байна? Намайг арай хахлаа гэж бодоогүй биз?

	— Энэ байшинд чинь галзуу хүн орчихоо юу даа гэж хавь ойрынхон бодож болохоор чи хөхөрч байна. Олон мэргэдийг эх орон нэгтнүүд нь галзуу хүнд тооцож байсан юм гэж би сонссон юм байна.

	Демократ хөхрөхөө больж,

	— Чааваас даа. Нээрээ ч тийм шүү. Мэргэд тахилч болж бурхдын ивээлд багтдаг. Харин бурхдыг үгүйсгэн үзвэл тэднийг галзууд тооцож эхэлдэг. Олон ч хүнд ийм гунигт хувь тавилан оногдсон доо. Тэгэхдээ ухаангүй солиорсноосоо болсон биш, харин үнэнийг юугаар ч солилгүй хайрлаж, эрэлхэг зориг гаргаснаас л ийм болсон юм.

	— За би ч хоолны юм бодъё. Чиний тэр Пифагор юу гэсэн гэл ээ? Эмэгтэй хүн чалчих ёсгүй гэл үү?

	— Клита минь өршөөгөөрэй.

	— За, тэр яах вэ... Чи нэг юм хийгээч.

	— Эзэмшлээ дахиад сайн үзье. Эндхийн газар ч үржил шимгүй, чулуу юм даа... Би явлаа гэж Демократ өгүүлэв.

	Тэр байшингийн булан тойрч одов. Дорно зүг рүү хандсан битүү ханыг он жилийн уртад харлаж бараантсан жижиг шохойн чулуугаар хийжээ. Чулуунуудыг хооронд нь гагнаж бэхэлсэн шавар зуурмаг олон газар холтрон унаж, гүнзгий ан цав үүсжээ. Ан цавуудаар хог ургамлын иш цухуйж наран зүг харсан байв. Саяны бороонд угаагдаж, өглөөний наранд бүлээцсэн энэ ургамлаас өвсний цэвэр үнэр гарах ажээ. Халж байгаа чулуунууд дээр ялаа бөөгнөрч байв. Ширүүн бороонд норж гэмтсэн шүлсэн тороо аалзнууд янзалж харагдана. Ханын яг ёроолоор халгай маш шигүү ургасан байлаа.

	Шар цэцэгт нэгэн ургамлын бутны дэргэд эв хавгүй хэлбэртэй өргөн хавтгай чулуу хоёр чулуун дээр тогтсон сандал адил болжээ. Демократ энэ чулуун сандал тийш очоод, суулаа. Уулын бэлээр үргэлжилсэн зам, эдлэн газрыг тойрсон хашаа эндээс ил харагдах ажээ. Зүүн гар талд байшингийн хана, баруун талд хашаа байв. Хана, хашаа хоёр арван тав орчим алхмын зайтай байлаа. Ар талд нь шар цэцэгт бутлаг ургамал ургаж, урд талд гучин алхмын цаана явган хаалга бүхий хашаа байх ажээ. Хөлийн дор гишгэгдээгүй өвс ногоо хивс мэт дэлгэрчээ. Байшингийн дээвэр дээр болон шар цэцэгт бутан дотор шувууд жиргэнэ. Цэвэр, тунгалаг өглөө байлаа. Энэ бүхэн нь санаа сэтгэлийг гайхам уужуу, тайвуу болгож байв. Аяны зам нь энд төгсжээ гэдгийг Демократ одоо л жинхэнэ ойлгов. Тэрээр анх удаа өөрийгөө ертөнцийн цорын ганц, бөглүү, таатайхан энэ нэг мухарт шигдээд хөдөлгөөнгүй байна гэдгээ мэдэрчээ. Эрүүл мэнд, хурц мэргэн ухаан, хүсэн тэмүүлсэн ганцаар байдал, чөлөөт цаг, хүссэн бүхний нь цогцолбор энэ бүхэн бүрдээд байгааг, өөр хаашаа ч явах хэрэггүй, энд л түүний байр байгааг тэр одоо л энд ойлголоо.

	Энэ сайхан бодолдоо Демократ гүн автаж, өөрөөс нь хоёрхон алхмын зайтай инээмсэглэн зогсож, сунгасан гартаа хулууны үр бүхий аяга барьсан Алкибияг тэр даруйдаа мэдсэнгүй.

	Демократ гүн нойрноос сэрж буйн адил давхийв.

	— Чи юу? Алкибия, чи яасан чимээгүй ирдэг юм бэ? хэмээн гайхширав.

	Алкибия улам цангинан хөхөрч үртэй аягыг түүнд сарвайн,

	— Энийг чамд зориулж Диагор худалдаж авна лээ. Зах дээр надтай тааралдсан. Тэгээд чамайг хулууны үрд дуртай гээд чамд өгөөрэй гэсэн юм, май гэв.

	— Диагор уу? Ийм эрт зах дээр тэр юу хийж яваа юм бэ?

	— Папирус худалдаж авсан. Миний тухай шүлэг бичнэ гэсэн.

	— Чиний тухай гэнэ ээ? Өөр юу гэж чамд хэлэв?

	— Орой чам дээр ирнэ гэсэн.

	— Сайн л байна. Өөр юу гэсэн бэ?

	— Намайг өөрт чинь өгөхийг Дамастад ятгаж чадсан болохоор лав ид шидтэй биз гэж Диагор чиний тухай хэлсэн. Диагор их мөнгө төлж намайг Дамастаас худалдаж авах гэсэн юм байж л дээ. Гэтэл Дамаст намайг худалдахгүй, харин чамд зүгээр өглөө шүү дээ.

	— Би бол Дамастын дүү гээд Демократ аягатай руу гараа явуулсан боловч Алкибия яаран тавьсангүй, харин өөр лүүгээ чангаав.

	— Өг л дөө гэж Демократ гуйвал Алкибия хариуд нь

	— Ав! Чадал чинь хүрэх үү, Диагор надаас домботой балыг минь булаах гэсэн л дээ. Гэхдээ чадаагүй... гэтэл

	— Би бол чадна. Би Диагораас олон дахин чадалтай юм чинь!

	— Оролдоод үз!

	Демократ босон харайж, нэг гараараа Алкибиягийн мөрөөр нь тэвэрч аваад нөгөө гараараа аягатайг булаах гэж оролдов. Алкибия чарлан хөхөрч түүний гараас мултравч аягыг тавиулсангүй. Хуруунуудаа цайтал аягаа чанга атгажээ. Хоёул арай л ойчсонгүй. Алкибия хором хэртэй гараас нь мулт үсэрсэн боловч Демократ түүнийг дахин барьж авлаа. 

	Клита шуугиан сонсоод булан тойрон гүйж ирлээ

	— Хөөе! Болиоч, та нар! Хүнээс ичвэл таарна гэж хашхирлаа. 

	Демократ Алкибияг тавингуутаа

	— Хаана хүн байна? гэв. 

	Клита мушилзаж,

	— Би хүн байна. Биш гэх үү? Явж өглөөний хоолоо идэцгээ. Би дарстай туулайн мах бэлдсэн. Өгөөмөр зан гаргасан Дамастыг магтъя гэлээ. 

	Демократ Алкибияд:

	— Аягатайгаа өг л дөө. Ядахдаа үүнээсээ хэдийг өгчих. Би наадахад чинь үнэхээр дуртай. Тийм ээ, Клита? Диагор надад хулууны үр явуулжээ.

	— Энэнээс арай дээр юм явуулж болох л байсан даа. Зах дээр үүнээс амттай юм байдаг хэмээн Клита бувтнав. 

	Демократ хэдэн үр хазаад,

	— Та амсаад үз л дээ. Амсаад үз! Онцгой үр байна шүү!

	— Юугаараа тийм онцгой юм бэ?

	— Маш амтлаг юм. Бал л гэсэн үг. Энэ үрийг худалдаж байсан худалдаачныг дахиад таних бол уу, үгүй болов уу гэдгийг Диагораас асууя байз. Тэр худалдаачныг олж, хаана, ямар газар энэ хулууг тарьсныг нь мэдэх хэрэгтэй. Энэ ч ёстой гайхалтай үр байна. Ер нь би одоохон Диагортой уулзъя гээд Демократ сандарч эхлэв.

	— Худалдаачныг явчхаагүй дээр нь захын талбайгаас түүнийг олъё. Алкибия, Диагор хаана суудаг вэ?

	— Саявтархан бал хадгалж байсан саванд би энэ үрийг хийж авчирсан юм. Тэгээд л үр амттай байгаа байлгүй гэж Алкибия хариулав.

	— Өө, тийм үү хэмээн сэтгэл гонсойсон шинжтэй дуугараад Демократ, — Харамсмаар юм. Ийм онцгой амттай хулуу ургадаг газар байдаг юм байх гэж би бодлоо шүү. Хэрэв тийм газар байвал ч тэнд хамгийн амтлаг усан үзэм, хамгийн амттай буйлс ургуулж болох байсан. Гэтэл бал байсан савыг угаахаа л залхуурсан юм шив дээ. Дахиад битгий ингээрэй хэмээн Демократ хөгжилтэй хэлээд хуруугаараа дохив.

	Алкибия өдрийн гэрэлд түүнд бүр ч сайхан хүүхэн шиг санагджээ. Дамастын найран дээр байсан шиг тийм их гоёогүй боловч, тэрээр сэтгэл булаам харагдана. Нүдэнд нь жавхаа, инээмсэглэлд нь хөгжил бадарч, дуу хоолойд нь яруу тунгалаг, дохио зангаа бүрд нь хүүхэн хүний дур булааж, сэтгэл татам байдал үзүүр хязгааргүй, өч төчнөөн илэрч байсан бөгөөд Демократ ч өөрийн эрхгүй түүнийг ширтэн гөлөрснөө, даруй сэхээ авав. Тэр ч байтугай өөрөө унтаад, Алкибия түүнд зүүдлэгдэж байгаа эсэхийг мэдэх гэж сахлаасаа угзарч үзжээ.

	Тэд байшин руу явах зуур Демократ Клитад хандаж,

	— Миний шийдсэнийг энэнд хэлээч гэлээ.

	— Ямар шийдвэр вэ? гэж Алкибия асуув.

	— Демократ чамайг эрх чөлөөтэй болгох гэнэ хэмээн Клита өгүүлэхэд Алкибия айж,

	— Би тэгээд хаачих болж байна? Надад гэр орон, эд баялаг, юу ч байхгүй шүү дээ.

	— Тэнэг минь дээ, чи гээд Клита гараараа дохисноо, — Нээрээ ч чи эрх чөлөөгөөр яах вэ дээ. Чамайг хашаан дотор хүлээд орхичихсон ч чи сэтгэл хангалуун л байх шүү дээ... гэв.

	— Чи эрх чөлөөт эмэгтэй болж, эрх чөлөөт хүүхдүүд төрүүлнэ. Ойлгохгүй байна гэж үү? гэж Демократ хэлэв.

	Алкибия сөхөрч унаснаа, алгаараа газар алгадаж эхлэв. Дөнгөж сая Демокритын амнаас сонссон үгийг эхэд нь дамжуулж өгөхийг тэр газар дор байдаг бурхдаас гуйж байгаа ажээ.

	— Ээж ээ! Ээж ээ! Би эрх чөлөөт эмэгтэй болж, эрх чөлөөтэй хүүхдүүдийг төрүүлэх болж байна. Тэд таныг минь будгийнхаа газар зовоож байсан Ксеноклетээс өшөөг тань авна... 

	Алкибиягийн хацрыг нь даган нулимс урсав. Тэгээд нүүрээ газарт нааж, чимээгүй боллоо.

	Клита дөхөж очоод, мөрнөөс нь татаж босгож байшин руу, банз, чулуугаар ор хийж тавьж амжсан өрөө рүүгээ авч оров.

	«Аз жаргал нь туулж өнгөрсөн гай зовлонг санагдуулахаараа нулимс гаргадаг. Хүмүүс яагаад баярласандаа уйлдаг юм бэ гэдэг асуултын хариу энэ дээ» гэж Демократ бодлоо. Тэр авдар луугаа яаран очиж, хэсэг папирус, мемфиссийн зэгс гаргаад, бэхийн саваа нээж, энэ санаагаа бичив. Хүний шинж төрх, сайн сайхан үйлдлийн тухай хэллэг ярианы түүвэр болох «Пифагор» гэдэг зохиолдоо үүнийг оруулах ажээ. Тэгээд Алкибиягийн тухай бодов.

	«Охин минь л гэсэн үг. Би түүнийг эцгийн ёсоор хайрлаж байна. Би тэрийг бичиг үсэгт сургаж, мэргэн ухааны хичээл заана. Энэ ертөнцөд тэр дахиад өнчрөхгүй. Намайг хайрлаж халамжилж байсан Клитагийн ачийг би өөр юугаар хариулах бил ээ дээ? Зөвхөн ингэж л хариулна».


ТАВДУГААР БҮЛЭГ

	Диагор нар жаргахын өмнө дарстай сав, жимс, ямааны бяслагтай сагс барьсан хоёр зарцаа дагуулан ирэв. Тэр хашааг тойрч, бүх тасалгаануудаар шагайснаа хамт явж байгаа Демокритээс асуусан нь:

	— Диагорын боол байсан хүн чинийхээс дээр байшинтай. Харин харц ядуу хүний оромжид толгой хоргодох танд таарах уу даа, багш минь?

	— Диагор, би чамайг гомдоох гээгүй байна шүү. Тэгэхдээ чиний хэлсэн үг нь ганцхан л утгатай юм. Мэргэд цэцэд ордонд сууж, усан тэнэгүүд овоохойд аж төрдөг гэж чи үзэж байх шив. Байхгүй юмны хойноос гуньхардаггүй, байгаа юмандаа баясаж байдаг хүн л ухаантай хүн, Диагор минь гэж Демократ хариулав.

	— Одоо байгаагаас их юмтай болох гэсэн шунал л хүнийг алдар гавьяанд түлхэж байдаг юм. Энэ шуналгүйгээр шинэ юм ч, агуу их юм ч үүсэхгүй, Демократ ээ.

	— Диагор, тэр шунал чинь хүнийг гэмт хэрэг рүү ч, хамгийн өөдгүй, муу үйл хийхэд ч түлхэж байдаг юм. Хэмжээ гэдэг бол сайн сайхан бүхний хууль мөн.

	— Демократ, хэмжээ хязгааргүй юм ч сайхан байх явдал бий. Жишээлбэл, орчлон ертөнц. Орчлон ертөнц бол хэмжээгүй атлаа гоо сайхан.

	— Диагор, чи нэг л үгийг янз бүрийн утгаар хэрэглээд хэргийн мөн чанарыг гажуудуулан гуйвуулж байдаг афины зарим хэрүүлчидтэй адил байна. Би хэмжээ гэдэг үгээр юмны том, багыг биш, харин хэсгүүдийн нь харьцаа, хослон зохицох байдлыг л хэлж байгаа юм. Чи үүнийг ойлгосон л доо. Гэхдээ л «хэмжээ» гэдэг үгийг өөр утгаар нь хэрэглэлээ шүү дээ. Диагор, овжин ухаан гэдэг чинь саруул ухаан гэсэн үг биш юм шүү.

	— Би дахиад л чиний шавь болохыг хүсэж байна, Демократ. Дахиад багш минь болооч!

	— Багш болох ч амархан. Гэхдээ чамайг харсан чинь надад нэг юм бодогдлоо. Өөрийнхөө ухааныг маш өндөрт боддог хүнийг сургана гэдэг цаг дэмий үрнэ гэсэн үг юм. Диагор, чи миний цагийг дэмий үрэх гэж ирээгүй биз дээ. Харин өөр юмыг л надаас авах гээд байх шиг. Тийм үү, Диагор аа?

	— Магадгүй л юм. Гэхдээ эхлээд чамаас жаахан цаг авмаар байна. Би чиний цагийг авч байгаа боловч өөрийнхийгөө бэлэглэж байна гэдгийг энд нэмж хэлэх нь шударга болох байх.

	— Үгүй ээ, Диагор. Цаг хугацааг бэлэглэж болдоггүй юм. Цаг хугацааг өөрөөсөө болоод бусдаас зөвхөн авч л болно. За, энэ маргаанаа зогсооё. Би чамтай уулзсандаа баярлаж байна, Диагор. Намайг энд орогносон үед хамгийн эхэлж зочилсон хүн нь чи боллоо гээд Демократ нэг гараараа Диагорын хүзүүгээр тэвэрч, байшингийн чанад байх чулуун сандал тийш очив. 

	— Миний дуртай хулууны үр явуулсанд чинь, бас чиний зарц нарын авчирсан энэ бэлэгт баярлалаа. Цагаа олсон тусламж бага ч асар их сайн үйл юм шүү, Диагор. Мэдээж, би үүнийг чинь ачлахыг л бодож байна. Аз жаргалтай цагт найз нөхөд олдох нь амархан, харин зовлонд унасан үед тэднийг олох нь хамгийн хэцүү...

	— Би чиний найз нөхөр, Демократ ээ! гэж Диагор хэлэв. 

	Демократ инээмсэглээд:

	— Би чамд итгэж байна. Харин чи намайг зовлонд учраад байгаа гэж дэмий бодож байна... Диагор, суу л даа гээд Демократ найрагчийг сандалд урьж өөрөө ч суулаа.

	— Нар жаргаж байгааг харж байгаад ярина гэдэг чинь намуухан, ялдамхан ярилцана гэсэн үг. Мисир газрын тахилч, бөө нар тэгж ярьдаг юм. 

	Диагор зөвшөөрч,

	— Тийм ээ. Харин нар гэж юу юм бэ, Демократ ээ, чи мэдэх үү?

	— Нар уу? Нэг бол улайдсан бул чулуу, эсвэл хайлмаг металл. Энэ хоёрын л нэг дээ. 

	Демокритын хариултад илт гайхсан Диагор,

	— Ингээд л боллоо гэж үү? Нэг бол чулуу, нэг бол металл юм биз дээ? Нар чинь бурхан биш гэж үү? Энэ бол бидэнд гэрэл, дулааныг өгч буй гайхамшгийн гайхамшиг биш гэж үү? хэмээв.

	— Диагор, чи яруу найрагч. Чиний мэдрэхүйг гутаахыг би хүсэхгүй байна. Шатаж буй цуцал бидэнд гэрэл, дулааныг өгдөггүй гэж үү? Чи хариулаач. Диагор, яагаад ид шидийн гайхамшиг байхгүй газар түүнийг байлгах гэж бүгд хүсдэг юм бол? Чи баярлаж, хөөрсөндөө, зарим үзэгдлийн шалтгааны тухай бага боловч эргэцүүлэн бодохоосоо залхуурсандаа тэр шүү дээ. Яруу найрагчийн хөөр баяр, оюун ухааны залхуурал хоёр садан төрөл биз дээ, Диагор?

	Диагор гомдонгуй байдалтай дуугүй болов. Демократ ч дуугүй болж, шувууд нар жаргахын өмнө жиргэн дуулах биш, харин түгшүүртэйгээр исгэрэн хашхичихыг чагналаа. Өглөөгүүр, нар мандан, өдөр ирж байгаа үед шувууд баярлан хөөрч, дуулан жиргэдэг. Үдэш болоход хүйтэн шөнийг угтан сандрал, түгшүүр эхэлдэг. Үүр! Бушуухан л үүрэндээ орох! Бушуухан л навч нахианы найдвартай нөмөрт сүрэг сүргээрээ шахалдан хоргоддог бил ээ! Мод, бутны сүүдэр уртассаар байв. Шөнийн нил цэцгийн үнэр ханхална. Зэргэлдээ эдлэнд хонь майлах нь сонсогдов. Дээд замаар тэрэгний дугуй түчигнэж, тоос манарах нь хүмүүс талбайгаас хот руу буцаж яваа ажээ. Шөнө бол хүмүүсийн дуртай амралт нь, нөхөрсөг яриа, удаан хугацаанд хүсэн хүлээсэн амраг сэтгэлтний учраа билээ. Шөнийг өдрийн адил магтан дуулууштай юм шүү. Аз жаргалаар дүүрэн шөнө бол аз жаргалтай өдрөөс юугаараа ч дутуугүй. Аз жаргал бол өдөр, шөнийг үл ялгана. Гай зовлон ч мөн тийм. Амьдралын ямар ч хоромд хүн хувь тавилангийн цохилтыг, энхрийллийг ч үзэж мэднэ. Үүнийг урьдчилан мэдэж чадахгүй учраас л сохор тохиолдлын онгодыг бий болгож, хувь тавиланг санааныхаа зоргоор бүтээж байдаг бурхдыг зохион амьдруулдаг ажээ.

	Хүн бол хөөрхийлөлтэй, өрөвдмөөр амьтан! Учрыг үл мэдэх гэгч хоосон зөгнөл, аймшгийг төрүүлдэг. Хүн аз жаргалтай амьтан! Хаашаа ч зайлахгүй хувь заяагаа шаналан хүлээх зовлонгоос түүнийг юм мэдэхгүй байх нь л авардагт үүний утга орших ажгуу. Бурхан л юуг хүсэж, хувь заяаны шоо яаж унахаас л бүх юм хамаарна.

	Демокритын санаа бодол нь бурхан, тохиолдол, үл мэдэх явдал, байгаль, зайлшгүй байдал, мэдлэгийн тухай үнэнийг нарийн зөв илэрхийлэх эрэл хайгуул хийсээр байгааг тэрээр хэд дэх удаагаа ч юм мэдэрч байгаа нь энэ билээ. Бурхан ч байхгүй, тохиолдол ч байхгүй. Байгаль бол зайлшгүй л байдаг. Байгалийн зайлшгүй хуулиудыг танин мэдэх нь хэрэгцээгүй хоосон зөгнөл, аймшгаас хүмүүсийг ангижруулах юм. Мэдлэг өсөх тутам аз жаргал ихэснэ. Яруу найрагчид хоосон зөгнөлийн тухай биш, харин үнэний тухай дуулах цаг ирнэ. Хэрэв нарны тухай ярих болбол улайдмал бул чулууны тухай, юм бүхнийг бүтээгч атомуудын тухай, ертөнц болон юм, үзэгдлийн хамгийн гол, мөн чанарын тухай ч бас дуулах болно.

	— Демократ, чи намайг энд байгааг мартаж байна гэж Диагор хэллээ. 

	Демократ,

	— Үгүй ээ. Би чиний тухай бодсон юм гэв.

	— Чухам юу гэж бодов?

	— Чиний шүлгийг огт мэдэхгүйгээ л бодсон юм. Гэхдээ чи нэг ч шүлэгтээ цэцэн мэргэдийн эрэлхэг зоригийг алдаршуулан дуулаагүй байх гэж санагдах юм.

	— Мэргэд бол гайхамшиг, гоо сайхны ертөнцийг эвдэн сүйтгэдэг юм. Энд чинь юуны нь эрэлхэг зориг байх бил ээ?

	— Вавилонд байхдаа би нэгэн дүлий, маш хүндтэй эрхэм хүнтэй учирсан юм. Зөгнөн хэлсэн юманд нь итгэсэнгүй гэж нэг бурхан түүнийг дүлий болгосон юм гэж бодоцгоодог байж л дээ. Яруу найрагчид энэ хүний эрэлхэг зоригийн тухай, бурхантай ганцаараа тулалдсан тухай шүлэг зохиодог байсан юм. Би түүнийг сайтар үзээд, чих нь хулхитаж битүүрсэн болохыг мэдсэн. Чихийг нь угаасан чинь тэр сонсдог болчихсон... 

	Диагор,

	— Хүн болгон түүнийг шоолж эхэлсэн үү? гэхэд

	— Тэр олны наадам тохуу болохгүйн тулд зарц нар болон гэрийнхэндээ яаж чих орсноо ярихыг хориглосон. Харин намайг бол өөр нэгэн хорон санаат бурхны элч гэж үзээд шил рүү минь дэлсэн ордноосоо хөөж гаргахыг тушаасан гэж Демократ өчив.

	Диагор хөхөрлөө.

	— Зарим эндүүрэл ч үнэнээс үнэтэй дэг. Тийм үү?

	— Тийм ээ, гэж зөвшөөрөөд, — Бүдүүлэг, юм мэдэхгүй байдлыг хамгаалж байдаг хүн бол нэг ч үнэнд хүрэхгүй. Энэ байдлыг гоо үзэсгэлэн, ид шидийн гайхамшиг, бурхан гэх мэтээр юу гэж нэрлээд ч хэрэггүй. Диагор, Үнэн гэдэг чинь өөрийн үзэсгэлэнтэй байдаг. Үнэнийг мэдэж байдаг хүн бол гайхамшгийг бүтээнэ, Диагор. Энэ гайхамшиг, энэ гоо үзэсгэлэнг л таньж ав.

	— Хэрвээ чи одоо ямар нэг гайхамшиг бүтээчихвэл би чиний хэлснийг зөвшөөрье, Демократ.

	— Тэгье л дээ. Гайхамшиг бий болно. Байшингийн булангийн цаанаас гарч ирнэ. Хараарай гэж Демократ хэлэв.

	Байшингийн чанадаас Алкибия гарч ирээд, Клита мань хоёрыг хоол ид хэмээн дуудаж байгааг хэллээ. 

	Диагор Демокритыг тэврэн авч,

	— Яг шүү! хэмээн дуу алдаад, — Энэ чинь жинхэнэ гайхамшиг. Энэ бол гайхамшгийн гайхамшиг, Демократ! Энэ гайхамшиг бол Алкибия... гэж дуу алдав.

	Тэр хоёр хоол идлээ. Эхлээд Клита тэдэнд үйлчилж байсан боловч Демокриттэй хоёулхнаа үлдэхийг хүсэж байгаагаа Диагор хэлээд эмэгтэйчүүдийн өрөө рүү Клитаг явуулаач гэж гуйжээ.

	— Та яв л даа. Дараа бид дуудъя гэж Демократ Клитад хэлэв.

	Клитаг дөнгөж явмагц Диагор аягатай дарсаа нэгмөсөн хөнтөрч орхиод Демокритыг шахан сууж, хэнд ч дуулдуулахгүйн тулд аяархан гэгч ярьж эхлэв.

	— Демократ! Би чамаас нэг юм гуйх гэж ирлээ. Чи ч энийг таахгүй байгаа байх. Тэгэхдээ эхлээд өөр юм ярья. Гуйлтаа дараа нь болъё гэв.

	— Диагор, би чиний үгийг сонсож байна.

	— Би чамд мөнгө авчирлаа. Намайг авахдаа төлсөн мөнгөний чинь яг адил хэмжээний мөнгө авчирсан. Намайг худалдаж авахдаа зарцуулсан тэр мөнгийг би чамд эргүүлэн өгөхийг хүсэж байна... гээд Диагор түр чимээгүй болсноо, — Демократ, чи миний хэлж байгааг дуулж байна уу? гэлээ.

	— Дуулалгүй яах вэ.

	— Чи тэгээд юу гэмээр байна?

	— Одоохондоо юу ч гэхгүй. Диагор, чи ярьж дуусаагүй байна шүү дээ. Чи цөмийг нь яриад дуусахаар л миний ярих ээлж болно. Үргэлжлүүл л дээ. За, чи тэгээд надад мөнгө эргүүлж өгөх гэж байгаа юм байж. Цааш нь яах болж байна?

	— Өнгөрсөн амьдрал минь миний зүрхийг шивж байна, Демократ. Гэр дээрээс нурахад бэлэн хадан цохио мэт чанх дээр минь дүүжилж байна. Шүлэг зохиох авьяастайг минь мэдээд чи намайг худалдаж авсан, зөвхөн миний л төлөө энэ наймааг чи хийсэн гэдэгт хүмүүс итгэхгүй юм. Чиний хийсэн үйлдлийн нууц утга учрыг олох гэж бүгд эрж байна. Тэгээд илрүүлж чадахгүй болохоороо санаанаасаа зохиож эхлэх юм. Нэг хэсэг нь намайг, нөгөө хэсэг нь чамайг гутаах гэж оролдож байна. Эхнийх нь намайг жаргаж байгааг өршөөхгүй байхад сүүлчийнх нь чиний сэтгэл харамгүй өгөөмөр занг чинь өршөөж чадахгүй байна. Намайг чамд нэгэн булай хэрэг үйлдэж тусалсан гэлцэх юм. Ямар гэдгийг нь мэдэхгүй. Чамайг галзуу, солиотой амьтан, эхээс унасан цагаасаа л тийм байсан гэж ярьдаг... Өөрийнхөө авьяастайд би эргэлздэг. Чи миний тухай эндүү бодож, миний төлөө дэмий зүтгэжээ гэж надад санагдах юм. Ингэж эргэлзэж байгаа өөрийгөө, ийм юм бодож олсон хүмүүсийг, сэтгэл харамгүй өгөөмөр загнасан чамайг би үзэн ядаж байна. Чи энэ мөнгийг авах ёстой гэснээ Диагор гараа зангидан цээжиндээ нааж, — Дуулж байна уу, чи? Чи авах ёстой. Энэ мөнгөнөөс намайг чөлөөлөөд аль! Тэгвэл л би өөрийгөө худалдаж авсанд тооцож, өөрөө өөрийгөө чөлөөлсөн гэж үзэх болно... Чи сонсож байна уу?

	— Би сонсож байна, Диагор. Бүү уурла, тайвшир. Би сонсож байна.

	— Чи мөнгө авна биз?

	Демократ хуруугаараа дэнгийн голыг засаад Диагорт болон өөртөө дарс аягалав.

	— За ууцгаая, гэж тэр хэллээ.

	— Ууцгаая.

	Тэр хоёр аягатайгаа уув.

	— Би хариу хүлээж байна гэж Диагор хэллээ.

	— Чи аан гэж бай. Би зөвхөн чамайг өөрийг чинь л бодож худалдаж авсан юм. Чиний төлөө төлсөн мөнгө бол миний хувьд юу ч биш байсан. Энэ мөнгийг надад өгөхийг чамаас шаардах бодол надад тэгэхэд ч, сүүлд нь ч, хэзээ ч байгаагүй. Боолдоо эрх чөлөө олгочхоод, дараа нь насан туршид нь түүнээсээ мөнгө авдгийг би мэднэ. Би тийм юмыг жигшдэг. Диагор, би чиний тухай эндүүрээгүй байна. Чи нэрд гарсан найрагч болжээ. Энэ ч надад дээд зэргийн шагнал болно. Өөрийн чинь төлөө, чиний шүлэгт баясан баярласан тэр хүмүүсийн төлөө л би чамайг худалдаж авсан юм. Энэ л хангалттай. Хэрэв чи хүсвэл би энэ хэлснээ төв талбай дээр өдөр давтахад ч бэлэн байна. Харин мөнгө авахгүй. Гуйх ч хэрэггүй гэлээ.

	Диагор зангидсан гараараа өвдгөө шааж, хэдгэнэд ээрүүлсэн морь лугаа адил толгойгоо хаяллаа.

	— Үзэн ядаж байна! Үзэн ядаж байна! Өөрийгөө, чамайг, цөмийг нь! Үзэн ядаж байна! гэж гаслан хашхирав.

	Демократ түүнд бүр ойртож мөрөөр нь тэвэрч,

	— Боль доо. Чиний яриад байгаа мөнгө чинь саад болоод байвал тэрүүгээрээ боол худалдаж аваад л эрх чөлөө олгочих. Үзэн ядаад байгаа мөнгөнөөсөө салах сайн арга энэ биш гэж үү? Санаа сэтгэлийнхээ шаналгааг өөр хүнд өгчих. Тэр дараа нь бас л тэгнэ биз гэж ялдамхан хэлэв.

	— Боол худалдаж аваад эрх чөлөө олгох гэнэ ээ? гээд Диагор гэнэтхэн сэтгэл нь сэргэв.

	— Тийм. Энэ чинь арга...

	— Нээрээ тийм! гэж Диагор баярлав. — Энэ сайхан санаа урьд нь яагаад миний санаанд ордоггүй байв аа? Тэгье, тэгье, тэгье! Боол худалдаж аваад л эрх чөлөөтэй болгочихъё. Яасан амархан юм бэ, Демократ. Чамд баярлалаа!

	— Цаад азтай хүн чинь л чамд баярлаг гэж Демократ хэлээд дотор уужран санаа алдав.

	Диагорын нэгэн адил хүмүүс түүнтэй дайралдаж байсан нь цөөнгүй билээ. Тэд Демокритын зүрхэнд хүнд шарх үлдээжээ. Дорой буурай, сэтгэлийн хөдөлгөөн ихтэй, ямар ч юманд бие даах чадваргүй тийм хүмүүс юм болгонд гэмшин уйлагнаж, юу юунаас илүү харж үздэг, тэтгэн дэмждэг хүмүүсээ л гомдоодог ажгуу. Ивээн тэтгэгчидтэйгээ адил байж чадахгүй, тэдний харамгүй сэтгэл, сайхан санааг эс ойлгож, түүний нь төлөө үзэж ядаж, ямар ч утга учиргүй зэмлэл, үнэн санаатай биш гэсэн сэжгээр тэднийгээ зовоож байдаг. Тэд өөрсдийгөө зөвтгөсөн онол бий болгож, тэрэнд ч хүрэх боломжгүй, тэр ч муу, энэ ч муухай гэж байдаг ажээ. Өөрсдийн нь хийж байгаа юм л хүндэлбэл зохих сайхан зүйл гэнэ. «Хомер ч тааруу даа» гэж дульхан найрагчид хэлнэ. «Фалес, Левкипп хоёр ухаантай биш» гэж тэнэгүүд өгүүлнэ. «Баатрууд гэдэг чинь өчүүхэн амьтад» хэмээн хулчгарууд нотолно. Тэдний бүтээж буй өчүүхэн юмс заримдаа муугүй байдаг ч гэлээ их юмыг тэд үзэн яддагийг нь бодоод л түүнийг үзэн ядаж эхэлдэг. Барагтайхан авьяас гэгч суу билгийн дайсан мөн.

	— Хэнийг худалдаж авч, хэнд эрх чөлөө олгохоо би бодож оллоо гэж Диагор хэлээд Демокритын гараас барьж авав.

	— Би гоо үзэсгэлэнд эрх чөлөө олгоно. Гоо үзэсгэлэн эрх чөлөөтэй байх ёстой, тийм биш гэж үү? Үзэшгүй муухай нь гоо үзэсгэлэнд эрх чөлөө олгоно. Энэ ч ховор үзэгдэл, Демократ! Чи тэгж бодохгүй байна уу?

	— Үзэшгүй муухай гэнэ ээ? гэж Демократ асуув. 

	Диагор юуг хэлэх гэж байгааг. таахад төвөггүй байсан боловч,

	— Диагор, чи юун тухай ярьж байна? гэж дахин асуув. Цагаасаа өмнө үрчлээнд баригдаж, зовуурьтай шарангуй болсон нүүрээ, өөрийгөө үзэшгүй муухай гэж Диагор хэлжээ. Демократ яриагаа үргэлжлүүлж,

	— Чи нүүр царайгаа хэлж байгаа бол санаа зовоод байх юмгүй. Чи бол өөрийн чинь бодож байгаа шиг тийм муухай биш. Түүгээр ч барахгүй, чамд тусалж болно гэж би бодож байна. Персэд эмэгтэйчүүд нүүр царайгаа яаж тордож, хамгийн энгийн аргаар үрчлээг арилгаж байгааг би үзсэн. Миний мэддэг өвснүүдийг түүгээд л, түүнийгээ хатааж, уурт хийж нүдээд халуун дарстай хольж хийсэн шингэнээ нүүрэндээ түрхээд л сүүдэрт удаан суудаг юм билээ. Нүүр гилгэр, өнгөлөг харагддаг болтол нь ингэх хэрэгтэй. 

	Диагор санаа алдав.

	— Магадгүй, магадгүй. Тэгэхдээ миний энэ бол өөр. Өвс, ногоо тус болохгүй байх. 

	Демократ мушилзаж,

	— Юунд тэр бил ээ? Би бол оролдоод л үзнэ... гэв.

	— Тэр эмэгтэйчүүдийн нүүр бол нар, салхи, давс... нэг үгээр хэлэхэд гадаад нөлөөнөөс болж ингэжээ. Харин миний муухай царайны шалтгаан нь надад, дотоодод минь байгаа юм гээд гараа цээжин дээрээ тавьж, — Энд, зүрхэнд байгаа юм. Би үзэшгүй муухай болсны учир бол миний шаналгаа мөн. Тэгвэл шаналгааг юугаар эмчлэх вэ дээ?

	— Чамайг сонсож байх арга алга гээд Демократ бослоо.

	— Нөгөө дүлий хүний тухай чамд ярьсныг минь санаач гээд тэр нээлттэй хаалга руу очиж дээшээ, одод руу харлаа.

	— Ямар шаналгааныхаа тухай чи ярьж байна? Диагор, яаж ч шаналж байсан юм чамд байхгүй шүү дээ. Чи үүнийг санаанаасаа зохиожээ. Харин чиний нүүрний өвчин бүрэн анагаагдана. Хэрэв чи над дээр ядахдаа тав хоноод л нэг ирж байвал би чамайг энэ өвчнөөс чинь нэг сарын дотор салгана гэх байна. Тэгэх үү? гээд Демократ Диагор луу эргэв. Диагор ууртаа шатаж:

	— Мөн гийгүүлэв ээ! Тэгвэл, энэ чинь... гэснээ аягатайгаа амандаа дөхүүлсэн боловч уусангүй харин газар шидэв.

	— Чи тэгээд миний шаналах эрхийг хасаж байна уу? Чи миний сэтгэл санааг огт хоосон, нүүр минь зүгээр л багтай юм гэх гэж байна уу? гэв. 

	Тэр босож, Демократ руу дөхөж очлоо. 

	— Гэвч Демократ, чи эндүүрч байна. Найз нөхдөдөө нинжин сайхан сэтгэлтэйгээ гайхуулах гэж Фарсийгаас худалдаж авсан тэр золгүй бяцхан жаал л өмнө чинь байна гэж чи бодож байгаа бололтой... Тийм биш шүү, Демократ! Чи намайг огт мэдэхгүй байна. Би өөрийнхөө төлөө зогсож чадна! Алив, зам тавиад аль! гээд замыг нь хаан зогсож байсан Демокритыг мөрөөрөө түлхэв. — Гаргаад орхи!

	Демократ Диагорын мөрөнд хүрч,

	— Тайвшир. Бид хоёр дарсаа ууж дуусаагүй байна гэхэд

	— Чиний гэрт уухаасаа жигшиж байна гэж Диагор хэлэв.

	— Бид яриагаа дуусаагүй шүү дээ.

	— Чамтай ярихаас дургүй хүрч байна!

	Диагорын уруул чичрэн, Демокритын гараас мултрахыг хичээсэн мэт мөрөө хөдөлгөж, эрүүгээ урагш зүтгүүлэн, сүртэй нь аргагүй амьсгаадаж байлаа.

	— Тэгсэн ч гэсэн би чамайг гуйж байна хэмээн Демократ энхрийлэнгүй хэлэв. — Уурлахаа боль. Би чамайг гомдоох гээгүй юм. Чи харин хэтэрхий хурц цочмог юм. Диагор минь, намайг уучил гээд толгойг нь илэн энхрийлж,

	— За, уучилчих гэлээ.

	Диагор гарыг нь ширүүхэн шиг түлхэв. Демократ дахин үсийг нь илснээ элгэндээ наан тэвэрлээ.

	— Чи намайг няцлах нь гэж Диагор хэлээд, арайхийн инээмсэглэв. 

	Демокритын энхрийлэлд хилэн нь замхарчээ. Гэвч үүнийгээ Демокритэд харуулахгүйг хичээж, түүнтэй нэг хэсэгтээ эрс, ширүүвтэр ярилцаж байсан боловч Демокритэд захирагдаж, дарстай сав, зүссэн бяслаг дээр нь байх бүтээлгийн дэргэд суув. 

	Демократ Клитаг дуудлаа. Клита тэрхэн агшинд хаалган дээр хүрч ирэв.

	— Диагорт аяга өгөөч. Энэ чинь алдаад хагалчихлаа.

	Клита өөр аяга авчраад Демокритэд өгөх зуураа Диагорын зарц нар идэж, ханацгаагаад зэргэлдээ өрөөнд унтаж байгаа, худаг дотор мэлхий вааглаж байгаа, нэг танихгүй хүн ирээд Клитаг харангуутаа ум хумгүй зугтаасан зэргийг Демокритэд мэдээлж амжлаа.

	— Тэр ирсэн хүн лав өмнө нь энд хонодог байсан тэнүүлчин байх гэж бодсоноо Клита хэлээд Алкибия хашлага дээр сууж, оддыг ширтэн аз жаргал дүүрэн инээмсэглэж байгааг хүртэл түүнд дуулгав. Демократ түүний яриаг зогсоож,

	— Ойлголоо, Клита. Бид хоёр ярьж дуусаагүй байна. Хэрэв шаардлага гарвал дуудъя... гэв.

	Клитаг явмагц Диагор,

	— Алкибия хаана сууж байна гэв ээ? гэж асуулаа.

	— Хашлага дээр гэсэн шүү дээ гэж Демократ хариулав.

	— Яагаад?

	Демократ мөрөө хавчсанаа, дарс аягалж Диагорт өгөөд хэлсэн нь:

	— Дахиад хоёулаа муудалцахгүй ээ. Хэрүүлээс болж зүрх өвддөг юм. Яагаад ингэдгийг нь ч би мэднэ. Зүрхэнд зүсэн зүйлийн түгшүүрт бодол санаа эргэлдээд, урхинд орсон хөөндэй адил зүрхэн дотор цохилж, түүнийг урж байдаг юм гээд аягатай дарсаа өргөж, — Одоо хоёулаа хэрэлдэхгүй. Хэзээ ч хэрэлдэхгүй гэлээ.

	— Хэзээ ч үгүй гэж Диагор зөвшөөрөв.

	Тэр хоёр дуугүйхэн байж бяслаг идэнгээ бие бие рүүгээ нөхөрсөг харц чулуудаж, инээлдэв. 

	Диагор:

	— Яриагаа үргэлжлүүлье. Мөнгийг яаж зарвал сайн болох тухай санаа хэлж өгсөнд чинь би чамд талархаж байна. Демократ чи өөрийн мэргэн зөвлөгөөг ажил үйлээрээ баталж өгнө биз гэдэгт найдаж байна. Сайн үйлсээр бэхжээгүй сайхан зөвлөгөө бол хоосон чалчаа үг. Тийм биз дээ? гэв.

	— Клита! Клита, нааш ир! гэж Демократ чанга дуудав. 

	Диагор гайхаж:

	— Яах юм бэ? Бид хоёрт Клитагийн хэрэг алга!

	— Хэрэг байна!

	Клита хүрч ирснээ босгоны дэргэд суув. 

	Демократ Диагорт хандаж,

	— За, одоо ярь. Клита бидэнд саад болохгүй. Тэгэх тусмаа яриа маань энэнд ч хамаарах хойно гэв.

	— Би юу ч хэлээгүй шүү дээ гэж Диагор...

	— Харин чи хэл л дээ.

	— Тийм үү. Тэгвэл хэлье гээд Диагор уухилав. — Хэлье л дээ. Демократ чиний сайхан зөвлөгөө чинь юу болгодгийг үзье! Үзье! гэхэд

	Демократ тайван байхыг хичээж

	— Үзье л дээ хэмээн зөвшөөрөв.

	Диагор Клитад хандаж,

	— Тэгвэл аан гэж бай. Намайг худалдаж авахдаа Фарсид өгсөн мөнгийг нь би эзэнд тань эргүүлж өгөх гэсэн чинь авахгүй гэх юм... гэтэл Клита

	— Бидэнд мөнгө байхгүй. Гэхдээ Демократ чамаас мөнгө авахаасаа татгалзаж байгаа бол энд ямар нэг шалтгаан байна гэсэн үг гэв.

	— Тийм! Шалтгаан байна. Энэ чинь нэр алдраа дэндүү их боддог юм! Хэчнээн ч хамаагүй мөнгө өгөөд нэр алдрыг худалдаж авахдаа энэ чинь бэлэн байдаг юм гэж Диагор орилов.

	Диагорыг явуулахгүй саатуулсандаа харамссан Демократ,

	— Дуугүй бай! гэж түүнээс шаардав.

	— Үгүй! Би хэлэх гэсэн бүхнээ хэлж амжаагүй байна гээд Диагор дахин Клитад хандаж, — Чиний энэ эзэн чинь өөрт нь өгөх гэсэн мөнгөөр боол худалдаж аваад эрх чөлөө олгож, урьд нь өөрийн нь хийсэнтэй адил үйл бүтээ гэж надад зөвлөлөө.

	— Сайхан зөвлөгөө байна. Гэхдээ уурлаж хорссондоо болж л сайн үйл хийвээс өөрт нь л муу болдог гэлцдэг юм даа Клита хэлэв.

	— Хэн тэгж байна?

	— Би тэгж дуулсан юм байна.

	— Тэр яах вэ гээд Диагор гараараа дохиж, — Эзний чинь зөвлөгөөг дагахаар би шийдсэн юм. Тэгээд ч эцсээ хүртэл сайхан сэтгэл гаргахыг түүнээс гуйж байна. Одоо тэгэхээр сайн сонсож бай гээд Диагор босов. — Миний хэлэх гэж байгааг сайн чагнаж бай гээд дийлсэн байдалтайгаар үргэлжлүүлж, — Алкибияг надад худалдахыг Демократ чамаас би гуйж байна. Чи мөнгийг нь ухасхийгээд л шүүрнэ. Чи тэртээ тэргүй авч таарна, тангараглая! гээд тэр инээмсэглэж, — Би Алкибияд эрх чөлөө олгоно гэдгээ тангараглая. Үзэшгүй муухай нь тэнгэрлэг гоо үзэсгэлэнд эрх чөлөө олгоно. Би ингэж хэлснийг чи санаж байгаа байх. Харин юуны тухай ярьж байгааг минь чи одоо ойлго оо биз. За юу гэмээр байна? Хариулаач!

	Демократ толгойгоо унжуулан санаа алдав. Тэгээд аягандаа дарс хийж, балгаснаа асрагч эмгэн тийш харж,

	— Клита намайг худал хэлүүлэхгүй л дээ. Диагор чи хожимджээ. Би Алкибияг чамд худалдаж чадахгүй. Би яагаад ч чадахгүйг Клита та энэнд хэлж өгөөч гэлээ. 

	Клита хэлсэн нь:

	— Алкибия чөлөөт хүн. Диагор, тэр чинь эрх чөлөөтэй. Демократ түүнд эрх чөлөө олгосон. Чөлөөт хүмүүсийг худалддаггүйг чи мэднэ шүү дээ.

	Диагор босож хаалга руу явлаа. Демократ түүнийг зогсоох гэсэн боловч Диагор түүнийг түлхэж зайлуулаад муухай дуугаар:

	— Үзэн ядаж байна! Үзэн ядна! гэж хашхирав.

	Тэр чимээгээр зарц нар нь гүйж ирж Диагорыг сугадан аваад хаалга зүглэв.

	— Тэднийг зогсоогооч гэж Клита Демокритэд хэлэхэд тэрээр,

	— Би бүр ядарчихлаа. Яасан ч өөдгүй, сул дорой санаа сэтгэл гэгч вэ гэж хариулав.

	Алкибия хүмүүс хашхичихыг сонсоод хашлаганаас үсрэн бууж, байшин чиглэв.

	— Одоо унт гэж Клита түүнд хэлбэл

	— Та одоо надад тушааж чадахгүй шүү дээ. Эрх чөлөөт Алкибияд тушаах эрх танд байхгүй гэж Алкибия хариулав.

	— Яана гэнэ ээ, чи! Дахиад ийм үг дуугарвал даа... гээд Клита Алкибияг алгадаад авлаа.

	Демократ тэр хоёрыг харж инээмсэглэв. Алкибия бол бүр нялхаараа эрх чөлөөгөө яаж эдлэхээ ч мэдэхгүй байна. Эрх чөлөөт хүн ухаан сууж хэрсүүжсэн байх ёстой юм байна. Тийм, ээ, тийм. Алкибияг төрсөн охиноо гэж үзэх болно. Эрх чөлөөтэй болсон энэ охин насан туршдаа түүнтэй мах цусны бөх бат нандин холбоогоор холбогдоно. Тэгэхдээ ийм шийдвэр гаргахын тулд охины зүрх сэтгэл бас боловсорч гүйцсэн байх ёстой... хэмээн Демократ бодож зогслоо.

	 


ЗУРГААДУГААР БҮЛЭГ

	Гиппократын хийдэг эмийг Демократ бэлтгэж, Клитагаар ах Геродоттоо явуулсан нь хэдхэн хоногийн дотор түүнийг салга өвчнөөс нь салгажээ. Демокритэд ахын нь захиа, оливын тос, гурил, бал зэрэг бэлгийг нь авчирч өгсөн Геродотын зарцаас Демократ үүнийг мэдэж авлаа. Геродот Демокритыг олон зарц шивэгчнээр хүрээлүүлж, халамж, анхаарал тавина гэж амлаад гэртээ суухыг урьсан захиа бичсэн байлаа.

	Ахынхаа бичсэнийг Демократ арчаад самбар дээр нь: 

	 

	«Таны өвчнийг анагаасан эмийг өвс, шүүсээр бэлтгэхийг надад зааж өгсөн Косскийн Гиппократад л цаашдаа баярлаж яв. Намайг гэртээ байлгах гэж урьсны чинь хариу энэ. Би бүр багаасаа ганцаар сэлүүн байхыг хүсдэг байсан. Одоо би хүсэж, эрж байсан тэр юмаа олсон тул эндээ л байхыг бодно. Биднийг хүрээлж буй орчлон ертөнцийн тухай өөрийн сургаалыг хүсэж байгаа учир би аливаа хараат байдлаас зайлсхийх хэрэгтэй байна» 

	 

	гэж бичжээ.

	Демократ ингээд л Геродотын зарц нарыг буцаасан бөгөөд ахынхаа бичиж ирүүлснийг ч, өөрийнхөө хариулсныг ч Клитад эс хэлжээ. Тэрээр Клитаг хайрласан бөгөөд аз заяа хажуухнаар нь өнгөрчээ гэдгийг мэдсэн хүн үлэмж зовж шаналдаг билээ.

	Клита Геродотын бэлэгт баярлажээ. Шууд л гурил элдэвтэй холин зуурч хөрөнгө бэлдээд талх жигнэж эхлэв. Алкибия түүнд тусалж байв. Геродотын зарц нарыг дөнгөж явмагц тэд гурвуулаа балтай хольсон дарснаас уусан нь Алкибияг хамгийн их хөгжөөжээ. Алкибия мандаж буй нар адил улайчихсан, хөхөрч, дуулж байх ажээ. Түүний тогтож ядсан харц, идрийн цог жавхааг илтгэсэн инээмсэглэлд зөвхөн л түүний тухай удаан хугацаанд бодоход хүргэх нэгэн увдис байгаа юм шиг Демокритэд санагджээ.

	Демократ байшингийн чанад дахь чулуун сандал дээр суугаад мөрөөдөлд умбаж эхлэв. Энэхүү мөрөөдөл нь амттай, битүү хатуу байсан бөгөөд хачин жигтэй атлаа хүчирхэг, оюун санааг балартуулан согтоосон, хормын төдий үргэлжилдэг боловч хүн шунан тэмүүлэм сэрлийн тухай бодолд түүнийг дуудан байлаа. Демокритыг идэр залуу байх үед нь Платфида гэгч бүсгүй шохоорхон, ямагт бусдаас онцолж үздэг байжээ.

	Байгаль, хүний оюун ухааныг бий болгосон боловч өөрөө түүнээс айж, хоол унд, архи дарс, хайр дурлал зэрэг байдаг бүх аргаа хэрэглэн түүнийг балартуулан унтуулж, өвчин, зовлонгоор эвдэн сүйтгэж, хөгшрүүлэн сулруулж, үхэл хагацлаар сөнөөн устгаж байдаг билээ.

	Тэвчээр хатуужил, эрэлхэг зориг бол оюун ухааны амьдрал мөн. Үүнийг бүр идэр байхдаа Демократ ойлгожээ. Өөрийг нь цаламдан авч, мансууруулж буй Платфидагийн дурлалаас зугтааж тэрээр төрөлх хот, хөгжилтэй найз нараа орхиж, хотын хэрмийн цаана, хүн нэвтэршгүй шигүү ургасан чидун жимсний бутан дунд байх оршуулгын газрын хоосон бунханд зургаан мичид шингэх23 хүртэл амьдарчээ. Цал буурал Тиманф өвгөн л хааяа шөнөөр түүнийг эргэж, талх, бяслаг, папирус, бэх авчирч өгөнгөө хотын сониныг ярьдаг байв. Эдгээр сониноос хамгийн гунигтай мэдээ гэвэл Демокритын найз нар даяан хийх болсныг нь дуулаад түүнийг ухаан солиотойд тооцжээ. Үнэн хэрэгтээ бол Демократ биш, харин өөрийгөө болон үнэт цагаа бүсгүйчүүдийн гэрт найрлан өнгөрөөж, оюун ухааныг мунхруулагч цэнгэл хөөцөлдөгч найз нар нь л ухаан солиотой байсан юм. Тэгэхэд их ертөнц болох орчлон хорвоо, бага ертөнц болох дэлхийн нууцыг танин мэдэхийн тулд өөрийгөө болон оюун ухаанаа хайрлахыг тэр хичээж байлаа. «Улиран шилжиж урсан өнгөрөгч юмсаас мөнхийн алдар хавьгүй илүүтэй гэж хамгийн ухаант хүмүүс» үздэг гэж Эфессийн Гераклит хэлснийг уншсанаас Демократ байнга давтан үглэдэг байв. Хааны хэргэмээс татгалзаж, өвсөөр хооллож байсан тэр Гераклит ингэж хэлсэн билээ.

	Сицилийн Эмпедокл ч бас хааны хэргэм зэргээс татгалзаж, даруухан амьдарч байсан бөгөөд амьдралаас уйдмагцаа Этна галт уулын халуун хайлмаг бялхсан тогоонд орж үхжээ.

	Саяхан нас нөгчсөн Анаксагор хэдийгээр агуу их Периклийн найз байсан боловч ядуулаг амьдарч байсан юм. Анаксагорт дэн барих тос байхгүй гэдгийг мэдэхгүй хүмүүс түүнийг шөнийн тас харанхуйд юм бодох дуртай гэж боддог байжээ. Нарыг бурхан гэж үздэг, итгэдэг хүмүүсийг тэр шоолдог байсан юм. «Нар луу нулимбал шажигнах болно. Яагаад гэвэл нар гэдэг чинь улайссан чулуу» гэж тэр ярьдаг байлаа. Ийм ширүүн үг хэлж, шазуур загнасанд нь Афинчууд түүнийг алах ял заах гэсэн бөгөөд Анаксагорыг Афинаас оргон зугтаахад Перикл туслаагүй бол түүнийг лав цаазлах байжээ. Агуу их Перикл ч тэрийг уурлаж хилэгнэсэн Афинчуудаас авран хамгаалж чадахгүй байсан юм. «Намайг ч бас ингэх цаг ирвэл хэн намайг хаацайлж, намайг хамгаалах вэ дээ?» гэж Демократ гуниглан бодов. Тэрхэн хоромд түүний санаа сэтгэл Алкибияд шилжиж, хэрэв гай учирвал Алкибия түүнийг өрөвдөх болов уу? гэж бодлоо. Гэвч ямар гай учрах юм бэ? Бурхан шүтсэнгүй гэж абдерчууд түүнийг цаазлахыг хүсэх болж байна уу? Энэ тэнэгүүд яаж ч магадгүй юм шүү. Тэгэхдээ бас аз заяа тохиох ч цаг ирж магадгүй билээ. Харин өвчин, хөгшрөлт, уй гашуунаас л зайлж болшгүй юм даа. Өвчтэй хүмүүс, өндөр настан хөгшчүүдийн санаа сэтгэлийг ойр дотнын нь, хайр дуртай хүмүүс нь л амраан баясгаж байдаг. Хүмүүсгүйгээр бүх л амьдралаа өнгөрөөж хэн ч чадахгүй. Түүний асрагч Клита ч цагаа болоход үхнэ. Алкибия түүнтэй үлдэх болов уу?

	«Эрүүл саруул, залуу зандан байхдаа бусад хүн чамд хэрэг болохоос илүү чи бусдад хэрэг болно. Байгалийн хууль ийм бөгөөд түүнийг зөрчих хэрэггүй» гэсэн шинэ санааг энэ өдөр Демократ Пифагорын тухай номдоо бичжээ. Үүнийг бичиж байхдаа Демократ Алкибияг охиноо, өөрөө эцэг нь мэтээр төсөөлөн бодох нь, өөрөө өөрийгөө хуурахыг хүсэж, хуурч байгаа хэрэг гэж бодож байлаа...

	Клита ямар нэг юм даалгаад л Алкибияг ганцаарыг нь явуулчихдаг бөгөөд энэ үед Демократ нэн түгшиж, асрагчдаа үглэх явдал гардаг байв. Алкибиягийн ирэх ёстой замыг олонтоо харуулдаж байсан бөгөөд ирж явааг нь хараад сэтгэл уужран санаа алддаг байлаа. Тунгалаг цэнхэр молор эрдэнээр сийлж хийсэн цох Мисир газраас авчирснаа тэр Алкибияд бэлэглэжээ. Бэлэгт нь баярласан Алкибия Демокритын хацрыг үнсжээ. Демократ байшингийнхаа арын өвсөн дээр хэвтээд шувуудын жиргээг сонсож, эрвээхэйн эргэлдэн нисэж буйг харж байхдаа Алкибиягийн тухай бодон аз жаргалыг эдэлж байлаа. Тэнгэрт буй оддыг ажиглан хэвтэхдээ ч мөн Алкибиягийн тухай л боддог байв. Демократ унтахдаа бас л Алкибияг бодож байлаа. Шөнө дунд Алкибия гадаа дуугарах шиг болоход тэрээр орноосоо үсрэн босож, гүйж гарчээ. Алкибия гадаа байсангүй. Алкибиягийн дууг зүүдэндээ сонссоноо тэр ойлгов. Байшиндаа буцаж ороод хэвтэр дээрээ сууж, гунигтайхан бодолд автсанаа, гэнэт инээмсэглэж,

	— Демократ минь, битгий солиороорой. Охин минь болоосой гэж хүсэж байгаагаа Алкибияд хэлж үз... Эв таарахыг хүлээ. Цаг боллоо хэмээн өөрөө өөртөө өгүүлэв.

	Маргаашаас нь эхлээд л Демократ өдрийг хоёр хэсэгт хувааж, эхний хагасыг нь дэлхий ертөнцийн бүтцийн тухай зохиол бичихэд, хоёр дахь хагасыг нь эдлэнгийн ойр орчмын газрыг шинжлэн судлахад зориулдаг болжээ.

	«Би ер нь атомыг үсэгтэй адилтган жишиж болох юм. Үсгүүдээс үг бүтдэгийн нэгэн адил атомуудаас бодис бүрдэнэ. Тэгэхдээ атомуудын хэмжээ хязгааргүй их байх ч шаардлагагүй. Бидний хэрэглэж байгаа үсэг тийм ч олон биш шүү дээ. Гэтэл энэ цөөхөн үсгийн тусламжтайгаар бид нэр оноож өгч болох юм бүхний тоогоор, дүрслэн бичиж болох үйлдэл, хөдөлгөөн бүрийн хэрээр, үгээр илэрхийлэгдэж болохыг мэдрэхүй, сэтгэхүйн хэмжээгээр үг бий болгож, бүтээж чаддаг. Хомер бол цөөхөн үсэг хэрэглээд л үгээр дүүрсэн бүхэл замбуулинг бүтээсэн хүн. Тэгвэл хэдэн аравхан тооны атомыг ашиглан орчлон хорвоог дүүргэж буй тоо томшгүй олон юмны адил хэмжээ хязгааргүй олон хослол, нэгдэл бий болгож болно гэж бид үзэх ёстой» гэж Демократ энэ өдөр бичив.

	Түүнээс гадна атомуудын бат болох хэлбэрүүд, тохиолдож мэдэх холбоо нэгдэл, юмыг бүх хэлийн эмх замбараагүй холимог холион бантан бус, харин тодорхой хэлбэр, дэг журамтай болгож буй шалтгаан, зарим бодис, юм үүсэн бий болж, зарим нь эвдрэн сөнөж байдаг орчин нөхцөл, тэрчлэн энэ нөхцөл нь бүх орчлон хорвоотой яагаад тэнцдэггүй болон нэг төрлийн юмнаас олон төрлийн юм, нэгдмэл ганц юмнаас олон юм үүсэн бий болдог тухай Демократ тодорхойлон бичив.

	Демократ хэдийгээр Пифагорын тухай номдоо зөвхөн унтахын өмнө л нэмэлт бичлэг хийж байхаар бодож цагаа хуваарилсан боловч бас нэг бодлоо энэ номд бичихгүй байж чадсангүй. Энэ бол: «Дайснаа ялж буй хүн биш, харин өөрийн шунал хүслийг дийлэн дарж байгаа тэр хүн л эрэлхэг зоригтон мөн. Зарим хүмүүс нь хот, балгадыг эзлэн ноёлдог атлаа эмэгтэйчүүдийн боол болдог билээ» гэсэн өгүүлбэр байлаа.

	— Энэ нь тэдний хаанчлахад саад болдог болов уу? гэж Демократ асуугаад хөхрөв. 

	Ингэж хөхөрсөн нь түүний зүрхийг эзэмдэн авсан байсан уйтгар гунигийг хөөжээ.

	Үдээс хойш тэрээр хаягдсан газрын өвс, ногоог түүжээ.

	Энэ бол үнэхээр үржил шимгүй газар байлаа. Эзэмшиж байсан хүн нь ядуураад, уг газрыг худалдсанд гайхах юм байсангүй. Энэхүү хөөрхийлөлтэй газраас байдаг шим шүүсийг нь хэдэн арван жилийн турш сорсон нь үзтэл илэрхий ажээ. Түүний харгайгаар энэхүү газар тоос шороо болон талхлагдаж, хайрга чулуутай холилдон амьдрал тэтгэгч давс, хужиргүй болж хоосорчээ. Өчүүхэн зүйлээр тэжээгдэн ургадаг зарим хог ургамал, үлэмж гүнээс шим шүүс хүртэж байдаг усан үзмийн цөөхөн бут төдийхөн л үлджээ. 

	Демократ Дамастыг санаж,

	— Усан тэнэг хүн л энэ газрыг худалдаж авна. Бас над шиг тэнэг амьтан л түүнийг бэлэгт авна даа хэмээн бодсоноо хэлэв.

	Харин энэ хавийн газрын чулууг бөөгнүүлэн барьсан хашлаганы ёроолоор янз бүрийн өвс багшран ургажээ. Энэ хэсэг газрыг хэн ч боловсруулж байсангүй, зөвхөн байгаль өөрөө л мөнхийн үржил шимээ гаргаж, хүч чадлаа энд шингээжээ.

	Дэлхий ертөнц үүсээд удаж байгаа бөгөөд түүний эцэс төгсгөл нь ч хол билээ. Хүмүүс өөрийнхөө үед газрыг хоосруулан, урт удаанаар ямар ч үржил шимгүй чулуу шороо, элс хайрга үлдээдэг байхгүйн тулд энэ тухай мэдлэг байвал зүгээр сэн...

	Демократ төрөл бүрийн өвс ногоог бөөгнүүлж багцалж боогоод хашлага дээгүүр тараан тавьж байлаа. Тэрээр нэг ч ширхэг өвс орхихгүйг хичээж байсны дээр зарим нэг нь бөөндөө ургаагүй энд тэнд армаг тармаг байсан тул орой хүртэл ажиллав. Үдэш болоход ажлын өчүүхэн хувийг л амжуулсан байлаа.

	Түүний бодож байгаагаар бүх өвс ногоо, тэдгээрийн навч, үр, үндэс, ишийг бүрэн судлан шинжилж, янз бүрийн өвчин анагаахад, тэрчлэн эд барааг будах, цавуу, бэх, элдэв шавж болон хортон амьтдыг устгах хор бэлтгэх, хоол амтлах хачир, дарс исэлдүүлэхгүй шүүс, тансаг үнэртэн, тос хийхэд л энэ бүх ажил зориулагдаж байв.

	Ийм ажлыг ганц өдөр, эсвэл ганц сард, тэр ч байтугай нэг жилд багтааж хийнэ гэж бодох нь инээдэмтэй хэрэг байлаа. Түүнчлэн бүх чулуу, давс, металл, шавар, байж болох холимог, амьтай ба үхсэн юмны шинжүүдийг судалж үзэхийг Демократ зорьж байв.

	Үлдсэн амьдралынхаа бүх өдрийн хоёр дахь хагасыг энэ ажилд зориулахаар тэр шийджээ. Өдрийн эхний болон хоёр дахь хагасын хооронд бяцхан завсарлага хийж хооллоно.

	Клита түүний эрүүл мэндэд санаа зовохдоо өдрийн хоолны дараа унтаж байхыг түүнд нэг удаа зөвлөжээ.

	— Олон хүмүүс, чиний ах Геродот, Дамаст нар ч өдөр унтах дуртай шүү дээ гэж Клита өгүүлэхэд

	— Үгүй ээ, асрагч минь. Таны зөвлөгөөг би хүлээж авахгүй. Өдөр унтсанаас болж нэг бол бие хүндэрнэ эсвэл сэтгэл санаа тогтворгүй болж, нозоордог муу зуршил олж авна. Бид шөнө унтаж байгаа маань л хангалттай. Нарыг болоод үз л дээ. Өдөр дунд хэзээ ч шингэдэггүй биз дээ гэж Демократ хариулав.

	Асрагч эмгэн түүнтэй маргахыг оролдож,

	— Амьтан ч гэсэн цадахаараа унтдаг шүү дээ гэвэл

	— Тийм. Тэгэхдээ тэд чинь зөвхөн цадахаас өөр юу ч мэддэггүй шүү дээ. Хүссэн зүйлдээ хүрлээ л бол амарч болно. Би ч хүссэн зорьсноо биелүүлсэн цагтаа бас л амарна. Тэгэхдээ бодсон бүхнээ биелүүлэхэд нас минь хүрэхгүй байх аа даа гэж айж байна. Унтах хэрэгтэй нь мэдээж боловч нойр гэдэг чинь ажил хөдөлмөрийн л цагийг авчихдаг эд дээ. Хэдий тийм боловч амьтан дуурайснаас нараа дуурайвал дээр байх гэж би бодож байна, Клита минь. Уг нь бурхныг л дуурайх хэрэгтэй боловч тэдний нэгийг нь ч би мэдэхгүй.

	Клита түүн тийш харж арга ядсан байртай гараараа зангав.

	Демократ хөхөрч,

	— Таны тэр үлгэр жишээ болгоод байгаа амьтад ч гэсэн бурхдыг мэддэггүй л бололтой гэхэд Клита

	— Тэглээ ч бурхан тэднийг мэдэж байгаа гэлээ.

	— Намайг ч бас мэдэж байгаа юу?

	— Чамайг ч бас мэдэж байгаа.

	— Миний тухай бурхад юу мэдэж байгаа нь сонин байна. Та ямар нэг юм сонсоогүй биз?

	— Бурхан юу ярьж байгааг сонсоогүй. Харин хүмүүс юу ярилцаж буйг сонссон.

	— Тэд тэгээд юу гэж байх юм?

	— Эцгээсээ үлдсэн хамаг хөрөнгийг үрж орхиод бас өөрт нь бэлэглэсэн газрыг боловсруулах ч хүсэлгүй, тэгээд зөвхөн асрагч боол хөгшнийхөө олсноор л амьдарч байдаг. Чиний төлөөнөөс ах нар чинь ичих боллоо гэлцэж байна гээд Клита гараараа нүүрээ даран уйлж эхлэв.

	Демокритын царай барайж:

	— Өөр юу гэж байна? гэж асуув.

	Клита дуугарсангүй. 

	Демократ түүн тийш алхаж мөрөн дээр нь гараа тавиад

	— Өөр юу гэж байна? гэж дахин ширүүн асуув.

	— Өөр юу ч гээгүй гээд Клита булзааруулах гэсэн боловч Демократ түүний мөрийг атгаж;

	— Битгий дуугүй байгаад байгаач! Ярь! Тэнд захын талбай дээр хүмүүс миний тухай юу чалчиж байгааг би мэдэхийг хүсэж байна. Чалчаа яриа бүхэн нэг эх сурвалж, үүсэл гаралтай байдаг. Энэ эх сурвалж нь хаана байгааг, хэн миний тухай муу үг хэлээд байгааг би мэдэж авмаар байна гэж тушаалаа.

	— Чамайг Алкибияд эрх чөлөө олгосон атлаа түүнийг өөртөө дурлуулах гээд суллан тавихгүй байгаа юм гэлцэж байна...

	— Клита, та үүнийг бүр өөрийн чихээр сонслоо гэж үү дээ? Та санаанаасаа зохиогоогүй биз?

	— Юу ч зохиогоогүй.

	Демократ асрагчийнхаа мөрийг тавьж, тэврээд толгойг нь илэв.

	— Тийм биш гэдгийг Клита та мэднэ, тийм ээ?

	— Мэднэ ээ

	— Зах зээлийн энэ бүх хов жив нь таны ганц туг үстэй ч эн зэрэгцэхгүй. Таны үг намайг бурхнаас хамгаална. Харин хүмүүс надад муу юм хийхгүй ээ гэж Демократ өгүүлэв.

	Демократ үдийн хоолныхоо дараах шинжилгээний объект болсон өвс ногоо, чулуунуудаа орхин байшингийн цаана очиж, нөгөөх л чулуун сандал дээр юу ч хийлгүй удаан суужээ.

	Тэгж байтал хашаан дотор хүмүүс ярилцах нь сонсогдсонд хэн байгааг нь харахаар очив. Байшингийн хажууд хоёр залуу зогсоод Демократ руу хүргэж өгөхийг Клитагаас шаардаж байх ажээ. Тэд түүнийг үзэнгүүтээ дуугүй болцгоолоо. Демократ тэдэнд дөхөж очоод, юу хүсэж байгааг нь асуулаа.

	Залуус бие бие рүүгээ харж жуумалзав.

	— Демократ гэж чи юу? гэж нуруугаар арай өндөр нэг нь асуув.

	— Тийм ээ.

	— Тэнгэр ямар болохыг урьдаас мэдэж, өвчтэй хүмүүсийг эмнэж, оршин байгаа юм бүхний анхдагч үндсийг мэддэг гэж чамайг ярих юм. Энэ үнэн үү? гэж мөн л нөгөөх залуу асуув.

	— Эд баялгийг чи үзэн яддаг гэнэ. Тийм үү? гэж хоёр дахь нь асуулаа.

	— Та нар муу хүмүүжилтэй улс болж харагдахгүйн тулд эхлээд өөрсдийгөө хэн бэ гэдгийг хэлчих. Тэгээд дараа нь зүгээр л хоосон сониуч бодлын үүднээс дээрх асуултуудыг надад тавьж байгаа бол би та нарт хариу өчье гэж Демократ хэллээ.

	Энэ хоёр залуу сайн эдээр хийсэн хувцас өмсөж, хөлдөө хурц ирмэгтэй чулуунаас найдвартай хамгаалах олон давхар зузаан үеүдтэй ул бүхий шаахай угласныг үзэхэд баячуудын гэр бүлийнхэн болох нь илт байв. Үнэт тосны анхилуун үнэр тэднээс ханхалж буй нь ч үүнийг гэрчилж байлаа. Хоёулаа өнгөлөг чулуунууд шигтгэн угалзалсан сийлбэртэй таяг барьсан байв. Нуруугаар арай өндрийн нь мөрөн дээр үнэт бүч гогцоорох ажээ.

	Залуучууд нэрээ хэллээ. Демократ

	— Нэр бол нэр төдий л зүйл. Өөрсдийнхөө тухай та хоёр өөр юу хэлж чадмаар байна? Та нар ямар хүмүүс вэ? гэж асуув.

	Хөвгүүд инээд алдлаа. Нэрээ Клитагор гэж хэлсэн залуу өөрийгөө өндөр тушаалтан Демомелийн хүү гэж өгүүлэв.

	— Чи өөрөө хэн бэ? Чи юу мэддэг, чаддаг вэ? гэхэд

	— Энэ бол арван хеник24 дарс уугаад согтохгүй байж чаддаг юм гэж Харменид гэж нэрээ хэлсэн нөгөөх нь төлөөлөн хариулав. 

	Клитагор,

	— Харменид бол шоо хаяж тоглодог, дандаа хождог. Демократ, чи бидэнтэй дарс ууж, шоо хаяж наадахгүй юу. Чамд ядахдаа ганц сав дарс байгаа биз дээ. Шоогоо бид хоёр аваад ирсэн гэв.

	— Та нарыг хэн нааш нь явуулав? Надтай ингэж дээрэлхүү шазруун харьцахыг хэн та нарт заасан юм бэ? гэж Демократ асуулаа.

	— Энэнтэй шоо хаяж тоглож яах юм. Энэнтэй тоглоод

	цагийн л гарз. Энэ чинь дарс ч үгүй, мөнгө ч үгүй амьтан. Энэ бол гуйлгачин! гээд Харменид хаалганд дөхөх зуураа хэлээд хөхрөв.

	Клитагор мөн л хаалга руу дөхөнгөө түүнийг дэмжиж,

	— Мэргэн ухаантнууд гуйлгачин байж таарахгүй. Тэнэгүүд хүртэл яаж ийгээд мөнгө олох аргаа мэддэг юм. Хамгийн адгийн мангуу л гуйлгачин байж таарна гэлээ.

	Демократ газраас чулуу авч тэдний араас далайв. 

	Залуус хөхрөлдөн, Демокритыг доромжилсоор гүйлдэж одов. Демократ Клита руу харвал байшингийнхаа дэргэд зогсон хөмхийгөө зуусан байх ажээ. 

	Демократ далайсан чулуугаа газар хаяж, гараа сэгсэрснээ,

	— Энэ хоёр миний бүтэн өдрийг үрлээ. Би эдний бүх амьдралыг үрнэ дээ! Эднийг илжиг гэж би нэрлэнэ. Эднийг амьд байхад нь ч, хожим хойно ч миний бичиж буй хэлээр хүмүүс уншдаг л байсан цагт бүх Эллад25 даяар хүмүүс энэ хоёрыг илжиг гэх болно. Гэхдээ ингэвэл эдэнд дэндүү их нэр төр хайрласан хэрэг болох юм байна. Энэ хоёрын тухай би нэг ч үг бичихгүй. Эдний дурсгал өөрсөдтэй нь хамт арилж алга болог. Тэгэх ч болно хэмээн өгүүллээ.

	Тэрээр дахиад л чулуун сандал руугаа зүглэснээ байшингийн булан хүрээд гэнэт зогсон, асрагч эмгэн тийш эргэж,

	— Алкибия хаачаа вэ? Би хоёр ч өдөр барааг нь харсангүй. Клита, тэр хаана байна? гэлээ.

	— Одоо ч үнэхээр алга байгаа. Би түүнийг гурил, тос авчруулахаар Дамастынх руу явуулсан. Харин хоёр өдрийн тухайд гэвэл Алкибия гэртээ байгаад л хашаагаар гүйж, надад тусалж байсан шүү дээ. Демократ, чи тэрийг огт анзаарахгүй л байна даа. Зохиолоо бичиж байхдаа чи намайг ч ажиглахгүй юм байна шүү дээ гэхэд Демократ гайхаж,

	— Тийм үү? Хачин юм даа. Би сохор, дүлий болж байгаа байх нь ээ... Сохор, дүлий хүмүүс яасан их тайван байдаг бол. Шөнө дунд миний тайван байдгаас илүү тайван байх даа...

	— Эрэмдэг, зэрэмдэг хүмүүст атаархах хэрэггүй. Бурхан үүнийг чинь таалдаггүй юм гэж Клита хэлэв.

	— Бурхан гэдэг чинь байдаг л юм бол зөвхөн бурхнаа л таалдаг байх. Шувуу шувуугаа л таалдаг шүү дээ. Бурхан чинь хүмүүсийг огт хайхардаггүй юм. Клита, та үүнийг бүх л амьдралынхаа турш анзаарч мэдээгүй гэж үү?

	Асрагч эмгэн бухимдаж,

	— Ариун шүтээнийг бүү доромжил гэж зандрав.

	Демократ инээмсэглэснээ,

	— За, болилоо, болилоо хэмээн асрагчаа тайтгаруулаад, — Та ч намайг, бурхны тухай ярианд бүү түлхэж бай л даа гэв.

	Шөнө нь огт болж байгаагүй явдал түүнд тохиолджээ. Тэрээр унтаагүй боловч зүүдэллээ. Энэ үед түүний толгой нь өвдөж, хамаг бүх биеийн нь хар хөлс цувж удтал ангаж цангахын зовлонг эдлэв. Уулын налуугаар ургасан өвсний үндсээр хийсэн ханд ууснаас л энэ болжээ. Урьд нэгэн цагт Гиппократ түүнд өгч амсуулж байсан хандтай энэ нь өнгө, үнэр, амтаар маш адил байлаа. Гэхдээ Гиппократын бэлтгэсэн ханд удаан хугацаанд бөх гэгч унтуулж байсан бол, түүний ханд хэдэн цагаар зовоон тарчилгав. Энэхүү тамын ханд үйлчлэх чадлаа алдаагүй байсан бүх л хугацаанд Демократ хэдийгээр ухаан алдаагүй боловч өөрийг нь мөрдөх хий үзэгдлээс ангижран салж огт чадсангүй.

	Асар том биетэй аварга хүмүүс бий боллоо. Энэхүү нүсэр биетнүүд бүр том, илүү аймшигт зүйл болон нэгдсэнээ аажмаар задарч, нэг бүхэл бөөрөнхий юмнаас үүсэх могой адил таран гулгах бөгөөд энэ хэсгүүд бөөгнөрөн орооцолдож сүлжилдээд дахин аварга биетэнд хувирч байв... Хэдэн арван гар, хөл ямар нэг үзэшгүй муухай амьтны толгой сүүл мэт болох ажээ.

	Уулын жимээр доош буух Дионисийг26 үзээд хэдхэн хормын дараа засаж, залруулж болшгүй гай гамшиг тохиолдож, Зевсийн27 зарлигаар хүмүүс энэ насныхаа турш зовж, тарчилж байдаг болох юм гэдгийг тэрээр ойлголоо. Энэхүү аварга биетнүүд Зевс, Персефона28 хоёрын идэр хөвгүүнийг иднэ гэдгийг тэр мэдэж байв. Дионисийг болгоомжлуулан хашхирч, түүнийг тосон гүйхийг тэр оролдсон боловч хөл нь хөдөлсөнгүй. Тэрээр эл үзэгдлээс ангижран салахыг оролдсон боловч санаа сэтгэлийн нь тэнхээ түүнийг орхин оджээ. Тэр толгойгоо барьж, өөрийгөө чимхэж үзсэн боловч энэхүү эвгүй зүүд алга болсонгүй. Нүдээ аньж, орон дээрээ нүүрээ даран унаж, цангаагаа гарган ус залгилж, өөрийгөө шүршиж байлаа... Гэвч энэхүү үзэгдэл Демокритын өмнө бус, харин дотор нь бий болсон ажээ.

	...Аварга биетнүүд Дионисийг тал бүрээс нь бүчин авч, түүн рүү уулгалан дайраад нэг бөөн зүйл болон хувирлаа. Тэр ч байтугай хашхирах чимээ дуулдах шиг болов. Дионис байхгүй болжээ. Аварга биетэнгүүдийг нүсэр харанхуй нөмрөн авч, Дионисийн цусаар будагдсан газар дэлхий энэхүү аварга амьтдыг дааж ядан дайвалзах мэт.

	Зовж шаналсан Демократ энэ бүхнийг алга болоосой гэж хүсэвч тэгсэнгүй харин ганцхан хормын хэртэй нойрноос сэрэх мэт богинохон хугацаанд амсхийгээд дахин мансуурч эхлэв.

	...Аянга ниргэж, дөл бадран аварга биетнүүд сөнөөд уул овоон чинээ үнс, нурам үлдэж, түүнээс Дионис дахин төрлөө. Урьд нь байсан шигээ идэр залуу, үзэсгэлэн гоо болсон Дионис саяхан бууж явсан тэр жим дээр гараад үхэшгүй мөнхийн бурхад амьдардаг Олимп* өөд, түүний оргил өөд алхлаа. Аварга биетний урсгасан цус нь үнстэй холилдсон харагдав. Олимп29, Тартар30 хоёрт очдог сайн, муу хоёр, үхэл, мөнхрөл хоёр, гэрэл гэгээ, түнэр, харанхуй хоёр, үнэн, худал хоёр ариун сайхан, нүгэл хилэнц хоёр, бие сэтгэл хоёр сэтгэлийн жаргал, зовлон шаналгаа хоёр холилджээ. Аварга биетнүүдийн чандар, Дионисийн цус хоёроос хүн бий болов. Тэгээд хүн аварга биетнүүдийн үйлдсэн нүгэл, мөнхийн нүгэл, Зевс бурхны мөнхийн хараал, мөнхийн залхаан цээрлүүлэлтийг үзэж, амьдрал гэгчийг эдлэх болжээ. Шаналан зовж, түүнийгээ тэсвэрлэж, бурхдад захирагдан амьдрах нь нүглээ наманчлах арга нь болов. Ариун сайхан, цэвэр үнэн санаа сэтгэл нь биеэ үхмэгц мөнхөд эрх чөлөөтэй болж, мөнхийн жаргалд умбадаг байхад муу муухай өөдгүй бузар санаа сэтгэл нь биеэ үхэхэд ёроолгүй ангал, харанхуй хонгил, Тартарт очно...

	Үүнийг санаж яв, санаж яв, санаж яв!.. Хэн нэгэн энэ үгсийг хашхирах мэт болсноо хий үзэгдэл бүрмөсөн арилж үгүй болжээ.

	Демократ ус ууснаа хананд байдаг нүхнээс энэхүү гайтай хандтай савыг гаргаж хага цохив. Хурц үнэртэй, бараавтар, шингэн, шороон шаланд тарснаа дорхноо нэвчин шингэв. Аварга хүмүүсийн толгойг санагдуулам хэлбэртэй толбо л үлдэв. Энэ толбоноос болж өөдгүй муухай үзэгдлийг давтан санахгүйн тулд Демократ хэвтрээсээ хэсэг өвс авч дээр нь хаялаа.

	Өглөө нь дөнгөж сэрмэгцээ, мөн л тэр үзэгдлийн тухай боджээ. Тэрээр асрагчдаа:

	— Ээ, Клита минь. Би муухай зүүд зүүдэлж, тэнэг хүмүүс амьдрал, үхлээс айдагтай л адилхан түүнээсээ үлэмж айлаа. Ер нь Самоссын нэг мэргэн ухаантны сургасанд итгэсэн зарим нэлээд боловсролтой хүмүүс ч гэсэн амьдралаас айдаг атлаа үхлээс илүү айдаг учир амьдарсаар л байдаг. Үнэн хэрэгтээ бол сэтгэл санааны сайн сайхан байдал л, амьдралаа өнгөрүүлэх явдал л хүний хамгийн их аз заяа мөн.

	Алкибия түүний өглөөний хоол болох талх, дарс авчрав. 

	— Би энэ л байна шүү дээ гэж тэр хэлэв. 

	Демократ ойлгосонгүй.

	— Юу гэнэ ээ? гэвэл Алкибия хөхөрснөө,

	— Би хаашаа ч алга болсонгүй. Энэ л байж байна. Клита ингэж хэлээрэй гэсэн юм гэв.

	— Өө тийм үү. Их сайн байна, Алкибия, Чамтай уулзсандаа би баярлаж байна гэж Демократ хариулаад түүний гараас талх, дарс авч, — Надтай жаахан байхгүй юу гэлээ.

	— Клита намайг хот руу явуулах гэж яараад байгаа юм.

	— Яах гэсэн юм?

	Алкибия шууд хариулсангүй, инээмсэглэв.

	— Саримс худалдаж ав... авахыг тушаасан юм.

	— Худалдаж авах гэнэ ээ? Ямар мөнгөөрөө тэр вэ?

	— Мэдэхгүй гэсэнд Демократ,

	— Клитаг дуудаад орхи гэлээ.

	— Клита ганцаараа ирэв. Хаанаас мөнгө олсныг нь Демократ асуувал,

	— Уг нь би чамд ярихгүй байх гэсэн юм сан. Гэвч яая гэхэв. Фавборий гэдэг нэртэй хүн л зарцаараа мөнгө өгч явуулсан байна лээ. Нэг зуун драхм гэж Клита хариуллаа.

	— Та тэгээд авсан юм биз дээ?

	— Диагораас аваагүй шүү дээ. Харин энэнээс...

	— За яах вэ. Фавборий надад алдсан юм. Хөлөг дээр нь байхад бид хоёр салхины тухай маргалдаж, миний зөв болсон юм.

	 


ДОЛООДУГААР БҮЛЭГ

	Нар мандахын өмнөхөн сэрээд тэр даарснаа анх удаа мэдрэв.

	Мөр, цээжээ алгаараа үрэх завсраа намар ойртож байгаа бөгөөд өнөө өглөөний сэрүүн бол намрын анхны амьсгал гэдэг тухай бодлоо.

	Клита аль хэдийн босоод, хашаан дотор ямаа сааж байлаа. Демократ түүн тийш толгой дохисноо, худаг чиглэн алхав.

	Нүүр гараа удаан угааж таатайхан сэргэхэд чамархай нь лугшин өвдөж байснаа намдлаа. Өчигдөр тэрээр нунтагласан өвс идэж туршсанаас ингэж өвдсөн ажээ. Одоо ч гэсэн аман дотор нь энэ өвсний амт мэдрэгдэж, бага зэрэг хорсгож байв.

	Тэр хэдэн балга хүйтэн ус уув. Энэ уснаас бал амтагдах шиг санагджээ. Гашуун юмтай харьцуулахад жирийн ус хүртэл амтлаг санагддаг бололтой. Гэхдээ зүгээр л харьцуулсан болгон үнэнд хүргэдэггүй, харин оюун санаандаа харьцуулбал л үнэнийг мэдэж болдог билээ. Сэрэл нь олонтоо хуурдаг. Ус гэдэг бол амт ч үгүй, үнэр ч үгүй эд, хэзээд ус хэвээр байх шүү дээ.

	Клита ямааны бүлээн сүү, хатсан талх авчрахад нь Демократ:

	— Би хот оръё гэв.

	Тэд энд аж төрөх болсноос хойш Демократ ганц удаа ч эдлэнг орхиж байгаагүй учир Клита гайхаж,

	— Яах нь вэ? гэж асуулаа.

	— Хүмүүсийн байдлыг харж, юу ярьж байгааг нь дуулъя.

	Би дэндүү их хөдөлмөрлөөд ядарсан шиг байна. Протагор Афинаас эргэж ирсэн, түүнийг бурхан шүтсэнгүй гэж тэндээс хөөжээ гэж Алкибия ярьж байсан. Гэтэл Протагор чинь Периклийн найз бөгөөд Фурияд31 зориулсан үндсэн хууль зохиосон шүү дээ. Хэрэв философичдыг хардаж, сэрдэн мөрдөж мөшгөж байгаа бол энэ ертөнц муудаж байгаа хэрэг дээ, Клита... гэв.

	Клита санаа алдаж, нүдээ алгаараа халхлав. Энэ бол эргэцүүлэн бодож, ядарч залхсан хүний дохио билээ. Тэгээд Демократ руу харалгүйгээр хэлсэн нь:

	— Чи хотод Алкибиятай уулзаж магадгүй. Тэгвэл намайг хүлээж байна гэж хэлээрэй. 

	Демократ гайхаж,

	— Алкибия явчихсан гэж үү? Ийм эрт үү? гэв.

	— Өчигдөр л явсан... гээд Клита энэ үгийг нь сонсоод үсрэн боссон Демократаас барьж,

	— Үгүй, үгүй. Санаа зовох хэрэггүй. Хотод анх удаа хонож байгаа нь энэ биш. Тэр чинь эрх чөлөөтэй...

	— Хаана хонодог юм? гэж Демократ хөмсгөө зангидан асуув.

	— Мэдэхгүй ээ. Найз нарындаа хонолоо л гэдэг юм...

	— Тэгээд яагаад надад хэлдэггүй байсан юм бэ? гэж Демократ асуухад Клита дуугарсангүй, газар шагайв.

	— За яая гэхэв. Хэрэв тааралдвал би хэлье. Найз нар гэдэг нь хэн юм бол?

	Демократ сэтгэл санаагаар унасан байдалтай гэрээсээ гарлаа. Хөл доорхоо харснаа зам дагуу ургасан шарилж, луулийг таягаараа цохиж унагасаар явав.

	Замын сул шороо хөлийн нь шагайгаар татаж сэрүү оргиулах ажээ. Шөнөд унаж, өвсөн дээр бөнжгөнөн байх шүүдэр энэ шороог чийглэсэн бус, харин хүндрүүлж даржээ. Усанд гишгэх адил хөлийн тавхай шигдэн хуруунуудын завсраар шавар бултайн сорох ажээ.

	Демократ явахынхаа өмнө Клитаг гуйж үсээ засуулаад сахлаа өөрөө янзалжээ. Дамастын бэлэглэсэн цоо шинэ цэнхэр хувцсыг өмсөв. Гадна байдлаа янзлан, сайн хувцас өмссөн нь хотынхны анхаарлыг биедээ татахгүй байх шилдэг арга болжээ. Дуртай үедээ хотоор тэнэж, зах зээлийн газарт болон төв талбайгаар хүмүүсийн дунд явж байх нь түүнд үлэмж чухал байв. Харин яр ихтэй таяг нь л абдерчуудын хувьд нэг их заншаагүй зүйл байлаа. «Хөөе, чи энэ савааг яах гэж чирч яваа юм бэ? Хэн нэгийг гэсгээн цээрлүүлэх гээ юу?» гэж асуух завтай өөдгүй амьтад л тааралдаж магадгүй билээ. Үнэ таяг бол өнө удаан жуулчилж явах үед нь түүнд тогтсон заншлын бэлгэ тэмдэг байв. Ухсан нүх сувгаар харайж гарах, тэнүүлч нохдыг хөөн зайлуулах, гол гатлах, уулын жимээр өсгөх, ядарсан үедээ түшиж тулах зэрэгт сайн таяг ямагт тус болдог ажээ. Энэ таягийг салхинд хугарч унасан самрын модноос Демократ өөрөө огтолж авсан билээ.

	Таягийнхаа ярыг цэвэрлэж байхыг нь Клита хараад,

	— Чи хэн нэгнийг сургах гээ юу? гэж асуув.

	Демократ хариуд нь хөхрөөд,

	— Тийм. Харин хэнийг сургахаа л шийдээгүй байна даа гэлээ.

	— Алкибияг сурга гэж Клита хэлэв. 

	Клита чухам юу хэлэх гэснийг нь тэр ойлгосонгүй.

	Демократ хотын хэрмэн ханыг даган уруудаж, тэнгис рүү бууж ирснээ байгальд ноёрхож буй ер бусын нам гүм байдал, гэрэл тайван хоёрын дээд зэргийн хослолыг мэдэрч, гайхширан зогсов. Тэнгис, тэнгэр хоёрыг зүйрлэж болохоор байлаа. Тэнгисийг тэнгэрээс ялган салгахад төвөгтэй ажээ. Гэрэл нэвтрэн тунарах орон зай үлэмж ихдэж, хязгааргүй уудам хоёр дахин нэмэгдсэн мэт харагдав. Тэнгисийн эрэг нь дэлхий ертөнцийн зах, түүний хамгийн эцсийн хязгаар мэт байлаа. Түүнээс цааш үзүүр, ёзооргүй хязгааргүй үргэлжилнэ. Тэнгисийн эрэг болон эрэг дээрх юм бүхэн цэнхэртэн мэлтийх энэхүү хязгааргүйг бишрэн шагшиж, амьсгаа хүртэл авахгүй байгаа мэт байв. Демократ өөрийн эрхгүй нэг алхам ухрав. Түүнээс цааш зөвхөн гэрэл л үргэлжлэх энэхүү агуу хөвөө хязгаарыг мэдрэх явдал ийм хүчтэй байжээ. Хэрэв хөдөлгөөний хөгжилт, боловсролтыг тайван байдал гэж үзэх бол эл тайван байдлын хамгийн дээд цэг нь амьсгаа авах, гаргахын хоорондох нэгэн агшин, нэн ховор байх тэнцвэрт байдал гэж үзэж болох билээ. Тийн байтал нисэж буй цахлай дуугарах сонсогдсонд Демократ үргэлжлэн цэлийх цэнхэр тэнгэрээс түүнийг харцаараа хайв. Төдхөн ард нь хүний хөлийн чимээ сонсогдсонд эргэж харвал загастай сагс барьсан хүн үзэгдэв.

	Салхи сэвэлзэж, тэнгисийн мандал бидэртэн толботлоо. Байшинд хүмүүс чанга чанга дуугарч, эрэгтэй, эмэгтэй хүмүүс хараал тавин хэрэлдэж, хүүхэд уйлж, хаа нэгтэйгээс тахиа чангаар орилмогц хэд хэдэн тахиа шууд тосон авч хариу орилох дуулдав. Хад чулууны завсар хооронд амьдардаг өвөөлжүүд хэлэлцэн тохирсон мэт нэгэн зэрэг сүргээрээ нисэн гарч ирэх нь том цоохор эрвээхэйнүүд мэт харагдана. Тайван байдал, нийцэн зохицсон жаргалтай хормоосоо дэлхий ертөнц нэгэнтээ өнгөрөөд, бүх юм хөдлөн, бүх юм шуугьж байдаг агуу их эргүүлэгтээ оров. Үүсэл тогтнох ба задран унах, өсөн төлжих ба өтлөн хагсах, төрж бий болох ба үхэж сөнөх ахуйн энэ хоёр хүчирхэг гар сансар хорвоог сэгсчин бүүвэйлж байдаг билээ. Цаг хугацаа урагшаа л довтолно. Ингэж улам бүр боловсронгуй болохын төлөө явагдаж буй эрч хүч, ирмүүн явц хэзээ ч төгсгөлгүй мэт санагдана... Юм бүхэн урсдаг! Юм бүхэн урсан өнгөрдөг! Тэгвэл агуу их Гераклит юунд уйлж байсан юм бол?

	Газар, тэнгэрийн байдал өөр өөр. Орчлон дэлхийг нөмөрсөн их уул бараг газраар нүүж, усан бороо цутгаад, юм бүхнийг гандааж, амьдралын өнгийг нь алдуулж нэгэн өдрөөр гэрэлгүй харанхуй болох, хүчит салхин хорвоогийн тоосыг хаман босгож, моддыг сүйтгэх, даарч бээрсэн шувууд шидсэн чулуу адил унах, далай тэнгис зай завгүй хилэгнэн догширч, эвдэрч сүйрсэн хөлгийн зомгол, хэлтэрхийг эрэгт хаялан шидэх зэрэг гуниг төрүүлэх юм ч тэдний дунд гарч байдаг.

	Нар дээшлэн мандаж, илч гэрлээрээ ургаж соёолж байгаа бүхнийг дэмжин өндийлгөж, моддын нахиаг дэлгэх, шувууд жиргэж, навчинд буусан шүүдэр гялтганан туяарах, одод түгсэн намуун тэнгэрт гэрэлт саран мандаж, амгалан дөлгөөн байх, тэнгисийн уснаа үүл болон хөлгийн цагаан далбаа тусан байх, үржил шимт ангасан газрыг анхилуун бороо тэжээн тэтгэх, болж гүйцсэн жимс, усан үзмийн сайхан үнэр газар дэлхийгээр нэг тархах зэрэг баяр бахдал төрүүлэх юм ч тэдний дунд бас л гардаг...

	Догшин салхи, аянга цахилгаант ширүүн бороо, галт уулын дэлбэрэлт, нар хиртэх, газар хөдлөх зэрэг нь байгалийн хөнөөлт үзэгдлүүд, аймшиг төрүүлэгч үйл явдал мөн.

	Хүмүүсийн хувь заяаг тодорхойлон зааж байдаг ямар нэг тэнгэрлэг дээд юмны шинж тэмдэг тэнд илэрч байна гэж хүмүүс бодоод байгалийн бүх үзэгдэл, байдлыг ид шидтэйд тооцож байдаг ажээ.

	Уйтгар гунигтай, баяр хөөртэй, догшин ширүүн үзэгдлүүд нь уйтгар гуниг, баяр хөөр, гай зовлонг зөгнөж байдаг юм. Хүмүүсийн хувь тавилан дахь олон юм байгалиас хамаарч байдаг болохоор энэ ч бас нэг ортой зүйл билээ. Гэхдээ байгаль өөрөө энэ бүх байдлыг дур зоргоороо биш, харин зайлшгүйн үүднээс л бий болгож байдаг. Газар дэлхий, хурмаст тэнгэрийн хортой муу үзэгдэл,.. нөлөөнөөс зайлж, ашигтай сайн юмыг нь олшруулан нэмэгдүүлэхийн тулд тэдгээрийг урьдаас олж, харж мэддэг болж сурах хэрэгтэй... Философи бол баяр баясгаланг л олшруулан нэмдэг билээ. Тэгвэл Гераклит яагаад уйлж байсан юм бол?

	Тэр ирсэн замаа даган өгсөж хот руу ороод намрын их салхин эхлэхээс өмнө Перс, Мисир нутгаас зол заяатай явж ирсэн худалдаачид болон өгөөмөр наймдугаар сар абдерчуудад авчирсан бүхнээ ид арилжин наймаалж буй захын талбайд ирлээ. Энд таньдаг ганц хүн ч тааралдсангүй, түүнтэй хэн ч ганц үг сольсонгүй. Зарах нь зарж, авах нь авч хүн бүхэн зав чөлөөгүй байв. Үр тариа, жимс, саримс, бал, самар тэргүүтнийг их л өргөн дэлгэр өгч, авч байсан бөгөөд жил бүр намрын өмнөхөн хоол хүнснийхээ үүц, нөөцийг бэлтгэн ингэдэг байв. Үүний дараа чидун жимсний тос, дарсны ээлж болох ба арай хожуухан хүйтрээд ирэхийн үед тэжээвэр амьтан болон шувууны тарган махны арилжаа эхэлдэг ажээ.

	Их талбай хурсан олны дуу шуугианд дүнгэнэн, тэнд байх хүмүүсийн өмссөн хувцас, зарж буй бараа таваар, нүүр царай нь зун цагийн өнгийн цэцэгт нуга адил эрээнтэн харагдаж байлаа.

	Хүмүүсийн дунд орж, тэдний өдөр тутмын эрэлт хүсэлт, санаа сэтгэлийн байдлыг мэднэ гэдэг сонин байв. Хүмүүсийн дунд ороход хялбар ажээ. Гараас гарт өгч, амнаас аманд дамжуулах гэгч хялбар. Энэ бүхнийг ядарч цөхрөлгүй, тасалдалгүй, ердийн заншсан байдлаар, тэгэхдээ өөрөө энэ бүхэндээ уусаж хайлаад, ямар ч юмыг эргэцүүлэн бодохгүй, нийтээр хэлдэг, ярьдаг бүхнийг үнэн зүйлд тооцож, олны хүсэж байгаа юмыг хууль болгон итгэж, хүний санаа бодлыг төдий л удаан эзэмдэж чаддаггүй зах зээлийн хов жив, хачин сонинд сэтгэл цадан, бусдыг... яриад л, хэлэлцээд л, шагшин шуугиад явах гэдэг төвөггүй билээ. Олон түмэн гэгч ингэж л байдаг хойно. Олон түмний дунд амьдрахад амар. Элдэв чимээ шуугиан, орилоон хашхираан, үймээн бужигнаан дунд, юу ч бодож санаж амжилгүй, туулж өнгөрүүлсэн амьдралаасаа ямар ч юмыг дурсахгүйгээр, нэг ч шинэ соргог санаа бодлыг хойч үедээ гэрээслэлгүйгээр ийнхүү олон түмний дунд үхнэ гэдэг ч сайхан билээ. Умрын сэрүүн салхинд ховх үлээгдэж, бусад навчсын хамт хийсэн одох навч адил үхэх аятай биз ээ.

	Өөр тавиланг мөрөөдөх хэрэг байна уу даа? Бардам хоосон зангийн гай биш биз? Үгүй ээ, энэ бол бардам зан биш. Идэх юм гэртээ авчрахын тулд гэрээс гарах хэрэгтэй. Тэгвэл хүмүүст мэдлэг өгөхийн тулд энэ олон түмний дундаас тасран гарах хэрэгтэй. Яагаад гэвэл, олон түмэн гэдэг бол зүгээр л олон хүн биш, харин бодлогогүй амьдралын дүр, хэв загвар мөн. Агуу их Гераклит энэ олон түмнийг хараад л уйлж байсан байх. Ямар ч учир утга, ач холбогдолгүй үхэж сөнөж байсан эдгээр санаа бодлыг хараад л гуньж байсан биз. Үхсэн хүмүүсийн санаа сэтгэл нь амьтанд шилжин байрладаг гэж үзэж байсан Пифагор болон Мисирийн тахилч, бөө нар үнэн л хэлдэг юм бол энэ олон түмний сэтгэл санааг хадгалан агуулагч нь ойд үй түмээрээ байдаг шоргоолж л байж таарна даа.

	Зөвлөлийн байшингийн цаахна байх өндөрлөг дэх шугуйд тэд уулзлаа.

	Протагор шавь нарынхаа хамт саглагар модны мөчир доор сууж байв. Протагор ярьж, шавь нар нь анхааран чагнаж байлаа. Демократ Протагорын ярихыг чагнаж, зайтайхан суув. Протагор түүнийг хараад таньсан боловч мэндлэх янзгүй, зөвхөн Демокритын суух хооронд яриагаа түр зогсов. Тэгээд Демокритыг өвсөн дээр дөнгөж суумагц нь яриагаа үргэлжлүүлэв.

	— Үнэн ганцхан байдаг гэж зарим нь боддог. Харин би бол зөвхөн хувийн сэтгэгдэл, өөрийн бодол л байдаг гэж баталж байна. Энэ бодол, сэтгэгдлүүдийн зарим нь сайн, зарим нь муу байдаг. Эдгээр нь ихэнхдээ бие биеийн эсрэг байдаг. Бие биеийн эсрэг хоёр бодол, санааны аль сайныг нь хүлээн зөвшөөрвөл зохино. Гэхдээ муу бодол санаа нь үнэнээс сайнаасаа илүү хол байдаг юм биш. Яагаад гэвэл бодит хэрэг дээр огт байхгүй юмнаас ойр буюу хол байна гэдэг боломжгүй шүү дээ. Байхгүй юм гэж би үнэнийг хэлж байна.

	— Багш чинь та нарыг хуурч байна гэж Демократ хэллээ.

	Протагорын шавь нар түүн рүү эргэж харахад тэдний сахал, үсгүй нүүр царайд гайхсан байдал тодорсон байлаа. Харин Протагор л түүний үгийг сонсоогүй мэт үргэлжлүүлэв.

	— Хэрэв хэн нэг хүн «Үнэн» гэдэг үгийг хэрэглэж байгаа бол тэр нь зөвхөн л тэгж заншсандаа ингэж байгаа юм. Тэгвэл, хэдэн л хүн байна төчнөөн үнэн байна гэж ярих нь зүйтэй. Өөрийнхөө ашиг, сонирхлыг бодож, бусдад хор хөнөөл учруулахгүйгээр үйлдвэл зохилтой. Нийтийн ашиг тусын тулд төрийн хууль л санаа тавих ёстой юм. Хууль гэдэг чинь хамгийн сайн санаа бодлын дүр, загвар мөн. Гэхдээ хууль бол үйлдэл бүрийг харгалзан тусгаж чадахгүй. Хуулиас ангид, нууцаар олон юм хийж байдаг. Тийм ч учраас, өөрийнхөө ашгийг бод, бусдад хор хөнөөл бүү учруул гэж би хэлж байна. Энэ л хамгийн чухал нь.

	— Удаан явсандаа халууцаж, ангаж цангасан нэгэн аянчин өөрт нь ашигтай гэж бодоод хүйтэн ус уучихсан чинь хатгаа аваад үхчихжээ. Ашигтай үйлдлийг хортойгоос яаж ялгах болж байна? Нэг хүний ашигтай гэж үзсэн юмыг нөгөө хүн хортой, хөнөөлтэй гэж үздэг шүү дээ. Гэтэл Протагор чиний ярьж байгаагаар үнэн гэж огт байдаггүй юм бол ашигтайг хортойгоос ялгах арга алга юм шив дээ? Протагор чиний зааж, сургаж байгаагаас ингэж үзэх болж байна даа гэж Демократ хэлэв.

	Протагор Демократ руу эргэж,

	— Чи тэгвэл юу зааж, сургадаг хүн бэ? гэж асуулаа.

	— Хоёр төрлийн хууль байдаг. Төрийн хууль буюу заалт, байгалийн хууль буюу жам гэж байдаг юм. Төрийн хуулиудын заалтыг хүмүүс бүтээж, бий болгосон байхад байгалийн жам ёс нь зайлшгүйгээс үүддэг. Хүмүүсээс далдуур төрийн хуулийг зөрчиж байгаа хүн ял шийтгэлээс зайлж чаддаг бол байгалийн хуулийн эсрэг үйлдэж байгаа хүн цээрлэлтээс хаашаа ч мултрахгүй. Бусдаас нуугдаад буюу үй олны нүдэн дээр алин боловч өндөр уулсаас үсэрсэн хүн бэртэж гэмтэхээс биш шувуу шиг нисэхгүй. Халуунаас зайлахдаа голын дэргэд хоргодох, түймрийг тосоор унтраах, торон дотор ус авч явах гэж хэн ч оролддоггүй. Гал халууцуулан түлж, галыг ус унтраадаг нь аль хэзээний жам. Хувь заяа яаж эргэлдэн хөрвөөлөө ч байнга нэг хэвээр байдаг зүйл бол жинхэнэ хууль, үнэн гэгч мөн. Энэ үнэнийг олон дахиж, уйгагүй тэвчээрээр шинжлэн судалж байж олохоос биш, хүмүүсийн бодол санааг харьцуулж үнэнд хүргэдэггүй юм гэдгийг би Протагор чамд зааж байсан билээ.

	Протагор:

	— Чиний бодол минийхээс илүү ч байж магадгүй юм гэж огтхон ч тэвдэлгүй хариулаад, — Гэвч би үйлдэл, зан төлөвт сургаж байхад чи зөвхөн л хэлэлцэж, эргэцүүлэн бодохыг зааж байна. Харин жинхэнэ амьдрал гэдэг бол олон үйлдлээс бүрдэхээс биш, олон бодомж, саналаас үүсдэггүй юм шүү гэлээ.

	Шавь нар нь багшаа сайшаан шуугилдав. Энэ ч аргагүй. Залуу нас гэдэг үйлдэл хийхээр л тэмүүлдэг хойно ингэлгүй ч яах вэ. Гэвч үйлдэл бүрийнхээ үр дагаврыг эргэцүүлэн бодоход сургадаг тогтсон нас, өтөл нас гэж байдаг билээ... Цэцэн мэргэний үүрэг нь идэр настанд үнэн зүйлийг л ялгах аргуудыг сургахад л оршихоос биш, усан тэнэгүүдийн бодол санааг харьцуулах урлагт сургадаг юм биш ээ.

	Амжилтдаа зоригжсон Протагор яриагаа үргэлжлүүлэв.

	— Дэлхий ертөнцийн анхдаг үндсийг гал, ус, агаар, оюун ухаан, хууль, тоо, бурхан, хуваагдашгүй хэсгүүд гэх мэтээр янз бүр тайлбарлацгаах юм... Алийг нь сонгож авах болж байна? Юуг алинаас нь илүү гэх вэ? Флесийн усыг уу, Гераклитын галыг уу? Анаксимений агаарыг уу? Пифагорын тоог уу? Анаксимандрын апейроныг уу, Демокритын атомыг уу? Өчигдөр би Демокритын атомыг бүхнээс илүүд үзэж байсан бол өнөөдөр юу ч бишийг илүүд тооцож байна. Учир нь гэвэл, бүхнийг баталж, бас няцааж болно. Юм бүхэн оршиж байдаг атлаа юу ч байхгүй... гээд тэр түр амсхийж, толгойгоо дээш өргөв.

	— Цааш нь ярь л даа гэж Демократ хэллээ.

	— Хязгааргүй хоосонд хөдөлж, янз бүрийн бодисыг үүсгэж байдаг тоо томшгүй олон атомоос энэ ертөнц тогтдог гэж чи ярьдаг. Тийм ээ?

	— Тийм ээ, Протагор.

	— Энэ чинь, «Тийм» гэсэн шүү. Та нар тогтоож аваарай. Хэрэв хоосон байгаагүй сэн бол атомууд юунд ч хөдлөх боломжгүй байх нь. Тийм үү?

	— Тийм.

	— За энэ дахиад л «Тийм» гэлээ. Үүнийг ч санацгаая. Атом хэрэв хөдөлдөггүй байсан бол юу ч үүсэхгүй байж таарна. Тийм биз, Демократ?

	— Энэ бол гарцаагүй гэж Демократ хариулав.

	— Ертөнц дээр хэчнээн атом байдаг вэ?

	— Хэмжээ хязгааргүй олон.

	— Хоосон нь ямар хэмжээтэй вэ?

	— Хоосон бол хязгааргүй

	— Хэрэв нэг зүйл нөгөөгийнхөө дотор багтаж байвал багтаж байгаа нь багтааж байгаагаасаа жижиг гэж үзэж болно биз?

	Протагор шавь нараасаа ямар дүгнэлт хийлгэх гээд байгааг тааварласан Демократ:

	— Үүнийг туршлагаар батална гэж хариулав.

	— Тоо томшгүй олон атом хэмжээ хязгааргүй хоосонд багтаад цаана нь бас дүүрээгүй хоосон орон зай үлдэж байх уу?

	— Тийм.

	— Нэг хязгааргүй нөгөө хязгааргүйгээс бага байж болох уу?

	— Болохгүй. Хэрэв ямар нэг юм өөр зүйлээс бага байвал тэр нь хэмжээний хувьд хязгаартай байж таарна.

	— Яг тийм! гээд Протагор баярлан дуу алдаж,

	— Үнэхээр тийм! Чи өөрөө үүнийг хэллээ. Чи өөрөө өөрийгөө няцаалаа!

	Демократ,

	— Яаж няцаасныг минь хэлээд өгөөч! гэж тайван асуув.

	Протагор хөөрч баярласан байдлаар,

	— За тэгвэл аан гэж бай гээд, — Хэрэв атомууд нь тоо томшгүй олон юм бол хязгааргүй орон зайг цөмийг нь дүүргэх ёстой. Яагаад гэвэл, жаахан ч гэсэн хоосон байж л байвал атомын тоо хязгааргүй биш болно. Ингэхлээр ертөнцөд хоосон гэж байхгүй. Хэрэв хоосон л байхгүй бол хөдөлгөөн байж чадахгүй. Хөдөлгөөн байхгүй бол юу ч үүсэж, бий болохгүй. Юу ч үүсэхгүй байвал юу ч байхгүй гэсэн үг. Цааш нь сонсож байна. Хэрэв од, дэлхий, тэнгэр гэх мэт төрөл бүрийн бодис байгаа л бол хөдөлгөөн байна гэсэн үг. Хэрэв хөдөлгөөн байдаг бол эсвэл атомуудын тоо хязгаарлагдмал, эсвэл ертөнц нь атомоос биш, харин бие биедээ хялбархан нэвтэрдэг, тодорхой дүрс, хэлбэргүй, өөрөө өөрийгөө дүүргэж, өөрөө өөрийнхөө дотоодод хөдөлж байдаг тийм нэгэн зүйлээс тогтож бүтдэг байж таарна. Бүх юм гэдэг бол юу ч биш!

	Протагор сүүлчийн үгээ хар тэнхээгээрээ хашхирч босов. 

	Демократ ч бослоо.

	Демократ ярианд нь огт сандарч мэгдээгүйг харсан Протагор

	— За чи юу гэмээр байна? хэмээн асуулаа.

	— Чи энэ шүүмжлэлдээ батлах, няцаах эртний аргыг гаргууд сайн хэрэглэлээ. Харин би орчлон ертөнцийг суллахдаа хамгийн шилдэг аргыг хэрэглэсэн юм. Байгальд өөрт нь бэлэн байгаа зүйлээс л би эхэлдэг. Чиний үгүйсгээд байгаа тэр үүсэл гарал, эвдрэл мөхөл, хөдөлгөөн, дүүрэн ба хоосон, үй олон ба орь ганц юм хэмжээ, хязгаар болон эцэс хязгааргүй - энэ бүхэн чинь байгальд байж байна. Хэрэв чи энэ бүгдийг оюун сэтгэхүйдээ багтааж цөмийг нь хамран авч чадахгүй байгаа л бол Протагор чиний сэтгэхүй хөгжиж гүйцээгүй, түүхий байна. Байгаль болон үнэн гэдгийг чалчаа амьтдад чи ноогдуулж байна, Протагор. Гэвч чи өөрөө жинхэнэ чалчаа амьтан гээд Демократ хөхөрснөө, зайлж явав.

	Протагор түүний араас,

	— Хоосон гэдэг чинь юу ч биш. Юу ч оршин тогтнож чадахгүй, түүний дотор атом ч, бурхан ч, гал, ус, агаарын алин нь ч байж таарахгүй. Юу ч биш гэдэг бол ямар ч юм байж болохгүй гэсэн үг гэж хашхирав.

	Хариуд нь мөн л хөхрөх нь сонсогджээ.

	Хэн нэгний хашхирах дуу түүнийг зогсоох үед Демократ шүүхийн байшинг өнгөрч явжээ. Тэрээр эргэж харав. Түүнийг дуудсан хүн нүүрээ цуваараа халхлав. Тийн боловч Демократ түүнийг дуу болон биеийн нь галбираар танилаа. Энэ бол Диагор байв.

	— Сайн байна уу, багш аа? гэж Диагор нүүрнийхээ халхавчийг авалгүй хэлээд Демокритээс таван алхмын зайд зогслоо.

	— Таны энэ таягаас айж байна. Багш таны хилэгнэхээс айгаад байна гэж тэр өөрийнхөө шийдэж ядсан байдлаа тайлбарлав.

	— Чи яагаад нүүрээ нуугаад байгаа юм бэ? Би чамайг таньж байна шүү дээ... гэж Демократ асуулаа.

	— Миний нүүр хүнд харуулах аргагүй болсон. Таны яриад байсан арьс эмчлэх аргыг мэддэг байж магадгүй гэж найдаад би эмч Соклтой уулзсан юм... Тэр аргыг мэднэ гэж Сокл хэлээд хэрэглэгдэх өвс, ногоо цуглуулаад, намайг эмчилж эхэлсэн юм.

	— Тэгээд юу болсон гэж?

	— Багш та өөрөө хар л даа гэж Диагор хэлээд халхавчаа авлаа. Нүүр нь үнэхээр аймшигтай болсон байжээ. Дух, хацар, хамар, уруулыг нь нэлд яр шавсан байв. Яршаагүй тэр хэсгийн нь арьс улайж, хөхөвтөр ягаан болжээ.

	— Та харав уу? гэж Диагор хэлэхэд түүний нүднээс нулимс урслаа.

	— Харлаа гэж Демократ хариулаад, — Тэнэгүүдийг золгүй явдал л жаахан ухааруулдаг юм гэв.

	— Одоо яана даа, багш минь?

	— Надтай хамт яв гэж Демократ өгүүллээ.

	— Таныг гомдоосон учир ямар ч шийтгэл хүлээхэд би бэлэн байна...

	— Тэнэгүүдийн гэмшил хоосон авиа л гэсэн үг... За тэр ч яах вэ. Хамт явъя, Диагор. Чиний өвчнийг анагаах гэж би оролдоод үзье.

	— Дахиад л хэцүү хатуу хувь заяа минь намайг танаас тусламж гуйхад хүргэлээ.

	— Чи намайг өөрөөсөө тусламж гуйгаасай гэж бодно уу? Юу гэж ярилцсанаа би санаж байна.

	— Демократ, та намайг өршөөгөөч?

	— Тэнэгүүдэд, цэцэн мэргэдийн тус ямагт үгүйлэгдэж байдаг нь жинхэнэ хууль. Би чамайг өршөөсөн.

	Тэр хоёр талбайг өнгөрөөд Гераклын сүмийн өмнө байх нарны цагийн дэргэд хоромхон төдий зогсов. Хоёр дахь хагасын гуравдугаар хуваарьт сүүдэр хүрчээ. Демократ ганцаар явсан сан бол Тимесийн баримлын дэргэд зогсож, Эфесээс хөөгдсөн найз Гермодорын тухай Гераклитын хэлсэн үгийг энд давтах байжээ. Энэ үгийг Демократ саяхан олж уншжээ. Ухаалаг цэцэн Гермодорыг өөрийн хотоос хөөсний учир эфесчуудыг Гераклит жигшин зэмлэж, энэ хотын хүүхдүүд нь томчуудаасаа ухаалаг юм гэж хэлсэн ажээ.

	Хүүхэд, хүүхэд.... Томчуудын дунд байхаас хүүхдүүдтэй хамт байх нь дээр гэж үзсэн Гераклит азтай хүн юм. Хүүхдүүдтэй ярилцаж буй Протагор ч хувьтай аж.

	Тэд явсаар хотоос гарах үед Диагор,

	— Би модны ард зогсож байгаад Протагор та хоёрын яриаг сонссон гэлээ.

	— Тэгээд юу гэмээр байна?

	— Хоосон нь ямар хэрэгтэй юм бэ? гэж би бодлоо. Усан дотор элс чөлөөтэй нүүж, усаар загас амьсгалж байдаг биз дээ. Хоосон байхгүй болоод харин устай төстэй юм л байг л дээ.

	— Диагор, энэ чинь ухаалаг санаа байна гэж Демократ магтаад, — Яруу найрагч хүнд үүнээс илүү мэргэн бодол орохгүй биз ээ. Тэгэхдээ нэг зовлон байна. Усны нэг хэсгийг нөгөөгөөс нь салгая. Ямар ч шингэнд энэ бол хялбар зүйл. Тэгвэл, Диагор, энэ хоёр хэсгийн нь хооронд юу байх болж байна? Хоосон биш гэж үү? Бидний ярьж байгаа бүх юмны нэгэн адил ус ч бас л нэг багтаах газар шаардана. Тэгэхдээ л ус гэдэг чинь тун ч тохиромжтой эд дээ. Элсний ширхгүүд усан дотор шилжиж, ус ч өөрөө өөрийнхөө дотор шилжиж, загас усаар амьсгалж, цэвэр тунгалаг учир туяа нэвтэрч байдаг. Чухам энэ шалтгаанаар Фалес усыг ертөнцийн үндэс гэсэн юм биш биз? гэхэд Демокритэд магтуулсандаа баярласан Диагор

	— Энэ ч тийм байх гэжээ. 

	Демократ 

	— Энэ ч тийм байх... Энэ ч тийм байх гэж цуурай адил давтсан боловч аль хэдийн өөр зүйлийн тухай бодож байв.

	— Чи хотод Алкибиятай уулзаагүй биз? гэж тэр асуулаа.

	— Үгүй. Өнөөдөр бол үгүй. Харин өмнө нь захын талбай дээр хоёр гурван удаа дайралдсан шүү гэж Диагор хариулав.

	— Ганцаараа явна уу? гэхэд Диагор

	— Ганцаараа гэв.

	— Хэн нэг хүн тэрний тухай өөдгүй яриа гаргасан байна билээ. Клита надад ярьсан гэвэл Диагор харцаа буруулж,

	— Би ч тэр яриаг сонссон. Гэхдээ Алкибия бол аянгын гэрэл шиг ариухан охин гэлээ.

	Диагор, Демократ хоёрыг хашаанд ороход Алкибия байшингийн хаалган дээр зогсож байв.

	— Би чамайг хараад баярлаж байна гэж Демократ хэлэхэд, Алкибия:

	— Би та хоёртой уулзсандаа баярлаж байна гэж хариулав.

	Тэгээд Алкибия чулуу, мод, өвсөөр Диагорт зориулсан ор засахад туслалцав. Диагор бүрэн эдгэртлээ энд амьдарна гэдгийг Демократ хэлжээ. Дараа нь тэр Демократ, Диагор хоёрын хүссэн ёсоор тэдэнтэй хамт хооллов. Хоол идэх үеэр Демократ яриа дэлгэлгүй арай хянуур байсан сан бол Алкибия, Диагор хоёрын ихээхэн учиртай харц мөргөлдөж, бие биедээ зангаж, дохиж байсныг анзаарах байлаа. Гэтэл тэрээр юу ч ажигласангүй. Тэр Вавилоны тухай, тэндхийн ид шидтэнүүдийн тухай, тэдний ярьж номлодог гайхамшгийн тухай ярьж байсан бөгөөд Алкибияг өөр өөд нь хараад л яриаг нь амаа ангайн чагнаж байгаа гэж бодож байлаа.

	— Хурмастад болдог үзэгдлүүд л газар дэлхий дээр давтагдаж байдаг. Газар дээр байгаа бүхэн тэнгэр дээр байдаг. Энд байгаа далай тэнгис, уул ус, ой мод, хот балгас, сүм дуган, бол одод дээр байдаг юмсын л тааруухан хуулбар гэж тэд надад итгүүлэх гэдэг байлаа. Тэнгэр бол өнгөрсөн ба ирээдүйн аугаа их ном гэж тэд ярьдаг юм. Бүхэл бүтэн ард түмэн болон ганц нэг хүний хувь тавиланг оддоор уншиж болно. Хурмастад байдаг бурхад нь хүмүүсийн бүх үйлдлийн, сайныг нь нэг самбарт, саарыг нь нөгөө самбарт бичээд байдаг гэнэ. Хэрэв хүн муугаасаа илүү сайн үйлс бүтээсэн бол муу үйл бичсэн самбарыг бурхан усанд хаячихдаг гэж тэд боддог... гэтэл

	— Эллинчүүдийн сайн, муу үйлийг хэн бичиж байдаг бол? гэж Диагор асуув.

	— Ой ухаан бичдэг юм. Өөрийнхөө муу үйлийг мартвал ичгүүр сонжуургүй явдал, бусдын сайн үйлийг мартвал ачийг үл мэдэгч болно. Бүгдийг санаж байх хэрэгтэй, Диагор. Харин бурхад бол юу ч бичдэггүй. Энд байгаа бидний хэргийг хурмастад хэн ч шийддэггүй юм гэж Демократ хариулав.

	— Би уншиж, бичиж сурмаар байна гэж Алкибияг өгүүлэхэд, Демократ баярлаж,

	— Тийм үү?! Энэ чинь ёстой гайхамшигтай хүсэл мөн! Алкибия, би чамайг сургана! Унших, бичих ур чадвараараа чи Абдерийн олон хүнээр давах болно. Би амлая... гэтэл

	— Би ч бас. Демократ намайг эмчилж байх хооронд би чиний багш болъё, Алкибия гэж Диагор хэлээд, Демократ руу харж, — Та зөвшөөрнө биз дээ? гэж асуулаа. 

	Демократ хөмсөг зангидаж,

	— Алкибия багшаа өөрөө сонгох эрхтэй гэв.

	Алкибия инээмсэглэж,

	— Та хоёр хоёулаа надад заагаарай! гэжээ.


НАЙМДУГААР БҮЛЭГ

	Бараг л өдөр бүр Диагор:

	— Үүнийг та зүгээр болно гэж бодож байна уу? гэсэн нэг л асуултаа давтан тавьдаг байлаа.

	— Зүгээр болно гэж Демократ хариулдаг байв.

	— Та баттай итгэж байна уу?

	— Тийм ээ, би итгэж байна. Нар жаргахад өдөр өнгөрдөг, мандахад шөнө дуусдаг. Баяр хөөр уй гашуугаар, уйтгар гуниг баяр баясгалангаар солигдож байдаг юм шүү, Диагор аа! Энэтхэгийн софистууд ингэж ярьдаг юм. Энд би нэг зүйл нэмж болох байна. Өвчин эмгэг эрүүл саруул болсноор эцэс болно.

	— Демократ, өөр нэг юмны тухай хэлье. Үүнээс өөрөөр төгсөх явдал ч байдаг шүү дээ.

	Тэгэхэд Демократ ингэж хариулдаг байв.

	— Тийм ээ. Өөрөөр төгсөх удаа бий. Гэхдээ энэ бол эрүүл, өвчтэй ялгаагүй бүх хүмүүсийн төгсгөл юм. Зарим хүмүүс бодохдоо өвчнөөс болж л үхэж байна гэдэг. Харин минийхээр бол хүн үхэх нь өвс ногоо хатаж гандаж модод шарлаж, шувууд буцдагийн адил жам ёсны зүйл мөн.

	— Хавар болоход өвс ногоо дахин ургаж, шувууд ирдэг биз дээ, Демократ.

	— Хүмүүс ч сэхэж сэргэдэг. Гэхдээ Пифагорын бодож байсан шиг биш. Хүн гэдэг үр удамдаа, хүүхдэдээ амилан сэхдэг юм.

	— Би өөрийгөө миний эцэг ч, эх ч сэхэж амилаад байгаа нь энэ гэж санагдахгүй л байна, Демократ.

	— Тэдний үр хөврөл чамд байгаа гэдгийг л мэдэж байхад хангалттай.

	Демократ Диагорын нүүрийг өвсний хандаар угааж, нунтагласан үндэс, навчаар хийсэн тос түрхэж байх хооронд тэр хоёрын ярьсан нэгэн өглөөний богино яриа ингээд дууссан ажээ.

	Үүний дараа Диагор самрын модны сүүдэрт хэвтэж, Демократ байшингийнхаа цаад чулуун сандал руу очиж юмаа бичдэг байлаа. Жин үд болоход тэр хоёр дахин уулзах бөгөөд бүр унтах хүртэл Диагор Демокритээс салдаггүй байв.

	Үдээс хойш орой болтол Демократ Диагорыг өөрт нь туслан өвс түүж, дэлгэн хатааж, хуурай үндэс, ишийг уурт хийн нүдэж, навчсыг нунтаглан үрж, ногоон ургамлын шүүсийг шахаж авч, янз бүрийн шингэнүүдийг хооронд нь холин ханд, уусмал бэлтгэж, чулуу, шаврын шинжүүдийг шинжлэн судлахад нь хамжилцахыг зөвшөөрдөг байв.

	Диагор хоёр ч удаа зэргэлдээх эдлэнгээс хонь худалдаж авахад нь Демократ түүнтэй элбэн махыг нь эвджээ. Хоёуланд нь тэрээр хонины элэг, дэлүү, уушги, зүрхийг нь нарийвчлан судалжээ. Энэ бүхнийг Диагорын шаардсаны дагуу л хийдэг байв. Хонины дотоод эд эрхтнүүд ямар өнгө, хэмжээтэй, яаж байрласнаар нь Демократ мэргэлж байхад Диагор түүнийг ярихыг сонсон инээж, хөхөрч байсан боловч хоёр дахь хонины цөс хатсаныг32 үзээд Диагор үлэмж айсан янзтай болохыг Демократ ажиглалаа.

	Демократ хонины элгийг Диагорт харуулж

	— За чи хар. Бидний аль нэгтэй үлэмжхэн уй гашуу тохиолдоно гэж энэ харуулж байна. Чухам хэний хувь заяаг мэргэлэх вэ гэдгээ бид урьдаас яриагүй нь харамсалтай... За ямар ч гэсэн минийх л биш юм даг. Би ийм дэмий юманд огт итгэдэггүй. Харин Диагор чи болгоомжлоорой доо гэж тэр тоглоомоор хэллээ.

	Диагор хөхрөхөө больж, саяхан ярьсан тэр гай зовлон хажууд нь ирчхээд байгаа юм шиг ийш тийш харснаа Демократ руу асуусан маягтай хараад түүнийг инээмсэглэж байхыг үзүүтээ хөхөрч Демокритын гарт байсан элгийг шүүрэн авч, галын дэргэд юм хийж байгаа Клита руу гүйв.

	— Та үүнийг даруйхан шараад өгөөч. Тэгээд бид хоёрын хэн нь хэнийгээ, би хувь заяаг уу, эсвэл хувь заяа намайг идэх үү гэдгийг харъя л даа! гэж тэр Клитаг гуйлаа.

	— Мухар сүсгээсээ хүн болгон ингэж амархан салчихдаг болоосой! хэмээн Демократ Диагорыг магтжээ.

	Өглөө бүр Диагорын нүүрийг угааж, цэвэрлэн тос түрхэхэд нь Демокритэд тусалсаар Алкибия удсан ч үгүй энэ бүхнийг өөрөө хийж сурахад Демократ уг ажлыг ганцаараа хийж байхыг түүнд бүрэн найдан орхижээ.

	— Ингэхлээр би түүнийг эмчилж байгаа биз дээ? гэж Алкибия Демокритээс нэг удаа асуухад Демократ

	— Чи байлгүй яах вэ, Алкибия. Диагорын нүүрийг гоё сайхан, хүссэнээрээ л болгох эрх чиний мэдэлд байна. Диагорыг гоо сайхан байгаасай гэж чи хүсэж байгаа шүү дээ? гэжээ.

	— Тийм гэж Алкибия хариулжээ. 

	Яагаад ч юм «Тийм» гэж хэлэхэд нь Демокритын сэтгэл сэртхийгээд явчихжээ.

	Тэрээр ажилдаа шамдан орохоор шийдэж нөгөө л сандал руугаа яаран чиглэсэн боловч гэнэт зогсмоор санагдаад, эргэж харвал Диагор Алкибиягийн гарыг барьж байгаа харагдлаа. Диагор, Демокритыг хараад Алкибиягийн гарыг бушуухан тавив. Алкибия буруу харснаа, байшин руу гүйж орлоо.

	— Алкибияд чи хэдийгээр талархах нь зүйтэй боловч түүнийг ичээж зовоох хэрэггүй гэж Демократ Диагорт хэлэхэд цаадах нь:

	— Ойлголоо, багш аа. Таны зөвлөгөөг би дагая... гэв.

	Нэг юм ч болжээ. Сандал дээрээ суугаад удсан боловч юу ч хийхгүй байгаагаа тэрээр мэдрээд ингэж бодлоо. Нэг л өөрчлөлт гарчээ. Энэ өөрчлөлтийг тэр ухамсарлаагүй боловч мэдрэхүйгээрээ аль хэдийн мэдээд папируст хүрэхээр сарвайсан гар нь зогсож түрүүхэн нь өөрөө бичсэн үгнүүд дээр туссан харц нь хөдөлгөөнгүй болон санаж бодож байсныг нь мартагнуулж, зүрх сэтгэлийг нь намуухан атлаа тасралтгүй үргэлжлэх уйтгар гунигаар дүүргэжээ.

	Ямар нэг юмаа алдаж байгаа мэт түүнд санагдав. Юугаа тэр бил ээ? Тэрээр хамаг л байдаг анхаарлаа өөртөө төвлөрүүлэн бодож яагаад ингэж санагдсаныг илрүүлж олохыг хичээж байлаа.

	Клита шош түүж байгаатай адилхан яаралгүй тайван, нягт нямбай байдлаар сүүлийн өдрүүдийн үйл явдлуудыг тэр дурсан бодож байлаа. Тэгээд бүтээлийнхээ нэг чухал хэсгийг өчигдөр дуусгаснаа гэнэт санаад,

	— Өө, нээрээ тийм л дээ гэж баярлан дуу алдав.

	Ертөнцийн үүсэл, гарал, түүний эхлэлүүдийн тухай эргэцүүлэн бодсоны үр дүнд өөрөө хийсэн дүгнэлтүүд, тэрчлэн энэ талаар бусдаас сонссон зүйлээ үндэслэлтэй, дэс дараалалтай баталгаа нотолгоотой бичиж, ертөнц ямар бүтэцтэй болох, ямар хэсгүүдтэй ба тэд нь хоорондоо хэрхэн харьцдаг, од гараг, газар дэлхийн тухай, орчлон ертөнцийн биесийг хэмжих арга, бодис, юмсын шинж чанар, зориулалт, газар дэлхийд байдаг зүйлүүд ус, чулуу, шавар, элс, агаар, гал зэргийн тухай өгүүлж, өвс ногоо, араатан амьтан, хүн мэтийн амьдрал бий болсон нууц, их, бага харагдах, үл харагдах, ил, далд, мөнхийн болон мөнхийн бус ертөнцийг хүн яаж таньж мэддэг тухай их нууцыг тэрээр нотлон харуулсан билээ.

	Одоо урлагийн тухай бичих болно. Ордон байшин, сүм хийд барих урлагийн тухай, металл хайлуулж, гаргаж авах урлагийн тухай, хөлөг онгоц жолоодох урлагийн тухай, цаг агаарын байдал, нар, сарны хиртэлтийг урьдаас тааж мэдэх аргын тухай, эмчлэн анагаах тухай, будаг найруулах шилдэг аргын тухай, амьтдын өвчний тухай, газар тариалангийн тухай, төр улсын зохион байгуулалт, түүнийг удирдах арга барил - улс төрийн бодлогын тухай... бичнэ.

	Энэ бүгдийн тухайд номууд бичихэд амьдрал нь хүрэх болов уу? Энэ л түүний мөнхийн асуулт, мөнхийн түгшүүр байсан юм.

	Уйтгар гуниг эзэмдсэн учир үүнд байжээ. Саяхан болтол түүнийг өөртөө татаж, сэтгэл санааг нь эзэмдэж байсан зүйлүүдээсээ олныг нь хийж дуусгажээ. Дуусгажээ гэдгийг бодоод үзэхэд цаг хугацаа ч, амьдрал ч алслан одсоор ажээ. Ургацаа хурааж дуусаад, үр тариагаа ачаалж, савлаж янзлах их хөдөлмөр дуусаад тайван амрах цаг болоход хоосорч халцарсан намрын талбайг харахад энэ бүхэнтэй хамт дараа жилийн намар болтол, магадгүй хэзээ ч эргэхгүйгээр ямар нэг юм бүр явчих шиг тариачин хүнд санагддагтай адил хөнгөн уйтгар төржээ. Тариа будаагаа суулгах, үүр цүүрээр эртлэн босох, хатаж хуурайшсан тариан түрүү шажигнах бэрх цаг дуусахад нам гүм болж, хадагдаж цулгуйрсан талбай, сүрлийн ёроолд аалзны шүлс л гялтганаж үлддэг билээ...

	Өөр тэгээд юу болсон байдаг бил ээ? Өөр юу бол оо вэ? Юу вэ? Наран улам л орой мандах болжээ. Хатсан өвс, давсалсан загасны үнэр салхиар дамжин ирнэ. Шатаах зуухнуудаас утаа тасралтгүй баагина. Ваар сав, аяга, лонх зэрэг нь намарт нэн гүйлгээтэй болдог эд билээ.

	Зэргэлдээх эдлэнгүүдэд эмэгтэйчүүд олонтоо дуулалдах ажээ. Усан үзмийн анхны хонгорцгийг аль хэдийн хураагаад, эмэгтэйчүүд дарсны шүүслэг жимсийг хөлөөрөө шахаж байгаа нь тэр. Замаар түлээ ачсан тэрэгнүүд хяхтнан цувах ажээ. Намрын цэвэр тунгалаг гэрэл дэлхийг бүхэлд нь нөмөрчээ.

	Бас нэг зүйл ажиглагдсан нь хараацайнууд нисэн оджээ. Дөнгөж өчигдөрхөн л бүхэл бүтэн сүрэг хараацай байшин дээгүүр эргэлдэн, орилж, чарлаж, бодол санаагаа төвлөрүүлэхэд нь саад хийж байсныг тэрээр саналаа. Гэтэл өнөөдөр тэд огт байсангүй, нисээд явчихжээ. Тэгээд л ийм нам гүм, уйтгартай болж, ямар нэгэн юмаа алдсан мэт санагдаж буй ажээ.

	Өөрийн гол бүтээл болох «Агуу их ертөнцийн бүтэц, тогтоц» гэдэг зохиолоо дуусгаад, дуу, шуугиантай, хөгжөөн, наргиантай залуучуудыг шавь болгож авна. Тэгсэн цагт ингэж уйтгарлаж, гуниглахгүй...

	Ойр дотнын хүмүүсээ халамжилж, санаа тавьдаг байх хэрэгтэй. Хүүхдүүдийн дунд байх ямар сайхан билээ. Тэгээд талх тариа, түлээ түлш, архи, дарс, тос, бал, самар жимс, давсалсан бяслаг, загас сонгино мэтийг нөөцлөн хямгадах юутай аятай. Одоо удахгүй жихүүн салхи үлээж, усан бороо нүдэж, тэнгэр үүлшиж тэр доор байшингийн дээврийг нөмрөн авна. Харин хүүхдүүд, хоол хүнс, гэрэл, дулаан байгаа газар л хүмүүс жаргалтай, санаа сэтгэл нь амар байна. «Хараацай нисэн одох өдөр хүн нэг л хачин ганцаардаад явчих шиг болдог33...»

	Юуг ч тогтоон барьж үл болно. Өдөр ч, шөнө ч, хүмүүс ч орхин оддог билээ. Цаг үе ч, чи өөрөө ч явсаар. Ямар нэг юмаа алдсан санагдах нь нисэж яваа шувуу нисэж яваагаа мэдэрдгийн нэгэн адил байнга үүсэж, бий болж байдаг мэдрэхүй ажээ.

	Гэвч энэ бол мэдрэхүй биш, харин мэдлэг билээ. Хэрэв хүний сэтгэхүйг ямар нэг юм эзэмдэж авсан бол мэдлэг нь зүрх сэтгэлийг түгшүүлдэггүй юм. Улам бүр шинэ ертөнц мэдрэхүйд тулгарч, тусаж байдаг бөгөөд энэхүү шинэ өдөр, шинэ шөнө, шинэ хүмүүсийн үйл явдал, ажил хэргийг цаг үе л авчирдаг ажээ. Мэдрэхүй бол алдагдсан юмны тухай биш, харин олж авсан, бий болсон зүйлийг л өгүүлдэг юм. Яагаад гэвэл мэдрэхүй бол байгаа, ойртож яваа, үзэгдэж, сонсогдож, хүртэгдэх юманд л чиглэдэг. Нэгэнт явж, алга болсон юм мэдрэхүйд өртөхгүй учир тэдний хувьд мэдрэхүй нь юу ч биш. Ой ухаан л өнгөрснийг тогтоон барьж, түүнийг одоотой харьцуулан үзэж, ирээдүйд хэрэгжих хууль, зүй тогтлыг тодорхойлох боломж олгож байна. Хүн төрөлхтний ой ухаан бол ном мөн...

	Демократ бэхийн савны таглааг нээж хараад бараг хоосон болсныг нь мэдлээ. Явж, бэх авчрах хэрэгтэй болжээ. Урьд нь иймэрхүү хэрэг болоход тэр шууд л босож, байшин руугаа явдаг байв. Бэхийн савыг дүүргэж, папирусын навчсыг хооронд нь нааж, зэгсээ засаж янзлахдаа тэр маш дуртай байлаа. Энэ бүхэн нь жинхэнэ ажлаа эхлэхэд нь саад болдог байсан боловч үүнээс болоод ажиллах хүсэл нь улам хүчтэй оргилдог байжээ.

	Өнөөдөр тэр анх удаагаа энэ заншлаа эвдэв. Өөрөө явж, бэх авчрахын оронд Клитагаар бэхээ авчруулах санаатай түүнийг дуудлаа. Клитаг тэр хоёр дахин, чанга дуудсан боловч Клита ирсэнгүй. Харин дуудлагаар нь Алкибия ирж, Клитаг Диагорын даалгавраар хот руу явсан гэдгийг хэлэв.

	— Ямар даалгавар вэ? гэж Демократ асуув.

	— Нэг сав дарс, нэг сагс бяслаг, хоёр домбо бал авчрахыг зарц нартаа тушаахыг даалгасан. Бас захаас хоёр тарган галуу аваарай гэж Клитад тушаасан хэмээн Алкибия инээмсэглэн хэлээд,

	— Баяр дөхөж байна шүү дээ гэв.

	— Ямар баяр вэ, Алкибия?

	— Диагорын нүүр царай яг хүүхдийнх шиг цэвэрхэн болсон, Демократ. Диагор ингэж эдгэрснээ чамтай хамт тэмдэглэх гэж байгаа юм.

	— Энэ бол Диагорын эрх. За, яв гэж Демократ хэлэв.

	— Та Клитаг дуудсан. Ямар нэг тушаал өгөх гэсэн юм биш үү? Демократ, таны тушаалыг би биелүүлж чадахгүй юм уу? гэлээ.

	Демократ санаа алдаад,

	— Үгүй, чадахгүй гэв. 

	Тэр түүнд тушааж зүрхлэхгүй байгаа бөгөөд зөвхөн гуйж болох юм гэдгээ нэмж хэлэх гэсэн боловч гэнэтхэн дотор нь давчдав.

	— Яв гээд гараараа дохилоо.

	Алкибия инээд алдаад өсгий дээрээ эргэж, байшингийн булан тойрон далд оров. Зогсож байсан газрын нь өвс налжээ. Демократ тэнд налж унасан балжингарам, иш нь хугарсан идрээ цэцгийг удаан харав. Тэгээд өөрийн эзэмдүүлсэн уйтгар, гунигийн шалтгааныг олох шиг боллоо. Энэ бол томоохон бүтээлийнхээ нэг хэсгийг дуусгасан явдал ч биш, хараацай шувууд буцан одсон нь ч биш, намар ойртож, цаг хугацаа нисэн өнгөрч байгаа тухай бодол ч биш, харин Алкибия л байжээ. Эцэг ёсоор хайрлан энхрийлж, гоо үзэсгэлэнд нь, заалгасан зүйлээрээ олсон амжилтад нь, ирээдүйн... нь бахдан баярлаж байдаг учраас үргэлж дэргэдээ байлгахыг хүсэж байдаг тэрхүү инээмтгий, хөгжил хөдөлгөөнтэй, цээл тунгалаг дуутай, идэр залуу Алкибия л түүнд төрсөн уйтгар гунигийн шалтгаан байжээ.

	Энэ бол хайр, юм бүхнийг дүүргэж байдаг намрын тунгалаг гэрэл гэгээ байв. Түүнийг энхрийлэн хайрлаж, санаа тавин халамжилж, уян зөөлөн, тэвчээртэй байж өөдгүй муугаас авран хамгаалж, сэтгэл санааны хямралд орсон үед нь сурган хүмүүжүүлж, чин зүрхнээсээ, сэтгэл харамгүй, өгөөмөр байна гэдэг бол охины хувьд хайр билээ. Сандарч мэгдэн, уйтгарлаж гуньсан үедээ түүнийхээ түшиг тулгуурыг эрж, гай зовлонд учрах үедээ тайтгаруулж, тайвшруулж байхыг нь хүсэж, хүйтэн үед илчинд нь бүлээцэж ганцаардан гиюүрсэн цагт барааг нь харахыг хүсэж, салж хагацашгүй холбоотой байхыг хүснэ гэдэг хайр, санаа сэтгэл өсөн өндийж, боловсорч гүйцсэний цэвэр тунгалаг гэрэл гэгээ мөн ажгуу.

	Баяр хөөр, уйтгар гуниг гэдэг бол амьдралын замын үе шат билээ. Өнөөдөр тэр, байшин дахь хүүхдийн цангинах дуу, чимээ шуугиан, элбэг дэлбэг идээ будаа, тэнгэр газар ямар ч болоход найдвартай хамгаалах орон гэрийн тухай бодов. Ирээдүйд Алкибия нөхөрт гарч, хүүхэдтэй болох тухай ч бодлоо. Бидний хүүхдүүдийн хүүхдүүд, ач гуч нар маань биднийг мөнхжүүлэн ирээдүйд хүргэдэг тэр голдирол нь билээ. Гагцхүү мэдлэгийн давлагаа энэ урсгалыг дамжин алсын эрэгт хүрч чаддаггүй нь л харамсалтай. Амьдралын энэ голдирлыг дайн дажин, өвчин зовлон, байгалийн гай гамшиг халхлан хөндөлдөж байдаг. Бидний ирээдүйн үр удмын нийгэм бидний ой ухаан, бидний мэдлэгийг залгаж авахгүй бол зэрлэгүүдийн нийгэм болно оо доо? Тэр нийгэмд миний мах цуснаас үлдэхгүй ч гэсэн, ой ухаанаас минь үлдэг л дээ. Оюун ухааны хүүхэд бол ном мөн. Ном нь хүмүүсийг хайрлах хайраас үүснэ. Философи гэдэг бол мэргэн цэцэнд дурлаж бас хүн төрөлхтнийг хайрлах хайр юм.

	Демократ байшин руу орж бэх аваад ажиллаж эхлэв.

	Хашаан дотуур явах хоорондоо худгийн дэргэд самран модны сүүдэрт Диагор хэвтэж, хажууд нь Алкибия сууж байгааг харав. Демокритийг гарч ирэхээс өмнө тэр хоёр ярилцах нь дуулдаж байсан бөгөөд түүнийг үзмэгцээ тэд дуугүй болцгоолоо.

	Алкибия хэтэрхий удаан хугацаагаар Диагорын дэргэд байх болжээ гэж Демократ бодоод, эмчилгээ нэгэнт үр дүнтэй болсон учир Диагорыг гэр луу нь явуулах хэрэгтэй, эс тэгвэл гэнэн тэнэг Алкибия хайр дурлалын тухай түүний шүлгийг дэндүү анхааралтай сонсож байна хэмээн шийдэв. Сул дорой, өглөөний салхи мэт хувирамтгай өөдгүй Диагор Алкибияд таарахгүй гэж тэрээр дүгнэв.

	Энэ бодол, ажил хийж байхад нь түүнд дахин дахин орж ирж, саад болж байсан учир тэр ердийнхөөсөө илүү ядарчээ. Энэ үед дарс, бяслаг, бал, галуу, авчирсан Диагорын зарц нарын хамт Клита ирэв. Хашаан дотор чимээ шуугиантай болов. Тэр даруй Клита гал түлж, авчирсан галуунуудыг зулмалж эхэлсэнд утаа нь салхины дагуу байшингийн булан тийш, яг Демократ руу очих боллоо.

	— Тахианы байрны шавж цэвэрлэдэг шиг л намайг утаж байх шив дээ гээд Демократ зэвүүцлээ даран байж, чанга хөхрөв.

	Тэр бэхийн сав, бэх дүүргэсэн мемфиссийн зэгс, хуулиатай папирусаа байшинд оруулаад аяга ямааны сүү, зүсэм талх өгөхийг асрагч эмгэнээсээ гуйлаа. 

	Клитад хандаж,

	— Та нарыг энд ингэж байх хооронд би энэ хавиар тэнүүчилж яваад ирье гэснээ, зарц нар болон Алкибиятай хамтран дарсыг балтай хольж аягануудад юүлэн, худгийн усаар шингэлж байсан Диагор луу харж,

	— Аяга, сав баярлуулах юм биз дээ. Тийм үү? гэж хашхирав.

	— Багш таны болон Асклепийн алдар мандтугай! гэж Диагор хариуллаа.

	Демократ сүү уугаад, таягаа авч хаалгаар гарч одов. Хаашаа явахаа бодож хэсэг зуур зогслоо. Тэр орчны газраар нэлд нь явж үзжээ. Хавийн талбайд ажилладаг зарим хүмүүс, малчид түүнийг хуучин танилаа гэж мэндлэх бөгөөд, өөрт нь зориулан түүсэн өвс, ургамлын үрийг үзүүлж, төрөл төрөгсөд нь өвдвөл, мал сүрэг нь эцэж муудвал заавар, зөвлөгөө авч, цаг агаарын байдал ямар болохыг, тэр ч байтугай болж өгвөл хувь заяа нь хэрхэхийг мэргэлэн хэлж өгөхийг гуйдаг болжээ. Түүнчлэн чөлөөт гар урчуудын сууринд очиж, ваар сав хийгчид, нэхмэлчид, дархнуудын ажлын байраар ордог байлаа. Энд ч өвчинд нэрвэгдэж, тэнд ч хувь заяанаасаа айн чичирч байв. Эздийн л дур зориг, хүсэл нь боолчуудын хувь заяа болох бөгөөд бурхдын дур зориг, хүсэл боолын эздийн хувь заяа байдгаас гадна бурхад өөрсдөө ч Ананке34 хэмээх тавилангаасаа мултарч чаддаггүй ажээ. Бүх хүн боол мөн. Тэнэг, бүдүүлэг учир бүх нийтээр боол болж байгаа юм. Зөвхөн байгалийн хуулиудын мэдлэг л хүмүүсийг боол байхаас аварна. Яагаад гэвэл, ганцхан мэдлэг л хөдөлмөрийг бага зарж элбэг дэлбэг байдалд хүргэж, мэдэхгүй зүйлээсээ айхыг болиулна. Учир нь мэдэхгүй зүйл үгүй болох билээ. Ингэвэл бурхан ч үгүй болно...

	Хүн төрөхдөө эрх чөлөөтэй байдаг гэлцдэг. Энэ бол худал. Хүн төрөхдөө боол байдаг юм. Мэдлэг л түүнийг чөлөөтэй болгоно.

	Демокритыг хаалганы цаана зогсож байгааг харсан Клита, 

	— За, эргээд. ирээч дээ. Зуны бал, наксийн улаан дарс ийм сайхан үнэртээд чамд ч явмааргүй санагдаж байгаа шүү дээ гэлээ. 

	Демократ инээмсэглэж,

	— Шарсан галууны үнэр гарахаар эргэж ирье гэв.

	«Хөгжөөн цэнгээн хүлээж байгаа үед уйтгар гунигийг амсаж болно» гэж тэр өөртөө өгүүлээд урьд нь дандаа хажуугаар нь тойрч явдаг байсан хуучны оршуулгын газар байдаг майлсан шугуй зүглэв. Оршуулгын газраас өвс ногоо нь үхсэн хүмүүсийн булш, шарил дээр ургасан байж таарах учир эм болж чадахгүй гэж тэр үзэж байв. Гэвч энэ нь тиймгүй ч байж болохыг хэн үгүйсгэх билээ. Ер нь л тийм биш байх. Тэглээ ч гэсэн дээр нь ургасан өвс, ногоог нь зулгааж, үхсэн хүмүүсийг л түгшээх хэрэггүй. Үхэгсдийн чандар нь харанхуйгаас гэрэл рүү, дулаан руу, шувуудын жиргээн, салхи, бороо руу урсан орж, навч, цэцэг болон амьдралын тойрогт дахин орог.

	Майлс модод оршуулгын газар л өөрөө хаана ч тааралдахааргүй их үнэртэж, бараантан харагдах ажээ. Цагаан, шар, улаан, ягаан, боровтор, олон өнгөтэй байдаг өндөр замба цэцэг бол зөвхөн оршуулгын газар л ургана. Ийм цэцэгс майлс модны дор ургаж, гал мэт содон харагдах нь талийгаачийг шатаасан гунигт түүдгийн гэрлийн хугасхан, биелэгдэж бүтээгүй найдвар, хайр дурлал, мөнхийн хагацал, эгнэшгүй уй гашууны үлдэгдэл мэт санагдана. Хамгийн ариун юм бол замба цэцгийн навч, тэр нь нууцыг агуулна, хамгийн мэргэн зүйл бол тоо, тэр нь хуулийг агуулдаг, хамгийн гайхамшиг бол хүн, тэр бээр бүх юманд нэр өгдөг гэж Пифагор ярьдаг байсан билээ. Үхэгсэд нэг доор олноор бөөгнөрвөл тэнд газар хөдөлнө гэж Пифагор буруугаар бодож байсан байна. Оршуулгын газраас илүү нам гүм гэж хаана ч байхгүй шүү дээ.

	Демократ цагаан замба цэцгийн бутны дэргэд зогсож, долоон хуруутай гар адил харагдах навчийг нь анхааран үзэж, шарилын чулуу, бунхнуудын хоорондуур гүрвэл айлган үргээсээр тэнүүчилж, замба цэцэгт шунан эргэлдэх зөгийн дүнгэнэхийг сонсож, илч муутайхан ээх наранд чулуун хашлага дээр хэсэг суулаа. Оршуулгын газрын хашлагыг яг хажуугаас л нэгэнт хадагдаад, хог ургамалд баригдаж амжсан тариан талбай үргэлжлэх ажээ. Талбайд хэдэн ямаа, ганц хоёр үнээ харагдав. Бөднө шувууны ангуучин харцага тэнгэрт эргэлдэнэ. Ойролцоох эдлэнгийн байшингийн дээвэр талбайн чанад байх моддын завсраар харагдлаа. Талбайн яг захаар идрээ цэцэг цэнхэртэнэ. Талбайн зүгээс бүлээн салхи үлээхэд шороо, сүрэл ханхалж, салхи зогсон оршуулгын газрын уур амьсгал мэдрэгдэхэд майлсны давирхай үнэртэж байв.

	Талбай руу очиж, захад нь бэлчин, сүүлээрээ ялаа үргээж байгаа тугалын халуун духыг маажмаар санагдлаа. Энэ нь түүнийг анхаарлаа төвлөрүүлэн өөрт нь тун чухал нэг асуудлыг шийдвэрлэхэд саад болжээ. Энэ асуудлыг л шийдвэрлэх гэж тэр ийшээ ирсэн билээ. Энд л ирвэл уг асуудлын хамгийн зөв хариуг олж болох юм шиг түүнд санагдсан ажээ.

	Ном бичигдэж, дахин дахин бичигдэж, номын тухай ном бичигдэж байдаг нь хүмүүсийн санаа сэтгэл үхэшгүй мөнх байх цорын ганц зам ажээ. Энэ бол цорын ганц зам бөгөөд өөр зам байхгүй. Чиний бие майлс модны дор, замба цэцгийн дунд хэвтэж байхад сэтгэл санаа чинь номд амьдарч байх болно. Тэгэхдээ санаа сэтгэл өөрөө ч биш, харин түүний дүр, сэтгэхүйн дүр амьдарна. Үүнээс илүү, өөрөөр байж чадахгүй. Зөвхөн л ийм байна. Хэн талх тариа хурааж, талбайгаар бөжин хөөж, тугалын дух маажиж, балтай дарс ууж, шувуудын шулганахыг сонсож, гэрэл гэгээ, бодис юмсын ертөнцийг эдлэн жаргах вэ? Бусад хүн. Энэ бодлогоо сайн санаж явахын тулд бусад хүн, бусад хүн, бусад хүн гэж дахин дахин давт.

	Демократ, чи биш. Чи үхнэ, харин бусад хүн амьдрах болно. Амьд хүмүүс нь амьд учраас л нас эцэслэгчдээсээ илүү хувьтай байдаг юм. Хэрэв чиний ном тэдэнд байвал тэд бүр илүү аз жаргалтай байх болно. Харин Демократ, чи яах вэ? Чи майлс, замбын үндэсний шороо болно. Хэрэв чи өөрөөр баясаж баярлах найдваргүй л юм бол энэ хорвоод хүний эдэлдэг баяр баясгалангаас татгалзах гэж юунд яарч байна вэ? Чи шал өөр болохгүй гэж мэдсээр байж яах гэж ийм амьдрал сонгов оо? Хайр дурлал, зугаа цэнгэл, гоёл чимэглэл ч үгүй тийм амьдралыг сонгож, эцэс төгсгөлгүй хөдөлмөр, гачигдал, ганцаардал дунд л үргэлж амьдарч байна. Яах гэж, юуны төлөө энэ бил ээ?

	Пифагор өөрийгөө бусад бүх хүнээс илүү сайн хүний үр хөврөлөөс үүсэж бий болсон бөгөөд бурхан, мөнхийн ой ухаан гэж үзэж байсан юм. Эмпедокл, хаанаар овоглодог байсан ба түүний цэцэн ухаан нь харц ардыг жигшин үзэх л ухаан байсан. Анаксагор бол Периклийн багш, найз нь байж, өөрийнхөө мэдлэгийг төрийн зүтгэлтэн энэ их хүнд зориулдаг байлаа. Харин Демократ, чи яах вэ? Чи бол бурхан ч биш, хаан ч биш, агуу их хүний багш ч биш. Тэртээ тэнд, гүвээний цаана чиний үржил шимгүй хоосон газартай арчаагүй эдлэн байж, тэнд хатуу ажлаас болж хоёр гар нь саарьтаж харласан асрагч эмгэн боол чинь амьдарч байна. Тэнд бас чиний алдахаасаа айдаг, ер нь тэртээ тэргүй алдах цорын ганц баяр баясгалан чинь болсон Алкибия байгаа. Алкибияг өөрийн охин гэж зарлаад оюун ухаан, зүрх сэтгэлийг нь гэгээрүүлэн, өөрийн нэр, шинэ хувь тавиланг түүнд өг. Тэгэхдээ бас чиний яс махны тасархай болон төрсөн үрийн чинь эх байж чадах эмэгтэйн тухай бод. Эсвэл энэ хоёрын аль алиныг бүү хий. Яагаад гэвэл, чиний эхнэр - Мэргэн ухаан, чиний хүүхэд - Үнэн...

	Талбайн захаар бэлчиж явсан тугал өвс идэхээ болиод толгойгоо өргөж, оршуулгын газрын хашлага дээр суугаад байдгаараа хөхөрч байгаа хүнийг харав. «Би бурхан биш, хаан биш, агуу их хүмүүсийн багш биш. Би хүмүүсийн багш. Намайг бүр амьд байхад л хүмүүс надад баярлан талархах болно доо. Их юм мэдэж, бусдыг сургана гэдэг амьд бүхний хамгийн дээд жаргал мөн. Би үхэшгүй мөнх байгаад яах юм бэ? Тэгэхдээ би мөнхжих талаар бурхадтай уралдана даа. Хүмүүс бурхдыг мартана, харин Демокритыг мартахгүй гэдгийг би мэдэж байна!» хэмээн өөрөө өөртөө өгүүлсээр, хөхөрч байгаа энэ хүнд боловсорч бий болоод байгаа бодол санааг тэр тугал мэдэхгүй байх нь аргагүй.

	Демократ тугал руу дөхөөд атга өвс сарвайв. Тугал өвсийг хивэх хооронд Демократ ирээдүйн эвэр болох хоёр хатуу гөвдрүү бүхий дух, хүзүү, нурууг нь маажив. Тугал нүдээ эргэлдүүлэн тааламжтайяа хивсээр байв.

	Найр хөгжөөнтэй боллоо. Өвчнөөс салсан Диагор, Диагорт тусалж, элбэг дэлбэг дайлуулсан Демократ, урьд өмнө нь гуньж гутах шалтгаангүй байсан Алкибия, бусдын баяртай байгаад баярласан асрагч эмгэн цөм баяр хөөртэй байлаа. Саримсаар хачирлан, шорлож шарсан галуунууд шажигнасан хатуувтар гадартай, амтлаг зөөлөн махтай нь хачин сайхан ажээ. Жигнэсэн талх сэвсгэр зөөлөн, аятайхан үнэртэй байсан тул хүмүүс өөрийн эрхгүй гараа сарвайж байлаа. Балтай хольсон наксийн улаан дарс амтлаг агаад нэлээд согтоож байсан нь аргагүй билээ.

	Тэд байшин дотор, хуурай анхилуун өвс дэвссэн шалан дээр хэвтэн найрлацгааж байв. Байшинд байсан бүх гэрэл, дэнлүүг асаажээ. Диагорын зарц нар тэдэнд дарс, идэх юмыг нь авч өгч, Алкибия эрчүүдэд зориулан идрээ, мөгөв цэцгээр хэлхээ сүлжих зуураа тэдний уусан дарсыг тооцоолж байв. Эхлээд Демократ, Диагор хоёр адилхан ууж байсан боловч сүүлдээ Демократ яриандаа халж, Диагор бүх хүмүүст мэдэгдэлгүйгээр аягатай дарсаа шал руу асгаж эхэлжээ. Ингэхийг нь Алкибия харж байв. Диагор яагаад согтохоосоо айж, дарсыг асгаад байгааг ч мэдэж байлаа. Тэд урьдаас хэлэлцэн тохирсон байжээ.

	Алкибия Демокритэд хэзээ ч ийм ойр дотно, өөриймсөг харагдаж байсангүй. Нар адил хиргүй тунгалаг ямар нэг юм түүний дотор асан гэрэлтэж, охины дотроос нь гэрэлтүүлж байв. Демократ хэд хэдэн удаа санамсаргүй байдлаар гарт нь хуруугаа хүргэж, энэ энхрийлэл нь Алкибияд таалагдаж байгааг мэдэрчээ. Охин ч инээмсэглэн, толгойгоо өөрөө түүний мөрөн дээр тавьж, нүүрний нь яг хажууханд амьсгал байсанд Демократ хацраараа түүний амьсгаа мэдэрч байжээ. Асрагч эмгэн түүнийг сайшаан инээмсэглэж, тэр хоёр луу ээлжлэн харж, дэмжиж байлаа. Түүний хувьд тэр хоёр нэг л хүн байсан бөгөөд эмгэний хайранд хоёр цутгалан болон нийлж байв.

	«Мэргэн ухаан надад заяагдсан л юм бол би хоёр амьдралаар амьдарч нэгийг нь философид, нөгөөг нь хайр дурлалд зориулна. Мэргэн ухаан, хайр дурлал хоёулаа амьдрах гэсэн их хүсэл, тэмүүллээс л үүсдэг» гэж Демократ өөрөө өөртөө өгүүлжээ.

	 


ЕСДҮГЭЭР БҮЛЭГ

	Клита түүнийг үүрээр сэрээв. Түүний хэлсэн үгийн учрыг ухаарч амжаагүй байхдаа л тэрээр гай тохиолдсоныг мэдлээ. Дээрээс нь тонгойсон Клитагийн нүүр царайны байдал, нүд, цайрсан уруулыг нь харуут л зүрх нь хүчтэй цохилжээ. Болсон үйл явдлыг тэр зүүдэндээ үзэж байсан юм шиг тэрүүнд хожим санагдсан билээ.

	— Алкибия алга! Диагортай хамт зугтаажээ гэж Клита хэллээ. 

	Демократ орноосоо үсрэн босож,

	— Хаашаа? Хэзээ? гэж асуув.

	— Шөнө. Шөнө нэлээн эрт байх гэж би бодож байна. Би юм сонсоогүй л дээ. Гэхдээ л сонссон юм. Харин явж байна гэж огт ойлгоогүй. Дараа нь сэрээд харсан чинь Алкибия алга байсан.

	Демократ халаглан дуу алдаж

	— Тэднийг олох хэрэгтэй! Тэднийг олох хэрэгтэй! Би тэр хоёрыг олно! Тэр Алкибияг гэртээ аваачсан байна! Тэр, өөдгүй амьтан, түүнийг хулгайлжээ! хэмээн орилов.

	— Тайвшир. Чи юу ярьж байна даа? гээд Клита алгаараа цээжинд нь хүрэв.

	Демократ тайвширсангүй,

	— Өөдгүй урвагч! Ачийг бачаар, тусыг усаар гэж энэ дээ! Миний таяг хаана байна? Миний таяг хаачив? Хаачив? Хүний ачийг ингэж хариулна гэж байх уу? хэмээн хашхирч, тасалгаа дотуур тэнэв.

	Нэлээд яртай хүнд таяг ханын дэргэд байв. Клита түүнийг биеэрээ халхалж байсан боловч уурлаж хилэгнэсэн Демократ түүн рүү ойртоход цочин гэдрэг ухрахдаа хөлөөрөө татчихжээ. Таяг их чимээ гарган унав. Демократ түүнийг аваад гадагшаа гүйж гарлаа.

	Асрагч хөгшин араас нь ухасхийж, нөмрөгийн хормойноос шүүрч авав. Тэгээд,

	— Тайвшир! Тайвшир л даа! хэмээн гуйж, — Тэд бие биедээ дурлажээ. Чи өөрөө буруутай. Чи дэндүү олон удаа тэр хоёрыг хамт орхидог байсан шүү дээ! Яах вэ... гэтэл,

	— Аа, муу хөгшин зууч! Чи энэ бүхнийг мэдсэн мөртөө дуугүй байгаад байсан юм вий хэмээн Демократ хилэгнэн хашхирч, Клита руу таягаа далайв.

	Клита нөмрөгийн хормойг тавьж, эхэр татан уйлаад газар ойчлоо.

	Хилэндээ догширсон Демократ хаалгаар харайн гарч одов.

	Тэрээр зам ч харалгүйгээр хадагдсан талбайг дайрч, лууль, шарилжин дундуур хот руу гүйв. Хөлөө шалбалж, нөмрөгийнхөө хормойг уржээ. Хааяа тааралдах ганц нэг хүмүүс галзуу хүнээс зугтах адил булт үсрэн холдох ажээ. Үс нь сэгсийж, шөнө унтаж байсан дэвсгэрийн нь хуурай өвснөөс сахалтай нь ороолдон тогтжээ. Нүдэнд нь уур хилэн, харамсал гашуудал хуралдсан байв. Таяг атгасан гар нь салгалдаг болсон мэт үзэгдэх бөгөөд яг л үхсэн хүний гар адил цав цайж, дусал ч цусгүй болжээ.

	Хотын хаалган дээр байсан манаач түүнийг саатуулах гэж оролдов. 

	Демократ аймшигт таягаараа дохиж,

	— Би Демократ байна. Би Дамассипын хүү, Дамастын дүү байна гэж орилов.

	Манааныхан түүнд ойртохоосоо айж оруулав.

	— Энэ лав галзуу хүн байх гэж тэдний нэг нь хэлбэл,

	— Эсвэл согтуу биз гэж нөгөө нь хариулснаа, — Байзнаарай, үүнийг чинь би өмнө нь үзэж байсан юм байх чинь... Энэ чинь философич Демократ байна шүү дээ гээд хөхөрч,

	— Чи философичдыг ямар байдаг гэж бод оо вэ? Бүх философич оюун ухааны гажигтай... гэжээ.

	Диагорын гэрийг мэдэхгүй болоод тэр эхлээд захын талбай руу иржээ. Хэдийгээр тэнгэрийн хаяа дорноосоо улайж эхэлж байсан боловч талбай дээр гурван цэвэрлэгчээс өөр хэн ч байсангүй. Демократ тэдний нэгийг мөрнөөс нь базаж аваад яруу найрагч Диагорын байшин хаана байдгийг зааж өгөхийг шаардав. Цаадах нь асар том биетэй, булиа эр байсан тул Демокритыг хялбархнаа түлхэн холдуулаад,

	— Төөрчих өө юу? Найзынхаа гэрийг эрж байна уу? Хаана, хэнийд найрла аа вэ? гэж ёжлонгуй асуув.

	Демократ уур хилэнгээ арайхийн барьж,

	— Диагорын байшин хаана байдаг юм? Бушуу хэлчих. Шан өгнө шүү хэмээн давтав.

	Демокриттэй ярилцах зугаатай санагдсан тэр цэвэрлэгч илт сэргэж,

	— Ямар шан өгөх вэ? Түүнийгээ үзүүлчих гэлээ.

	— Яаж баяжих тухай зөвлөгөө өгье гэвэл, цэвэрлэгч бүр чанга хөхөрч,

	— Би өөрөө чамд тийм зөвлөгөө өгч чадна. Ямар ч Диагорыг танихгүй. Эндээс зайл гэлээ.

	Демократ өөр нэгэн дээр нь гүйж хүрэв. Тэрээр байшингуудын нэгийг түүнд зааж өгөөд «Диагор гэдэг нэг хүн л байдаг» гэжээ. Гэвч тэр нь яруу найрагч биш, харин худалдаачин Диагор байв. Демократ хаалгыг нь таягаараа хэтэрхий чанга нүдсэн тул худалдаачны зарц нар түүний гарыг мушгин, занчихаар завдсанаа Демокритийн хөөрхийлөлтэй байдлыг хараад больжээ.

	— Солиотой амьтан, чи хэнийг эр ээ вэ? гэж тэд асуув.

	— Яруу найрагч Диагорыг гэж тэр хариулав.

	— Яахаараа чамд ийм эрт яруу найрагч хэрэг болдог бил ээ? гэвэл Демократ,

	— Би түүнийг алах гэсэн юм гэлээ.

	Зарц нар инээлдэж.

	— За тэгвэл Деметрийн сүм рүү гүй. Тэнд тэрний байшин байдаг юм гээд, түүнийг тавьжээ.

	Тэд Демокритыг хуураагүй байлаа. Деметрийн сүмийн ар талд, төв талбайгаас ганц стади хэр зайтай газар Диагорын байшин байдгийг тэр олжээ. Энэ бол асар өндөр хашаатай бөгөөд зэсээр хөндлөн дарж бин битүү хаасан жижиг хаалгаар л орохоос өөр аргаар байшинд нэвтэршгүй ажээ. Демократ энэ хаалгыг нүдсээр таягаа хугалав. Түүний нүдэхийг хэн ч сонсож, гарч ирсэнгүй. Тэгэхэд нь хаалгыг тэр чулуугаар нүдэж эхэллээ. Гэвч бас л хэн ч гарч ирсэнгүй. Демократ хаалгыг эвдэхээр шийджээ. Хэрэв хажуугийн хашаанаас нэгэн хүн гарч ирээд "яруу найрагч Диагор гэртээ байхгүй" гэж хэлээгүй бол хаалгыг эвдэх байв.

	— Зарц нар нь ч бас хамт явсан. Тэд нь бүр өчигдөр л эзнийхээ юмыг хөлөг онгоцонд зөөж ачсан шүү дээ гэж тэр хүн хэлжээ.

	— Ямар хөлөг онгоц вэ? гэж Демократ орилсон бөгөөд золтой л дууныхаа хөвчийг тасалсангүй.

	Тэр хүн гэдрэг ухарч,

	— Мэдэхгүй, мэдэхгүй гээд хашаандаа оров.

	Диагор, Алкибия нарын сууж явсан онгоцны бараа арай тасраагүй, хөлгийн далбаа нь тэнгэрийн хаяанд жижигхэн цагаан цэг адил харагдсаар авай.

	Демократ таягийнхаа хугархайг ус руу шидээд элсэн дээр суув. Нарны гэрэлд тэнгисийн цэнхэр мандалд уусан алга болж байгаа далбааг хэсэг зуур тэрээр ширтсээр байлаа. Тэгснээ чийглэг, хүйтэн элсэн дээр хэвтэж, нүдээ аниад,

	— Гараараа ч, дуу хоолойгоороо ч, харцаараа ч, яагаад ч хүрэх нь өнгөрчээ... хэмээв.

	Хүмүүс түүний хажуугаар нь явж, ярилцаж байсан боловч хэн ч түүнийг анхаарсангүй. Тэгтэл нэг хүн түүнээс хэдхэн алхмын зайтай зогсоод

	— Гэртээ харь, Демократ... Чи солиорчээ гэв.

	Демократ Протагор болохыг дуугаар нь таниад босож,

	— Нөхөд минь надаас урвасан боловч оюун ухаан минь надаас урваагүй байна, Протагор. Муу Хаягдмал хаашаа хөвсөн бол? гэж хэлэв.

	— Афин руу. Афин руу л явна гэж хэлсэн дээ гэж Протагор хариулснаа, — Чи арай араас нь хурдлах гээгүй биз дээ? За, чи ч хаачих вэ дээ! Тэр ч байтугай Харонд35 зориулах ганц обол ч танайд байхгүй гэж ярилцдаг юм билээ. Афинд хүрэхэд нэг байтугай обол хэрэгтэй шүү дээ, Демократ! гэснээ Протагор түүнийг явахаар завдаж буйг хараад, — Байз л даа. Чи хотод хааяа нэг орж ирдэг болохоор дахиад хэзээ чамтай тааралдахаа би мэдэхгүй байна. Харин би чамд нэг юм хэлмээр байна. Чи усан тэнэг, галзуу солиотой хүний адил загнах юм. Чи өөрийн мэдлэгийг зад баяжиж, тэр өмхий нүхэнд хэвтдэггүй болоход ашиглахгүй байна. Солиотой амьтан л ингэмээр юм... гэхэд нь,

	— Жинхэнэ үнэн биш мэдлэгийг худалддаг хүн ерөөсөө хүн биш гэж Демократ хариулаад холдон явлаа.

	Демокритын энэ үг тэр өдөртөө л олон хүний сонорт хүрчээ. Демокритыг галзуу, солиотой хэмээсэн Протагорын үг ч бас таржээ. Эрэг дээр Демократ, Протагор хоёрын ярилцахыг сонссон хүмүүс дээрхийг хотоор нэг ярьсан ажээ.

	Тэр гэртээ очих гэж яарсангүй. Тэр ч байтугай гэрээ ор тас мартсан юм шиг байв. Хотын хана тэнгист яг тулж очсон гэр газар Демократ далайн шорвог усаар, шалбарч халцарсан хөлөө угаагаад хэрмийн ёроолоор ургасан таван салааны навч түүж далайн усанд хорсох хөлийнхөө тавгийг арчлаа. Тэгээд хөлөө жийн сууж, нүүрээ нар луу харуулаад нүдээ анив. Аньсагыг нь нэвтлэн улаавтар гэрэл туяарах ажээ. Хэдхэн алхам зайд ус цалгилан шуугьж байв. Тэнгисээс арц, хүжийн үнэр гарна. Нарны илч түүний нүүр, нүцгэн гар хөлийг нь ээн бүлээцүүлж байлаа. Гэрэл тэнгис далайг үзэж харж, газар шорооны үнэрийг мэдэрч, чамайг төрүүлж бий болгосон матери эргэн тойронд чинь амьдарч, хөдөлж байгааг сонсох чадваргүй болно гэдэг л тохиолдож болох гай зовлонгийн дотроос хамгийн их, хамгийн хэцүү нь юм гэж тэр бодов. «Хамгийн сайхан юм бол амьдрал. Амьдралыг л алдвал бүхнийг, тэр ч байтугай гарз хохирлын тухай бодох чадвараа ч алдана. Жинхэнэ гай зовлон, уй гашуу гэдэг чинь энэ шүү дээ» хэмээн өгүүлэгч ухамсрыг хүнд бий болгож буй юмнаас илүү тайвшруулагч эд байхгүй ажээ.

	Хэдий тийм боловч Демократ чи худалч, хуурмаг амьтан. Чи өөрийгөө тайвшруулж амарлингуй болгох зүйлийг оллоо гэж бодож байна. Чи, түүнийг санаанаасаа бодож зохиосон болохоос биш, тийм тайвшрал, амарлингуй байдал үнэн хэрэгтээ алга байна. Хөл өвдөж, зүрх, өвдөж байна. Араатан амьтанд тасар татуулсан мэт бүх юм өвдөж байна. Сэтгэл санаа ч өөрөө өвдөж, түүний галт урсгал зарим газраа унтарч бөхөөд харанхуй хүйтнээр дүүрэн, урагдаж байх шиг байна. Тэгээд л энд тэндгүй өвдөж, зовж шаналж байгаа юм.

	Демократ ар нуруугаараа хэвтээд, гараараа нүүрээ халхлав. Хүн сэтгэлийн тэнхээгээ алдаж үгүй болгоод ирэхийн цагт газар шороо түүнийг ямар их хүчтэй чангаана вэ? Хүнийг санаа сэтгэл нь л хөл дээр нь тогтоон барьж, хөдөлгөөн болон хөнгөн гавшгай чанарыг биед нь өгч байдаг ажээ. Санаа сэтгэл өвчин эмгэгтэй болмогц л бие хүндэрч хөдөлгөөнгүй болдог. Ийм ч учир үхсэн хүмүүс их хүнд байдаг шүү дээ... «Одоохон үхээд, газартаа наалдан нэгдэж, түүнийг цоолон доошилж, тас харанхуйд орох юм сан» гэж тэр бодлоо.

	Сэтгэхүй хүнийг удирддаг. Харин сэтгэхүйг юу удирддаг юм бол?

	Дараа дараагийн нь бодол өмнөхөөсөө уламжлан үүсдэг. Хоёр дахь бодол нь түрүүчийнхээсээ нэг бол баялаг, эсвэл дорой, ядуу байдаг. Алс баян бодол санаа нь хүний сэтгэхүйг удирддаг байж таарна. Сэтгэхүйн унтарч үгүй болоход хүний санаа бодол нь түүнийг бүүвэйлж, эмчлэн асарч байдаг дүрүүдээр дүүрнэ.

	Хөлөг дээр хэвтэж байгаа мэтээр түүнд төсөөлөгдөв. Чухам хаана байгаа юм бэ? Боодолтой хөвөн, ноос мэт юм доор нь байгаа бололтой. Зөөлөн салхинд тунарах нар дээр нь харагдлаа. Зөөлөн, ташуу долгион дээгүүр хөлөг онгоц нь гайхам хөвөх ажээ. Эрэг орчмын цахлай хашхирч, гууглан түүнийг үдэж буй бололтой. Тэд инээлдэж байлаа. Урт зам, өнө удаан үргэлжлэх баяр баясгалан, аз жаргал түүнийг хүлээж байв. Сэтгэлд сайхан, амтлаг мөрөөдөл, бодол санаанаас өөр юм түүнийг үл эзэмдэнэ. Ингэж хөвсөөр тэр бүх амьдралаа туулах юм биш биз. Ингэсэн ч түүний дур шүү дээ. Хөлөг онгоц л түүнийг, энд байгаа хүмүүс цөмөөрөө ганцхан түүнд, Демокритэд хүчин зүтгэж байгаа бус уу. Тэнгэр, нар, тэнгис, салхи, шувууд, усан цэргүүд... ер нь л цөмөөрөө түүнд алба хааж, түүний төлөө зүтгэж байгаа билээ. Өөр юу түүнд алба хаах вэ? Хэрэв байдаг сан бол бурхад ч түүнд зүтгэх биз? Өөр юу байж болох вэ? Дэлхий ертөнц бүхлээрээ. Демократ өөрөө энэ дэлхийн үр түүнийг тарьж, ургуулах хэрэгтэй.

	Үгүй ээ. Боодолтой ноос, хөвөн биш харин хөлгийн тавцангийн өнгөлсөн банзан дээр хэвтэж буй бололтой. Тавцангийн банзнуудаас давс, загас, сарнай цэцгийн тос, дарс, нар үнэртэх ажээ. Нар үнэртэй гэж үү? Үнэртэй! Салхи, давлагааны эрхээр хаашаа нь үл мэдэгдэн хөвөх хөлгийн тавцнаа тэр ганцаараа хэвтэж байна...

	Худал хуурмаг хүнийг анагаан эмчилж чадахгүй. Зөвхөн үнэн л эмчилдэг. Гэхдээ үнэн гэдэг хатуу хэцүү, гашуун аж. Хүний зан үйл түүний мэдрэхүйд үүснэ. Зан үйлийн үр бол ядрал. Зан үйлийг хөвчлөн тэлэгч хүч бол агуу их мэдрэхүйн гүнд оргилж байдаг тод томруун бодол санаа мөн.

	Өчигдөрхөн тэрээр сумаа онилж, нумаа эвшээлгээд байтал харвах бай нь гэнэт алга болжээ. Ямар ч бай чиглээгүй сум хэчнээн уйтгартай нисдэгийг та нар мэдэх үү?

	Протагор түүнийг тэнэг, бас ухаан солиотой гэж хэлсэн. Тэнэг, ухаан солиотой нь мэдээж л дээ.

	Хэзээ хэзээгүй ойчиж, няц дарж болох хадан цохио Танталын дээд талд байна. Үүнээс болж тэр мөнхийн аймшигт амьдардаг байлаа. Нууцыг нь тараасан Фригийн хаанд зориулсан аймшигт гэсгээлт бодож оллоо гэж Зевс бодож байв. Инээдэмтэй гэсгээл бий болгосон инээдмийн бурхан юм даа. Энэ дэлхий дээр амьдарч байгаа хүн бүхний дээр ойчихоор заналхийлсэн хадан цохио байж байдаг боловч хэдийд ч ирж болох эцсийн мөчийнхөө тухай хүмүүс юу юунаас бага боддог юм. Зав чөлөө гарсан үедээ зайлшгүй, тэгэхдээ урьдчилан хэлж, тааж болохгүй хүрч ирдэг тэр эцэс төгсгөлийн тухай бодлоо ч Тантал шиг тийм сэтгэлийн зовлон эдэлдэггүй билээ. Тэгэхдээ хүн амьдрах хоногийн тоо дөхөж дээ гэж бодсондоо биш, харин өдий төдий цаг хугацааг, магадгүй бүр огт үр ашиггүй зарж, амьдралынхаа хамгийн сайхан он жилүүдийг дэмий өнгөрүүлж, догшны ширүүн тэмүүлэл, зоримог хурц эхлэлүүдийн үе болсон идэр залуу нас дахиж эргэж ирэхгүйгээр алслан оджээ гэдэгт л харамсан, гуньдаг билээ.

	Тэгээд ч одоо Демократ гуньж байна. Хүмүүст өдий төдий аз жаргал, үйл ажлын нь цэцэглэн хөгжилтийг авчирч чадах мэргэн ухаан, жинхэнэ үнэний эрэлд хэдэн арван жилээ зарцуулчхаад өөрөө гуйлгачин, ганцаардмал амьтан болж хувирсан болохоор тэнэг, бас солиотой байж таарна шүү дээ. Вавилоны хутагтуудын зохиол, Мероэ36 хотынхны бичсэн бичиг, одод ба тооны тухай шившлэг тарни, элдэв дүрс, шугам зурах эртний урлаг, ионийн мэргэдийн ном судрыг... тэрээр судалж эзэмшсэн билээ. Тэрээр нар, сарны хиртэлт, цаг агаарын байдал, газар хөдлөлт, чидун жимс, усан үзмийн ургацын хэмжээг урьдчилан хэлж, зөвхөн шугам ба тооны тусламжаар зай, багтаамжийг бодож гаргаж чадна. Тэр бас ирээдүйн орчлон ертөнц агуу их ертөнцийн тухай зохиол бичсэн бөгөөд энэ дэлхийг, хүнийг олон ард түмний түүхийг судалсан, тэдгээрийн хэтийн заяа тавиланг тааж хэлэхэд ч бэлэн байна. Зөвхөн үй олон тохиолдол байна гэж бусад хүний бодож байгаа газарт шалтгаан, үр дагавар л нарийн дэс дараалалтай хэрэгжиж буй хуулийг... түүний ухаан л ойлгож чадна. Тэгэхдээ тэрээр нэг л зүйлийг олж харсангүй. Сайтар нягтлаад үзвэл түүний хувь заяа бол өөрийн төлөө биш, харин бусдын төлөө л амьдарч байсан олон хүмүүсийн хувь заяатай адил ажээ. Тэгвэл бусдын төлөө өөрийгөө мартахаар тэр хэзээ шийдсэн бил ээ? Найз нөхдийн найр цэнгэл, сэтгэлт бүсгүйчүүд, баян тарган, идэр залуу хүнд байж болох тэр сэтгэлийн харанхуй бүдүүлэг жаргал баяр хөөрийг тэрээр ямар юмаа горилж, юунд найдаж орхиж одсон бил ээ? Нээрэн тийм. Демокритэд идэр залуу, баян тарган байсан цаг бий. Дээр үед л дээ. Гэтэл одоо нас тогтсон хэдий боловч сохор улаан мөнгөгүй байдаг. Цаашид юу болж болох бил ээ? Протагор түүнийг солиотой, тэнэг гэсэн нь л түүнд ноогдох шагнал гэж үү? Гэхдээ ганцхан Протагор л ингэж боддог биш ээ? Харамсалтай нь Геродот, Дамаст хоёр ах нь ч гэсэн, хэдийгээр хоёулаа Демокритын тусыг авсан боловч өмнөөс нь ичиж байх шиг байна. Демокритын зөвлөгөө, хичээл чармайлтын ачаар л Дамаст хурааж авсан үр тариагаа бүрэн бүтэн авч чадсанаараа улам баяжиж, Геродот салга өвчнөөсөө ангижирсан билээ. Гэхдээ тэр цагаас хойш Дамаст Демокритын гэрт ганц сагс талх ч болов нөөцөд байгаасай гэж бодохгүй байгаа, Геродот өөрийгөө анагаан эмчлэгчийн бие ямар байгааг асууж лавлахаар ганц ч зарц ирүүлээгүй билээ. Эрх чөлөөтэй болж өршөөгдсөн Диагор, Алкибияг хулгайлав. Яаж баяжих талаар зөвлөгөө өгөхөд бэлэн байтал нь захын талбайн цэвэрлэгч түүнийг шоолж хөхрөөд оюун ухаан нь гажигтай гэж үзсэн. Зөвхөн асрагч эмгэн Клита л түүнийг ойлгодог, хайрлаж өрөвддөг байсан боловч тэр өөрөө түүн рүү таяг далайж, зууч хэмээн доромжилжээ...

	Демократ өндийж суулаа. Дахиад л нөгөө тэнгис, тэнгэрийн хаяанд цайрах далбаа нүдэнд нь тусав. Гэхдээ энэ нь өөр далбаа, өөр онгоц байжээ. Энэ үеэс эхлээд түүнд дарагдсан далбаа бүр Алкибия, Диагор хоёрын хөвж одсон тэр далбааг санагдуулах болсон нь хөөрхийлөлтэй ажээ.

	Баяжна аа гэж... Эд баялаг бол эрх мэдлийг олгодог билээ. Эрх мэдэлтэй болох гэж хүсэх нь ичгэвтэр боловч түүнд хүрэх арга замыг мэргэн ухаан дөтчилж богиносгох бөгөөд эд баялаг нь амар хялбар болгодог билээ. Эд баялаг, эрх мэдэл хоёр. Зарим нэг хүмүүс эдний төлөө атаархан хорсож, айн мэгдэж байдаг. Гэтэл атаа жөтөө, аймшиг хоёр нь дээрхийг ад шоо үзэж, үнэн сэтгэлээсээ зэвүүцэн жигшихэд саад болдог авай. Бусдын алтан толинд нүүрээ харсан хүн нүүрээ биш, толийг нь шүтэн биширдэг шүү дээ.

	Эд баялаг, эрх мэдэл нь философичийн хувьд жигших зүйл мөн боловч доромжлогдож, гомдож гуньсан хүнд бол хүсүүштэй эд билээ. Эд баялаг, эрх мэдэлтэй байсан цагт л гомдож, гундсаныхаа өшөөг бүрэн авах боломжтой болдог.

	Хэдий тийм боловч тэр, эд баялгийг ч, эрх мэдлийг ч хүсэхгүй ажээ. Энэ хоёрын алиныг нь яаж олж авдгийг тэр мэднэ. Эд баялаг, эрх мэдэл бол бусдын сайн сайхан байдал, эрх чөлөөг булааж авах арга зам билээ. Эрх мэдэл, эд баялаг нь хүн болгонд хүрэлцдэг, хүртдэг эд биш учир булаан дээрэмдэх, хууран мэхлэх явдал нь тэдгээрийн үндэс мөн. Тэгвэл бүх нийтийн сайн сайхан байдал, жинхэнэ үнэний төлөө санаа тавьж явдаг философич хүнд үүнээс илүү эвгүй юм гэж байхгүй биз ээ. Тонож дээрэмдэхгүй, хуурч мэхлэхгүй, харин бусдад өгч, бусдыг сургаж, гэгээрүүлж байх нь философи болон философичдын үүрэг юм. Мэдлэг олж авах сайхан боловч тэр мэдлэгээ хүмүүстэй хуваалцах бүр ч таатай. Тийм ээ! Демокритэд бас өөр мөрөөдөл ч бий. Түүний бүтээлүүд, тэдний дунд Протагорыг эсэргүүцсэн зохиолыг нь хэдэн зуун бичээч хуулан бичиж байх цаг ирнэ гэж мөрөөддөг. Хэлний зүйн дүрмийг бий болгож, Фурийд зориулсан үндсэн хууль бүтээсэн Протагор бол түүний хүндэтгэн хайрладаг хүн. Гэхдээ шинжлэх ухааныг үгүйсгэн, аль нэг хүний хувийн санаа бодлыг үнэний шалгуур гэж үздэг Протагор бол түүний дайсан. Демократ энэ бүтээлээ «Протагорын эсрэг» гэж нэрлэнэ. Протагорын бодол өөр учраас Демокритын бодол худал гэж үзэх нь тэнэг хэрэг. Энэ бүхний учир нь хүмүүст санаа бодол, тэдэнд харагдаж байгаа мэт юмс, тэдний мэдрэхүйд биш ээ. Үнэн бол мэдрэхүйгээс далд, түүнд хүртэхгүй бөгөөд зөвхөн оюун ухаанаар л танин мэдэж болох юмсын мөн чанар юм. Харьцуулан жишиж, адил болон ялгаатай талуудыг нь эрж, олон шалтгааныг нээн тодруулах явдал л үнэнд хүрэх арга зам мөн. Бал нэг хүнд амттай, нөгөөд гашуун санагддаг байхад нэгэнд нь халуун байсан ус нөгөөд хүйтэн, нэгэнд хүнд байгаа юм нөгөөд нь хөнгөн мэт, нэг хүнд сайхан санагдсан эмэгтэй өөр хүнд тааруухан харагддаг. Үнэн хэрэгтээ бол, амт ч, гашуун ч, хүйтэн ч, халуун ч, сайхан ч, муухай ч аль аль нь байдаггүй юм. Юм, үзэгдэл, бидэнд л тэгж санагддаг ажээ. Янз бүрийн шинж чанартай болж, янз бүрээр нэгдсэн атомууд болон хоосон зай л бодитойгоор байж байдаг. Энэ бол үнэн мөн. Энэ үнэн бол бидний бүх жинхэнэ мэдлэгийн үндэс юм. Бидний санаа бодол нь үнэнтэй тохирч чадах боловч хоёр өөр санаа бодлыг хоёулыг нь үнэн гэж үзэж болохгүй. Хүн төрөлхтөн, дээр нь шинжлэх ухааны ордон, ариун нандиныг нь бишрэн шүтвээс зохилтой цорын ганц ордон сүндэрлүүлэх тулганы чулууг нь Протагор авч хаяж байна.

	Цаг үе бүх юмыг эвдэж байдгаас гадна хүний гараар бүтээгдсэн бүхэн өөрөө эвдрэн нурахад тэмүүлж байдаг учир эвдэх гэдэг амар билээ. Үнэнийг үгүйсгэх ч хялбар. Үнэнийг эрж олох чадварыг хүнд олгохгүй байх ч амархан. Юм үзэгдлийн уг байдал, мөн чанарт нэвтрэн орж мэдэх явдал, тэрчлэн үнэнийг олж мэддэг чадварыг хүмүүст олгох л хэцүү. Ашигтай, тустай бүхэн хөдөлмөрөөс үүснэ. Ашиг тусгүй, хор хөнөөлтэй юм бүр нь задрах, нурах, эвдрэх, мөхөж ялзрахын үр мөн. За, тэгээд жингийн аль тавагт туухайгаа тавихаа Протагор чи бод л доо...

	Харин хүний сайн сайхан чанарыг түүний эд баялгийн хэмжээгээр бодож тооцдог хүмүүс бол үнэхээр өөдгүй амьтад мөн. Хүний жинхэнэ баялгийг олж мэдвэл тэд ч дуугүй болох биз.

	Демократ босоод довцгийн оройд байх хот руу нударга зангидан занав. Түүний санаанд хоёр бодол орж ирлээ. Энэ хоёр бодлоо бичиж, Пифагорын хэлсэнд хамаатуулна гэж тэр шийдлээ. «Бусдад гай зовлон учруулахгүйгээр гоо сайханд тэмүүлэгч тийм дурлал л шударга, үнэн дурлал мөн», бас «Эрх мэдэл, мөнгө хоёр хүмүүсийг аз жаргалтай болгодоггүй, харин үнэн зөв санаа, бодол, төгс төгөлдөр мэргэн ухаан л хүмүүст жаргал өгнө» гэж Пифагор хэлэх ажээ.

	Клита гэртээ байсангүй. Эхлээд Демократ баярлажээ. Зүй бусаар гомдоосныхоо уучлалыг асрагч эмгэнээсээ шууд гуйх нь эвгүй байлаа. Ер нь уучлал өршөөл гуйх явдал хэзээд бэрх, заримдаа бүр давах аргагүй хэцүү бэрх байдаг билээ. Харин цаг хугацаа уур хилэнг даран хөргөсний хойно бол уучлал гуйсан үг ам, хэлнээс хялбархан эвлэн гардаг ажгуу.

	Юм идмээр санагджээ. Эмэгтэйчүүдийн тасалгаанд тэр очив. Зотонгоор бүтээсэн сагсан дотор жаахан талх, зүсэм бяслаг байсан нь өчигдрийн найрын үлдэгдэл байжээ.

	Диагорын зарц нар дарс хийж авчирсан сав бөөрөөрөө хэвтэх ажээ. Демократ түүнд дөхөж очсоноо Алкибияд бэлэглэсэн гинж бүхий чулуун цох нь савны хүзүүнд зүүлттэй байхыг олж үзэв. Савны дэргэд суугаад чулуун цохыг хуруугаараа няслан, гашуунаар мушилзав. Алкибияд тэрээр эрх чөлөө, энэ цох хоёрыг бэлэглэсэн билээ. Түүнд бас мэдлэг бэлэглэх хүсэлтэй байсан юм. Гэтэл Алкибия эрх чөлөөгөө Диагорт бэлэглэж, эрдэм мэдлэгийг үл тоомсорлоод, харин энэ цохыг хаяад явчихжээ. Түүний тухай, Демокритын тухай дахин бодохгүйн тулд үүнийгээ хаясан юм болов уу? Эсвэл өөрийнхөө тухай дурсгал, дурсамж үлдээх гээ юу? Аль эсвэл дахин эргэж ирж магадгүй гэсэндээ ингээ юу?

	Демократ худгаас ус татаж аваад самрын модны доор сууж талх, бяслагийг идэж, хүйтэн усаар даруулан уулаа. Тэгээд хажуулдан гараа дэрлэж хэвтээд, шингэрч байгаа навчсыг нэвтлэн харагдах тэнгэрийг ширтсэнээ:

	— Алкибия бол хараацай юм. Тэгээд хараацайнуудтайгаа хамт нисчихлээ дээ гэв.

	Ингэж хэлээд дүрслэн өгүүлэхийн аргагүй их уйтгарлаж нүдэнд нь өөрийн эрхгүй нулимс хуралдаж ирсэн бөгөөд модны мөчир, навчис чимээгүйхэн ганхаж, тэнгэр газар дайвалзах шиг санагджээ.

	Халуун нулимс чамархайг нь даган урсав.

	— Ухаантан гуай уйлж байна. Инээмтгий философичийн нулимс урсаж байна гэж тэр өгүүлэв.

	Нүдээ гараараа арчаад өндийлөө. Анир чимээгүй хоосон байшингийн онгорхой хаалганууд бараантан харагдах ажээ. Хатаж буй навч үнэртэнэ. Болжмор шувууд байшингийн дээврээр гүйлдэж, нэгэн маягаар тасралгүй жиргэх нь төвөгтэй ажээ. Зевс бурхныг сүүгээрээ тэжээсэн гэж домогт гардаг ямааны нэрийг Демократ өгсөн Амальтея нэрт залуухан хар ямаа нь хашааг тариалангийн талбайгаас хязгаарласан чулуун хашлаганы дэргэд зогсоод залхуутайхан хивж байв. Демократ түүн рүү очоод, дэргэд нь сууж Амальтеягийн чих, хүзүүний нь хавьд маажиж эхлэв. Амальтея ийнхүү энхрийлүүлэн тайван хивсээр байх ажээ.

	— Клита хаана байна? гэж Демократ түүнээс асуув.

	Ямаанаас юм асуух нь дэмий хэрэг боловч өөр асуух хүнгүй хойно яая гэхэв. Тэгээд ч энэ асуулт түүний амнаас аяндаа гарчээ. Ямар нэг түгшүүр түүнийг эзэмдсэн байлаа.

	— Клита хаана байна? Клита хаана байна? Клита хаачаа вэ? Нээрээ Клита хаачаа вэ? гэж тэрээр дахин дахин давтлаа.

	Демократ байшинг тойрч аж ахуйн хэсэг рүү шагайв. Асрагч эмгэн яагаад юм энд л түүнээс нуугдаж байгаа юм шиг санагдсан учир хаалган дээр хэсэг зуур азнан зогсов. Клитад хотод хийх ажил их байдаг болохоор тэр түүний араас хот руу явчихсан байж болох л юм. Хоол хүнс авчрах, түлээ мод худалдаж авах, ер нь тэгээд янз бүрийн ажил мундахгүй л дээ. Гэхдээ өдийд дандаа л буцаад ирчихсэн Демокритэд идэх юм өгч. Амальтеяг саадаг билээ.

	Демократ санаа алдаж,

	— Асрагч минь дээ, асрагч минь. Та хаашаа алга болчхов доо. Тесейгийн сүм37 тийш зугтаагүй биз дээ, аан? гэлээ.

	Клита түүнийг орхиод Дамаст руу буцаж очсон байж магадгүй гэдэг санаа төрсөн нь түүнийг үнэхээр түгшээжээ. Тэгээд ч тэрээр Алкибия, Клита хоёрын тухай яг адилхан санаа зовж эхэллээ. Тэр юу ч хийж чадахгүй, хашаан дотуур холхиж, чулуун сандал дээрээ босон суун байснаа, хаалга тийш дахин дахин очиж, гартаа сагс барьсан асрагч эмгэнийхээ танил дүр барааг алсаас гараад ирэх болов уу гэж горьдон хүлээж байлаа. Наран улбар ягаан туяа татуулсаар баруунаа нэгэнт хэвийж байсан бөгөөд Демократ хотын зүг харахдаа наранд гялбаж арга буюу онийж байв. Ар талд нь, дорно зүгт алсад шатаасан түүдгийн утаа мэт харанхуй манан татаж эхлэв. Нар жаргамагц түнэр харанхуй тэнгэр газрыг нөмрөн авч, жихүүн хүйтэн салхи бууна гэдгийг Демократ мэдэж байв. Гэрэлтэй үед хүн асар том мэт болж нүдний хараа хүрэх л газарт байгаа бол бараа нь харагддаг ажээ. Харанхуйд, ялангуяа, өөрт нь хүрч, өөрийг нь сонсож байх хүн л дэргэд нь байхгүй бол хүн жижгэрч, ганцаарддаг ажээ. Хүйтэн зэвүүн, түнэр харанхуй нь ганцаардмал, зожиг байдалд байгаа хүний орчлон ертөнцийн хязгааргүй хар зайд арай ядан оршигч өчүүхэн цэг болгон хувиргадаг байна. Найз нөхөд нь орхиж урван одсон хүний хувьд амьдрал, зовлон хоёр нэг зүйл ажээ.

	Демократ ямаагаа услаад саравчинд аваачив. Байшингийнхаа хаалгыг хааж, хашааны хаалгаа чулуугаар дараад хот руу яаран одов.

	 


АРАВДУГААР БҮЛЭГ

	— Клита тэнд байгаа гэж хэлээд Дамаст хүмүүсийн ярилцах чимээ гарч буй тасалгааны зүг гараараа дохив. — Тэрийг үзээд, тусламж үзүүлэг гэж Соклыг би дуудсан юм. Цаадах чинь живж үхэх гэсэн байна. Одоо арай дээрдсэн бололтой. Амь нас нь аюулгүй гэж Сокл хэлсэн.

	Демократ Клитагийн хэвтэж байгаа өрөөг чиглэн алхтал Дамаст түүнийг зогсоов.

	— Чи тийшээ явах хэрэггүй. Би юу болсныг таамаглаж байна. Алкибияг зугтаасныг мэдмэгцээ чи түүнийг хөөсөн биз! гэж Дамаст хэлэв.

	— Үгүй ээ! Би түүнийг хөөгөөгүй! Ганцхан үг...

	— Ямар үг?

	— Тэрийг зууч гэчихсэн юм. Би ингэж хэлэх гэж бодоогүй атал аяндаа амнаас гарчихсан.

	Тэр хоёр чимээгүй тасалгаа дундуур өнгөрч, цэцэрлэг рүү харсан сэхээвчинд ирэх үед Дамаст

	— Тэр хүүхнийг би чамд өгдөггүй л байж. Клита л эцэс төгсгөлгүй гуйгаад гэснээ, — Чи Диагорыг эдгээсэн үү? гэж асуулаа.

	— Тэгсэн, нүүр нь яр, шархгүй цэвэрхэн болсон гэж Демократ хариуллаа.

	— Хэн үүнийг харсан бэ?

	— Клита бид хоёр. Бас Алкибия ч харсан гэдгийг та таамаглаж байгаа биз дээ. Та яагаад энэ тухай асууж байгаа юм бэ?

	Нар аль хэдийн жаргажээ. Моддын навчин дээр шингэж буй нарны улаан ягаан туяа тодрон харагдлаа.

	— Хотод хүмүүс янз бүрээр ярилцах юм. Тэгээд л би асуулаа гэж Дамаст хариулснаа, — Диагорыг урьд нь эмчилж байсан Сокл ч бас хэлсэн гэв.

	— Сокл юу гэж байна?

	— Диагорын нүүрийг чи бүр үзэшгүй болгосон гэнэ билээ. Эмчлээгүй, харин гутаасан. Тэгээд л өөрийнхөө шившгийг нуухын тулд Диагорт Алкибияг өгөөд Афин руу хөлөг онгоцоор явуулсан гэж байсан.

	— Яасан худалч юм бэ? Сокл гэдэг чинь энд байгаа юу?

	— Ганцхан Сокл ч биш, өөр олон хүн ингэж ярьж байгаа юм. Манай ах Геродотын тухай ярилцах нь чамайг эмчилсний дараа бүр доройтсон гэлцэх юм байна шүү дээ.

	— Геродот ах өвчтэй байгаа юм уу?

	— Тийм ээ, Демократ. Хөл нь хавдчихаад хэвтэрт байгаа.

	— Би түүний салгыг эмнэсэн шүү дээ.

	— Салгыг нь зүгээр болгоод, өөр өвчинтэй болгосон.

	— Бас л нөгөө Сокл ингэж ярьж байна уу?

	— Үгүй. Геродот ах өөрөө надад ингэж хэлсэн юм.

	— Би очиж, тайлбарлая...

	— Хэрэггүй ээ, Сокл Геродот ахыг эмчилж байгаа. Одоо арай дээр... 

	— Тэгвэл тэр тэнэг годил Сокл хийгээд байгаа хэрэг юм шив дээ?! Тархиар нь таягаараа татаад авах юм сан. Дайралддаг ч болоосой!..

	— Чи өнөө өглөө урагдаж ноорсон хувцастай, шалбарч цус болсон хөлтэй хот дундуур гүйж явсан гэсэн. Чи Клитаг эр ээ юу, эсвэл Алкибияг уу?

	Демократ дуугарсангүй.

	— Тааралдсан хүмүүс рүү таягаа далайж, Диагорын байшинг зааж өгсөн хүнд баялаг өгнө гэж амлаж байсан... гэтэл

	— Хотод чиний туршуулууд байдаг юм биз дээ? гэж Демократ асуулаа.

	Дамаст түүний асуусныг дуулаагүй юм шиг яриагаа үргэлжлүүлэн,

	— Иймэрхүү явдал чинь эрүүл ухаантай хүний ажил биш. Чи намайг ч бас гутааж байна. Гэтэл би архонт-фесмофет38, энэ хотын нэр төртэй хүн... Чи хуулийг буруу гажуу тайлбарлаж, бурхнаас тогтоогддог гэдгийг нь үгүйсгэж байна гэлцэх юм. «Мэргэд бол хуульд захирагдах ёсгүй, харин чөлөөтэй амьдрах учиртай» гэж чи хэлсэн гэсэн биз дээ? Тийм үү?

	— Та сикофант39 болж миний эсрэг үг хэлэхээр завдаж байх шив дээ? гээд Демократ хөхрөв. 

	Дамаст

	— Баярлахаар юм алга л байх шиг.

	Яллагч, хов жив зөөгчдөөр дутаж байсан удаагүйг чи мэднэ. Абдерт, Афины нэг адил иргэдийн нэр төрийг бодсон хүн болгон сикофант болж чаддаг юм шүү. Болгоомжтой бай, Демократ.

	— Сануулсанд баярлалаа, ах аа. Энэ муу өөдгүй хотынхон миний тухай ийм их ярьдаг гэж би огт бодоогүй явсан шүү. Юу ч хийхгүй суусаар байгаад абдерчуудын ам, хэл нь сунаж гүйцсэн юм байна даа, янз нь.

	— Геродот ах, бид хоёрыг чамд туслахаасаа татгалздаг гэж ярьцгаадаг гэнэ билээ. Эцгийн хөрөнгөнөөс өөртөө оногдсоныг нь чи үрэн таран хийгээд хаячихсан. Энд чинь бид хоёр буруугүй. Чи гуйлгачин болно гэдгээ мэдэж л байсан. Клита эрүүл байгаад хүнсний зүйл авах гэж ирэхэд нь би өөрийнхөө нөөцөөс гурил, тос, бал, мах өгдөг байсан. Хотын цаана байдаг эдлэнг их хэмжээний газрын хамт чамд зүгээр өгсөн. Чи тариалан эрхэлж болох байсан. Чөлөөт иргэд газар тариалан эрхлэх нь ичмээр юм биш.

	— Чиний над өгсөн газар дээр чинь элсэн цөлд байдаг өргөст бут л ургаж магадгүй. Тэр газар чинь аль эрт хоосроод, амьдралын шим шүүс, үржил шимээ алдчихсан юм билээ. Гэвч өөр газар өгөөч гэж чамаас гуйхгүй. Би шинжлэх ухаанаар хичээллэж байгаа учир газар тариаланг оролдох зав байхгүй...

	— Аа, нээрэн тийм гэж Дамаст зэвүүцэнгүй дуугараад, — Тэгэлгүй яах вэ, тэгэлгүй яах вэ. Чамд, бусдад ч, ямар ч ашиггүй тэр шинжлэх ухаанаараа хичээллэх нь тийм чухал байгаа л даа. Чамтай яг адил шинжлэх ухаанаар хичээллэн, юу ч хийхгүй залхуурч байдаг афины Сократ гэгчийн тухай Протагор надад ярьсан санагдаж байна. Тэрний эхнэр нь ч, хүүхэд нь ч, хоол ч үгүй, хувцас ч үгүй байхад тэр өөрөө зах зээл, тэндхийн сургуулиудаар тэнүүчилж, шударга нэр төртэй хүмүүсийг доромжлон, хэрүүл өдөж явдаг юм гэнэ. Чамд, эхнэр хүүхэд байхгүй нь сайхан юм. Чи ингэж арай ядан амь зууж байх хүсэлтэй юм бол өөрөө л тэгж амьдар, харин Геродот ах, бид хоёрыг битгий гутаагаад бай. Ухаантай хүмүүс чамайг солиорсон байх гэж ярилцдаг юм шүү, Демократ минь. Чи өөрийгөө ер нь тиймэрхүү болчихсон гэж боддоггүй юу?

	— За, боль гэж Демократ Дамастын үгийг таслаад, — Хэдийгээр би наашаа өөр хэргээр ирсэн боловч ах таны чалчихыг тэвчээртэй сонслоо. Та, хэрэв санаж байвал, надад бэлэглэсэн Клитаг авахаар ирлээ гэв.

	— Клита чинийх. Түүнийгээ чи авч болно, Гэхдээ байз... Чи тэр цэвэрлэгчид яаж баяжихыг зөвлөх гэж байсан гэсэн. Тэр зөвлөгөөгөө төрсөн ахдаа өгчихгүй юу? гэж Дамаст хэллээ.

	— Танд уу? гээд Демократ хөхрөв. — Дамаст ах, танд одоо байгаа баялаг чинь бас л бага санагдаад байна уу?

	— Би ядуу биш гэдэг нь ч ойлгомжтой л доо. Тэгэхдээ Демократ минь, хүний жаргалд хэмжээ хязгаар гэж байдаггүйн адил эд баялаг ихэднэ гэж хэзээ ч байдаггүй юм...

	Демократ санаа алдаж,

	— Тэр ч тийм. Жаргалд орой гэж байдаггүй гэснээ, — Гэвч ах та арай хэтэрхий шуналтай юм биш үү? Шунал гэдэг асар том өвчин гэдгийг та мэдэхгүй гэж үү? хэмээв.

	— Хэдий тийм боловч би чамд эдлэн газар, хоёр боолтой өгснийг Демократ чи санаж явах ёстой. Чамд идэх, уух юм явуулж, би тусалж байна. Чи цэвэрлэгчид зөвлөгөө өгөхөд бэлэн байсан атлаа надад өгөхөөс татгалзаж байв. Хэрэв чамайг хүсвэл би хамгийн хурдан онгоцоо Диагор, Алкибия хоёрын хойноос явуулж, тэднийг бариад Абдерт эргүүлж авчир гэж тушаая... Чи над сайн зөвлөгөө өг, би чамд сайн үйл бүтээж өгье.

	— Чи ер мөнгөөр яадаг юм бэ? гэж Демократ асуулаа. 

	Дамаст хулгаж,

	— За, аан гэж бай. Юу бодсоноо хэлчихвэл намайг чи шоолно доо гэв.

	— Тэглээ ч гэсэн хэл л дээ!

	— Дүү минь, энэ бол сайн үйл гэж чамд тангараглая.

	— Дамаст, битгий тангарагла, битгий тангарагла. Баяжиж байж бүтээдэг сайн үйл гэж байдаггүй юм. Ийм болохоор би танд юу ч хэлэхгүй. Азарган бороо орно гэж би тэр цагт сануулсан минь хангалттай. Чи үүний ачаар нэлээд талантын орлого олсон шүү дээ. Тийм биш гэж үү, Дамаст ах аа?

	— Ширүүн бороо орно гэж би өөрөө ч мэдэж байсан юм. Чамайг над хэлэхээс бүр өмнө би бүх тариа будаагаа бүтээх тушаал өгчихсөн байсан юм гэж Дамаст хариулбал,

	— Худал хэлэхээсээ ичээч, Дамаст ах аа. Ер нь та хэзээний худал хэлэх дуртай байсан даа. Бид нарыг хүүхэд байхад та нэг удаа манай байшин шатаж байна гэж надад хэлж билээ. Санаж байгаа биз дээ? Би бүх л хотын дундуур, бараг багтартлаа гүйсэн юм даг...

	— Демократ, би үүнийг санахгүй байна.

	— Гэсэн ч би санаж байна. Юу гэлээ ч, үр тариагаа борооноос аварснаараа та их мөнгө хожсон биз дээ? Битгий үгүйсгээрэй.

	— За яах вэ, тэгсэн гэж бодъё. Гэхдээ чиний сануулж хэлснээр болсон юм биш... гэтэл

	Демократ дуугаа чангаруулж,

	— Дуу! гэснээ, — Бүр харанхуй болчихлоо. Миний харих цаг боллоо. Клитаг би аваад явна гэж бид хоёр тохирсон шүү гэв.

	— Өнөөдөр хэрэггүй. Цаадах чинь өвчтэй байгаа.

	— Би өргөөд явчихна аа. Шөнө бороо орж, хэдэн ... өдөр үргэлжилнэ. Клитаг борооноос өмнө аваад явъя.

	— Бороо орно гэнэ ээ? Шөнө үү? Тийм янзгүй л байна даа.

	— Одоо удахгүй үзнэ ээ. Тэгэхдээ энэ бороо хэнд ч хор хөнөөл учруулахгүй нь харамсалтай. Тийм биз? гээд Демократ хөхөрснөө, — Тэгвэл чи миний хэлснийг ашиглах байсан даа. За, энэ ч яах вэ. Баяртай, ах аа.

	— Нээрээ чийглэг салхи үлээж эхэллээ шүү гээд Дамаст чичирснээ, — Би ямар сайн үйл бодож олсноо чамд хэлэх үү? гэв.

	Демократ зогсож,

	— За тэгээд хэл л дээ гэхэд Дамаст

	— Энэ ажилд надад их мөнгө хэрэгтэй байна гэв.

	— Хэд вэ?

	— Гуч орчим талант.

	— Дамаст, энэ чинь бүхэл бүтэн хөрөнгө шүү дээ.

	— Тийм ээ, дүү минь. Бүхэл бүтэн хөрөнгө. Сүм босгоход минь гучин талант хэрэгтэй. Деметрийн40 сүм босгоно.

	Демократ хөхөрснөө

	— Аа, та ингэх гээд байгаа юм уу? Одоо л ойлголоо. Та баяжихдаа тус болох Деметрийн сүм бариулахын тулд одоо баяжих гээд байгаа юм биз дээ... Үүнээс сайн бодно гэж юу байх вэ, Дамаст. Та сүм босгосноороо алдарших гэж бас хүсэж байгаа биз? гэвэл Дамаст,

	— Тийм. Энэ ч сайн алдар болно шүү гэлээ.

	— Тэгвэл үүндээ зориулж өөртөө нэгэнт байгаа баялгаа зарцуулаач. Алдар нэр олж, бурхан тэнгэрийн ивээлд багтахын тулд мөнгөө золиосонд гаргаж болно шүү дээ гэж Демократ зөвлөв.

	— Демократ, чамайг надад сайхан зөвлөгөө өгөхөөсөө ингэж хойш суусаар байтал Диагор, Алкибия хоёрыг суулгасан хөлөг онгоц Фракийн эргээс холдчихлоо доо гэж Дамаст өгүүлбэл

	— Холдож л байг гэж Демократ хэлснээ санаа алдаж, — Холдож л байг хэмээн давтав.

	— Хүмүүс өөр өөрийн хувь заяаг сонгож олох ёстой. Эс тэгвэл, тэд аз жаргал гэдгийг хэзээ ч олж амсахгүй.

	— Демократ, чи манай гэр бүлд байсан их мөнгийг үрэн таран хийсэн. Хэрвээ чи түүнийг буцааж авах дургүй байгаа бол надад буцааж өг. Тэгэхэд чамд тийм их мөнгө итгэмжлэн өгсөнд би одоо хүртэл харамсдаг. Ингэхэд манай улсын хууль ёсоор, эцгийн өв хөрөнгийг үрснийг чинь бид шүүж, жишээлэхэд, нас барсны чинь хойно оршуулахгүй байхаар чамайг шийтгэж чадна шүү дээ, Демократ ээ.

	— Мэдэж байна гэж Демократ хэлэв.

	— Тэр ч байтугай бид чамайг эндээс хөөж...

	— Үүнийг ч бас мэднэ. Та нар чинь Афины хуулийг авч хэрэглэсэн шүү дээ.

	— Чи баялаг хөрөнгийг Абдераас гадагш гаргаж, салхинд цацсан мэт алга болгосон.

	— Дамаст, би энэ баялгийг Абдерт эргүүлж өгнө. Тэгэхдээ мөнгөөр биш, мэдлэгээр шүү.

	— За, тийм байж. Тэгвэл чи эхлээд яаж баяжихыг надад хэл. Тэр үнэнүүдийнхээ нэгийг бэлэглэ.

	— Хэзээ ч үгүй, Дамаст

	— Яагаад?

	— Яагаад гэвэл та махчин адил шунахай. Та төрөхдөө арслангийн зулзага адил хараагаар төрсөн юм гэнэ билээ... Баяртай.

	Демократ Клитагийн хэвтэж байсан тасалгаанд оров. Асрагч эмгэний дээрээс тонгойж,

	— Клита, би байна... гэж дуудлаа.

	Клита түүн рүү гунигтай нүдээр харав. Шатаж буй зомголын сүүмэлзэх гэрэлд Клита юм хэлэх гээд чадахгүй нүүр царай нь татваганаж байгаа мэт харагдав.

	— Би байна, Клита. Та намайг таньж байна уу? 

	Клита дорой дуугаар,

	— Таньж байна, Демократ. Чи яах гэж ир ээ вэ? гэлээ.

	— Би таныг гэр лүүгээ авч явах гэсэн юм...

	— Миний гэр энд, Демократ.

	— Клита, миний байгаа газар таны гэр байна. Тийм биш гэж үү? Клита, намайг өршөөгөөрэй гээд Демократ духаа цээжинд нь хүргэв.

	Клита түүний үсийг илэв.

	— Чи ч бас намайг өршөө гэж тэр хэллээ.

	— Би өршөөж байна. Гай зовлон ганцхан намайг л дайрч байгаа юм шиг тэгэхэд надад санагдсан юм. Гэхдээ энэ бол чамд ч бас учирсан гай байжээ, Клита. Одоо бид хоёр бие биедээ бүр их хэрэгтэй.

	— Тийм ээ. Жаахан тэнхээ ормогцоо би чам дээр очъё, Демократ.

	— Үгүй. Би таныг өргөөд явна. Клита. Та хөнгөхөн, миний гар чадалтай. Удахгүй бороо орох нь... Би таныг даавуунд ороогоод явъя. Тэгвэл танд дулаан байх биз. Гэртээ очоод гал түлнэ. Тэгээд л аятайхан болно доо.

	— Дамаст юу гэх бол? Зөвшөөрсөн үү?

	— Зөвшөөрсөн.

	— Чи намайг өргөж яваад ядрах байх даа. Их хол шүү дээ.

	— Үгүй, Клита, үгүй.

	Демократ асрагч эмгэнийг хэвтэж байсан даавуунд нь ороогоод, цээжиндээ болгоомжтойхон наалдуулаад гар дээрээ өргөлөө.

	— Хүмүүс гайхах байх даа гэж эмгэн хэлэхэд

	— Аль эрт харанхуй болжээ. Хэн ч бид хоёрыг үзэхгүй гэж Демократ хариулав.

	Тэр хоёрыг хаалгаар гарсан хойно хашаан дотор нэгэн хүн хашхирав.

	— Энэ чинь ухаан солиотой юм шүү дээ. Та нар яагаад түүнд энэ чавганцыг өгч байгаа юм бэ?

	Гэвч энэ дуунд хэн ч хариулсангүй.

	— Хэн сая хашхирав? Та дууг нь танив уу? гэж Демократ асрагчаасаа асуулаа.

	— Танилаа. Энэ бол Сокл.

	Тэр хоёрыг хотын хаалгаар гарсан хойно бороо эхэллээ. 

	Клита,

	— Чамд хэцүү байгаа байлгүй. Намайг буулгаад орхи. Би өөрөө явах гээд үзье гэлээ,

	— Хэрэггүй. Та хөнгөхөн юм. Би огт ядраагүй гэснээ гэнэт санаж, — Би Амальтеяг саагаагүй юм сан гээд алхаагаа түргэтгэв.

	— Чи сааж чаддаг юм уу? гэж Клита асуув.

	— Сааж байсан. Тэнүүчилж явахдаа би олон юм сурлаа шүү дээ... Амальтеяг би саагаад, танд бүлээн сүү өгье. Бие чинь шууд л сайжирч эхэлнэ. Энэ Сокл чамд юу өгч, яаж эмчилж байв?

	— Тэр чинь үргэлж л гэдэс дээр минь дараад байсан. Хамаг гэдэс дотрыг минь зангидсан гараараа няц дарах шиг боллоо.

	— Та ус залгичихсан уу?

	— Тэгэх шиг болсон. Би санахгүй байна. Ус маш хүйтэн л байсан гэж Клита хариулав.

	— Тийм, тийм. Ус маш хүйтэн байгаа. Та тун өөдгүй цагаар усанд орлоо доо.

	— Би усанд орсон юм биш, Демократ.

	— Мэднэ мэднэ. Энэ тухай бодоод яах вэ. Тийм биз дээ, Клита.

	— Тийм ээ, Демократ.

	 

	 

	Тэрээр өөрийнхөө хөндийлгө дээр Клитаг хэвтүүлээд галаа асаав. Домбонд үлдсэн дарснаас шингэлэлгүйгээр Клитад өгөөд, ямаагаа саахаар явлаа. Түүнийг эргэж ирэхэд Клита унтсан байлаа. Тэрээр Клитаг сэрээхийг завдаж, гараа мөрөнд нь хүргэснээ болив. Аяганд жаахан сүү тасалж хийснээ галын хажууд суугаад аягатайгаа галын яг дэргэд байх чулуун дээр тавилаа. Сүү түргэн буцалжээ. Демократ хэсэг талх эмтэлж авснаа дээр нь бал нэмсэн халуун сүүнд дүрж идэв. Тэр бороонд нэвт норж, даарч бээрсэн байснаа галын илч, халуун сүүнд дулаацжээ. Нөмөрч байсан хитоноо авч хаямагцаа галын халуун дөл цээжийг нь төөнөхийг мэдрэв.

	«Айсуй яваа гал бүгдийг ойлгож, бүхнийг ялган салгана» гэж Эфесийн Гераклит хэлсэн байдаг. Айсуй яваа гал... Энэ дэлхий дээр хүмүүс улам олноор төрж, тэдний оюун ухаан улам бат бэх болж, ертөнцийг эрхшээлдээ оруулах их мэдлэгээр дүүрнэ. Энэ их эрдэнэсийн сангаас хүн бүр хутгаж авах боловч, энэхүү сан огт хорогдохгүй. Галаас гал асааж авах нь түүнийг тасалж авч байгаа хэрэг биш, харин гал дээр гал нэмж буй хэрэг мөн. Тийм, яг тийм.

	Клита гиншин ёолоход, тэрээр хүрч очлоо.

	— Өвдөж байна уу? гэж Демократ асуувал

	— Тийм гэлээ.

	— Хаана юу өвдөж байна? гэхэд Клита цээжээ дарж,

	— Энд, амьсгаа авахад өвдөж байна гэж хэлэв.

	— Клита, та ханиад хүрчээ. Зүгээр болно оо.

	Демократ, Клитагийн дэргэд сууж, нэг гараараа толгойг нь түшин балтай хөөрүүлсэн сүүгээ уулгалаа.

	— Урьд цагт намайг бага байхад та надад ингэж юм уулгадаг байж билээ. Харин одоо та жижиг хүүхэд шиг, би асрагч нь болоод байна. Дажгүй ээ, Клита. Бүх юм сайн болно. Маргааш бие чинь сайжирна гэж Демократ өгүүлэв.

	Гэвч Клитагийн бие маргааш нь ч, долоо хоногийн дараа ч, сарын дараа ч сайжирсангүй.

	— Шалавхан үхээд чамд төвөг удахаа болих юм сан. Үхэхийнхээ өмнө Алкибияг ганц удаа харах юм уу тэнд ямаршуухан амьдарч байгааг нь мэдэж болдог болоосой... гэж Клита Демокритэд хэлдэг байв.

	Клита минь, үхэх гэж битгий яар. Таны бие зүгээр болонгуут хоёулаа хөлөг онгоцонд суугаад Афин руу явна. Тэнд Алкибияг олж, Диагораас булааж аваад том саруул, дулаан байшин худалдан авч гурвуул хамтдаа өнө удаан амьдрах болно гэж Демократ хариулжээ.

	Клита түүнд итгэсэнгүй.

	— Хоосон мөрөөдөл. Гэхдээ чи үүнийгээ дахин дахин ярьж бай. Сонсоход сайхан юм гэв.

	Амьдрал улам хүнд боллоо. Цаг агаар улам хүйтэрч, Клитаг дулаан байлгах шаардлагатай байсан боловч түлш нь дуусах дөхсөн учир хэмнэх хэрэгтэй байв.

	Ялангуяа, Амальтеяг ширгэснээс хойш идэх юм туйлын ховордлоо. Фавборийгоос аль эрт авсан мөнгө нь дуусах дөхөж байсан бөгөөд Демократ түүгээр зөвхөн талх худалдаж авдаг байжээ. Талх, Амальтеягийн сүү хоёр Демократ, Клита хоёрыг өлсгөлөнгөөс аварч байсан боловч Амальтея ширгэжээ. Клита өвдсөнөөс хойш Дамастын нөөцөөс хүнсний зүйл аваагүй ажээ. Клита явж, авч чадахгүй, Демократ дургүй байлаа.

	Демократ ирээдүйн тухай ямар нэг юм яримагц, асрагч эмгэн тасалж,

	— Хоосон мөрөөдөл, дэмий хоосон мөрөөдөл. Би л зүгээр болж босох юм сан... гэдэг байв.

	Демокритын зав чөлөө одоо хүссэнээр нь биш, харин тухай үеийн байдлаас болдог болжээ. Тэрээр түлээ авахаар ой руу явж, талх олохоор хот орж, Клитаг арчлан сувилж, гал түлж, ямаагаа тэжээдэг байв. Ажил мундахгүй ажээ. Хашаан доторх модноос түүсэн самар, Демократ ойгоос түүж ирсэн зэрлэг жимс алим, лийрээр хооллоцгоож, өвс, идрээ цэцгийн үндэс, долоогоно зэргийг усанд буцалгаж уудаг байлаа. Тэсэх аргагүй гачигдсан Демократ өөрийн бүтээлүүдээс аль нэгийг нь худалдахаар шийдэж Пифагорын сургаалын тухай номоо номын худалдаачид Феридэд үзүүлжээ. Ферид түүнийг нь зуун драхмаар худалдаж авсанд Демократ тэр мөнгөөрөө нэг сагс талх, нэг сагс бяслаг, нэг хеник чидун жимсний тос, бага зэрэг дарс худалдаж авчээ. Энэ нь Клита тэр хоёрт бүтэн сар бийлэгхэн хүрэлцжээ. Энэ үеэр Амальтея ишиглэж, ихэр ишиг гаргажээ.

	Демократ ишигнүүдийг байшинд оруулахдаа

	— Та үүнийг хараач. Манай аж ахуй нэмэгдэж байна. Цаашдаа иймэрхүү байвал зун гэхэд л баяжчих юм байна гэж хэлэв.

	Ер нь ингэхэд Демократ яавал түргэн баяжиж, их мөнгө олж болохыг мэдэж байлаа. Зөвхөн түүний л мэдэх олон шинж тэмдгүүд энэ зун чидун жимс ургахгүй гэдгийг зааж байлаа. Абдераас чидуны тос худалдаж аваад үнэ хүрсэн үед нь зараад л баяжиж болохоор байв. Зарсан, олсон мөнгөний зөрүү нь одоо хэдий чинээ их тос худалдаж авч чадах, зун тэр тос хэдий чинээ өндөр үнэ хүрэхээс шалтгаалан нэмэгдэх байлаа. Ингэж чадах бэлтэйхэн хүнийг олоход нэн хялбар байлаа. Баячууд улам баяжихыг л боддог юм чинь. Дамаст гэхэд л арьсанд шигдсэн хачиг шиг Демокритээс зүүгдэх байсан биз. Хамаагүй үг алдаж болохгүй. Болгоомжтой ухаалаг бай, Демократ Фиридийн бичээчид хуулж хувилаад худалдаж байгаа Пифагорын сургаалын тухай тэр номдоо чи: 

	 

	«Мөнгө олох нь ашиггүй биш. Тэгэхдээ мөнгийг муу аргаар олбол хамгийн муу үйл мөн» 

	 

	гэж бичсэн шүү дээ. Энэ үгийг чи эртний философичийн үг болгосон боловч үнэн хэрэгтээ Демократ чиний зүрхэнд төрсөн шүү.

	— Чи гуйлгачин, үхэж ч болно. Чамд энэ гайнаас зайлах арга алга. Одоохондоо тос хямд байгаа дээр тэд л жаахан тос нөөцөлж аваг. Мэдээжээр тэд одоогийнхоосоо баян болчихгүй. Гэхдээ л тос үнэд орсон үед гачигдахгүй байг. Энэ нууцаа ядуучуудад нээн хэлж, тэдэнд сайхан зөвлөгөө өг. Чи урьд нь ч нэг биш удаа ингэсэн шүү дээ гэж өөртөө чангаар хэлжээ.

	Демократ хэдэн өдрийн турш ойролцоох сууринуудаар хэсэж, малчид, ваар савчингууд, чулуу засагчид, будагчныхаар орж, чидун жимсний тос нөөцөлж авахыг зөвлөжээ. Үүнийхээ хариуд тэрээр ганцхан юмыг, тухайлбал энэ үгийг баячуудад дуулгахгүй байхыг л шаардаж байв.

	Клита шөнө нас баржээ. Түүнийг үхчихлээ гэж зүүдлэнгүүтээ Демократ орноосоо үсрэн босож очоод харанхуйд нүүрийг нь тэмтэрч үзээд үхлийн шинж тэмдэг - хүйт даахыг мэдэрчээ. Клита, унтаагаараа, нүдээ ч харалгүй, ёолох ч үгүй, үхэж байгаагаа ч мэдрэлгүй, ингэснээрээ айж ч, гайхаж ч амжилгүй нас баржээ.

	Демократ нар гармагц зэргэлдээх эдлэн рүү очиж, түүний эзэн хоньчин Никомахтай уулзаж, Клитаг оршуулахад зарц нараараа туслалцуулаач гэж гуйжээ. Никомах Демокритэд хоёр эрэгтэй, хоёр эмэгтэй зарц, ариутгах рашаантай домбоны41 хамт өгчээ.

	Клитаг маргааш нь нар мандах үеэр оршуулав. Номоо зарж байж олсон мөнгөнөөсөө үлдсэнийг цөмийг зарж байж авсан шавар авсанд хийж, хамгийн ойр орших оршуулгын газарт оршуулжээ.

	Никомах гурван өдрийн турш Демократ руу ирж, хаалганы нь дэргэд суудаг байлаа. Демократ дуугүй байвал таг чимээгүй байх бөгөөд юм асуувал яриад л байдаг байжээ.

	— Никомах, чи яагаад над руу ирээд байдаг юм бэ? гэж гурав дахь өдөр нь Демократ асуужээ.

	— Чамайг л гунигт бодол, санаанаас ангижруулах гэж ирдэг хэмээн сайхан сэтгэлт Никомах хэлэв.

	— Чи чинь юм ярьдаггүй шүү дээ.

	— Дуугүй байгаа маань л хангалттай. Намайг дэргэд чинь байгаа үед ганцаардахгүй шүү дээ гэвэл

	— Олон хүний дунд байгаад ч ганцаардаж болно шүү дээ гэж Демократ татгалзвал

	— Хүйтэн сэтгэлт хүмүүсийн дунд л тийм байж болох юм гэж Никомах хариулав.

	— Никомах, чи намайг өрөвдөж байна уу?

	— Тийм.

	— Яагаад тэр бил ээ?

	— Бидний хэн ч ялгаагүй ийм юмтай учирна.

	— Никомах чамд баярлалаа. Аж ахуйгаа янзлах ажил хүлээж байхад чи энд суугаад байх юм. Би түрүүчийнх шиг тийм их шаналахгүй байна. Одоо би Клитагүй ганцаараа үлдсэн тухайгаа биш, харин Клита ямар амархан үхсэн тухай л бодож байна. Бид зовж зүдрэхгүй амьдрахын төлөө л санаа тавих юм. Гэтэл зовж зүдрэхгүй үхэх тухай санаа тавьж байх хэрэгтэй юм байна.

	— Энэ чинь их уйтгартай бодол байна. Ийм бодол санаатай амьд явж таарахгүй хэмээн Никомах өгүүлэв.

	— Чиний зөв байх. Үхлийн тухай бодож, амьд явж болохгүй. Аз болоход бид дандаа л үхлийн тухай бодоод байдаггүй. Энэ л биднийг мөнхөд гунигтай байхаас авардаг бололтой. 

	Никомах,

	— Чамд идэх юм юу ч байхгүй юу?

	— Байхгүй ээ, Никомах гэж Демократ үнэнээ хэлээд, — Ямааныхаа сүүг ишигнүүдэд нь өгдөг гэв.

	— Би чамд буудай, мах авчирвал чи авах уу? гэж Никомах асуулаа.

	— Авна. Харин хариуд нь өгөх юм надад байхгүй.

	— Чи энэ талаар битгий бод. Харин чи манай хүүгийн багш болоосой гэж би бодож байна.

	— Хэдэн настай вэ?

	— Арван хоёр. Чам руу ирэх болгондоо тэр идэх юм авчирч байх болно. Эхнэр маань чамд ноосон хувцас нэхэх байх.

	— Хүү чинь ирвэл ирэг гэж Демократ хариулснаа, нэрийг нь хэн гэдэг юм бэ? гэж асуув.

	— Никий.

	Хавар нь Демократ. Никийтэй хамт оршуулгын газар очиж, асрагч эмгэний шарил дээр хоёр майлс мод, замба цЭцгүүд суулгав. Замба цэцгийн үрийг Никий авчирчээ.

	— Цагаан цэцэг гарна. Цагаан өнгө бол хамгийн цэвэр өнгө гэж Никийг өгүүлэхэд Демократ тосон авч

	— Цагаан өнгө бол солонгод байдаг бүх өнгө холилдсоноос үүсдэг юм хэмээжээ.

	 


АРВАН НЭГДҮГЭЭР БҮЛЭГ

	Никомах босгон дээр суугаад байн байн санаа алдаж байв. Демократ энэ үед юм бичиж байснаа,

	— Юу бол оо вэ, Никомах? Яагаад санаа алдаад байна? гэж ажлаасаа түр хөндийрөн асуув.

	Никомах харамссан байдлаар толгой сэгсэрснээ алгаараа духаа арчиж, дотор нь загатнасан юм шиг зовж шаналсан байдалтай байсан боловч юу ч хэлсэнгүй.

	— Чи явж ус уу л даа. Дотор чинь уужирна. Нээрээ шүү гэж Демократ түүнд зөвлөв.

	Никомах худаг руу очиж ус уугаад дахин ирж босгон дээр суугаад байн байн санаа алдсаар байлаа.

	Демократ Никомахын санаа алдахаас залхаж гүйцээд,

	— Чи миний ажилд саад болж байна. Нэг бол энэ гунигтай байдлаа тайлбарлаж өг, эсвэл явж үз. Дашрамд хэлэхэд өнөөдөр Никийг над руу битгий явуул. Би хот орж, номын худалдаачинтай уулзаж, номоо худалдах тухай ярилцаж тохирох хэрэгтэй байна.

	— Ямар ном бэ? гэж Никомах асуув.

	— Ямар аа? Би Протагорын эсрэг номоо дуусгаад байгаа юм. Одоо үүнийг бичээчид хуулж олшруулаасай гэж хүсэж байна...

	— Протагорын эсрэг гэнэ ээ? гэж Никомах гайхав.

	— Тийм. Протагорын эсрэг.

	— Протагор бол олонд хүндлэгдсэн хүн. Тэр чинь олон шавьтай, уран илтгэгч, архонтууд дандаа л түүнээс зөвлөгөө авдаг... Хэрвээ миний Никий Протагорт шавь орвол би баярлах сан. Гэвч Протагороор ном заалгах нь маш их үнэтэй болохоор би түүнийг дийлэхгүй. Тэр бас Периклийн найз... гэтэл Демократ түүний үгийг тасалж,

	— Тэр чинь үнэний дайсан. Гэвч энэ тухай бид дараа ярилцъя. Одоо надад зав алга. Гэртээ харьж Никийг өнөөдөр битгий ирээрэй гэж хэл... гэвэл Никомах санаа алдаж 

	— Никий ирэхгүй. Тэр дахиад чам руу ирэхгүй, Демократ гэж өгүүлэв.

	— Яагаад? Никий яагаа вэ? гэж Демократ санаа зовсон байртай асуулаа. Никийтэй хичээл хийх нь түүнээс нэлээд тэвчээр шаарддаг байсан боловч Демократ жаал хүүд дасаж орхижээ. Никий тийм ч сайн сурагч биш байв. Шувуу жиргэх, эрвээхэй нисэх, модны навч сэржигнэх, замаар тэрэг явах болгонд анхаарлаа сарниулж, хичээлээсээ хөндийрдөг байлаа.

	— Никий яагаа ч үгүй гэж Никомах хариулав.

	— Тэгээд юу бол оо вэ?

	— Демократ, чи хот ороогүй удсан шүү дээ. Хот даяар чиний тухай л ярьж байна.

	Демократ мушилзаж,

	— Миний тухай гэнэ ээ? Сонин юм байна. Тэгээд миний талаар юу гэж ярьж байна?

	— Яаж хариулахаа мэдэхгүй л байна шүү.

	— Яаж ийгээд хариулахгүй бол би тэсэж ядсаар үхэх нь, Никомах. Намайг зовоолгүй яриач гэлээ.

	Никомах санаа алдаад ярьж эхэллээ.

	— Өчигдөр би зах дээр очиж, хонь худалдсан юм. Янз бүрийн хүмүүс худалдаж авлаа л даа. Никий надтай хамт очиж, надад тусалж байсан юм. Хонь авах гэж ирсэн нэг хүн Никийн тухай яриа үүсгэсэн юм...

	— Тэгээд юу болов?

	— Намайг битгий яаруулаад бай.

	— За, за. Харин Никомах чи товчхон яриач. Над цаг маш бага байна, явах болчихлоо.

	Никомах гэнэт босож,

	— Тэгвэл сайн байна. Чи яв, би ч явъя. Хотод очоод өөрөө мэднэ биз. Би чамайг гомдоох хүсэлгүй байна. Чиний тухай би тэгж зохиож ярьсан юм биш шүү. Харин хүүгээ үүнээс хойш чам руу явуулж байхгүй. Эс тэгвэл цөмөөрөө намайг шоолж эхлэх бололтой. Хүү минь ч олон жил, он удаан амьдрах болохоор, тэрийг чиний шавь... байсан гэж яриад байгаасай гэж хүсэхгүй байна. Одоо явлаа гээд Никомах хаалга тийш яаран зүглэсэн боловч Демократ түүнийг гүйцэж зогсоолоо.

	— Тэгэхгүй шүү, Никомах. Чамайг зүгээр ингээд явуулчихгүй гэж хэлэхэд дууны өнгөнд заналхийлсэн аяс тодров.

	— Никий яагаад наашаа ирэхгүй болж байна?

	— Демократ, чамд Никийг шавь оруулсан гэдгээ хэлсэн чинь, захынхан тэр аяараа намайг шоолж доромжилсон.

	— Яагаад тэр бил ээ?

	Никомах дуугарсангүй. 

	Демократ Никомахын мөрнөөс шүүрч аваад угзчив.

	— Яагаад? Хэлээч, яагаад тэр вэ?

	— Цөмөөрөө инээлдээд л, хэлэхдээ... гээд Никомах толгойгоо унжуулж, — Миний хүүг солиотой хүний шавь болжээ гэж байна.

	— Өө тийм үү?.. гээд Демократ Никомахыг тавилаа. — Солиотой хүн гэдэг нь би болж таарна...

	Никомах толгой дохиж,

	— Тийм ээ, Демократ. Би үүнд итгэдэггүй л дээ дээ. Тэгэхдээ л хот даяар ингэж ярьцгааж байна.

	— Хотынхон цөмөөрөө юу?

	— Цөмөөрөө байх гэж бодож байна. Төв талбай дээр Сокл ингэж зарлажээ. Олон хүн түүнийг дэмжсэн байна.

	— Хэн дэмжсэн юм бол?

	— Мэдэхгүй. Надад тэгж дуулдсан юм. Чамайг солиотой гэдгийг нийт ард түмэнд мэдэгдэхийг шаардсан бичиг Сокл Зөвлөлд явуулсан...

	— Яах гэж?

	— Чамайг Асклепийн сүмд явуулж, нэг бол эрүүл ухаантай болтол чинь, эсвэл амьдралын чинь эцэст болтол байлгах гэнэ...

	— Асклепийн сүмд очиж унтах болж байна уу? гээд Демократ гэнэт хөхөрсөнд Никомах үнэхээр айжээ.

	— Хамгийн сайн эм болж байна уу? Бурхан минь, чи ямар тэнэг амьтдыг бий болго оо вэ? За, өөр юу гэж байна, Никомах? Өөр юу гэлцэнэ? гэж Демократ хөхөрсөн хэвээр шалав.

	— Чиний эдлэнг хурааж авах гэнэ.

	— Өөр?

	— Чиний бодол санаанаас болж бусад хүмүүсийг солиорох вий хэмээн бичсэн бүтээлүүдийг чинь шатаах болно...

	— Өөр? Өөр бас юу гэснийг хэлээч?!

	Никомах хаалганд дөхөнгүүтээ

	— Гүйцлээ, Демократ. Ингээд л боллоо. Өөр би юу ч сонсоогүй юм байна.

	Демократ хөхрөхөө больж, гараа зангаснаа,

	— За, яах вэ. Никомах, чи яв даа. Никийг ч үүнээс хойш над руу явуулах хэрэггүй. Би чамд уурлаагүй шүү. Харин чамд их баярлалаа. Чи намайг харангадаж үхэх, даарч бээрэхийн зовлонгоос аварсан. Одоо хавар болж байна. Би алзахгүй. Никомах, чамд эрүүл энхийн ерөөл дэвшүүлье! хэмээн өгүүлэв.

	Никомах хаалганы цаана гараад зогсож,

	— Би чамд дарс явуулна аа. Дарс байгаа цагт сэтгэл санааны зовлон гайгүй байдаг юм...

	Демократ түүнд талархаж,

	— Чиний зөв, Никомах... Бас дахин баярлалаа. Дарс байхад сэтгэл энэлэхгүй боловч Эфесийн Гераклитын хэлснийг санаж явбал зохино. Дарс уугаагүй үед сэтгэл санаа нь мэргэн цэцэн, саруул тунгалаг байдаг. Санаа сэтгэлийн цэнгэл эдлэх гэж сархад зооглодог. Гэхдээ сархад бол санаа сэтгэлийн үхэл ч бас мөн.

	— Демократ, чи бол сархад зооглож эвдрээгүй эрүүл саруул санаа сэтгэлтэй хүн. Би Соклд итгэхгүй байна гэж Никомах хэллээ.

	Никомахын авчирсан өөдгүй мэдээнээс болж Демократ хот орж, номын худалдаачинд Протагорын эсрэг бичсэн зохиолоо худалдах гэсэн бодлоо өөрчилсөнгүй. Никомахыг дөнгөж явмагц тэр хот руу зүглэв.

	Түүнийг захын талбайд гарч ирэхэд яг жин үд болоод байв. Элдэв шалдав эрээн мяраан юмнууд өрсөн лангууны дагууд хүмүүс шуугилдан шавааралдах ажээ. Ваар сав хийгчид урдаа байгаа хоосон аяга савыг саваагаар жингэнүүлэн дэлгэж худалдан авагчдыг өөртөө татна. Лангуунуудын ойролцоо өлгөсөн цагаан, ягаан, цэнхэр өнгийн бөс бараа салхинд савчин хийсэж байлаа. Ер нь янз бүрийн эд бараа өөр өөрийн байдал төрхөөр худалдан авагчдыг даллан дуудаж, хийсэн эзнээ магтах мэт ярайж байлаа. Мөн энэ талбай дээр тэрэгнүүд түжигнэн чахарч, хонь майлж, үхэр мөөрөлдөх ажээ. Эндхийн үнэр танар толгой эргэн мансуурам байв. Хатуу дарс, халуун наранд шарагдсан саримс, мах, загас, чидун жимсний тосны үнэр, энэ бүхэн нь үнэрлэх чадвараа алдаагүй хэн бүхэнд тун ч таатай байлаа. Олон янзын өнгө, авиагаар дүнгэнэлдэх дуу чимээ, чихтэй бүхний чихэнд наалдаж, энд хуран цугларсан олны эрээн мяраан байдал нь хараа булааж, нүд баясгах ажээ.

	Өөр ямар ч юманд түгшиж, санаа зоволгүйгээр зах зээлийн энэхүү үймээнд хутгалдан явагч олныг Демократ хараад үл ялих атаархах мэт болов. Энд сэтгэл санаа хэчнээн хөнгөрөн баясаж, ахуй ертөнц хэчнээн найрсаг байх бөлгөө.

	Клитаг нас барснаас хойш Демократ энд огт ирээгүй билээ. Тэгээд ч өвлийн зах зээлийг хаврынхтай зүйрлэх аргагүй. Наймаачдын дуу хоолой, инээмсэглэлийг хөгжөөж, нүүрийн баясгалан, сэргэлэн цовоо байдлыг бий болгож, мэдрэгдэж, хүртэгдэхүйцээр юм бүхнийг өөрчлөн шинэчлэгч нь гагцхүү хавар мөн.

	— Хөөе, Демократ. Чи зогсооч гэж бөөгнөрсөн хүмүүсийн хэн нэгэн нь хашхирах сонсогдов.

	Демократ зогсоод өөрийг нь дуудсан хүнийг нүдээрээ хайлаа.

	Хатаасан жимс, самар дүүрэн өрсөн лангууны цаана зогсох асар том биетэй чийрэг залуу дуугарч,

	— Чи хүмүүс рүү дахиж дайраагүй л байна уу? Бусдыг хазаж, чимхээгүй биз гэж асуулаа.

	Энэ амьтны толгойг таягаараа хуга цохимоор санагдсан хүслээ Демократ арайхийн барьж, түүн рүү нэг ухасхийснээ, зайлж явлаа. Ард нь хүмүүс нирхийтэл инээлдэж, хашхиралдав.

	— Төрсөн ахдаа хор өгсөн нөгөө Демократ чинь энэ байна!

	— Эмчлүүлсэн хүмүүс энэнд хөлс төлдөггүй, харин энэ өөрөө яаж эмчилснээ нуухын тулд хүмүүст мөнгө өгдөг юм гэнэ билээ. Яруу найрагч Диагорыг нэг эмийн хамт Афин руу явуулаад, Клита чавганцыг амьтнаас нуусаар байгаад тэр нь үхсэн...

	— Шөнө болохоор л оршуулгын газар луу очиж баахан хөхөрдөг юм гэнэ билээ! Олон хүн сонссон байна!

	Демократ гэнэт зогсож,

	— Тийм! Хөхөрдөг, хөхрөх ч болно! Гахай адил хог новш, бохир балиартай холилдон заваарч байдаг та нарыг элэглэн доромжилж хөхөрдөг юм. Та нар цөмөөрөө үхлээс айж, түүнийгээ мартахыг хичээхдээ, гоёл чимэглэлд үхэн хатан шунаж хурааж байна! Та нараас сайн үйлс, алдар гавьяа. ухаалаг бодол санааны алин нь ч үлдэхгүй, зөвхөн хир буртаг, муу муухай юм үлдэх учраас та нар үхлээс айж байгаа юм! Би та нарыг шоолон хөхөрч байна! гэж Демократ хашхираад, хөхөрч эхлэв.

	Бүгд түүнээс ухасхийн зайлав. Өөр лүү нь хэмжээлшгүй айн сэжиглэсэн харцаар харж, тал бүр тийш бутарч байгаа энэ хүмүүсийг хараад Демократ удаан хугацаанд тайвшран, чимээгүй болж чадсангүй. Харин хэн нэгний орхисон үнээ л хажууд нь үлджээ.

	Үнээ түүн тийш тайван харж, хивсээр байсан бөгөөд тэр ч байтугай түүнийг эзнээ гэсэн шиг өөдөөс нь хүзүү сунгав. Демократ инээхээ болиод, үнээ дээр очиж духыг нь маажив.

	— Энэ чинь үнээг минь хорлочих вий дээ гэж нэг хүн бувтнаснаа, — Үнээг галзууруулчхаж магадгүй. Хөөш, чи үнээний дэргэдээс зайл гэв.

	Демократ нулимаад урьдын таягийнхаа оронд олж авсан бүдүүн модон таягаараа тогшсоор гүүрний замаар холдож явжээ.

	Номын мухлагийн эзэн Ферид Демокритыг найрсгаар угтсан боловч түүний харцанд сэжиглэн, болгоомжилсон байдал илэрч байгаа нь Демокритын харцнаас мултарсангүй. Ферид түүнийг хамт хоол идэхийг урьсан бөгөөд анхаарга болгоомжтой байлаа.

	Хооллож гүйцээд Ферид Демокритын авчирсан хуйлаатай бичгүүдэд гараа хүргэж, инээмсэглэснээ,

	— За, шинэ юм авчрав уу?

	— Тийм. «Үнэнийг хамгаалах буюу Протагорыг эсэргүүцэх нь» гэдэг нэртэй юм гэж Демократ хариулав.

	— Протагорыг эсэргүүцэх нь гэнэ ээ? гэхэд нь Феридийн нүүрэнд Демокритэд хэдийнээ танил болсон Никомахынхтай адил гайхах байдал бий болов.

	Ферид чимээгүйхэн хөхрөөд,

	— Протагорыг эсэргүүцэх... Өөрийнхөө шавийг эсэргүүцэж байна уу? Демократ... Гэхдээ би үүнийг ойлгож байна. Протагор бол аливаа догмыг42 үгүйсгэдэг хүн...

	— Үнэнийг үгүйсгэдэг.

	— Тийм ээ? Үнэнийг хэмээн Ферид зөвшөөрснөө, хуйлаатай бичгүүдийг гартаа дахин аваад,

	— Их л сонин л юм байж таарна даа. Энэ зохиолыг лав л их сонирхож, хэрэглэх байх. Протагорыг мэдэхгүй хүн байхгүй. Демократ, чамайг ч гэсэн дээ. Одоо бүгд мэднэ. Ялангуяа, Төв талбайд Сокл чамайг зарласнаас хойш... Демократ чи үүний тухай сонссон уу? гэв.

	— Дуулсаан, Ферид. Өнөөдөр намайг захын тэнд адгийн муухайгаар гүтгэсэн.

	Ферид гараа савлаж,

	— Гайхмаар юм! Гайхмаар юм! Олон хүн ч юу ч гэж магадгүй. Тэдний хувьд бурхан л ариун байх...

	— Ферид танд баярлалаа. Чи миний зохиолыг худалдаж авна биз дээ? гэхэд

	— Үгүй, Демократ. Чиний зохиолыг худалдаж авахыг би маш их хүсдэг. Гэхдээ Демократ чамайг л бодоод худалдаж авахгүй байна гэж Ферид гунигтайгаар хариулав.

	— Хэрвээ намайг л бодож байгаа бол худалдаж авах хэрэгтэй дээ. Би мөнгөгүй болоод байна. Намайг солиотой гэдэг болохоор эцэг эх нь амьтны доог тохуу болохоос айгаад шавь маань намайг орхиод явчихсан...

	— Демократ, үүнээс чинь бусад бүх зохиолыг чинь би худалдаж авна.

	— Яагаад? Чи надад тайлбарлаач.

	Ферид хуйлаатай бичигт алгаа хүргээд,

	— Энэ зохиол чинь Протагорт хүрнэ. Тэгвэл тэр чамайг ялласан үг Соклд бэлтгэж өгнө. Протагор иймэрхүү юм бичихдээ Абдерийн хамгийн шилдэгт тооцогддог юм. Тэрүүгээр өргөдөл бичүүлсэн хүн заргаа авдаг юм, Демократ. Ингэхэд, талбай дээр Соклоос өөр зарим хүмүүс чиний талаар ярьсан юм шүү. Тэдэн дотор Протагорын шавь нар ч байна лээ. Одоохондоо ч Протагор өөрөө энэ тухай яриагүй л байна. Гэвч шавь нар нь ярьж байна. Чи янз нь Протагорыг чалчаа амьтан гэсэн бололтой юм. Тэгээд л маш олон хүн, Протагорт ямар нэг байдлаар талтай хүмүүс түүнийг хамгаалж байна. Чиний хувьд энэ их муу зүйл, Демократ. Чи Протагораас айж яв! Протагорын эсэргүүцсэн болгон дийлдсэн юм шүү. Протагор - чиний л тарьсан үр.

	— Ферид минь дээ, хүнд сайн үйл бүтээж тус хийхдээ тэр хүн чинь чамаас урваж, ачийг бачаар хариулахаас л болгоомжилж байгаарай.

	— Гайхамшигтай үг, Демократ. Пифагорын сургаалын тухай номыг чинь энэ үгнүүд чимэглэж байгаа. Одоо харин энэ номыг солиорлын үр хөврөл хэмээн үзэж шатаана гэж Сокл баярлаж байна.

	— Гэлээ ч гэсэн миний энэ зохиолыг Абдерчууд уншиж үзээсэй гэж би хүсэж байна даа. Тэдний бишрэн магтаад байгаа хүн нь хөшөөгөө босгуулчхаад байна. Ферид, би тэрүүнтэй тулалдмаар байна. Үнэний төлөө шүү.

	— Тэгвэл үнэнийг хэзээ нэгэн цагт ч болов хамгаалах боломжоо чи алдана даа. Демократ, чи ухаалаг хандаач. Өөр зохиолоо надад худалд.

	— Өөр зохиол байхгүй.

	— Харамсалтай юм. Энийг чинь би худалдаж авахгүй.

	— Тэгвэл, Ферид би энэ зохиолоо төв талбай дээр очиж уншъя. Эхнээс нь аваад эцэс хүртэл нь уншина даа. Тэгэхэд чи худалдаж авна гэх боловч би чамд худалдахгүй гээд Демократ хуйлаатай бичгүүдээ гартаа авлаа.

	— Ээ дээ, Демократ, Демократ... гээд Ферид санаа алдсанаа, — Чи бидний байгаагаас огт өөр ертөнцөд л амьдраад байх шиг санагдах юм. Чамайг тэр ертөнцөөс чинь хүчээр суга татан авч, харааж зүхэж, нулимж доромжлоод Асклепийн сүм рүү илгээнэ. Ийм ичгүүртэй хэрэгт оролцох хүсэл надад алга. Демократ минь өөрөө өөрийнхөө толгойг тасал. Өөрөө л тасалж үз гэв.

	— За, тийм байж. Баяртай, Ферид ээ!

	— Баяртай. Өөрийн чинь хэлсэн үгийг сануулъя. Хоёр мэргэн дайсагналцахад арай тэнэг нь ялна.

	— Эсвэл үнэн! Чиний бичээчид «эсвэл үнэн» гэдэг хоёр үгийг нэмж бичиг гэж Демократ хэлэв.

	Ферид гадаа Демокритыг гүйцэж очоод гарт нь мөнгөтэй хүүдий атгуулав.

	— Яалаа гэж ингэж байна? гэж Демократ асуув.

	— Пифагорын тухай ном чинь хоёр үгээр урт боллоо. Энэ бол чиний хоёр үгний үнэ гэж Ферид хэлжээ. 

	— Мисирчүүдийн сүсэг бишрэл ёсоор гурван мянган жилийн дараа дэлхий дээр дахин ирэхэд минь энэ хоёр үг ямар үнэтэй болохыг Ферид чи хэлээч!

	— Тэр үедээ л мэдэж аваарай гэж номын худалдаачин өгүүлээд инээмсэглэв. — Би бол ч чиний номыг сугандаа хавчуулаад л гурван мянган жилийн дараа дэлхийд ирмээр байна.

	— Яагаад?

	— Одоо над байгаа энэ номын мухлаг шиг мухлагийг бүх номын нь хамт тэр үед чиний номоор олж авч чадна гэж би бодож байна.

	— Ферид, чи над долигонож байна.

	— Чамайг дэндүү их уйтгар гуниг тосон хүлээж байгаа болохоор жаахан хөгжөөж, сэргээх гэсэн юм гэж Ферид өгүүлээд санаа алдав.

	Хэдийгээр идэж, уух юм худалдаж авах шаардлагатай байсан боловч Демократ дахин зах дээр очиж зүрхэлсэнгүй. Никомахыг талх гурил худалдах байх гэж найдлаа. Хов живээс бусад бүх юм зах дээр үнэтэй байдаг. Бүх хот зах зээлийн ачаар амьдардаг байхад зах зээл хов живийн хүчинд байж байдаг билээ. Бүр дээр үед ч ийм л байсан юм. Энэ тухай хэлсэн мэргэдийн сургаал сохор зоосны ч үнэгүй ажээ. Харин хүмүүсийн зан байдал сайжрахгүйгээр үл барам муудсаар байгаа нь ажиглагджээ. Яагаад гэвэл зан байдал нь хоосон сургаалаар бус, амьдралын нөхцөл байдлаар бий болдог билээ. Гэтэл амьдралын нөхцөл байдал гэвэл, хуурч мэхэлж, гутаан доромжилж явбал мөнгө олж, сайхан санаатай, шулуун шударга байвал гуйлгачин болгодог ажээ. Демократ иймэрхүү зоригтой бодлоор дүүрэн хотоос гарлаа.

	Байхгүй хойгуур нь хэн нэгэн хүн байшинд оржээ. Үнэн тодорхой баталгаа олоогүй байхдаа л Демократ үүнийг мэдрэв. Тэгээд нотолгоо эрж эхэлснээ удсан ч үгүй оллоо. Номтой хайрцгийг нь үүд рүү, гэрэлд дөхүүлж орхисон байх бөгөөд ямар нэг хүн түүнийг уудалж, доторхыг нь сайн үзэх гэсэн бололтой байлаа. Тэр үл мэдэгдэх хүн дарсны хоосон саванд хүрчээ. Дотор нь дарс байна уу, үгүй юу гэдгийг үзэх гэсэн бололтой, өндийлгөж үзээд дахин хана налуулж орхихдоо яг байсан байранд нь биш, харин бага зэрэг зүүнтээ нь тавьжээ. Дарсны савны амсрыг тулгаж тавьсан хонхорхой баруухан талд нь харагдаж байлаа. Тэр хүн ор дэрэнд нь хүрч, бэхийн савыг нь онгойлгоод таглахаа мартан орхисон байв.

	Демократ Клита, Алкибия хоёрын сууж байсан тасалгаагаар шагайгаад, байшингаа тойрч хашлаганы цаана юм уу, бутан дунд хүн нуугдсан эсэхийг шалгалаа.

	Хэнийг ч олсонгүй тасалгаандаа эргэж ирээд амрахаар хэвтэв. Авдар дотор байсан юм, хувцас хунараас юу ч алга болоогүйг үзэхэд хулгай ирээгүй нь тодорхой байв. Тэгвэл хэн байж таарах вэ? Ямар нэг тэнүүлчин юм болов уу?

	Тэнүүлчин байлаа гэхэд бас л гар хоосон буцмааргүй юм. Бяслаг, талх, самар зэргийг авч болох байсан боловч хүрэлгүй орхижээ.

	Алкибия буцаж ирсэн юм болов уу? Ингэж бодсоноо Демократ үсрэн босож, хаалга руу очив. Гэвч босгон дээр хүрснээ өөрийгөө илжиг хэмээн зүхэж буцсанаа, дахин хэвтэв. Нэлээд эртнээс, Клитаг оршуулсан цагаас хойш Алкибияг бодоогүй шиг санагджээ. Тэгвэл яагаад одоо бодов? Захын талбай дээр хүмүүс Алкибия Диагор хоёрын тухай дурдсан учраас тэр юм болов уу? Эсвэл авдар дотор нь номуудын хооронд хэвтэж байгаа тэр цэнхэр чулуун цох Алкибиягийн дүрийг сануулав уу? Гэхдээ тэрээр өнөөдөр энэ цохыг үзсэн бил үү, үгүй бил үү?

	Демократ дахин өндийж, авдраа өөр лүүгээ татаж ойртуулаад хэзээ нэгэн цагт Алкибияд бэлэглэсэн бөгөөд оргож явахдаа Алкибия түүнийг нь авалгүй, орхиж явсан тэр цэнхэр цохыг эрж эхлэв. Авдар дахь юмсаа дахин дахин гаргаж үзэв. Эхлээд яарч байснаа дараа нь аажмаар анхааралтай үзэв.

	Цох авдарт байсангүй.

	Демократ цох алга болжээ гэдэгт бүрэн итгэмэгцээ,

	— За, энэ алга болжээ! Энэ бол Алкибия! Тэр энд байсан байна! Алкибия! гэж чадал мэдэн хашхирлаа.

	— Алкибия! Алкибия, чи хаана байна? гэж хашхирсаар тэр хаалгаар гүйж гарахдаа хашаан дотор гэнэт ороод ирчихсэн байсан Фавборийг золтой л дайраад унагачихсангүй.

	Фавборий Демокритийг мөрнөөс нь бариад,

	— Демократ, юу бол оо вэ? Чи хаашаа ингэж гүйнэ вэ? гэж асуугаад, — Би эмэгтэй хүний нэр сонслоо. Чи эмэгтэй хүний хойноос гүйгээ биз дээ? гээд хөхрөв.

	— Чи юу? гээд Демократ гайхсанаа, — Чи! гээд Фавборийг чанга тэвэрлээ.

	— Одиссейн өрсөлдөгч, аугаа их далайчин, найз минь. Чи яаж энд ир ээ вэ? хэмээв.

	— Баяртай байна уу?

	— Баяртай байна! Жаргалтай байна!

	Фавборий хаалганы цаана байсан зарц нар тийш эргэж,

	— Хөөе! Орцгоо! гэж дуудлаа.

	Цэнхэр зотонгоор бүтээсэн том сагс дамжилсан хоёр зарц орж ирэв.

	— Энэ байшинд эмэгтэй хүн бий юу? гэж Фавборий Демокритээс асуулаа.

	— Байхгүй!

	Фавборий ихэд гайхаж,

	— Байхгүй гэнэ ээ? Хэний араас чи гүйсэн юм бэ? гэж асуувал, Демократ санаа алдаад,

	— Сүүдрээ хөөсөн юм гэв.

	— Сүүдрээ гэнэ ээ? Чи янз нь ухаан солиотой болжээ дээ, найз минь... За, энэ тухай дараа болъё. Сагстайгаа баашинд оруулаад, бид хөлөг дээр байгаа юм шиг л бүгдийг хийж янзал гээ Фавборий зарц нарт тушаагаад, — Энд бүсгүйчүүд байхгүй юм байна гэв.

	— Энэ байшинд зочинд таарах аятайхан суудал ч байхгүй. Бүтээлгээ шалан дээр дэвсээрэй гэж Демократ хэлэв.

	— Та нар сонсов уу? гээд Фавборий зарц нарт гараараа дохио өгч, — Түргэлцгээ гэлээ.

	Тэд, нар жаргатал найрлажээ. Фавборийн боолчууд тэдэнд үйлчилж, талх, бяслаг хувааж, давсалсан гахайн мах огтлон, дарс найруулж, аягалан өгч байлаа.

	Фавборий өгөөмөр зочин ажээ. Тэр зөвхөн дайлах юм авчирсан төдийгүй, хөгжөөнтэй яриатай ирж, дугарааны хооронд тэрнээсээ дуртайяа ярьж, зөвхөн хоолой нь хатсан үед л яриагаа зогсоож байв. Балга дарсаар зайлмагц л түүний амнаас нь хөгжилтэй үгс хойно хойноосоо тасалдахгүй нисэн гарах нь галын дөл рүү тос асгах мэт байлаа. Фавборий өвлийн саруудыг Афинд өнгөрүүлээд ирсэн учир сайн дэвсгэр ноосоор дүүрэн байдаг адил шинэ сониноор дүүрэн байжээ. Тэрээр бас нэг зүйл сонирхуулав.

	— Сократынд бас нэг хүү төрсөн. «Чи чинь ингэхэд хэдэн хүүхэдтэй болоод байна даа?» гэж түүнээс асуухад «Миний эхнэрээс л асуу» гэж Сократ хариулжээ. Асуусан хүмүүс гайхаж, «Чи өөрөө мэддэггүй юм уу?» гэхэд «Би буруу хэлчхэж магадгүй. Тэгвэл миний эхнэр Ксантиппа гараа зангидаад л над руу давшилж гарна. Нударга зангидаж байж гаргаж ирсэн үнэн надад хэрэггүй» гэж Сократ хариулсан гэнэ.

	Демократ хөхөрч,

	— Чи Сократтай дайралдав уу? гэж асуув.

	— Дайралдсан. Бид хоёр гудамжинд тааралдсан. Миний цайвар үсийг үзээд «Эцэг чинь бас ийм үстэй юу?» гэж надаас асуулаа. «Тийм» гэж би хариулбал, «Ээж чинь?» гэж асуув. «Ээж ч бас ийм үстэй» гэвэл «За тийм байж таарна. Хүүхдүүд эцэг эхээ дуурайдаг юм... Харин эцэг, эх чинь хүмүүжил сайтай байсан уу?» гэж асуусан. «Сайтай байсан» гэсэн чинь Сократ «Би энэнд чинь эргэлзэж байна. Яагаад гэвэл, чи хүмүүжилтэй хүний ёсоор над зам тавьж өгөх байсан юм» гэж хэлээд над руу нэг айхтар хараад цаашаа явчихсан.

	Демократ хөхөрлөө. Тэгээд дарс ууснаа бүтээлгийн захаар нүүрээ арчив.

	— Гомдол нэхэх гэж чи араас нь гүйж очсонгүй юу? хэмээн Демократ асуувал,

	— Үгүй. Цэцэн мэргэдтэй зөвхөн ганц зэвсэг - мэргэн үгээр л тулалдаж болно гэж чи өөрөө ярьсан шүү дээ. Өөр зэвсэг хэрэглэх гэсэн хүн тэнэг байж таарна гэж Фавборий хариулав. 

	— Баярлалаа, Фавборий

	— Яалаа гэж тэр бил ээ?

	— Миний үгийг санаж яваад чинь.

	Зарц нар тэдэнд дарс хийж өгөв. Фавборий Демократ хоёр дуугүйхэн уучхаад аягаа зарц нарт өглөө.

	— Абдерт удах уу? гэж Демократ асуув.

	— Сарын дараа явна. Наана ч магадгүй гэж Фавборий хариуллаа.

	— Хол явах уу?

	— Эхлээд Клазомен руу, дараа нь Мисир тийш.

	— Клазоменээс чидуны жимс авна биз?

	— Тэгнэ.

	Демократ хэсэг дуугүй байснаа,

	— Энэ боолуудаа явуулчих. Чамд хэлэх юм надад байна.

	— Холдоцгоо. Хаалганы дэргэд байж бай гэж Фавборий боолууддаа тушаалаа.

	Боолууд хүлцэнгүй гарцгаав.

	— Юу гэхийг чинь сонсъё гэж Фавборит хэлэв.

	Демократ Фавборийд дөхөж:

	— Миний мэдэж байгаа юм энэ байна. Төв талбай дээр миний эсрэг үг хэлсэн тэр эмч Соклын цаана илүү хүчтэй дайснууд, тухайлбал, язгууртнууд, тахилчид байгаа юм. Би тэдэнтэй тулалдахад бэлэн байна, Фавборий. Энэ, биеэ тоосон илжигнүүдийг эсэргүүцэж, үнэнийг хамгаалан босох хүн хэрэгтэй биз дээ, энэ чинь?

	Үнэн, намайг хамгаалагчаа болгон сонгож авсныг би бие сэтгэлээрээ мэдэрч байна, ойлгож байна гэж шивгэнэлээ.

	— Би чиний төлөө зовж байна гэж Фавборий өчив.

	— Тулалдаан болно гэдгийг би мэдээд баярлаж байна... гээд Демократ тулгамдсанаа,

	— Би чамаас нэг зүйл гуйя, Фавборий. Хэрэв намайг үрэгдвэл бүх гар бичмэлийг минь Афинд аваачаарай гэж хэлэв.

	— Үгүй гээд Фавборий гараа зангаж, — Үгүй! гэв.

	Демократ шүүрс алдсанаа,

	— Тайвшир. Би чамайг гуйя...

	Фавборий дуугүй сууснаа, гараа Демокритын мөрөн дээр тавиад хэлэв.

	— Демократ, чамд нэг санал хэлэх гэж би наашаа ирлээ. Чи Абдераас явах хэрэгтэй. Нээрээ шүү гэснээ Демокритэд ярих зав өгөлгүй үргэлжлүүлэн,

	— Чи заавал явах хэрэгтэй. Хотод чиний тухай юу гэж ярьж байгааг би сонссон. Чамайг солиорсон гэж, Диагорын нүүрийг зэрэмдэглэсэн гэж, асрагч эмгэнээ хорлосон гэж... сонссон. Бүгдийг нь сонссон, Демократ. Солиотой юм уу, үгүй юу гэдгийг чинь тодорхойлохоор, удахгүй дээд тахилч чамайг дуудна гэдгийг би мэдэж байна...

	— Намайг уу? Тахилч уу?

	— Тийм. Чи мэддэггүй юм уу? Хэрэв дээд тахилч л чамайг солиотой гэж үзвэл, Эпидамнад43 байдаг Асклепийн сүмд чамайг хорих болно.

	— Дээд тахилч намайг эрүүл гэвэл яах вэ?

	— Тэгвэл эцгийн өв хөрөнгийг үрж, алга хийсэн хэргээр чамайг шүүх болно. Бүр сайн төгсгөл боллоо гэхэд л чамайг үхсэний чинь дараа оршуулахгүй шүү дээ...

	— Намайг үхсэний дараа яах бол гэдэгт би хамгийн бага зовж байна. Би мөнхийн хутаг олсон ч юм бил үү гээд Демократ хөхрөв.

	Фавборий яриагаа үргэлжлүүлэн,

	— Муугаар бодоход фесмофетүүдийн44 шийдвэрээр чамайг Абдераас хөөнө.

	— Тэгвэл тэр үед нь л явна даа.

	— Одоо явах хэрэгтэй. Мэргэн ухааныг тэнэгүүд басамжлан доромжлох боломж гаргаж яах юм. Би хөлгөө чиний мэдэлд өгье. Эхлээд Клазомен тийш, дараа нь Мисир лүү, тэндээсээ Аттик руу хөвнө. Чи Афинд үлдэж болох юм. Бурхан тэнгэр өөрөө энэ хотын философичдыг ивээж байдаг.

	— Үгүй ээ, хайрт Фавборий минь. Гар бичмэлүүдийг минь л Афинд аваачна гэж амлаач гэж Демократ гуйжээ.

	— Хэнд? Хэнд би аваачиж өгөх юм бэ?

	— Энэ тухай хоёулаа ярилцана аа. Би бодох хэрэгтэй гэж Демократ өгүүлэв.

	Фавборий босоод нөмрөгийнхөө үрчлээг тэнийлгэв. Демократ ч бас бослоо.

	— За тэгье. Гар бичмэлийг чинь Афинд аваачаад чиний өг гэсэн хүнд өгье. Чи ч надад амлалт өгөх хэрэгтэй байна.

	— Ямар амлалт вэ, Фавборий?

	— Цаг нь болоход миний үзүүлэх тусламжаас чи битгий татгалзаарай.

	— Ямар цаг болоход?

	— Хүнд бэрх цаг ирэхэд, Демократ.

	— Мэдлээ, Фавборий. Баяртай.

	Хашаан дотор хүмүүс ноцолдох, битүүхэн хашхирах чимээ гарав. Фавборий харанхуй руу харж

	— Тэнд юу болоод байна? гэж хашхирлаа.

	— Нэг хүнийг барилаа. Байшин руу гэтэж явсан юм гэж боолуудын нэг нь хариулав.

	— Нааш нь аваад ир! гэж Фавборий тушаалаа.

	Хамгийн харамч эзний зарц л өмсөж болох өөдгүй муу хувцастай, туранхай, айж бэмбэгэнэсэн хүнийг зарц нар авчрав.

	— Чи хэн гэгч вэ? гэж Фавборий асуув.

	Тэр хүн айсан царайгаар нүдээ анивчих ажээ.

	— Чамайг хэн бэ? гэж байна гэж Фавборий дуугаа өндөрлөв.

	— Бид үүнээс энийг оллоо гээд Фавборийн нэг зарц цэнхэр чулуун цох алган дээрээ тавиад сарвайв.

	— Энэ чинь миний цох. Авдраас минь хулгайлж авсан байна гэж Демократ хэллээ.

	Фавборий хилэгнэж,

	— Чи хэн бэ? Эсвэл чи хариул, эсвэл би чамайг ална гэж давтан асуув.

	Баригдсан хүн бол Демокритын ах Дамастын боол ажээ. Түүнийг Демокритыг цаг үргэлж дагаж, хүмүүстэй ярихыг нь сайн чагнаж бай гэж Дамаст тушаасан гэдгийг хүлээв.

	— Яах гэж тэр вэ? гэж Демократ асуув.

	— Түргэн баяжих аргыг чамайг мэддэг гэж Дамаст хэлсэн юм...

	Демократ хөхөрч,

	— Ха ха! Үнэхээр мэднэ. Тэр арга гэвэл ийм байна. Тэргэл сартай үед оршуулгын газар булшнуудын хооронд мөнгө тарих хэрэгтэй. Дараагийн тэргэл сар гарахад тэнд алтан навчтай мод ургана. Дамастад үүнийг дамжуулаарай гээд Фавборийн зарц нарт хандаж,

	— Наадахаа явуулчих гэлээ.

	Зарц нар тушаалыг гүйцэтгэв.

	Дамастын зарц нар харанхуйд уусаж алга болов.

	— Найзалж, нөхөрлөдөгт чинь баярлалаа гэж Демократ салах ёс гүйцэтгэхдээ Фавборийд хэлжээ.

	— Чиний зөн худал л байвал би баярлах сан. Чамайг алдсанаас амиа алдсан нь надад амар байна гэж Фавборий хариулав.

	Демократ түүнийг хаалга хүртэл үдэв.

	— Демократ, чи сонсооч! Надаас бага зэрэг мөнгө ав л даа. Чамд хэд хэрэгтэй вэ? Зүгээр л тэр шүү. Чамайг эргүүлж өг гэж би шаардахгүй.

	— Үгүй ээ гэж Демократ хариулснаа, — Тулалдаанд хоосон ходоодтой орох нь дээр байдаг гэж нэмж хэлээд инээмсэглэв.

	 


АРВАН ХОЁРДУГААР БҮЛЭГ

	Элчийн өгсөн самбарт бичсэн захидлыг үзээд Абдерийн дээд тахилч түүнийг өөртэйгөө ярилцахыг урьж байгааг Демократ мэдлээ.

	— Дээд тахилч намайг хаана хүлээж байна гэж Демократ элчээс асуувал,

	— Би чамайг дагуулж очно гэж цаадах нь хариулав.

	— Чи боол уу?

	— Тийм. Би төрийн боол. Би зөвлөлийн байшингийн харуулын үүрэг гүйцэтгэдэг. Оройд би илд бүсэлж явдаг юм даа гэж тэр боол сайрхангуй хариулав. 

	Тэрээр биерхүү, бараг хар гэмээр бор ажээ. Гялалзтал нь өнгөлж зүлгэсэн том гэгчийн зэс чимэглэл мөрөн дээр нь хадсан хар өнгийн хувцас өмсжээ. Элчийн гар нь асар их үсэрхэг байсанд Демократ энэ боол зөвхөн Зөвлөлийн байшингийн харуул төдийгүй, мөн шоронгийн зандалчин байх нь гэж бодоод, дотроо, зүрх алдан чичрэв.

	— Чи лиди овгийн хүн үү? гэж Демократ асуувал

	— Тийм. Би лиди овгийн хүнээс төрсөн юм гэж боол хэлээд, том шар шүд гарган инээмсэглэв.

	— Дээд тахилч настай хүн үү?

	— Тийм. Үс нь аль хэдийн бууралтсан.

	Демократ хөлдөө шаахайгаа углангуутаа,

	— Тэр намайг хаана хүлээж байна гэв ээ? гэж дахин асуухад боол,

	— Би чамайг хүргэж өгнө. Түргэлээрэй гэлээ.

	Хэрэв хэрэгцээ гарвал энэ боол түүнийг дээд тахилч руу хүчээр аваачих юм байна даа гэж Демократ боджээ.

	— Чи мөнгөнд дуртай юу? гэж Демократ түүнээс асуужээ.

	— Чи тийм их мөнгөтэй юу?

	— Чи миний асуусанд хариулаагүй шүү дээ?

	— Би хариулах албагүй л дээ гэж боол хэлэв.

	— Чамайг сайн хооллодог биз?

	Боол дуугарсангүй.

	— Чи их унтаж, бас хүнд ажил хийдэггүй биз?

	Боол бас л дуугарсангүй.

	— Чамд эхнэр, хүүхэд байгаа, тэд чинь бас л боол болно биз?

	— Тийм! гэж элч огцом хариуллаа.

	Ингэж хашхирсанд нь Демократ цочсоноо, байдгаараа хөхрөөд, ус уухаар худаг руу очлоо.

	Элч түүний хойноос явав.

	— Намайг зугтаана гэж чи арай бодоогүй биз дээ? гэж Демократ асуухад боол,

	— Би ч бас юм уумаар байна гэж хариуллаа.

	Энэ бол тэр хоёрын хоорондоо ярьсан сүүлчийн үг байв. Демократ боолоос өөр юу ч асуусангүй, боол ч ам нээж ярьсангүй, араас нь дуугүй л алхах ажээ.

	Зөвлөлийн байшингийн дэргэд очоод Демократ цааш нь хааш явахаа мэдэхгүй зогсжээ. Баяр ёслолын цагаан хувцас өмссөн хүмүүс хаалганы нь дэргэд бөөгнөрсөн байх, цагаан гантиг баганат Аполлоны сүм рүү боол гараараа дохив. Демократ, боол хоёрыг дөхөж ирэхийг хармагцаа хүмүүс зай тавьж нарийн зам гарган ярагдаад, хоорондоо ярилцан, шуугилдаж эхэлжээ.

	— Нүүр царайг нь харваас энэ солиотой байх гэж хэн нэг хүн хэлэхийг Демократ сонсоод, өөрийнх нь тухай ярьж буйг ойлгов.

	Ярьсан хүн рүү Демократ хараад тэр нь Протагорын шавь болохыг танилаа. «Аа, энд чинь ийм хүмүүс цуглараад байгаа юм вий. Протагорын шавь нар, хоосон сүр бүхий амьтад, хийх юмаа олж ядсан залхуу хойрго залуучууд энд миний гутамшгийг үзэх гэж иржээ» хэмээн Демократ өөртөө хэлэв.

	— Пифагорын тухай энэний бичсэн ном нь хэнд ч хэрэгцээгүй, булай зүйлийн цуглуулга байна билээ. Тийм тэнэг номыг зөвхөн солиотой хүн л зохионо доо гэж бас нэг нь хэлээд хөхрөв.

	Демократ алхаагаа удаашруулж,

	— Би ч та нартай хамт хөхөрмөөр л байна. Даанч миний инээж, хөхрөх цаг та нарыг нулимсаа гоожуулах үед л ирэх нь харамсалтай гэж хэллээ.

	Тэр энэ үгийг хэлэхдээ өөрөө тэднийг элэглэн инээж, шоолж хөхрөх цаг ирнэ, өөрийн нь болон энэ залуучуудын инээх шалтгаан өөр өөр байж болно гэдгийг л илэрхийлэх гэсэн болохоос хожим энэ үгэнд нь багтсан нэгэн гунигт явдлыг огтхон ч бодоогүй байсан юм.

	Хариуд нь тэр залуучууд бүр чанга хөхрөлдөж, шуугилдав. Түүнийг элэглэн шоолох энэ залуучуудын хөхрөлдөх чимээ түүнийг сүмийн хаалга руу очдог шатаар өгсөж явахад ч дуулдсаар байв.

	Төв талбай дахь нарны хурц гэрэлд байсан түүнд сүмийн дотор гэгээгүй мэт санагдав. Элч Демокритын мөрөнд гар хүрч, түүний эхэндээ огт ажиглаагүй нэгэн хаалга руу аваачлаа. Хаалга чив чимээгүй онгойв. Цаана нь бас нэг хаалга харагдах ажээ. Элч тэр хаалгыг нэн болгоомжтой ялихгүй нээгээд, гэрэл нэвтрэн орж ирсэн завсраар толгойгоо шургуулаад,

	— Демократ ирлээ. Оруулж болох уу? гэж аяархан асуув.

	— Орог гэж настай хүний дорой дуугаар хариулав.

	Элч Демокритэд гараараа дохио өгөөд, түүнийг нарны хурц гэрэл цэлийтэл туссан өрөөний босгон дээр очоод тээнэгэлзэн зогсоход нуруу руу нь зөөлхөн түлхэв.

	— Ор. Би чамайг хүлээж байсан юм гэж тушаах мөнөөх настай хүний дуу дуулдав.

	Аполлоны сүмийг гурван талаас нь хүрээлсэн шугуй руу харсан өндөр цонхны дэргэд дээд тахилч болох, цасан цагаан сахал, цал буурал толгой, бөгтөр нуруутай, туранхай өвгөн зогсож байлаа. Нарийн ноосоор хийсэн цагаан хувцас өмссөн тэр өвгөн нэг гараараа цонхны тавцан түшсэн агаад нөгөө гараараа Демокритыг бүр ойртохыг урив.

	Демократ түүнд дөхөж очвол,

	— Цонхны цаана юу харагдаж байна? гэж тахилч асуув.

	— Шугуй л байна гэж Демократ хариулав.

	— Шугуй юунаас бүрэлддэг юм бэ?

	— Моднуудаас,

	— Мод юунаас бүрэлддэг бил ээ?

	— Навч, мөчир, иш, үндэснээс

	— Үндсийг нь чи үзсэн гэж үү?

	— Үндэс би үзээгүй боловч мод болгон үндэстэй гэдгийг би мэдэж байна.

	— Навч, мөчир, иш, үндэс юунаас тогтдог юм бэ? гэж тахилч асуув.

	— Атомуудаас гэж Демократ хариулав.

	— Атом юунаас тогтдог юм бэ?

	— Түүнийг бүрдүүлэгч хэсэг гэж байхгүй.

	— Модыг юу бүтээсэн бэ?

	— Моднууд нь үрээс ургадаг гэж Демократ хэлэв.

	— Үрийг хэн бий болгодог байна?

	— Үр нь модноосоо ургадаг юм.

	— Үргэлж л тийм байсан уу? Мод, үр хоёр хоёул үргэлжид байсан юм биз дээ. Эсвэл зөвхөн үр байсан цаг үе бий юу? гэж тахилч асуугаад Демокритын нүүр лүү ширтэв.

	— Ийм их эрт болсон үйл явдлын гэрчлэгч нь би байж чадаагүй учир эртний мэргэдийн санал бодлыг л хэлэх болж байна. 

	— Тэр мэргэд чинь юу гэж ярьдаг юм бэ? гэж тахилч асуув.

	— Янз бүрээр хоорондоо хэлхэлдэн холбогдож байдаг атомоос бүх юм үүсэж гарсан гэдэг санаа бодол л хамгийн үнэн юм шиг надад санагддаг.

	— Гүйцээ юу?

	— Гүйцлээ.

	Тахилч хэсэг дуугүй байснаа,

	— Бурхад яах вэ? гэж асуув.

	— Бурхан ч ялгаагүй гэж Демократ хариулав.

	— Ямар хуулиар, хэний мэргэн заалт, тогтоомжоор атомууд хоорондоо хэлхэлддэг юм?

	— Зайлшгүйн хуулиар.

	— Зайлшгүй юунаас бий болдог байна?

	— Хөдөлгөөнөөс. Орчлон ертөнцийн эрчлэгч их хуй юм бүхнийг өөртөө татан оруулдаг. Хөнгөн атомууд гадаргуу тийшээ тэмүүлэн, хүнд нь төв рүү дотогшоо татагдан хуримтлагдаж, нэг юм адил төстэй юмтайгаа нэгдэж, өтгөрч, шингэрч, жижиг хэсгүүд болон задарч, холилдон хутгалдаж, нэг юм нөгөөдөө нэвчин орж байдаг. Хязгааргүй олон төрлийн, тоо томшгүй атомуудын эцэс төгсгөлгүй хөдөлгөөнд ингэж л оршин буй бүх юм үүсэж, оршиж байсан юм бүхэн алга болж, алга болж, дахин бий болохын тулд эргэж үүсэж байдаг юм.

	— Энэ ертөнцийн амьдралд бурхан ямар үүрэг гүйцэтгэдэг гэж чи бодож байна? гэж тахилч асуулаа.

	Демократ шууд хариулсангүй. Энэ асуулт л хамгийн гол асуулт гэдгийг тэр мэдэж байв. Энэ ертөнцийн амьдралд бурхан ямар ч үүрэг гүйцэтгэдэггүй гэж тэр хэлбэл өөрийгөө аймшигт цохилтод зайлшгүй оруулна. Хэрвээ бурхан бий болоод ертөнцийг эзэгнэсэн гэж хэлбэл нэгэн биеийн амрыг харж үнэнийг гуйвуулж байна гэсэн үг болно.

	— Бурхан хийдэг юм аа л хийж байгаа. Хэтэрдэг ч үгүй, дутдаг ч үгүй. Яагаад гэвэл; энэ ертөнцөд олон юм хүмүүсийн гараар бүтдэг бөгөөд бурхны агуу их мэдэл бол түүнд итгэсэн хүмүүсийн итгэлээр л амьдарч байдаг гэж тэр хэлэв.

	— За, тийм байж гэж тахилч хэлээд хэсэг дуугүй болов.

	— Бурхан гэдэг чинь юм мэдэхгүй хүмүүс санаанаасаа зохиосон зүйл биш үү? гэж тахилч асуухад түүний нүд онийн гөлрөв.

	— Ингэж ярьдаг хүмүүс байсан юм. Тэднийг хөөн зайлуулж, цаазаар авах ялд унагааж байсан билээ. Тэднийг амьдарч байсан улсын нь хуулиар шийтгэдэг байсан. Абдерийн хууль ёсоор бурхан байгааг үгүйсгэсэн хүмүүсийг цаазлах ёстой. Энэ хуулийг зөрчихөд «Бурхан гэдэг бол тэнэг хүмүүсийн хоосон бодлын үр дүн» гэж хэлэх нь л хангалттай. Би энэ хуулийг зөрчихийг хүсэхгүй байгаа бөгөөд намайг ингэж хэн ч албадаж чадахгүй.

	— Ухаалаг л санаа байна гэж дээд тахилч хэлэв. Тэр бээр удаан зогсож ядарсан тул цонхноос холдож, зөөлөн сандалд лагхийн суув.

	— Чи бас сууж болно гэж тахилч хэлээд гурав орчим алхам зайд байх өөр сандал руу заалаа.

	— Яриа дууслаа гэж би бодсон юм гэж Демокритын өгүүлэхэд,

	— Дуусаагүй. Чамаас асуух хэд хэдэн асуулт байгаа гэж тахилч хариуллаа.

	Демократ сандал руу очиж суугаад:

	— Би хариулахад бэлэн байна гэв.

	Тахилч мушилзсанаа толгой сэгсрэв.

	— Энэлж шаналах зүйлгүй, тайван байдал бол аз жаргал гэж чи бичсэн байна. Жаргалтай байхыг хүссэн хүн бүр тайван байдалд тэмүүлэх болж байна. Демократ, би чиний санааг зөв хэлж байна уу?

	— Зөв өө гэж Демократ хариулав.

	— Зовж шаналах, тэр ч байтугай үхэх нь аз жаргал болох явдал байдаг шүү дээ. Бусдын амь насыг аврахын тулд зовж, шаналж, ард түмнийхээ төлөө тулалдаанд амиа алдаж, төрөлх хотоо, эсвэл үнэн зөвийг хамгаалсаар дайсанд тамлуулж байгаа тэр хүмүүсийн тухай би ярьж байна. Ийм зовлон шаналгаанаас зугтаах нь зөв үү? Хэрэв буруу гэвэл энэ чинь зовж, шаналахаас зайлсхийж явах нь зүйтэй гэсэн чиний зөвлөгөөтэй нийлж байна уу, үгүй юу?

	— Бие цогцос зовж шаналахаас буюу үхлээс айн зугтаж, найз нөхөр, ард түмэн, үнэнээс урвана гэдэг бол сэтгэл санааны мөнхийн, хатуу хэцүү шаналгаанд орно гэсэн үг. Эрэлхэг зоригтой хүмүүс ингэж санаа сэтгэлээр шаналж явснаас үхсэн нь дээр гэж үзээд нэг их баярладаггүй юм гэхэд үхлийг тайван гэгч нь тосон хүлээдэг юм.

	Цонхоор хараацай нисэн орж ирэв. Сар сүрхийж, тасалгаа дотуур тааз шүргэн эргэлдэн нисэж байснаа эргэн нисэж гарав.

	Тахилч хараацайг харцаараа үдсэнээ:

	— Энэ бол хүний хувь заяаны нэг дүр мөн. Бид энэ ертөнцөд төрөөд, хэсэг эргэлдээд л алга болдог. Нэг тойрох, хэд хэд тойрохын алин нь дээр вэ гэдгийг хэн ч мэддэггүй гэв.

	— Тэнэгүүд л үхлээс айхдаа урт наслахыг боддог. Үнэн хэрэгтээ бол хөгшрөхөөс айх хэрэгтэй. Учир нь гэвэл өтөл насанд ямар ч найдлага байдаггүй...

	Тахилч толгойгоо өргөж;

	— Чи намайг хэлж байна уу? гэснээ хариулах ч зав өгөлгүй, — Чи асрагч эмгэнээ хорлож алсан гэнэ. Яруу найрагч Диагорын нүүрийг чи буруу эмчлээд үзэшгүй муухай болгосон гэж ярилцаж байна. Оршуулгын газар очиж хорт өвс ургамал, чулуу түүж, утга учиргүй хөхөрч, чамд саад болох гэсэн хүн бүхнийг тэнэг гэж, доромжилдог гэнэ, чи. Зарим хүмүүс чамайг ухааны гажигтай гэж үзээд өрөвдөхдөө, хорон муу санаагаар биш, харин учирсан гай зовлонгийн хар гайгаар л ёс бус юм хийж байна гэж ярьдаг. Бас чамайг зальт аргаар абдерийн баян иргэдийг хоосруулж, тэднийг гуйлгачин болгохыг хүсдэг гэж хүмүүс ярьж байна.

	Дээд тахилчийн нүүр царай чинэрэн хүрэнтэж хөгширч хэвээ алдсан хамрын нь нүх цуст тулалдаан болохыг зөгнөж буй азарганы хамар адил сарталзах ажээ.

	Тэрээр биеэ цэх болгон засаж суугаад үгээ үргэлжлүүлэн:

	— Аль нь дээр юм бэ гэдгийг би мэдэхгүй байна. Чи өөрийгөө ухаан солиотоод тооцох юм уу, тэгвэл Асклетийн сүмд чи нам гүм чимээгүйд, хангалуун сайхан амьдрах болно; эсвэл чи өөрийнхөө хийсэн зүйл, хэлж ярьсан бүх зүйлийг санаатайгаар үйлдсэн гэж нотлох юм уу, тэгвэл чамайг Абдераас ичгүүртэйгээр хөөнө, үүнээс ч муу юм учирч магадгүй. Энэ хоёрын аль нь чамд дээр юм бэ гэдгийг би мэдэхгүй байна.

	Чи эх орон нэгтнийхээ шүтдэг бурхдыг үгүйсгэн няцааж, өөрийн орны иргэдийн эсрэг муу муухай зүйл хийхийг бодож байгаагийн чинь төлөө, энийг ч шүүх батална л даа, чамайг шийтгэх болно гэсэндээ л. Ер нь үүнээс муу ч юм учирч мэдэх юм шүү. Асклепийн сүм, Абдераас хөөгдөх, эсвэл бүр муу юм энэ гурвын нэгийг сонгож ав! гэж тахилч хэлэв.

	— Бүр муу юм гэдэг чинь үхэл үү? гэж Демократ асуув.

	— Тийм.

	— Хэрэв миний гэм буруу батлагдах л юм бол үхэх нь надад дээр гэж би үзэж байна, гээд Демократ суудлаасаа босож: — Одоо би явж болно биз! гэв.

	— Үгүй гэж тахилч хариулаад: — Суу, Бидний ярна дуусаагүй байна гэв.

	Демократ сууж:

	— Өөр юу ярих гээ вэ? гэж асуув.

	Тахилч нүүрээ алгаараа арчиж, толгойгоо сэгсрэн, ядаргаагаа арилгаад, санаа алдан:

	— Дандаа л үнэн ярих хэрэгтэй юу? гэж асуув.

	— Тийм ээ гэж Демократ хариулав.

	— Чи энэ зарчмыг үргэлж баримталдаг уу?

	— Үнэнийг хэлж болох бүх тохиолдолд

	— Тайлбарла! гэж тахилч шаардав.

	— Ухаалаг хүн бол чулуун дээр үр суулгаж, шүүрээр ус хутгаж, арслангаас тусламж гуйж, модноос толгойгоо доош харуулан үсэрч, дайсандаа цээжээ ярж өгөхгүй сэн билээ.

	Нэгэнт хэлэгдсэн үнэн амьдрах ёстой. Тийм л тохиолдолд үнэнийг хэлээд үхэх нь зөв биз ээ?

	— Үнэн бол хуулиас дээгүүр гэж чи хэлэх гэж байна уу?

	— Нийтийн ашиг тус бол хуулийн үндэс мөн. Үнэн бол нийтэд ашигтай зүйл.

	— Юу нийтэд хэрэгтэйг чи яаж мэдэх вэ?

	— Үнэн нь нийтэд ашигтай. Үнэнээс муу муухай айдаг юм.

	— Өөрийнхөө бодол санааг үнэн гэдэгт итгэхийн тулд чи бодол санаагаа юутай харьцуулж үздэг вэ? Чиний өөрийн чинь бодол санаатай яг адилхан худал байж болох олонхын санаатай харьцуулдаг юм биш биз дээ?

	— Би өөрийн бодол санааг байгалийн хуулиудтай харьцуулдаг. Байгаль хуурч мэхлэх, эндэж төөрөлдөхийг мэддэггүй юм гэж Демократ хариулав.

	— Одоо ярианыхаа энэ хэсгийн эхлэлд дахин эргэе гэж дээд тахилч хэлээд, — Чи үнэнийг миний төлөө биш, харин нийт хүмүүсийн төлөө олж илрүүлсэн гэж үзээд өөрийнхөө жинхэнэ үнэн итгэлийг нээж, надад үнэнээ хэлэх дургүй байна гэж би ойлголоо. Гэтэл би нийт гэдгийн нэг нь шүү дээ.

	— Тийм ээ гэж Демократ зөвшөөрөв.

	— Нийтэд ашигтай зүйл надад хор болохгүй биз?

	— Хор болохгүй.

	— Нийтэд ашигтай юм надад ашигтай байна биз дээ?

	— Магадгүй юм.

	— Тэгвэл бүх абдерчүүдэд нээн дэлгэхэд бэлэн байгаа тэр үнэмшлээ чи яагаад надад нээж өгөхгүй байгаа юм бэ?

	— Чулуун дээр суулгасан үр мөхнө. Сайндаа л гэхэд шувууны хоол болно гэж Демократ хариулжээ.

	Тахилч босоод, дийлсэн хүний харцаар Демократ руу харлаа.

	— За, би мэдэх гэсэн юмаа мэдэж авлаа. Чи миний асуултад хариулахдаа худал хэлж, үнэнээ надаас нуухыг хичээж, бодож байгаагаа хэлэхгүй, яриагүй юмныхаа тухай бодож байна. Ам хэлээрээ чи бурхныг байдаг гэж зөвшөөрч байгаа боловч дотоод сэтгэлдээ чи түүнийг үгүйсгэж байна. Наад өнгөн дээрээ чи Абдерийн хуулийг зөвшөөрөн дагаж байгаа боловч цаад талдаа чи түүнийг жигшиж байна. Аман дээрээ чи нэг юмыг үнэн хэмээж байгаа ч ачир дээрээ шал өөр, ярьж байгаагийнхаа эсрэг зүйлийг үнэнд тооцож байна. Тийм биз дээ? гэх дээд тахилчийн дууны өнгөнд давж дийлсэн аяс тодорлоо.

	— Яг тийм гэж тэрээр өөрөө өөртөө хариулаад, — Энэ бол чиний үнэн нүүр царай. Чи бол хорлогч, чи абдерчүүдийн эсрэг муу муухай зүйл үйлдэхийг хүсэж байна, чи бурхдын байгааг үгүйсгэж байна, худал хуурмаг мэдлэгээр чиний санаа сэтгэл завхран бузартаж, хүмүүсийг үзэн ядах сэтгэлээр дүүрчээ.

	Демократ ухасхийн босов. 

	«Энэ бол худал!» гэж хашхирах гэсэн боловч тэгэлгүй, чангаар хөхөрлөө. Түүний хөхрөх чимээ өндөр таазанд цуурайтан, сүм даяар дуурьсав.

	Тахилч түүнээс хамгаалах аятай гараа өргөөд цонх руу ухарлаа.

	— Тахилч, чи намайг мохоолоо. Чи намайг мохоолоо. Чи туулайг сүүлнээс нь барьж авчээ. Туулайн сүүл маш жижиг. Туулай нь мултраад, гарт чинь зөвхөн чимх ноос л үлджээ... гэж Демократ хөхрөх зуураа хэлэв.

	Демокритыг инээдээ татахад тахилч:

	— Явж болно. Одоо би чамайг саатуулахгүй гэлээ. Демократ тахилчид дөхөж:

	— Бодсон бүхнээ хэлэлгүйгээр би эндээс явахгүй. Зөвлөл юу хүлээж байгааг би мэдэж байна. Намайг солиотой юм уу, үгүй юу гэдгийг л хүлээж байгаа. Намайг буруутай гэдгийг зөвхөн шүүх нотолж тогтоох ёстой. Дашрамд хэлэхэд, шүүх намайг буруугүй л гэж тогтооно. Яагаад гэвэл би хорлогч биш. Клита өтөлж, өвдөөд нас барсан. Би юу ч мэдэхгүй эмчийн оронцог биш. Шүлэгч Диагор миний ачаар өвчнөөсөө салсан. Би абдерчуудыг хоосруулагч зальхай амьтан биш. Тэд алтан аяганаас ууж, идэж байхад би шавар аягаар, тэгэхдээ өдөр өнжиж байж өл залгадаг. Би эх орон нэгтнийхээ зан заншил, бурхан шүтээний дайсан биш, бурхад надад уурлаа ч үгүй, хэдийгээр тэд намайг дээд тахилчид гүтгэж олон удаа гомдоосон боловч абдерчууд надаас муу муухай үг сонсоо ч үгүй. Эцэст нь хэлэхэд, би солиотой хүн биш. Яагаад гэвэл, миний санаа бодол ч, миний зан үйл ч байгалийн хуульд харшлаагүй билээ. Заримын нь муу санаа, атаа жөтөө, бүдүүлэг зан, тэнэг байдал, заримын нь бие тоосон, хоосон ихэрхүү зан хөнгөмсөг, худалч хуурамч байдал, нөгөө нэг хэсгийнх нь санаа сэтгэлийн харанхуй мунхаг, сохор чанар нь намайг дээд тахилчид ухаан солиотой, гэмт хэрэгтэн шиг харагдахад хүргэсэн билээ. Дам яриа, зөвхөн мэдрэхүйд биш, харин эрүүл саруул ухаан, утга учирт итгэхэд л үнэн оршино гэв.

	Демокритыг хаалга чиглэхэд дээд тахилч,

	— Байз, хүлээ гэв.

	Демократ зогсов. Тахилч түүн рүү ирж, хуруугаараа мөрөнд нь хүрээд,

	— Чи их юм мэдэх үү? гэж цөхөрсөн дуугаар асуув.

	— Мэднэ.

	— Гэхдээ чи бүхнийг мэдэхгүй шүү дээ.

	— Тийм л дээ. Бүхнийг мэддэг болох гэсэн хүн юу ч мэдэхгүй хоосон хоцорч байгаа нь тэр.

	— Энэ ертөнцийг яаж үүссэнийг чи мэдэхгүй шүү дээ.

	— Энэ чинь оршсоор байсан юм. Юу ч байгаагүй тийм цаг гэж байгаагүй. Наад зах нь л цаг хугацаа өөрөө байсан шүү дээ. Цаг хугацаа гэж байгаагүй цаг үе байсан хэмээн төсөөлж болно гэж үү. Цаг хугацаа нь заавал нэг юманд хамаатай. Цаг хугацаа нь үүсэж бий болоогүй юм гэгч мөн. Атомууд ч бас тийм зүйл юм. Үлдсэн бүх юм атомоос үүссэн. Энэ тухай би хэлсэн билээ.

	— Энэ ертөнцийг танин мэдэж болохгүй. Энд болдог бүх юм тохиолдлын чанартай. Бурхны дур зориг л энэ ертөнцийг захирдаг. Бид өөрсдийгөө ч мэддэггүй шүү дээ...

	— Зайлшгүй л энэ ертөнцийг удирдан захирна. Ямар нэг үзэгдэл, үйл явцыг бий болгосон шалтгааныг олж мэддэггүй учраас л түүнийг бид тохиолдлын юм шиг санаж байгаа юм. Бүх юм ямар нэг шалтгаантай. Энэ шалтгаануудыг мэдэж болно. Шалтгааныг нь мэднэ гэдэг бол түүнийг урьдчилан харахын үндэс мөн.

	— Бид өөрийн үхэх цагийг урьдчилан мэдэж чадахгүй шүү дээ.

	— Энэ талаар санаа их зовж байгаа хүн өөрөө өөрийгөө цааш нь харуулж болно. Үхэх цагаа хүн өөрөө өөртөө тодорхойлж чадна гээд Демократ инээмсэглэв.

	— Хойд төрөлд чинь баяр баясгалан гэж байхгүй шүү дээ гэж тахилч татгалзлаа.

	— Хойд төрөл гэж байхгүй.

	— Хүн үхээд юу болдог юм бэ?

	— Юу ч биш болно.

	— Юу ч биш ээ?

	— Юу ч биш. Бүх юм байхгүй, мөнхөд байхгүй байна гэсэн үг.

	— Мисирчүүд, пифагорчууд дахин сэргэнэ гэж найддаг. Бас олон хүмүүс...

	— Хоосон найдвар. Орчлон ертөнцийн хамгийн төгс боловсронгуй атомуудын нийлбэр цогцос болсон оюун ухаан маань бидэнд ингэж хэлж байна.

	— Биднийг үхсэний дараа оюун ухаан хаачих вэ?

	— Цуцлаас салсан гал хаачдаг юм бэ?

	— Гэрэл болж зүг бүр тийш тардаг.

	— Оюун ухаан маань бусад хүмүүсийн бодол санаа болж тархдаг. Ингэхийн тулд амьд байхдаа л хүсэж, тэмцэх хэрэгтэй.

	— Мэдлэг хүн төрөлхтөнд юу өгдөг юм бэ? гээд тахилч Демокритын мөрөнд хуруугаа хүргэх нь түүнээс үнэнийг сонсох гэж хүссэнийг илэрхийлж байв.

	— Бурханд итгэснээр уйтгар гунигаа хөнгөлөн тайвширч, гай зовлонд учирсан үедээ найдан хүлээж, харш зүйл хийсэндээ шийтгэгдэхээс айж, ариун тунгалаг санаа итгэл тайван амгалан болдгийг бид мэднэ... Тэгвэл мэдлэг юу өгдөг юм бэ, Демократ?

	— Бүх хүмүүст сайн сайхныг авчирдаг.

	— Зан суртахуун! Зан суртахуун ямар болох вэ?

	— Хүмүүсийн тэгш бус байдал байгаагаас л зан суртахуун эвдэрч байгаа юм шүү дээ. Харилцан адил биш болохоороо л хүмүүс бие биедээ атаархан, өрсөлдөж, дайсагналцаж байгаа юм. Бид боолчлолоос ичиж байна. Аажимдаа бид ердийн тэгш биш байдлаасаа ичих болно...

	— Адилхан мэдлэгтэй байвал, нийгэмд хүмүүс адил тэгш байх юм биз дээ, Демократ?

	— Тэгнэ.

	— Тэгвэл яавал мэдлэгийг бүх хүмүүс адил тэгш олж авдаг болох вэ? гэж тахилч асуув.

	— Мэргэдийн ярихыг хориглох хэрэггүй юм. Тэд ярьж, ном бичиж байг. Мэргэн ухаан бол бурхны хайр ивээл учир мэргэдийг мөрдөж мөшгөх нь гэмт хэрэг гэдгийг сүм хийдэд зарлах хэрэгтэй гэж Демократ хариуллаа.

	Тахилч юу ч дуугарсангүй.

	— Би явъя даа гэж Демократ хэлснээ, — Ний нуугүй хэлэхэд дээд тахилч, бидний энэ ярианы тухай архонтад юу гэх бол гэдэг нь надад маш сонин байна гэв.

	Тахилч хариулахаас зайлсхийж:

	— Би бодъё. Чи бид хоёр хоёулаа салаа замын бэлчир дээр зогсож байгаа болохоор би сайн бодно. Өөрөөр хэлбэл, чи бидний өмнө хоёр зам байна. Аль замаар нь явж, хааш нь хүмүүсийг дагуулахаа бодох хэрэгтэй...

	— Мянган мэргэдийг солиотой гэж зарлалаа ч мянга нэг дэх нь заавал гарч ирнэ гэж Демократ хэлэв.

	— Ер нь мэргэн ухаан гэдэг чинь солиорол биш үү?

	— Солиотой хүмүүс юу ч мэддэггүй. Эсвэл тэд дуугүй явж, эсвэл утга авцалдаагүй хэдэн үг хашхирч явдаг юм. Нүд нь манантан сүүмийж, нүүр ам нь татганан чичирдэг... Солиотой хүний барааг харж, үгийг нь сонсмогц л өвчин нь андашгүй байдаг.

	— Таньж мэдэхэд хэцүү өвчин ч байдаг. Чи яв даа, Демократ гэж тахилч өгүүлснээ, — Байзнаарай, дахиад нэг асуулт байна гэв.

	— Хэрэв чи ухаантай юм бол яагаад гуйлгачин болсон юм бэ? Чулуунаас эм гаргаж авч, оддоос гал үүсгэхийг мэддэг мэргэн хүн баяжихын тулд яаж мөнгөтэй болохыг мэдэхгүй гэж үү?

	— Би үүнийг мэднэ. Мэргэд бол онцын төвөггүйгээр баяжиж, баатар эр, хаан болж чадна. Ийм байх нь мэргэн байхаас хавьгүй дээгүүр гэж хүн бүхэн боддог. Харин мэргэд бол өөр бодолтой байдаг юм.

	— Чи алс холын орнуудад байсан шүү дээ. Хэрэв чи эргэж ирээгүй бол чамд дээр байх байж дээ, гэж тахилч хэлэв.

	— Би ч ингэж бодсон юм.

	— Тэгээд?

	— Одоохондоо шийдээгүй л байна.

	— Эндээс яв. Явахыг би чамд зөвлөе. Ингэснээр чи өөрийгөө ичгүүртэйгээр шүүгдэх явдлаас аварч, намайг... гэж тахилч хэлснээ, — Ер нь бодох хугацаа ч байна гэв. Дээд тахилч гантиг чулуун шалан дээр туссан нарны гэрэл нэвтрэн орж ирэх цонхны дэргэд очиж, гараа гэрэлд гаргаснаа:

	— Бүгчим байна. Чи яв гэлээ.

	— Би түгшүүрт автаж байна гэж Демократ хэлэв.

	Тахилч гараараа зангав. Яриа дууссаны тэмдэг ажээ.

	Гэртээ харих зам нь богино болсон юм шиг байлаа. Гүн бодолд автан явсаар гэнэт байшингийнхаа үүдэнд хүрч ирээд гайхав.

	Демократ амьдралдаа маш олон яриа, маргаанд оролцсон боловч дээд тахилчтай ярилцсан энэ яриа нь тэдгээрээс огт өөр байв. Тэнд үнэний тухай л ярилцдаг байсан бод энд хувь заяаны тухай яригджээ. Тэгэхдээ зөвхөн түүний хувь заяаны тухай биш, түүний философи, түүний бүх л амьдралын турш хийсэн хөдөлмөр, бүтээлийн нь хувь заяаны тухай яригджээ. Үүнээс үүдэн гүн бодолд дарагдах нь аргагүй юм.

	 


АРВАН ГУРАВДУГААР БҮЛЭГ

	Хаалганы цаана нэг хүн байх ажээ. Демократ хашаан дундуур өнгөрөхдөө ирсэн хүнийг харсан боловч сүүлийн гурван долоо хоногийн турш өглөөнөөс орой хүртэл «Агуу их диакосмос» гэдэг зохиолынхоо сүүлчийн хэсэг дээр ажиллаж, гүн бодолд дарагдаж явсан учир өчүүхэн ч анхаарал тавилгүй явсаар, байшингийн булан тойрч чулуун сандал руугаа очиж, ажилдаа улайран оров. Дээд тахилч гаргасан шийдвэрээ мэдэгдэх цаг дөхөж байгааг тэр мэдэх тул маш их яарч байлаа. Дээд тахилч түүнийг солиотой гэнэ үү, эрүүл ч гэнэ үү гэдгээс үл хамааран Демокритыг цаашид ажиллахад нь саад болохуйц эргэлт хувь заяанд нь гарах ажээ. Гол бүтээлүүдийнхээ нэгийг үүнээс өмнө дуусгахыг тэр чармайж байгаа нь энэ ажээ.

	Дайснуудтай тулалдаж, тэднийг ялахад энэ зохиол тус болно гэж тэр итгэж байлаа. Тийм ээ, ялна! Ялангуяа, сүүлийн өдрүүдэд энэ бодол түүнээс салахаа больсон билээ. Ялах тухай бодол нь бусад бодлуудтай нэгэн зэрэг тэдэнтэй хамт атлаа бие даасан амьдралаар амьдарч өөр санаа сэтгэлд байгаа түүний нэг хэсэгт бий болж байгаа юм шиг саланги, тусдаа үүсэн боловсорч, оршин тогтсоор байлаа. «Чи шүүхээс битгий ай. Хэрвээ чи үрж алга хийсэн өв хөрөнгийнхөө оронд хүн болгонтой өгөөмрөөр хуваалцан хүртэж болох өөр баялаг олж авчирсан гэж абдерчууд тооцвол шүүх чамайг цагаатгаж ч болно. Орчлон ертөнцийн бүтэц, зохион байгуулалтын тухай «Агуу их диакосмос» гэдэг зохиолоо чи удахгүй дуусгана шүү дээ. Хэрэв абдерчууд чамайг буруутай гэж үзвэл, чамд юу заналхийлж байгаа бил ээ? Нас барсны чинь дараа оршуулахгүй юу? Хаана, ямар үхлээр үхэхээ ч мэдэхгүй байгаа болохоор чи үүнийг огт хэрэгсэхгүй байгаа шүү дээ... Чамайг эд нар Абдераас хөөж магадгүй юм. Тэгвэл Фавборийгаас л гуйна даа...» гэж Демокритын дотоод дуу хоолой нь хэлж байлаа.

	Демократ папирус руугаа тонгойж, бичиж эхэллээ. Хүн ханиалгах сонсогдов. Демократ толгойгоо дээш татаад, чагнав. Дахин ханиалгах нь сонсогдлоо. Тэгэхэд л хаалганы цаана хүн зогсож байхыг халтихан харснаа Демократ санажээ. Тэрээр ухасхийн босоод хашаа руу очив.

	Энэ хүн Диагор ажээ. Демокритын зүрх асар хүчтэй цохилж эхэлсэн тул хаалганд хүрэлгүй зогсоод цээжээ базаж авлаа. Харанхуй цагаригууд нүдний нь өмнө эргэлдэв. «Удаан сууж байгаад гэнэтхэн боссоноос ийм болов» гэж тэр өөртөө хэлээд хэдэн алхам яваад хашлагыг түшин зогслоо.

	— Чи юу? Яагаад ганцаараа ирдэг бил ээ? гэж тэр асуугаад нүдэнд нь эргэлдсэн хар цагаригуудыг алга болгохын тулд алгаараа нүдээ дарж, — Яагаад ганцаараа байна? гэлээ.

	Диагор догдолсондоо сөөнгөдүү хоолойгоор:

	— Би цөмийг нь ярьж өгье. Орохыг зөвшөөрөөч гэж хэлэв.

	— Тэг. Ор гэж Демократ зөвшөөрөв.

	Диагорын ярьсан зүйл түүнийг гүн гунигт унагажээ. Тэр, хоёр гараараа толгойгоо тулж, нүдээ аниад, толгойгоо сэгсрэн санаа алдаж, таг чимээгүй удаан суулаа. Том том дусал нулимснууд философичийн гарын салаагаар шүүрэн гарч, шууг нь даган урсахыг харсандаа Диагор тангараглахад бэлэн байв. Тэгэхэд нь Диагор өөрөө ч уйлж, хамаг бие нь чичрэв. Алкибияг оршуулснаас хойш анх удаа уйлсан нь энэ ажээ.

	— Их удаж үхсэн үү? гэж Демократ асуув.

	— Удсан

	— Яагаад над руу явуулсангүй вэ?

	— Та ирж амжихгүй байсан юм... Түүнийг Афины шилдэг эмч нар эмчилж байсан. Дотор халуундаа ёстой л шатаж байсан даа.

	Демократ удаан таг чиг сууснаа:

	— Нас барахдаа ухаан нь саруул байсан уу?

	— Ухаантай байсан

	— Их зовсон байх даа?

	— Үгүй. Огт дуугаралгүй үхсэн. «За, баяртай» гээд нүдээ аньсан... гэж хэлээд Диагор дахиад уйлав.

	Диагорыг уйлахаа болиход нь Демократ,

	— Чи ийм мэдээтэйгээр над руу яах гэж ир ээ вэ? Миний байшингаас хоёулаа зугтсан тэр өдөр л та нар миний хувьд үхсэн билээ... хэмээв.

	— Багш минь, бид таны өмнө буруутай гэдгээ цаг үргэлж мэдэрсээр явсан. Алкибия нас барахаасаа хэдхэн хоногийн өмнө өөрийн чинь тухай ярьж байсан... Удахгүй үхнэ гэдгээ тэр мэдэж байсан бөгөөд Абдер луу буцаж, танаас өршөөл гуйгаач гэж над хэлсэн юм. Тэр чинь таныг хайрладаг байсан шүү дээ гэж Диагор хэллээ.

	— Намайг уу?! гэвэл Диагор

	— Би өөр хайрын тухай ярьж байна гэдгээ тайлбарлахыг оролдож, — эцэг, эхээ хайрладаг тэр хайраар... гэвэл

	— Дуу! гэж Демократ хэлснээ, — Наад нүүрээ харуулаадах гэлээ.

	— Юу гэнэ ээ? гээд Диагор ойлгоогүй янзтай толгойгоо өндийлгөв.

	— Өө, сайн байна. Нүүрний чинь арьс их сайхан болжээ гэж Демократ өгүүллээ.

	— Та юу гэнэ ээ, багш аа?

	— Би чамайг нөгөө өвчнөө мартсанд баяртай байна. Энэ ч яах вэ. Ийм их гай учирдаг байжээ гээд Демократ санаа алдав.

	— Гашуун зовлон учирлаа даа... Хүүхэн хүн үхэхэд залуу хөвгүүнийхээс илүү их санаа сэтгэл нь зовж, эргэж хоргоддог юм. Өгүүлж баршгүй ихээр гутардаг юм. Эмэгтэй хүн эх болох ёстой, Диагор минь.

	— Тийм дээ. Хэрэв хүүтэй болбол таны нэрээр нэрлэнэ гэж бид хоёр ярьж, мөрөөддөг байсан юм... гэж Диагор аяархан өгүүлэв.

	— Эрчүүд бол эмэгтэйчүүдийнхээ төлөө тулалдаанд сүйддэг тавилантай. Харин эмэгтэйчүүд залуугаараа үхэж болохгүй ээ.

	Диагор:

	— Би өөрөө үхчихсэн юм шиг л надад санагдаж байна. Хэрэв хүнд бүх юм нь үхчихсэн юм шиг санагдаж байвал тэр өөрөө үхсэн л гэсэн үг гэж та хэлсэн шүү дээ гэв.

	Демократ гайхаж:

	— Би ингэж хэлсэн гэж үү? гэлээ.

	— Тийм. Их эрт, таны эхийг оршуулж байх үед хэлсэн юм. Тэр цагаас хойш их удсан учир та мартсан байж магадгүй. Би тэр үед хүүхэд байж, үг бүрийг чинь анхааран сонсдог байсан болохоор санаж байна, багш аа.

	— Нээрээ ч их уджээ. Миний хувьд бүх юм дахин амилсан болохыг Диагор чи харж байгаа биз дээ. Одоо ч ийм хэцүү мэдээ сонсоод эргэн тойрны юм бүхэн амьгүй болчихсон мэт л байна...

	— Бурхад үхжээ. Бүх бурхан үхэж гэж Диагор хэлэв.

	— Диагор, бурхан гэж байхгүй!

	— Багш минь бурхад үхсэн. Бурхдын шүтээний өмнө өөртөө байсан бүхнийг шатаагаад Алкибияг битгий үхүүлээч гэж бурхан бүрээс, бүх бурхдаас гуйсан. Бурхад над туслаагүй, багш минь. Тэд чинь үхжээ. Аль хэдийн үхжээ гэж Диагор дуу алдав. — Бурхан хэзээ хүнтэй харилцаж байсныг одоо санаж байгаа хүн алга. Бурхан хэн рүү ч бууж ирсэнгүй, хэнд ч ивээл, тусламж, үзүүлж байсангүй. Олимп уулан дээр нэг явдал болжээ, багш минь. Үхэл тэнд үүрлэсэн шиг байна. Хэрвээ бурхад амьд байгаад бидний гуйлтад хариу өгч, бидэнд туслахгүй юм бол... гээд Диагор босож гараа зангидан заналхийлснээ,

	— Хэрэв тэд миний хүслийг гүйцээж өгөхгүй, үл тоомсорловол би тэднээс өшөөгөө авна. Би өшөөгөө авна! гээд Диагор дахин доош унаж, чимээгүйхэн мэгшиж эхлэв.

	Демократ түүнийг тайтгаруулахыг оролдон:

	— Хэрэггүй. Өөрийгөө дэмий битгий зовоо. Хүн төрөлхтөн бурхныг ор тас мартвал л тэднээс өшөөгөө авч байгаа нь тэр, Диагор. Хүмүүс мэдлэггүй, бас мэддэггүй юмнаасаа айж байдгийн хүчээр л бурхад байгаа юм. Мэдлэг бол юм мэдэхгүй тэнэг байдал, аймшиг түгшүүрийн эцэс, жинхэнэ эр зориг, аз жаргалын эхлэл юм, Диагор.

	— Хүнд байж болох ичгүүр сонжуургүй, муу муухай бүхэн бурхдад байдаг гэж Хомер, Гесиод хоёр бичиж байсан юм.

	— «Зевс бол эцгийгээ алсан алуурчин, завхай амьтан. Түүнийг өөдгүй эхнэр Гера нь өөгшүүлж байдаг. Афродита Арестай нөхцөж, өөрийн нөхөр Гефестийг араар нь тавьдаг. Доголон Гефест бол бусад бурхдын наадам тохууны бай» гэж Колофоны Ксенофан хэлсэн байдаг юм гэж Демократ ярилаа.

	— Энэ үнэн, яг үнэн, Демократ. Тэд цөмөөрөө адгийн, адгийн новшнууд! Цөмөөрөө! Цөмөөрөө!

	— Бурхан гэж байдаггүй юм, Диагор. Ерөөсөө байхгүй.

	— Тэдэнд өргөл барьсаар байгаад би хоосорлоо, Демократ. Одоо би таны л адил гуйлгачин. Надад гэр орон, эд хөрөнгө, мөнгө юу ч байхгүй. Бүгдийг зарж, бүгдийг нь үрж дууссан, багш аа!

	— Хүн хөдөлмөрлөж л байвал цаг хугацааг алт болгож хувиргадаг, Диагор. Чамд цаг хугацаа их байна.

	— Протагор ч бас ингэж боддог байсан юм, багш минь. Цаг хугацаа түүнд их байна гэж тэр боддог байсан юм. Хөөрхий амьтан, хөөрхий амьтан... гэж Диагор хэлэв.

	— Протагор аа? Чи яагаад түүнийг санав? Диагор, чи яагаад хөөрхийлөөд байна?

	— Багш минь, үхсэн хүн болгон хөөрхийлөлтэй санагдах юм даа гэж Диагор босон, суун хариулав.

	Демократ маш их гайхаж,

	— Үхсэн хүн болгон гэнэ ээ? Протагор үхсэн гэж үү? хэмээн асуув.

	— Та мэдээгүй юм уу? Ай, бурхан минь, энэ юу ч мэдээгүй байна. Өнөөдөр ер нь би чамд ямар муу мэдээ авчрав даа! Ийм мэдээ дуулгасан намайг албал таарна, албал таарна! гээд Диагор гашуудсандаа гар хуруугаа мушгичиж, — Протагор живсэн шүү дээ, багш аа. Хөвж явсан хөлөгтэйгөө хамт живчихсэн...

	— Протагор хаашаа явж байсан юм бол?

	— Сиракуз руу, багш минь.

	— Яах гэсэн юм бол?

	— Сиракузын хааны хууль зохиоход туслах хүсэлтэй явсан юм.

	— Хэзээ ийм явдал бол оо вэ, Диагор?

	— Протагорын сууж явсан хөлөг сүйрсэн тухай мэдээ өчигдөр иржээ.

	— Дарс олж, үрэгдсэн хүмүүсийн дурсгалд зориулсан гашуудал хийх хэрэгтэй. Амьд байгаа хүн бүхэн үхсэнийхээ өмнө буруутай байдаг, Диагор. Үхэгсдийг шахан түрсэн ч байж болох шүү дээ. Гэхдээ ямар ч байлаа гэсэн амьдрах нь үхсэнээс хавьгүй илүү. Тийм болохоор үхэгсдээ амьд нь хөөрхийлж, өрөвдөх хэрэгтэй.

	— Дарс худалдаж авах ганц обол ч алга, багшаа

	— Мөнгө надад ч байхгүй. Манай хөрш Никомах ганц сав дарс надад зээлээр өгөх байх гэж Демократ хэлэв.

	Демократ, Диагор хоёр гашуудан найрлаж байхад нь Фавборий иржээ. Тэр хоёр шинэхэн өвс дэвссэн шалан дээр хэвтэж байв. Өмнө нь том тогоотой дарс байлаа. Тэд тогооноос өөрсдөө хутгаж, уух ажээ.

	Фавборий хаалган дээр хэсэг зуур зогсож, өөр лүү нь хөлөө харуулан шалан дээр хэвтээд огт олж харахгүй найрлаж байгаа хүмүүсийг ажиглав. Демокритынд зочилж байгаа хүн уйлж байгаа харагдлаа. Демократ аягатайгаа амнаасаа холдуулж, газар доорх бурхдыг дуудах адил сул гараараа шал цохиж, хэнгэнэтэл санаа алдаж байсан бөгөөд толгойгоо газар шүргэх шахам сэгсчинэ.

	— Демократ, орж болох уу? гэж Фавборий хэлэв. Демократ нуруугаараа хөрвөөснөө босож суув. Диагор ч эргэж, Фавборий тийш харлаа.

	— Ор, ор найз минь. Чи ганцаараа юу? гэж Демократ хэлэв. Фавборий

	— Ганцаараа гэж хариулбал Демократ,

	— Бидэнтэй цуг уу л даа. Бид хоёр уй гашуугаа тайлж сууна гээд аяга дарс хутгаж Фавборийд өгөв. Дарс цалгилж, Демокритын гар дээгүүр хүрэн улаан зам татуулан урсав.

	Фавборий аягатайг аваад суулаа.

	— Хоёр сүнс энэ ертөнцөөс талийж, хоосон руу явчихлаа даа, Фавборий минь. Алкибия, Протагор хоёр биднийгээ орхилоо гэж Демократ хэлэв.

	— Протагорын тухай би мэднэ. Миний нэг хөлгөөр явж байгаад живчихсэн юм. Алкибиягийн тухай чамаас л сонсож байна.

	— Уугаач гэж Демократ шаардав.

	Фавборий аягатайгаа нэгмөсөн хөнтөрчхөөд

	— Энэ хүн хэн бэ? Нөгөө шүлэгч биш биз? гэж Диагорын тухай асуув.

	— Тийм ээ, тэр чинь гэж Демократ хариулав.

	— Тэгээд чи үүнийг гэртээ оруулсан болж байна уу?

	— Уй гашуу гэдэг нэг гэр бид хоёрт бий болоод байна. Фавборий, дахиад уугаач! гэв.

	Фавборий татгалзаж,

	— Үгүй. Одоо уух цаг биш, Демократ. Ажил хэргийн тухай яримаар байна.

	— Яриад бай.

	Фавборий Диагорын зүг дохиж,

	— Энэний дэргэд үү?

	— Болно оо, гэж Демократ хэлбэл Фавборий

	— Үгүй ээ. Энэ хүн яваг. Яагаад гэвэл энэ чинь хулгайч. Демократ минь, хатуу байз үз гэв.

	— Уй гашуу тохиолдсон үед хатуу байж болох уу?

	— Болно. Баярлаж баяссан үедээ ч, уйтгарлаж гуньсан үедээ ч хатуу байх хэрэгтэй. Дайснаа баярласан үед нь ч өршөөж болохгүй, гай зовлонд унасан үед нь өршөөж болохгүй. Яагаад гэвэл дайснууд хэзээ ч өршөөл үзэх учиргүй. Энэ хүн одоо эндээс яваг. Эсвэл яах вэ би явъя!..

	Демократ шүлэгч рүү харж:

	— Диагор, чи сонсож байна уу? Фавборий юу гэж хэлж буйг чи сонсов уу? Үүний үг бол чиний хувь тавилан юм шүү, Диагор хэмээн өгүүлэв.

	Диагор сандран мэгдэж:

	— Би чиний дайсан биш ээ. Би Алкибияд маш их хайртай байсан болохоор бусад бүх юмыг мартжээ... Би Алкибияг алдлаа, би бүх юмаа алдсан хүн. Би түүнд дэндүү хайртай байсан хүн гэж хэлснээ Фавборий руу эргэж, — Би түүнийг аминаасаа илүү хайрладаг байсан юм гэв.

	Фавборий түүний үгийг тасалж,

	— Чи өөрийгөө л бүхнээс илүү хайрладаг шүү дээ. Явбал чинь өлзийтэй байх шүү гэлээ.

	— Тийм байх гээд Диагор бослоо. 

	Тэгээд Демокритэд хандаж:

	— Алкибиягаас хагацсан энэ ганц зовлонг тантай хамт байж, тэмцэж ялж чадах л байсан. Харин Алкибиягаас хагацах, бас танаас хагацах энэ хоёр гайг би ганцаар тэсвэрлэн давж чадахгүй. Баяртай, багш минь гэв.

	— Бид хоёр дахиад уулзана гэж Демократ хэлээд эцсийн мөчид Диагорыг өрөвдөж магадгүй гэж найдсан харцаар Фавборий руу харлаа.

	— Чиний хэлэх юм дууслаа. Одоо чи яв, Диагор! гэж Фавборий хэлэв.

	Диагор дуугарсан ч үгүй, босго алхаж харанхуйд алга боллоо.

	— Хүн гэдэг хачин юм даа. Ялагдсан дайсан хань нөхөр болох гэж хичээн, биеэ тоосон найз нөхөр өрсөлдөгч дайсан болон хувирч байх юм... гэж Фавборий өгүүлэв.

	— Миний цорын ганц, жинхэнэ найз нөхөр бол чи шүү дээ. Надад хүнд хэцүү зүйл тохиолдсон үед чи ирдэг гээд Демократ далайчныг тэврэв.

	— Хэлсэн үгэнд чинь баярлалаа гээд Фавборий түүний гараас мултрангаа, — Өөр юмны тухай ярья гэв.

	— Өөр юмны тухай ярилгүй яах вэ. Гэхдээ юуны тухай ярих вэ?

	— Демократ, чиний мэдлэгийн тухай ярья. Чиний мэдлэг хязгааргүй шүү дээ.

	— Фавборий, энэ чинь зусар үг. Би их юм мэднэ, тэгэхдээ хязгааргүй биш.

	— Демократ, чи хамгийн сайн сайхан хувь заяатай байвал тохирох хүн.

	— Фавборий, чи юу хэлж байна. Би чамайг ойлгосонгүй.

	— Демократ, би ганцаараа ирээгүй шүү. Надтай хамт яваа хүмүүс хашаан дотор байна. Хууль ёсоор чинийх байх ёстой мөнгийг тэд авчирсан юм гэж Фавборий хариулав.

	Демократ гайхаж:

	— Мөнгө ий? Юун мөнгө бил ээ?

	— Чиний мөнгө гэж хэлээд байна шүү дээ.

	Эцгийнхээ өв хөрөнгийг үрээд хаячихсан гэж хүмүүс одоо чамайг буруутган, зэмлэж чадахгүй... гэснээ Демокритыг ямар нэг юм хэлэх гээд байгааг харуутаа, — Харин чи битгий яар. Намайг сайн анхааралтай сонс! Тайван бай! Ухаалаг загнаж үз. Өөрт чинь тулгараад байгаа аюулыг бод. Амла! гэв.

	— За, тэгвэл яах вэ хэмээн дуртай дургүй зөвшөөрснөө Демократ, — Чиний яриад байгаагаар миний энэ мөнгө хаанаас гараад ирэв?

	— Олон хүнд чиний өгсөн зөвлөгөө санамсаргүй миний чихэнд хүрч, би түүнийг ашигласан юм. Чидун жимсний тос хямд байсан үед нь маш ихээр худалдан авч одоо үнэтэй болохоор нь зарсан юм. Абдерт худалдаж аваад Клазоменд зарсан. Чамд ирээд өгөх гэж байгаа энэ мөнгө маань абдерчуудад хамаагүй юм шүү гэдгийг сайн анхаарч аваарай. Бас нэг юм хэлье. Дараа нь бүр их баяжихын тулд хэтэвчээ нээхээс огтхон ч буцахгүй байсан Дамаст ахын чинь яг хамар доороос би нэлээд их тос худалдаж авсан шүү, бас. Тос худалдаж авахад зарцуулсан мөнгө, түүнийгээ худалдаж олсон мөнгө хоёрын зөрүү маш их. Энэ бол Демократ чиний юм. За, чи энэ талаар юу гэмээр байна?

	— Хөөрхий минь, хөөрхий Фавборий минь. Чи муу зүйл хийжээ. Би ядуу хүмүүсийн гачигдал, зовлонг нимгэлэх гэсэндээ тэдэнд энэ зөвлөгөөг өгсөн юм. Харин чи, баян хүн, миний зөвшөөрөлгүйгээр энэ зөвлөгөөг мөнгөн дээр мөнгө нэмэхэд ашиглажээ. Энэ мөнгийг чи надад өгч байгаа нь тийм чухал биш. Яагаад гэвэл, баян хүн өөрийн баялгийг санааныхаа зоргоор л зарцуулдаг шүү дээ гэж Демократ хэллээ.

	— Энэ мөнгө чинь Дамастынх ч болж болох байсан шүү дээ. Тэр чинь энэ мөнгийг абдерчуудаас л авах байсан. Харин одоо бол энэ мөнгө чинийх болно. Би энэ мөнгийг чинь клазоменчуудаас авсан юм. Энэ бүхэн миний бурууг цагаатгахгүй гэж үү, Демократ? гэж бага зэрэг гомдсон Фавборий хэлэв.

	— Цагаатгахгүй, Фавборий. Худал хуурмагийг юу ч цагаатгадаггүйтэй адил муу үйлийг бас хэн ч, юу ч цагаатгадаггүй юм. Тэгсэн ч гэсэн тэр мөнгийг авчрахыг зарц нартаа тушаа л даа гэж Демократ хэлэв.

	— Чи авахаар шийдэж байх шив дээ? Би чамд тус хүргэх юм сан гэж хэчнээн их хүссэн гээч! гэж Фавборий баярлан хэлэв.

	— Би итгэж байна, Фавборий минь. Мөнгийг авчир гэж тушаа. Тэгээд яавал дээр вэ гэдгийг хоёул бодож байж шийдье. Ер нь ч би бодчихсон доо. Фавборий, чамд тос худалдсан абдерчуудын нэрийг гаргасан биз дээ?

	— Нэрс байгаа, Демократ

	— Хаана байна, тэр нэрс?

	— Хөлөг дээр байгаа

	— Маргааш тэр нэрийг надад авчирч өг гэж зарц нартаа хэлээрэй.

	— Яах юм, Демократ? Аан би таамаглалаа. Би чамд тус болох гэсэн маань шал өөр зүйлд хүргэчихлээ. Надад ичгүүртэй байна, Демократ ээ.

	Демократ баярлаж:

	— Их сайн байна. Гэмшил бол эвлэрэх арга зам мөн. Тэгвэл Диагорын гэмшиж байгааг хүлээн авч, түүнтэй ч мөн тэгж харилцах хэрэгтэй. «Өөрийн зүрх, сэтгэлтэй тэмцэнэ гэдэг нь хэцүү ажил. Гэвч ухаалаг хүн зүрх сэтгэлээ ялдаг юм» гэж Пифагор ярьж байсан юм. Фавборий, чи ухаалаг бай л даа.

	— Тэр ч тийм л дээ хэмээн Фавборий зөвшөөрөөд, — Чи ч бас миний зөвлөгөөг сонс л доо. Ямар аюул чамд тулгарч байгааг би мэднэ шүү дээ. Чамайг яллагчдад хэлэх үгийг нь бэлтгэх тангараг Протагорын шавь нар тавьсан байна. Чи багшийг нь гутаасан учир тэд өөрсдийгөө доромжлогдсон гэж үзэж байна гэж хэлэв.

	— Тэнэгүүд! Ёстой тэнэгүүд! Тэдний багшийг нь биш, сургаалыг нь би муулсан юм. Ямар ч шинжлэх ухаан байхгүй гэж тэр чинь үздэг байсан шүү дээ... Тэгэхдээ одоо энэ талаар яриад яах билээ дээ. Минийх болж ч магадгүй байгаа тэр баялгийг л үзэхийг би хүсэж байна. 

	Фавборийн зарц нар мөнгөтэй авдар оруулж авчраад Демокритын өмнө тавив. Фавборий авдрын тагийг нээж, алт, мөнгөн зооснуудыг атгаж авснаа буцааж асгалаа.

	— Би өөрөө энэ мөнгийг тосны эздэд тарааж өгье. Чамайг ч, өөрийгөө ч абдерчуудын үзэн ядах бодлоос ангижруулахын тулд ингэе л дээ. Фавборий минь, биднийг аз жаргалтай, хүчирхэг болгодог юм чинь дурлал, хайр юм шүү. Хүн хүнээ хайрлахгүй бол өөдгүй, арчаагүй муусайн амьтад болж байгаа нь тэр. Эд баялгийг бус, харин хүмүүсийн хайр ивээл, баяр талархлыг л олж авахыг хүн хичээх хэрэгтэй гэж Демократ хэлэв.

	Маргааш өглөө нь Фавборийн зарц нар тосны эздийн нэр, бас нэгэн захидлын хамт Демокритэд авчирч өглөө. 

	 

	«Фаборийгаас Демокритэд хэлэх нь:

	Чи мөнгийг тосны эздэд тарааж өгөхөөр шийджээ. Ингэвэл шударга болно гэдгийг би ойлгож байна. 

	Демократ, чи олон хүний тухай бодож, санаа тавьсан атлаа өөрийнхөө тухай огт бодоогүй байна. Чиний энэ үйлдлийг хүмүүс чамайг солиотой гэдгийн бас нэг баталгаа гэж олон хүн бодно гэдэгт би итгэлтэй байна. 

	Энэ мөнгийг далайд хаясан нь дээр, Демократ.

	Маргааш нар гармагц би эндээс хөдөлнө. Миний хөлөг дээр чамд зориулж тасалгаа бэлдсэн байгаа шүү» 

	 

	хэмээн бичсэнийг Демократ уншив.

	Захиаг лаван самбар дээр бичсэн байлаа. Демократ Фавборийн бичсэнийг арилгаад дараах үгийг бичлээ. 

	 

	«Демократ Фавборийд хэлэх нь: 

	Баяртай, найз минь. 

	Хөлөгтөө намайг очно гэж хүлээх хэрэггүй. Бурхан чамайг сайхан аялахад туслах болтугай».

	 

	Хөрш Никомахын нь хүү Никий энэ захидлыг Фавборийд хүргэж өгсөн бөгөөд, түүний өөр нэг, сүүлчийн илгээлтийг авч эргэж иржээ. 

	 

	«Баяртай, Демократ. 

	Миний хөлгүүдийн нэг Кос тийш эмч Гиппократ руу явах болно. Би түүнд хөлөг гаргаж өгөөд Абдерт ирээч гэж гуйя. Урьд нэгэн цагт абдерчуудын аймшиг өвчнөөс аварсан Гиппократ чиний найз гэж чи надад ярьж байсан билээ. Тэр чамайг аврахаасаа татгалзахгүй гэж би найдна. Харин абдерчууд Гиппократын асар том сайн үйлийг санаж байгаа болохоор хэрэв тэр л чиний ухаан санааг саруул, солиорох, галзуурахын ямар ч аюул чамд заналхийлээгүй гэж хэлбэл түүнийг нь няцааж зүрхлэхгүй.

	Гиппократ чамайг ухаан солиотой гэж зарлагдах аюулаас аварна. 

	Харин үхлээс чамайг хэн аврах юм бэ, Демократ? 

	Гэхдээ л ухаан солиотой байснаас үхсэн нь дээр шүү дээ. Би асар удаан бодсоны эцэст ийм шийд гаргалаа. 

	Баяртай» 

	 

	гэж бичсэн байлаа.

	...Демократ худалдааны лангуунуудын ойролцоо зогсоод «мөнгөтэй авдраа газарт буулгав. Амьсгаагаа түр дараад босож, чадлаараа хашхирлаа.

	— Хөөе, хүмүүс ээ! Миний эд баялгийг үзэхийг хүссэн хүн наашаа яваарай! Энд байна! хэмээн дуудаж, нүцгэн хөлөөрөө авдраа дэлдэв.

	— Та нарын хэн ч гэсэн ийм их алт, мөнгө үзэж байгаагүй биз дээ? Хүн бүр энэ их алтан зоос руу гараа дүрж, хангинаж жингэнэж байгааг нь сонсож болно шүү гээд тэрээр тонгойж авдрын тагийг нээгээд атга зоос авснаа буцааж асгав.

	— Та нар харж байна уу? Энэ бол жинхэнэ алт! Үүнийг цөмөөрөө шалгаад үзсэн ч болно! Абдерчууд аа! Яараарай, яараарай! Яаж баяжихыг та нарт би ярьж өгье! Бушуулаарай! гэж тэр хашхирсаар байв.

	Наймаачдын лангууны ойролцоо шуугилдах олны дундаас сониуч зантай хэдэн хүн ялгаран гарч үл итгэсэн байдалтай жуумалзсаар дөхөж очлоо. Алтанд түрүүлж гараа хүргэсэн хүний царайд айсан, гайхсан байдал илрэв.

	— Тийм байна гэж тэр аяархан өгүүлснээ гэнэтхэн хамаг чадлаараа, — Тийм байна! Алт! Алт байна! гэж хашхирлаа.

	 


АРВАН ДӨРӨВДҮГЭЭР БҮЛЭГ

	Өдөр бүр хот ордог Никомахаас, Гиппократ Абдерт ирээд байгааг аль хэдийн мэдсэн Демократ энэхүү нэрд гарсан эмч, зарц нараа дагалдуулан хашаан дотор нь орж ирэхийг хараад огт гайхсангүй.

	Гиппократ хашаа, байшинг тойруулж харснаа Демокритыг анхааралтай гэгч ажиглаад нэгэнтээ жуумалзсанаа өгүүлрүүн:

	— Демократ, чамайг би мэддэггүй байсан сан бол энэ байшинд нэг малчин л амьдардаг юм байна гэж бодох сон доо.

	Демократ инээмсэглэж:

	— Гиппократ, чамайг би мэддэггүй байсан сан бол алдарт эмч биш, харин халзан худалдаачин өмнө минь ирчхээд байна гэж бодох сон. Яагаад гэвэл, эмч хүн халзан байх ёсгүй хэмээвэл

	— Харин философич хүн тэнэг байх ёсгүй биз? гээд Гиппократ хөхөрч Демокритыг тэвэрч авлаа.

	Демократ Гиппократын ирэхийг хүлээж байсан учир сайн дарс, хоёр тарган галуу, саримстай хиам, ногоо, самар, жимс... зэрэг нижгэр дайллагад хэрэгтэй бүхнийг урьдаас худалдаж авсан байлаа. Гиппократ хашаан дотор орж ирмэгц Демократ Никийд дохио өгч, Никомах явуулна гэж амласан хоёр зарц бүсгүйг авчруулахаар гүйлгэв. Зарц хүүхнүүд гал түлж, галуунуудыг зумлаад, шарахад удсан ч үгүй хавь ойр энд байгаагүй үнэр хашаагаар дүүрчээ.

	Найр эхлэхийг хүлээж байшингийн цаана байх чулуун дээр суух хооронд Демократ,

	— Чи хаана байрласан бэ? гэж Гиппократаас асуув.

	— Өнөө шөнийг энд өнгөрүүлнэ гэж Гиппократ хариулав.

	— Чамд их баярлалаа. Энэ бол миний хувьд их нэр төртэй хэрэг гэж Демократ хэлбэл,

	— Чамайг манай гэрт байхад би чамд яг ингэж хэлж байсан шүү дээ, Демократ гэв.

	— Тэгэхэд миний тусламж чамд хэрэгтэй байгаагүй шүү дээ, Гиппократ. Харин надад чиний тусламж хэрэгтэй байна.

	— Тусламж гээд байх юу байх вэ дээ. Би танайд зочлохдоо дуртай байна.

	— Гиппократ минь, цаг үеэ л олсон тусламж хэчнээн бага ч, авч байгаа хүний хувьд асар том, ариун үйлс байдаг юм шүү. Ухаалаг нэг л хүнтэй нөхөрлөх нь ухаан муутай олон тэнэгтэй нөхөрлөснөөс дээр. Тийм сайхан найз нөхөр байгаагүй сан бол надад амьдрах ч хэрэгцээ байхгүй байсан билээ. Сайн сайхан яваа үед нөхөд мундахгүй атлаа ядарч зовсон үедээ тэднийг олоход даанч хэцүү, Гиппократ. Чамайг ирсэнд би яаж талархахаа мэдэхгүй байна.

	— Демократ минь, чиний одоо хэлчхээд байгаа үг чинь л надад хангалттай. Чиний ярьж хэлж байгааг болиулах хэрэгтэй байсан боловч яриаг чинь би тасалсангүй. Надад сонсоход таатай байлаа. Чам шиг бардам хүн хамгийн сайн найзынхаа өмнө ч өвдөг сөгдөхөд хэцүү дээ... гээд Гиппократ нэг гараараа Демокритын мөрөөр тэвэрч царай руу нь хараад, — Чиний бие зүгээр үү? гэж асуулаа.

	— Зүгээр, зүгээр гэж Демократ хариулав.

	— Чиний бие зүгээр байгааг би ч харж байна гэж Гиппократ хэлснээ хуруугаараа духаа илж, бодлогошроод санаа алджээ. — Чамд учраад байгаа аюулын талаар Фавборийн хэлүүлснийг би сонссон гэдгийг чи таамаглаж байгаа байх. Фавборий хамгийн түргэн явдалтай сайн онгоц, хамгийн шилдэг далайчдаа надад явуулсан байна билээ.

	— Фавборий ёстой сайн хүн, үнэнч найз даа.

	— Чиний нэрийг сонсмогцоо царай нь хувхай цайж, чиний тухай ярихдаа шүлсээ үсчүүлж байгаа дээд тахилчийн хэлснээс би бүгдийг мэдэж авсан. Чамд энэ хөөрхийлөлтэй эдлэнг бэлэглээд одоо болохоор энэ эдлэнгээ бас захын талбай дээр чиний бусдад гайхуулж, тэнэгтээд байсан алтыг өөртөө авахын тулд чамайг солиотой гэж нийтэд зарлуулахыг чиний ах Дамаст ихэд хүсэж байгааг ч би мэднэ.

	— Чи их юм мэдэж байна гэж Демократ хэлэв.

	— Чамаас боол эмэгтэйг чинь хулгайлж аваад Афинд очиж үхүүлсэн нэг үгээр хэлэхэд, хэдийгээр чи боол байхад нь худалдаж, аваад эрх чөлөө олгож, нүүр царайг нь идэж эвдсэн яр шархыг нь эмчилсэн боловч эргээд чамд маш их гай тарьсан шүлэгч Диагортай би хотод тааралдлаа. Чи түүнийг өршөөсөн гэж тэр ярьж байх юм.

	— Энэ үнэн гэж Демократ өчив.

	— Фавборий, Абдерт чидун жимсний тос худалдаж авч хуримтлуулаад, ургац маш муудсаны учир хэд дахин үнэтэй болсон үед нь түүнийгээ худалдаж их мөнгө олжээ. Чидун жимс цэцэглэж эхлэхээс нь бүр өмнө Фавборий ургац муу байх нь гэдгийг мэдсэн байна. Хэдийгээр чи түүнд зориулж, дуулгаагүй боловч энийг чи л урьдаас тааж мэдсэн шүү дээ. Түүнийгээ чи олон хүнд хэлжээ.

	— Тийм ээ, Гиппократ. Ядуучуудад л хэлсэн.

	— Энэ нь чиний холын бодолтойг харуулж байгаа сайн зүйл бөгөөд харин Фавборий хэдийгээр энэ алтыг чамд өгсөн боловч түүнийг сайшааж болохгүй үйлдэл мөн. Тос эзэмшиж байсан хүмүүст мөнгийг нь буцааж өгөхөөр чамайг шийдээд байна гэж би дууллаа.

	— Тийм ээ, Гиппократ.

	— Чамайг чухам ямар зорилгоор дээд тахилч дуудсаныг чи мэдэж байсан боловч чи өөрийгөө хамгаалах гэж оролдсонгүй. Тахилчийн асуултад өгсөн хариулт бүр чинь чиний тэртэй тэргүй хэцүү байдлыг л улам даамжрууллаа. Дээд тахилч та хоёрын ярьсныг бичээч нар бичиж авсныг нь би дээд тахилчийн зөвшөөрлөөр уншлаа.

	— Хаалтын цаана бичээчид байгааг би мэдсэнгүй шүү гэж Демократ хариулав.

	Гиппократ яриагаа үргэлжлүүлэн:

	— Чамайг, нэг бол ухаан солиотой гэж зарлаж, эсвэл бурхан тэнгэрийг үгүйсгэсний чинь төлөө цаазаар авна гэдэгт баттай итгэж байсан Фавборий чамд Абдерийг орхиж одохыг зөвлөж, хамгийн сайн хөлгөө чиний мэдэлд өгчээ. Миний л мэдэж байгаагаар, чиний шавь, олон шавьтай байсан багш агсан талийгаач Протагор өөрөө ч бурханд тааруухан харьцдаг байсан боловч, нутаг ус нэгтнийхээ шүтдэг бурхан тэнгэрийг няцаан үгүйсгэдэг гэсэн ялыг чамд тулгасан мэдүүлгийг Протагорын шавь нар зохиожээ.

	— Бурханд олон хүн итгэж сүсэглэдэг боловч түүнийг нэг ч хүн олж үзээгүй учир бурхныг байдаг гэх буюу байдаггүй гэж ярьж болохгүй гэж Протагор баталдаг байсан юм.

	— Протагорын шавь, юмны учир мэдэхгүй энэ залуучуудын дургүйг чи яагаад тэгж их хүргэчихсэн юм бэ?

	Демократ мөрөө хавчисхийв.

	— Танай улсын хуулиар газарт юу ч тарихгүй байх нь гэмт хэрэг гэдгийг чи мэдсээр байж яагаад нэг ч үр суулгасангүй вэ, Демократ?

	— Би өөр юм хийж байсан шүү дээ. Хамгийн гол зохиолоо дуусгах гэж би яарсан юм гэж Демократ хэлэв.

	— Дуусгасан уу? гэж Гиппократ асуулаа.

	— Арай дуусаагүй.

	— Демократ, чи биччихээд байгаа тэр хэсгээ надад үзүүлнэ биз?

	— Заавал үзүүлнэ.

	— Баярлалаа... гэснээ, — Хоол бэлэн болсон уу? гэж Гиппократ асуув.

	— Болохоор нь бид хоёрыг дуудна.

	— За сайн байна. Тэгвэл яриагаа үргэлжлүүлье. Нас барсан асрагч эмгэнийхээ шарил дээр байдгаараа хөхөрч байсан гэж чамайг ярилцаж байна. Демократ, энэ үнэн үү?

	— Магадгүй. Энэ хорвоогийн олон юм надад инээдэмтэй санагдаад би хөхөрдөг юм гэж Демократ хэлэв.

	— Тийм үү? гээд Гиппократ Демократ руу маш анхааралтай харлаа.

	— Тийм. Гиппократ, бидний яриа ч гэсэн...

	Демокритын хөхрөм завдаж жуумалзахыг үзээд Гиппократ:

	— Жаахан тэс. Дахиад хэдхэн жижиг асуулт, тэгээд л бидний яриа дууслаа. Ер нь... гэснээ жаахан азнаад, — Ер нь асуулт ч дууслаа. Одоо дүнг нь гаргах цаг болжээ. Татгалзахгүй биз?

	— Татгалзахгүй.

	— Их сайн байна, найз минь. За, чи сайн сонсож бай.

	Чиний над ярьснаас үзвэл наад оюун ухаан чинь эвтэйхэн хэлэхэд, тийм ч мадаггүй биш байна. Чи өөрөөр бодоод үз л дээ. Ухаалаг, болгоомжтой хүн болохынхоо хувьд чи дээд тахилчаас өөрийн жинхэнэ бодол санаа, итгэл үнэмшлийг нуувал таарах ёстой байтал чи өөрийгөө түүнд зүгээр л бариад өгчихсөн.

	— Үгүй, би нуухыг хичээсэн шүү дээ Демократ татгалзав.

	— Муу хичээсэн байна, Цаашилбал, чи Фавборийгаас мөнгө авах ёсгүй байсан. Тэгэх тусмаа тосны эздэд энэ мөнгийг эргүүлж өгч бүр болохгүй. Энэ чинь чамайг солиотойд тооцдог хүмүүсийн бодол санааг л дахиад нотлох болно. Их баялаг өврөөс нь уначхаж байгааг үзээд ах нар чинь ууртаа чам руу шүдээ хавирч эхэлнэ.

	— Хэрэв Фавборий энэ мөнгийг тосны эздэд буцааж өгөхгүй бол тэр миний найз байхаа болино. Гэтэл тэр өөрөө энэ мөнгийг эргүүлж тараавал худалдаачин байхаа болино. Тэгээд би Фавборийд тус хүргэхийг бодсон юм.

	— Дээд тахилч болон ах нартайгаа харьцдаг харьцаагаа хурцатгаснаараа чи занганд орж байгаа нь тэр. Чи үүнийг ойлгоод Фавборийн зөвлөгөөг дагаж, Абдерийг нэн даруй орхих ёстой байсан юм. Эрүүл ухаантай ямар ч хүн ингэх л байсан даа. — Цааш нь... гэж Гиппократ яриагаа үргэлжлүүлэн: — Бүр муу болж байна. Протагорын шавь нар бол нөлөө бүхий эцэг, эхчүүдийн хүүхэд гэдгийг чи мэдсээр байж, тэднийг өөрийн эсрэг тавьжээ. Харин Протагорыг нас бармагц чи тэднийг шавиа болгож авах ёстой байсан юм. Тэгсэн бол ямар ч дайсныг бут ниргэх агуу их хүч чиний гарт орж ирэх байжээ.

	Ухаантай хүний хувьд өөрт чинь тулгаж болох ял зэмийг дахиад нэг юмаар нэмэхгүйн тулд өөрт оногдож буй газарт чи ямар нэг юм тариалах ёстой байж.

	Чи энэ алтыг зарж, орон байшин, боол, гоё ганган юмс худалдаж авах ёстой.

	Гэтэл чи дээд зэргийн хачин зан гаргаж байна. Хэрэв чи солиотой л юм биш бол үхсэн хүний шарил дээр хөхрөхгүй, чамайг хуурч, ачийг чинь бачаар хариулан, хайртай боолыг чинь хөнөөсөн хүнийг өршөөхгүй.

	— Гиппократ, тэр чинь эрх чөлөөтэй болсон байсан юм.

	— Тэр эрх чөлөөтэй болж чадаагүй байсан. Эрх чөлөө олгож байгаа тухай бичиг баримт үйлдээгүй. Гэхдээ хэргийн гол учир үүнд байгаа юм биш ээ. Харин Демократ чиний иймэрхүү ажил явдал чинь чамайг солиотой юм шиг харагдуулж байна.

	— Тийм гэж үү? хэмээн Демократ гайхвал,

	— Тийм ээ, найз минь. Одоо хөхөр гэлээ.

	Демократ ч хөхөрч, сууж байсан сандлаасаа газар унаад гараараа өвс ногоо базлан, амьсгаадаж, нулимсаа арчсанаа дахин дахин учир зүггүй хөхөрч байлаа. Гиппократ ч түүнийг даган хөхөрч байв.

	Шингэлсэн дарсыг хамгийн эхэлж, эрүүл мэндийнхээ төлөө уухын өмнө Гиппократ үг хэлэв. Демократ ихэд талархаж, анхааран сонссон энэ үг нь Демокритэд зориулагдсан байлаа.

	— Бид хоёр хуучин нөхөд билээ. Бидний зам олонтоо уулзаж, олон шөнө, олон өдрийг бид хоёр нэгэн од, нэгэн дээврийн доор хамт өнгөрүүлж байлаа. Демокритын суу билиг их ээ. Хэрэв энэ философич болоогүй бол агуу их эмч болох байсан юм. Гэхдээ Демократ бол нэгэн төрлийн эмч мөн. Яагаад гэвэл энэ өөрөө зохиолуудынхаа нэгэнд анагаах урлаг нь биеийг эмчилж, философи нь сэтгэл санааг эмчилдэг билээ гэж бичсэн. Тэгвэл би нэг зүйл асууя. Философичийн мэргэн ухаантай хүн солиотой байж болно гэж үү? Үгүй. Тийм байж таарахгүй гэсэн ганц л хариулт байна гэж Гиппократ хэлээд Демократ руу гараараа зааж, — Ухаан солиотой гэж хүмүүс зарлах гээд байгаа энэ хүн бол абдерийн бүх иргэдийн дотроос санаа сэтгэлээрээ хамгийн эрүүл нь юм. Үнэн юм абдерчуудын амьдралын хэв маяг, аж төрөх ёсонд харш, түүний эсрэг байгаа учир тэд эрүүл саруул юмыг ухаан санааны солиорол гэж үзэж байна. Уужим сэтгэл, сайхан санаа, даруу номхон зан, үнэнч сэтгэл, чин бодол, сайн үйл - энэ бүхэн бол үнэний хүүхэд юм шүү. Энэ хүн ганцхан өөрт нь оногдож байсан тэр их баялаг, өв хөрөнгийг түүнтэй эгнэшгүй их баялаг болох үнэн бүхнийг олж авах гэж л үрсэн юм. Өөрийн бодол санаа, үнэмшил итгэлийг хэзээ ч, тэр ч байтугай гай зовлон, бүдүүлэг тэнэгүүдийн өс хонзон заналхийлж байхад ч нууж хааж байгаагүй билээ, энэ. Яагаад гэвэл сэтгэл санаа нь цэвэр тунгалаг, үзэл бодол нь ариун үнэнчийнх ажээ. Үнэн гэдэг нь биднийг уужим сайхан сэтгэлтэй байхад уриалан дуудаж байдаг учир энэ хүн өршөөж уучилж чаддаг. Энэ хүний философи нь хүмүүсийг байгалийн аймшигт догшин хүчнээс айх, атаархан хорсож, өрсөлдөн тэмцэлдэж, шунахай сувдаг зан гаргаж, хэрцгий догшин байхаас, өөрөөр хэлбэл, хамгийн их хор аюул болсон учир мэдэхгүй бүдүүлэг байдлаас аварна. Харанхуй бүдүүлэг байдал удахгүй эцэс төгсгөл болно гэдгийг энэ хүн мэдээд түүнийг элэглэн шоолж, хөхөрч байдаг. Харанхуй бүдүүлэг байдал эцэслэсэн цагт түүнээс уламжлан бий болдог бүх бодол санаа, мэдрэхүй, тэр өчүүхэн жижиг бодол санаа, мэдрэхүй байхгүй болно.

	Энэ хүн өөртөө учирсан аюул заналаас зугтан зайлахгүй байна. Яагаад гэвэл тэр зориг бол үнэний нөгөө тал нь мөн. Үнэнийг мэддэг, үнэнийг эзэмшсэн хүн л ёстой зоригтой хүн байдаг юм. Үнэн бол зоригтой хүнд нээгдэж мэдэгддэг, зоригтой хүнтэй үерхэж нөхөрлөдөг, түүний нөмөр хамгаалалтыг хүсэж байдаг билээ. Энэ хүн үнэнийг хамгаалахаар бэлтгэж, зэхэж байна.

	Үнэн бол хамгийн хүчтэй. Аз болоход зөвхөн мэргэд л үнэнийг мэдэж түүнд хүрч байдаг. Мэргэд ийм их хүчин чадалтай болдог мөртөө ганцхан юмыг л өөртөө зөвшөөрч байдаг. Энэ бол атаархуу, хорон санаатай, хүмүүсийн заль мэх, мөхөсхөн ухаан, дулимагхан эрх мэдэл нь сохор зоосны ч үнэгүй байдаг гэдгийг тэдэнд нотлох явдал мөн.

	— За, одоо энэ дарсаа Демокритын төлөө, түүний агуу хүчирхэг, цэлмэг саруул оюун ухааны төлөө ууцгаая, найз нар минь гэлээ.

	 

	 

	Тэр хоёр гадаа хашаан дотор бүлээхэн чулуунууд дээр сууж, одот тэнгэрийг сонирхон ажиглаж, бие биеийнхээ санаа сэтгэлийг хөөрүүлэн баясгасан зүйл ярилцаж, шөнийн нам гүмийг чагнасаар, хоёр биеийнхээ байгаад сэтгэл дүүрэн байсаар унтахгүй уджээ.

	— Чи тайван бай. Тахилч чиний эсрэг үг хэлж, Протагорын шавь нарын мэдээлснийг шүүх дээр зарлаж зүрхлэхгүй. Чамайг ухаан солиотой ч гэж, бурхан тэнгэрийг шүтдэггүй ч гэж тэд үзэж чадахгүй. Дээр үед би дээд тахилчийг гарцаагүй үхлээс аварсан бөгөөд сая ч гэсэн үе мөчний маш хүнд өвчнөөс нь салгаж өглөө. Гэхдээ миний хүчин чадлын гол нь үүнд байгаа юм биш ээ. Хамгийн гол нь Гиппократын эрүүл гэж тогтоосон хүнийг Ионид ч, Фракт ч, Македонид ч, Аттикт ч хэн, ямар ч хүн солиотой гэж хэлж зүрхлэхгүйд л байгаа юм гэж Гиппократ хэллээ.

	Гиппократтай одоогийнх шигээ зэрэгцэн цаг үргэлж хамт сууж чадахгүй шүү дээ гэж бодоод Демократ санаа алдлаа. Үргэлж биш ч гэсэн ядахдаа хааяа ингэж суудаг байсан сан бол санаа алдах хэрэггүй байлаа. Маргааш ч магадгүй дахин уулзахгүйгээр салгадагт л хувь заяаны хатуу ширүүн нь байгаа юм. Нэг хэсгийг нь эрин зуун жил, нөгөө хэсгийг нь далай тэнгис, гурав дахь хэсгийг нь үл мэдэгдэх юм бие биеэс нь зааглаж байдаг учир бие биетэйгээ зэрэгцэн амьдрахаар энэ ертөнцөд ирсэн хүмүүс нэг нь нөгөөгийнхөө байгаа эсэхийг ч мэдэхгүй өнгөрөх явдал байдаг ажээ.

	— Демократ, хойч үеийнхнийхээ хувьд бид хэн байх бол? гэж хэсэг зуур байгаад Гиппократ асуугаад, — Бүгд л ирээдүйнхээ төлөө амьдардаг шүү дээ. Хүмүүс энэ дэлхий дээр эцэс төсгөлгүй он удаан амьдарч, бидний олсон мэдсэн бүхнээс ашиггүй, хэрэггүй юм бүү гараасай гэж хүсмээр бодогдох юм даа, найз минь! гэж хэлэв.

	— Хэрэв тиймгүй сэн бол хөдөлмөрлөхийн ч хэрэггүй байх сан. Үр удамдаа үлдээх болгон маань зүгээр нэг хөдөлмөрөөр бус, онцгой их хөдөлмөрөөр бүтэж бий болдог юм. Хүн нэн их хөдөлмөрлөж л байвал зөвхөн өөрийн төлөө биш, харин үе удмынхаа төлөө хөдөлмөрлөж байгаагийн илрэл юм. Ирээдүйгээ хайрлах хайр гэдэг бол онцгой их хөдөлмөр юм шүү. Ийм хайр хэдий чинээ их байвал бидний маргаашийн өдөр төдий чинээ сайн байх болно, Гиппократ.

	— Бидний дараа болох юмны төлөө бид санаа зовох хэрэгтэй гэж үү?

	— Тэгэх ёстой, Гиппократ. Бид өөрсдөө юу ч үгүй хоосон дээр төрөөгүй шүү дээ. Эхчүүд маань биднийг хүйтэн агуйд төрүүлээгүй билээ. Хэрэв чи агуйд төрсөн бол хүүхэд чинь байшинд төрөхөөр, хэрэв чи байшинд төрсөн бол үр хүүхэд чинь ордонд төрөхөөр, хэрвээ чи ордонд төрсөн бол хүүхэд чинь Олимп дээр төрөхөөр л ажиллаж, санаа тавих хэрэгтэй.

	Гиппократ хөхөрснөө:

	— Олимп дээр чинь зай бага шүү дээ гэв.

	— Орчлон хорвоогийн Олимп нь манай газар дэлхий биш гэж үү?

	— Магадгүй л юм.

	Одод түгсэн тэнгэрийг ширтээд тэд бас л дуугүй болцгоов.

	Шувуу хэчнээн өндөрт нисэх тутам, газраас харж байгаа хүнд төдий чинээ удаан нисэж байгаа юм шиг санагдах бөгөөд бүргэд байлаа ч гэсэн төдий чинээ өчүүхэн жижиг шувуу мэт харагддаг болой. Энэ тухай огтхон ч боддоггүй хүнд бол газар дэлхийгээс хэмжээлшгүй их зайд байх одод огт хөдөлгөөнгүй бөгөөд бяцхан чулуунаас томгүй мэт санагдах ажгуу. Дээрх үнэнийг мэддэг хүнд бол энэхүү одод асар хурдтайгаар хөдөлж байдаг ба хэмжээ цараараа нарнаас ч том гэдэг нь илэрхий билээ. Одот шөнө тэднийг нөмөрсөөр. Гэрэл, харанхуй хоёр, дуу авиа, нам гүм хоёр, дүүрэн, хоосон хоёр, чийгтэй хуурай хоёр, зөөлөн хатуу хоёр, хөнгөн хүнд хоёр, цагаан хар хоёр, амтлаг гашуун хоёр, амьд үхсэн хоёр дэлхий ертөнц дээр энэ бүхэн маш уран чадамгайгаар хослон нэгдэж байж, Демократ, Гиппократ гэдэг энэ хоёр хүнийг бий болгожээ. Энэ хээ, угалзыг хэн гарга аа вэ? Тэгвэл энэ л утсаар өөр угалз, өөр хээг хэн хийж чадах вэ? Тэр угалз, хээ нь эдэнтэйгээ адил байх болов уу? Үүнийг нэхэгч тэр уран хатгамалчинд хэн эл утасны шаглаас нэхээсийг зааж өгөх юм бэ? Мянган жилийн дараа яг л ийм хээ, угалз хийгдэх болов уу? Арван мянган жилийн дараа яах бол? Демократ, Гиппократ хоёр дахиад хамт нэг дор байх юм биш биз?

	 

	 

	Маргааш өглөө нь дээд тахилч түүнийг хүлээж байсан Аполлоны сүм тийш Гиппократ явж байхдаа, гудамжаар өөдөөс нь гараараа даллан хар хурдаараа гүйж явсан хүнээс Демократ захын талбай дээр хүмүүст мөнгө тарааж өгч байгааг сонслоо. Гиппократ тэр хүнийг зогсоовол цаадах нь арайхийн амьсгаагаа дараад сандарсан байдалтай ярив. Демократ алттай авдраа талбай дээр гаргаж тавиад тосны эздэд мөнгө тарааж байгаа ажээ.

	— Нэрсээр тарааж байна! Тэрүүнд чинь нэрс байна. Хэн хэчнээнийг худалдсаныг тэнд бичжээ. Түүний дагуу мөнгө өгч байна! Энэ байна! гээд тэр хүн алгаа тэнийлгэхэд гарт нь хэдэн зоос байхыг Гиппократ үзлээ.

	— Энэ бол миний мөнгө! Миний тосны үнэ! Демократ бүр солиорч гүйцжээ. Бүр галзуурсан байна. Би яарч явна. Хөрш маань бас мөнгө авна... Тэр бүр галзуурчээ! Галзуурч! гээд тэр хүн холдож гүйх хоорондоо: — Алт тарааж байна! Алт өгч байна!.. гэж хашхирч байлаа.

	Гиппократ сүмд очихоор яаравчлав. Демокритын сэдсэн ажил явдлын тухай тахилчийг мэдэхээс өмнө Гиппократ түүнтэй уулзлаа.

	 


АРВАН ТАВДУГААР БҮЛЭГ

	Гиппократ явсны дараа Демокритыг шүүхэд дууджээ. Шүүхийн байранд заавал ирэх тухай мэдээг түүнд нэг өдрийн өмнө хүргэсэн тул Демократ хувцсаа угааж, үсчинд очиж үс, сахлаа засуулан, бэлтгэл хийж амжжээ. Никомах түүнд шаахайгаа өгчээ.

	Демокритын хувцас хунарыг тал талаас нь харж байсан Никомах,

	— Шүүгчдийн аягүйцлийг төрүүлэхгүйн тулд шүүгдэж байгаа хүн цэвэр цэмцгэр харагдах хэрэгтэй. Шүүгдэж байгаа хүн бас номхон даруу байж, гэм буруугаа хүлээн зөвшөөрч, шүүхийн өршөөл ивээлийг хүртэх хэрэгтэй гэж хэлэв.

	— Гэм буруугаа хүлээх гэнэ ээ? Яасан ч үгүй! Харин эд нар энэ шүүгчид л миний өмнө буруутай! гэж Демократ хэлэв.

	— Демократ, чиний зөв ч байж магадгүй юм. Чамтай маргалдах хүсэл надад алга. Тэгэхдээ л миний хэлснийг санаж яв. Чиний гэм буруугийн талаар шүүх шийдвэр гаргаагүй цагт чи өөрийгөө өмгөөлж, хамгаалахыг битгий оролд. Бас тэгээд болгоомжтой бай. Хэрэв чи шүүгчдийг уурлуулбал чамайг яллаж, буруутгаж байгаа хүмүүсийн тулгасан ялаас хамгийн хатуу хэцүүг нь тэд сонгож авах болно. Демократ, чамд хоёр ял тулгаж байгаа юм. Эмч Сокл чамайг эцгийнхээ өв хөрөнгийг үрж алга хийсэн гэж үхсэний чинь хойно оршуулахгүй байх ял тулгаж байгаа ба ваар сав хийх дархны газрын эзний хүү, Протагорын шавь Филист чамайг өөртөө оногдсон газрыг боловсруулахгүй байгаа учир Абдераас хөөж зайлуулах шийтгэл оноох санал тавьж байгаа юм.

	— Оногдох шийтгэлийн хэр хэмжээний талаар би өөрөө ч санал гаргаж болно шүү дээ.

	— Болно. Гэхдээ шүүгчид чиний хэлсэн саналыг заавал анхаарч харгалзах албагүй. Гэхдээ Абдерт анх удаа цэцэн мэргэн хүнийг шүүж байгаа болохоор урьдаас тааж хэлэх аргагүй байна. Бас нэг юм хэлье. Тангарагтан шүүгчдийн дотор чи зөвлөгөө, эм өгч тусалж байсан олон хүн байгаа. Хүмүүс сайн үйлийг мартдаггүй юм шүү.

	— Ойлголоо, Никомах. Баярлалаа. Дээд тахилч намайг солиотой гэж зарлаагүй, тэгээд ч би үнэнийг эрж хайх эрх чөлөөтэй үлдсэн учир энэндээ л баярлацгаая.

	 

	Демокритэд ял тулгасан бичигт: 

	 

	«Дамасиппын хүү Дамаст, Геродот хоёрын дүү Демократ нь аялал хийх муу шуналдаа хөтлөгдөж, эцгээс өвлөн үлдээсэн бүх хөрөнгийг үрэн таран хийж, төрөлх хот, түүний иргэдийн сайн сайхны төлөө биш, харин зөвхөн өөрийн хоосон тэмүүллийг хэрэгжүүлэхэд эд баялгийг зарцуулан, тэдэнд хохирол учруулжээ. Удаан хугацаагаар алга болсныхоо дараа энэхүү Демократ нь амьдралд шаардагдах ямар ч хөрөнгө чинээгүйгээр Абдерт буцаж ирээд өөрийн ах Дамастаас хэсэг газар бүхий эдлэнг бэлэгт авчээ. Ямар ч үр дүнгүй хөдөлмөр хийж, хий хоосон бодол санааг хэтэрхий сонирхсон энэ хүн уг газрыг боловсруулж, тордолгүй орхисноос болж усан үзмийн тариалан, цэцэрлэг энэ газарт устаж, зэрлэг өвс ургаж гүйцжээ. Абдерийн хууль ёсоор, энэ хоёр гэмт хэргийг шүүхээс магадлан тогтоомогц түүнийг шийтгэх ёстой» 

	 

	гэжээ.

	Дамасиппын хүү энэ хүн бол хулгайч адил авирласан юм. Гэр бүлд нь байсан үнэт зүйлийг гэрээсээ авч яваад абдерчууд та нартай хамт биш, харин Мисир, Этиоп, Финик, Вавилон, Перс, Ион, Аттикаар аялж явахдаа харийн хүмүүстэй хуваалцан үржээ. Харь хүмүүс, магад ч үгүй манай дайсан байж болох тэр хүмүүсийн баяжсан тэр хэмжээгээр бид нар ядуурчээ. Ингээд үзвэл энэ хүн зөвхөн хулгайч төдийгүй, харин төрөлх хотоосоо зэвсэг хулгайлж дайсны байрлал тийш гүйж очсон урвагч адил авир гаргажээ. Энэ хүний хамгийн том гэм бол энэ юм, абдерчууд аа! Энэ бол чиний хамгийн гол буруу мөн, Демократ! гэснээ Сокл шүүгчид рүү харж, — Тэгэхдээ энэ хүн, энэ талаар санаа зовоогүй байх гэв. 

	Тэрээр үгээ үргэлжлүүлэн,

	— Эцгээс үлдээсэн хөрөнгө мөнгийг зарж, үрж дуусаад Демократ өөрийн зохиолуудын нэгэнд: «Манай үеийнхний хэн нь ч над шиг байгаль, цаг уурыг ажиглан, үй олон газар орныг судалж, маш олон мэргэдээс суралцаж байгаагүй юм» гэж сагсууран бичжээ гэж ял мэдүүлэгч Сокл хэлжээ.

	Демокритэд тулгаж байгаа энэхүү зэмлэл Абдерт ховор бус гардаг билээ. Иймэрхүү хэргийг шүүхээр шийдвэрлэх явдал ганц бус удаа тохиолдсон юм. Гэхдээ худалдаачид, газрын эзэд, хөлөг онгоц эзэмшигчдийн л үйлдсэн гэмт хэрэг байдаг байлаа. Харин энэхүү Демократ бол философийг судалдаг гэдгийг абдерчуудаас олон хүн сонссон байв. Ийм учир энэ өдөр шүүхийн танхимд орох гэсэн хүн тэнд байх суудлын тооноос илүү байжээ.

	Демократ биеэ өмөөрч юу хэлэхийг бүгдээрээ тэсэж ядан хүлээж байлаа. Демократ ч бослоо. Тэнд байгаа хүмүүсийг тайван харцаар тойруулж харав.

	— Мисир, Этиоп, Вавилон, Персээр аялан жуулчилж, эцгийн үлдээсэн өв хөрөнгийг үрж дуусгасан минь үнэн. Энэ талаар би буруутай, Абдерийн иргэд ээ! гэж Демократ хэлэв.

	Хүмүүс ундууцан шуугилдах авиа танхимд гарав. Демокритыг ийм үг хэлнэ гэж нутгийнхан нь огт бодоогүй байлаа. Ийм үгийг хэн ч хэлж чадах билээ. Харин философич хүн тулалдаангүйгээр бууж өгч болно гэж үү? Хэрэв тэгвэл түүнийг философич гэж үзэж болох уу? 

	Өөрийгөө буруутай гэдгийг хүлээн зөвшөөрсөн хүн буруутан мөн. Харин өөрийгөө мэргэн биш хэлсэн хүн л ямагт мэргэн ухаантан байсан билээ.

	Шүүхийн байрны гадна байсан хүмүүс Демокритыг шоолон инээлдэж эхэлсэн бөгөөд шүүхийн хэргийг гадарладаг хүмүүс түүнийг тэнэгт тооцлоо.

	— Гэхдээ дайсны байрлал руу хөнгөн жадтай явсан хүн илдтэй болоод эргэж ирж болно шүү дээ, абдерчууд аа! Хөнгөн жадаа шидсэн хүн гар мухар үлддэг байхад илдээ чанга атгасан хүн хэзээ ч ялагдашгүй бил ээ! гэж Демократ чанга хэлбэл хүмүүс нам гүм боллоо.

	— Нумаас нэгэнт гарсан сумыг шившлэг тарниар ч, энэ дэлхийд байх бүх алтаар ч зогсоож болдоггүйтэй адилхан биднийг зорилгод маань хүргэж байгаа үнэний замыг юугаар ч халхалж, зогсоон саатуулж болохгүй. Нум хөвч хоёроос гарсан их хүчээр сум хөдөлдөг байхад үнэн бол мэдлэгээр хөдөлдөг. Сум нь манай дайсныг бидний хөлд сөгдүүлдэг байхад үнэн нь үзэгдэх ба эс үзэгдэх ертөнцийг сөгдүүлдэг юм, абдерчууд аа! Ийм мэдлэгтэй болохын тулд мөнгө ч, алт ч, үнэт эрдэнийн чулууг ч хайрлах хэрэггүй. Миний үрж алга хийсэн баялгийг дайснууд бидний эсрэг ашиглана гэж айх нь ухаалаг биш явдал юм. Тэр баялаг хязгааргүй ертөнцийн гүнд тарж алга болсон биз. Алт, мөнгө, эрдэнийн чулууны оронд би та бүхэнд үнэлж баршгүй их мэдлэгийн санг авчирлаа.

	Харин абдерчууд та бүхэн намайг шударгаар шүүхийг завдаж байгаа бол миний алга болгож үрсэн эд баялгийг үнэлэх хэрэгтэй. Энэ танхимд сууж байгаа миний ах Дамаст, Геродот хоёр эцгээс надад өвлөж үлдээсэн хөрөнгийн хэр хэмжээг дуртайяа хэлж өгөх биз. Тэрчлэн миний олж ирсэн зүйлийг бас үнэлэх ёстой. Тэгээд энэ хоёрыг харьцуулж үзээд жингийн туухай хаашаа хазайхыг хар л даа. Зарж үрсэн мөнгөний минь хэмжээ дийлбэл би буруутан болно. Хэрвээ эрэл хайгуул, эргэцүүлэн бодож сэтгэж байж олсон мэдлэг минь дийлбэл би та бүхний өмнө байгуулсан гавьяатай хүн болно. Эхнийхээр нь болбол та бүхэн намайг шийтгээрэй, хоёр дахиар нь болбол намайг шагнахыг гуйя. Би ядуу шүү дээ.

	Миний боловсруулж, тариалаагүй газар бол аль эрт үржил шимгүй болсон учир зараа уулнаас өөр юу ч тэднээс гарахгүй. Иймд би өөр хөрсөнд өөр үр суулгалаа. Энэ үр маань элбэг баян ургац өглөө. Би энд өөрийн зохиолуудыг хэлж байна.

	Гэтэл Протагорын шавь нар болох хөвгүүд хашхиран шуугилдаж,

	— Энэ чинь хоосон гоё үг. Бидний хэн ч гэсэн мэдлэгийг үнэлж цэгнэж чадна. Харин Демокритын авчирсан тэр их мэдлэг чинь хаана байна? гэцгээв.

	Демократ үгээ үргэлжлүүлж,

	— Хэлсэн үгийнхээ баталгаа болгож би энэ мэдлэгийг та бүхэнд авчирлаа. Бусад улс оронд болон энд байхдаа зав чөлөөгөөрөө хийсэн өнө удаан хугацааны шинжилгээ судалгаа, эрэл хайгуулын минь үр дүн болох энэ зохиолоо та бүхэнд өгч шүүлгэе. Эндээс та нар математик, анагаах ухаан, одон орны талаар, бас хүмүүст болон төр улсад зайлшгүй хэрэгтэй юмс, гоо сайхан болон үнэн шударга зүйлийн тухай шинэ шинэ сургаалыг олж мэдэх болно. Би энэ зохиолоо «Агуу их диакосмос» гэж нэрлэлээ. Миний хувь заяаг шийдэхдээ энэ зохиолыг жингийн тавган дээр тавиарай. Энэ зохиолоо би дөнгөж өчигдөр дуусгасан юм... гэжээ.

	Шүүгчид болон тангарагтнууд Демокритын зохиолыг арван таван өдрийн турш судалжээ. Арван зургаа дахь өдрөө тэд шийд гаргаж, төв талбайд хуран цугларсан үй олон хүний дунд зарлан уншжээ.

	 

	«Абдер хотын иргэн Дамасиппын хүү Демократ нь яллан мэдээлэгч Сокл, Финист нарын шаардлагаар шүүхэд дуудагдсан билээ. Хоёр зүйлийн ял тулгагдаж байсан бөгөөд, нэгдүгээрт эцгийн өвлөсөн хөрөнгийг үрсэн бурууг Демократ хүлээх ёстой, хоёрдугаарт, ах Дамастынхаа өгсөн газрыг эдэлж, тариалаагүй явдал байсан юм. Энэ хоёр зүйлийн дагуу өөрийн бурууг Демократ сайн дураараа хүлээн зөвшөөрсөн бөгөөд шүүх түүнийг буруутайд тооцлоо. Хууль ёсоор хоёр янзын шийтгэл оноодог. Нэг бол нас барсны нь дараа оршуулахгүй, эсвэл Абдераас хөөж болох билээ. Демократ энэ хоёрын алиныг нь ч сонгож авсангүй. Тэрээр өөрийгөө өмгөөлсөн үг хэлж, янз бүрийн орон газраар аялан жуулчилж, бусад ард түмний эртний болон өнөөгийн мэргэн цэцэн юм бүхнийг судлан цуглуулж яваад эцгийн үлдээсэн хөрөнгийг дуусгасан гэдгээ шүүхэд тайлбарлалаа. Ахынхаа бэлэглэсэн газрыг эдэлж, боловсруулаагүй учир гэвэл тэр газар нь ямар ч үржил шимгүй байсны дээр Демократ «Агуу их диакосмос» хэмээх зохиолоо бичиж цаг үргэлж завгүй байсан явдал ажээ. Өөрт нь тулгагдаж байгаа хоёр зүйлийн ялыг хоёулыг нь зөвтгөн хэлтрүүлэх үндэс болгож Демократ энэ зохиолоо шүүхэд өгчээ. Абдер хотын шүүгчид, гурван зуун тангарагтан Демокритын дээр дурдсан зохиолыг уншиж, судлаад Демократ энэхүү зохиолоороо ертөнцийн бүтэц, зохион байгуулалт, тэнд болж байгаа олон зүйл юм, үзэгдлийн хуулийн тухай маш олон гайхалтай сайхан мэдлэгийг абдерчуудад өгч, абдерчуудын нэр төрийг өндөрт өргөж байна гэдгийг тогтоолоо. Энэ зохиолд хойшид болох Нар, Сарны хиртэлт, газар хөдлөлт, ургацтай, ургацгүй жилийг урьдчилан тодорхойлж, хүн ба амьтны олон төрлийн өвчинтэй тэмцэх арга барилын тухай мэдээлж, янз бүрийн гар урлалын талаар, тэдгээрийг яаж улам боловсронгуй болгох, хүний амьдралыг хэрхэн сайнаар зохиох тухай шинэ шинэ зөвлөгөө тусгагдсан байна.

	Демократ харийн орноос цуглуулж ирээд «Аугаа их диакосмос» гэдэг зохиолдоо эмхэтгэн бичсэн энэ их мэдлэгийг абдерчууд эзэмшвэл энэ дэлхийн юм бүхнийг мэддэг, хамгийн мэргэн цэцэн хүмүүс болох афинчуудтай эн зэрэгцэх болно гэж шүүх үзэж байна. Энэхүү гойд их ач холбогдлоороо «Агуу их диакосмос» зохиолоос огтхон ч дутахааргүй бусад олон зохиол Демократ цаашид бичих учир абдерчууд олж авсан мэдлэгээ шинэ мэдлэгээр байнга баяжуулан нэмж байх азтай сайхан боломжтой болж, үүнийхээ ачаар абдерчууд мэргэн ухаанаараа афинчууд болон цэцэн мэргэдтэй бусад улс орноос хол давах болно.

	Демокритын олж ирсэн мэдлэгийг алтаар үнэлээд нэг зуун талантаас ер багагүй гэж шүүх үзэж байна. Ингээд Демокритын «Агуу их диакосмос» гэдэг зохиолыг нийт абдерчуудын хүртээл болгох зорилгоор дээр дурдсан үнээр уг зохиолыг худалдаж авахыг шүүх ардын хуралд санал болгож байна.

	Абдерийн иргэн Демокритын хэргийг шүүх авч үзээд, түүнийг жинхэнэ баатруудын адил хүндлэн дээдэлж, абдерийн иргэн Дамасиппын хүү, өөрийгөө философич хэмээн нэрлэдэг Демокритын зэс хөшөөг хотын төв талбай дээр Тимесийн хөшөөний дэргэд босгож мөнхжүүлэхээр шийдлээ. Демокритын гэм буруу нь түүнийг алдар гавьяаны дэргэд маш өчүүхэн тул, түүгээр халхлагдан, үгүй болж байна. Иймд түүнийг ерөөсөө ямар ч буруугүй гэж үзвэл зохино» 

	 

	гэсэн байлаа.

	Энэ шийдвэрийг хэдхэн саналаар давуутай олонхын хүсэлтээр баталжээ. Демокритыг яллагчдын талынхан ардын хуралд гомдол мэдүүлж, шүүхийн шийдвэрийг ардын хурал батлахгүй байх гэж найдаж байсан нь талаар болов. Гэвч хэдэн өдрийн дараа Зөвлөлийн байрны гадаа цугласан абдерчууд Демокритыг яллагчдыг дэмжсэнгүй. Шүүхийн шийдвэрийг шударга гэж үзжээ.

	— Хачин л юм боллоо. Гэхдээ иймэрхүү гайхамшиг дахиад тохиолдохгүй байх. Бид удахгүй чамайг хамгаалагчдын эрх мэдлийг булааж авна даа гэж Дамаст егөөтэйхэн хэлэв.

	— Эрх мэдлийг булааж авах амархан. Харин түүнийг барьж байх гэдэг хэцүү. Тэр эрх мэдэл чинь та нарын эд баялаг, нэр төр, тэр ч байтугай амь настай чинь цуг алга болно, Дамаст. Баяртай гэж Демократ хэлэв.

	— Баяртай, Ухаантан.

	Гурван сарын дараа Демокритэд зуун талант өгчээ. Зөвлөлөөс зориуд томилсон хүмүүс Демокритэд гэрт нь энэ мөнгийг авчрав.

	Мөн тэр өдөр төв талбай дээр Абдер хотын үндэслэгч Тимесийн хөшөөний дэргэд философичид зориулсан босоо хүний хэмжээтэй хөшөөг нээсэн байна.

	Хэдэн сарын дараа хөлгийн зогсоол руу түүнийг дагаж ирсэн шавь Никийдээ хандаж Демократ,

	— За, Никий минь. Миний номуудыг уншаад уйдсан цагтаа наашаа, миний хөшөө рүү ирж байгаарай. Энэ зэс хүн надтай их төстэй юм. Чамд тэгж санагдахгүй байна уу? хэмээжээ.

	Түүний хэлснийг Никий зөвшөөрч,

	— Тийм ээ, их адилхан гэснээ, — Багш та удахгүй буцаж ирэх үү? гэвэл,

	— Удах уу гэнэ ээ? Мэдэхгүй байна гэж Демократ хэлээд, алхаагаа удаашруулж, — Нар, сар, бидний мэдэх одод л харагдах тийм хол газар Фавборийн хөлөг намайг аваачна гэж хэллээ.

	— Та оддод дөхөх гэж байна уу?

	— Яаж дөхөх юм бэ? гээд Демократ хөхөрч, — Хэрэв болдог сон бол дөхөх л юм сан гээд хөшөө рүүгээ харж, — За баяртай, мөнх хүн минь! гэв.

	Демократ Абдерээс явж байгааг олон хүн мэдсэн байв. Гар урчууд, тариаланчид, загасчид, малчид, нэхмэлчид, болон Демокритын зөвлөгөө, мэдлэгийн ачаар гай зовлонгоос ангижирч байсан хүмүүс түүнтэй салах ёс гүйцэтгэхээр зогсоол дээр иржээ.

	Демократ тавцан өөд гарах зуураа,

	— Баяртай, найз нөхөд минь. Би та нартаа эргэж ирнэ ээ. Удаж л магадгүй. Арав, зуу буюу мянган жилийн дараа ч магадгүй юм. Та нар л намайг мөнхөлсөн шүү дээ. Энэ нь үнэнийг хамгаалсан та бүхнийг ч бас мөнхжүүлэх байх гэж би найдаж байна.

	Демокритыг үдсэн абдерчуудын дуу чимээ сонсогдохоо больтол эргээс холдсон хойно Фавборий,

	— Бид хөлгөө эхлээд хаашаа залах гэдгийг чи шийдсэн биз дээ? гэж түүнээс асуув.

	— Эхлээд мэргэн цэцний нийслэл болсон Афин руу, Сократ руу явъя гэж Демократ хариулжээ.

	— Сократ руу гэнэ ээ? гэж Фавборий лавлав.

	— Тийм. Би тэрүүнтэй ном хаялцахыг хүсэж байна, Фавборий! гэхэд Фавборий толгойгоо унжуулж,

	— Цаг нь болоогүй байхад чамайг санаагаар унагаад яах вэ гэж би бодсон юм л даа. Сократ аль хэдийн үхсэн. Бурхан тэнгэрийг шүтдэггүй бөгөөд улс орны хуулийг дагасангүй гэж Афины шүүх түүнийг алах ял заасан юм.

	Демократ гараараа зүрхээ дарж,

	— Алах ял аа? гэж асуулаа.

	— Өчигдөр Афинаас ирсэн худалдаачид надад энэ тухай хэлсэн юм, Демократ. Сократ хор ууж үхжээ. Мэргэн цэцний нийслэл өөрийгөө арилшгүй толбоор гутаалаа... Харин одоо тэгэхээр Афин руу хөвөх хэрэг байна уу даа?

	Демократ дуугарсангүй. Алслан холдсоор байгаа хотын цагаан, ногоон өнгө, бөөгнөрөн зогссон хүмүүсийг ялгаж болохуйц харагдах зогсоолыг тэр ширтсээр салах ёсны тэмдэг болгож гараа хэд дахин өргөв. Нүүр нь ширүүн дүртэй ажээ. Нүдэнд нь гүйлгэнэж ирсэн нулимсыг өмнө зүгийн бүлээн салхи дорхноо хатаалаа.

	Демокритыг үдэгчид удтал тарсангүй зогссоор ажээ. Холдон одох хөлгийн цагаан дарвуул тэнгэр, тэнгис хоёрыг заагласан шугамаас дээш гарч, цэнхэр дэвсгэрт нь хэсэг зуур ялгаран байснаа аажмаар цайрсаар алга болохыг тэд харж байлаа.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

Заметки

		[←1]
	 Грекийн (philosophia) цэцэн мэргэнд дурлах гэсэн үг. Гүн ухаан (орч.)




	[←2]
	 Анхны Олимпиад МЭӨ 776 онд болсон юм. 4 жилд 1 удаа болдог Олимпиадаар грекчүүд он жилийг тоолдог байв. Демокритын мэндэлсэн Олимпиадын 79 дүгээр он нь анхны Олимпиадаас хойших 316 дугаар он буюу МЭӨ 460 он мөн




	[←3]
	 Талант — мөнгөний нэгж, 65 минатай тэнцүү. 1 мина - 100 драхм, 1 драхм = 24 копейк болно (зохиогч)




	[←4]
	 обол — бутархай мөнгө (зохиогч)




	[←5]
	 Стади — уртын хэмжүүр. 177,6 м




	[←6]
	 Гест — гал голомтын дагина гэж грекчүүд үздэг




	[←7]
	 Асклепий — ромчуудын үздэгээр анагаагч бурхан ажээ. Асклепийн сүмд унтсан хүн өвчнөөсөө салдаг гэж сүсэг бишрэлтэй грекчүүд боддог ажээ




	[←8]
	 Мом — муу үг доог, тохууны бурхан




	[←9]
	 Гарпократ — үг дуугүй, чимээгүй байхын бурхан




	[←10]
	 Эрт үед цаас байгаагүй учир Папирус гэдэг ургамлын навчин дээр грекчүүд бичдэг байжээ




	[←11]
	 Тамын орон — Аидад орох хаалга нь Тенарын хошуу гэж грекчүүд үздэг ажээ




	[←12]
	 Харит гэдэг нь Зевс, Гера хоёрын гурван охин бөгөөд гоо үзэсгэлэн, агуу сайхны дагинас ажээ. Эмэгтэй хүнийг үзэсгэлэнтэй хөөрхөн гэхдээ грекчүүд Харит дөрвүүл боллоо гэдэг ёстой ажгуу




	[←13]
	 Дионисийн ороонго гэдэг нь усан үзмийн нэг төрөл юм




	[←14]
	 Орфикчүүд гэдэг нь сүнс мөнх бөгөөд хойд нас гэдэгт итгэдэг шашны үзэлтнүүдийн нэр юм. Орфизм нь МЭӨ VIII зууны үед Эртний Грект үүссэн бөгөөд домгийн дүр болох найрагч Орфейн нэрээс гаралтай




	[←15]
	 Энэ зүйр үг МЭӨ VII зуунд дэлгэрсэн ажээ




	[←16]
	 Симонид нь МЭӨ VI—V зуунд Эгийн тэнгис дэх Кесс арал дээр амьдарч байсан яруу найрагч




	[←17]
	 Грекчүүд Маралын орд үзэгдэж эхэлмэгц ургацаа хурааж эхэлдэг бөгөөд тэнгэр голлосон үед усан үзмээ, тэнгэрийн хаяа руу гудайсан үед нь газраа хагалдаг ажээ




	[←18]
	 Гимнософистүүд — Энэтхэгийн ойд амьдардаг, мэргэн цэцнээрээ ихэд алдаршсан даяанч нар




	[←19]
	 Арион — МЭӨ VII—VI зуунд Лесбос арал дээр амьдарч байсан яруу найрагч




	[←20]
	 Эртний грекчүүд мемфисс, книдийн зэгсийг галууны өдний нэгэн адил засаж янзлаад үзгийн оронд хэрэглэж байжээ




	[←21]
	 Папирусаар хийсэн цаасыг нааж, хуйлан хадгалж байсан ба харин пергаментэй цаас нь наалддаггүй тул ном хэлбэртэйгээр эвхдэг байжээ




	[←22]
	 потэр — юм уухад зориулагдсан жижиг сав




	[←23]
	 мичид марал өвөл болоход шингэнэ




	[←24]
	 Хеник гэдэг нь багтаамжийн хэмжээ. 1,08 литртэй тэнцэнэ




	[←25]
	 Эллад (Hellas) буюу (Hellados) эртний Грек орныг ингэж нэрлэдэг




	[←26]
	 Дионис — өвс ургамал, архи дарс, хөгжөөний бурхан




	[←27]
	 Зевс — бурхад болон хүмүүсийн тэргүүн, хамгийн гол (дээд) бурхан




	[←28]
	 Персефона — газар тариалангийн бурхан. Газар доорх орны эзэн




	[←29]
	 Олимп — Умард Грект байдаг уул. Домог ёсоор энэ ууланд бурхад байрладаг, оройд нь Зевс байдаг




	[←30]
	 Тартар — Үхэгсэд очдог, газар доорх орон. Тамын оронтой адилаар төсөөлөгддөг




	[←31]
	 Фурия — Италийн өмнө хэсэгт байдаг Афины колони. МЭӨ V зууны 40-өөд оны дундуур Перикл үндэслэжээ




	[←32]
	 Демокритын амьдарч байсан үеийн Грект амьтдын дотоод эрхтний байдлаар мэргэлэх явдал их тархсан байжээ. Цөс хатсан байхыг дааж давшгүй уй гашуу тохиолдохын тэмдэг гэж үздэг байв




	[←33]
	 Демокритийн үзэж байснаар хараацай 9 дүгээр сарын 14-нд буцдаг ажээ




	[←34]
	 Ананке — зайлшгүйн бурхан буюу зайлшгүй байдал




	[←35]
	 Харон — эртний грекийн домог ёсоор үхэгсдийн орны хөтөч ачаа зөөгчид. Үхсэн хүний хацарт Харонд төлөхөд зориулж, обол наадаг байжээ




	[←36]
	 Мероэ — Нил мөрний сав газар дахь нэгэн хот. Энд Демократ байжээ




	[←37]
	 Тесей — Грекийн домог ёсоор Минотаврыг ялагч баатар. Тесейн сүмд очиж чадсан боолыг эзэн нь худалдах ёстой байв. Муу эзнээс боолчууд ингэж ангижирч байжээ




	[←38]
	 Архонт-фесмофеты — боолын эзэнт улсын шүүхийн үүрэг гүйцэтгэгч




	[←39]
	 сикофент — мэдээлэгч, хов зөөж, ял тулгагч




	[←40]
	 Деметр — үржил шим, газар тариалангийн бурхан (дагина)




	[←41]
	 Хажуугийн айлаасаа авсан савтай усыг үхсэн хүн байгаа байрын хаалганы дэргэд тавьж, үхээрийн бузар шингэсэн байранд ороод гарч ирж байгаа хүмүүсийн гарыг угааж, ариутгах ёс байжээ




	[←42]
	 Догма — ямар ч эргэлзээ, шүүмжлэл, баталгаагүйгээр хөдөлшгүй, маргаангүй үнэн зүйл гэсэн үг




	[←43]
	 Эпидамна — Өмнөд Грект байдаг хот




	[←44]
	 Фесмофетүүд — шүүгчид

